Dame i gospodo poslanici, član 84. Poslovnika Narodne skupštine glasi: "Predsednik Narodne skupštine Republike Srbije pisanim putem određuje dan i čas održavanja sednice Narodne skupštine, sa predlogom dnevnog reda, najmanje sedam dana pre dana za koji se saziva sednica." Stav 2: "Izuzetno, obaveštenje o vremenu održavanja sednice i dnevnom redu može se dostaviti i u kraćem roku, pri čemu je predsednik Narodne skupštine dužan da na početku sednice obrazloži takav postupak." Stav 3: "Predsednik Narodne skupštine može da odloži čas, odnosno dan početka sednice Narodne skupštine ukoliko je na predloge akata iz predloženog dnevnog reda sednice podnet veći broj amandmana koje Vlada i nadležni odbori ne mogu da razmotre pre određenog početka sednice, o čemu blagovremeno obaveštava narodne poslanike." Stav 4: "U slučaju iz prethodnog stava ne pomera se rok za podnošenje amandmana utvrđen ovim poslovnikom." Mi smo, dame i gospodo, pretpostavljam da to za vas nije ništa novo, svi dobili dva papira, to drugačije ne mogu da nazovem, potpisao ih je Oliver Dulić, naslovio saziv – sazivam Drugu sednicu Drugog redovnog zasedanja Narodne skupštine Republike Srbije, koja će se održati po završetku Prve sednice Drugog redovnog zasedanja Narodne skupštine, pa dnevni red. Potom, još jedan papir gde piše – sazivam Treću sednicu Drugog redovnog zasedanja Narodne skupštine Republike Srbije, koja će se održati po završetku Druge sednice Drugog redovnog zasedanja Narodne skupštine Republike Srbije u 2007. godini, takođe sa predloženim dnevnom redom. Gospodine Duliću, ovo je nešto nečuveno i neviđeno u ovom parlamentu. Kršenja Poslovnika je bilo, ali izvrgavanje ruglu narodnih poslanika i ovog parlamenta na ovaj način je nedopustivo. Predlažem vam da pod hitno povučete ove nebulozne papiriće koje ste nam dostavili i da sednicu zakažete u skladu sa članom 84. Evo, ja vam lepo savetujem, ako ne možete da procenite kada će biti završena ova sednica da biste zakazali sledeću, koristite stav 3, pa odložite ako ne budete dobro procenili, ali na ovaj način da se igrate sa narodnim poslanicima, ovo je neviđeno. Kako mi, gospodine Duliću, sada da pratimo rokove za podnošenje amandmana? Da li smo mi ove papiriće dobili u skladu sa Poslovnikom, sedam dana pre početka sednice, da li smo dobili u kraćem roku, a ne kraćem od pet dana pred početak sednice? Da li postoji neko ko može da nam odgovori na ova pitanja? Gospodine Duliću, razumem da ste vi u vrlo nezavidnom položaju, razumem i nervozu u vladajućoj koaliciji, razumem i sećam se, sećaju se svi građani Srbije, da ste vi obećali da ćete poštovati Ustav. Ne razumem zašto vam je tek za Treću sednicu predviđen Ustavni zakon, zašto je Drugom predviđeno nešto sasvim drugačije. Ne razumem kako vi to neozbiljno doživljavate raspravu o Ustavnom zakonu, gospodine Duliću, jer u svakoj normalnoj državi o tome bi se raspravljalo najmanje deset dana, a vi nama na ovaj način dostavljate nekakvo obaveštenje koje apsolutno ništa ne znači, koje je potpuno u suprotnosti sa našim poslovnikom. Predlažem vam još jedanput, gospodine Duliću, povucite ove papiriće, zakažite sednicu kako bog zapoveda, odnosno kako Poslovnik nalaže, pa da radimo. Ukoliko mislite da možete da se poigravate sa narodnim poslanicima da biste otišli na državnu televiziju i rekli koliko košta radni dan ovog parlamenta, a poslanici, bože, govore po Poslovniku, grdno ste se prevarili, mi ćemo da govorimo i po Poslovniku i o vladinim predlozima. Vi takvom izjavom na državnoj televiziji i svim ovim što radite, gospodine Duliću, urušavate ugled ovog parlamenta. Nisam više sigurna da je to slučajno, mislila sam u početku mlad ste čovek, niste se upoznali sa Poslovnikom, ali ako nemate nekog ko može da vam pročita ovako jasan član 84. onda zaista imate i neke druge probleme. Dakle, moj predlog, predlog poslaničke grupe SRS – povucite ova dva papirića i sazovite sednicu u skladu sa članom 84. Poslovnika, drugu, a treću kad dođe vreme za treću sednicu. Mogli ste da nam naređate četvrtu, posle četvrte petu itd. Hvala. Ponovo me prijavite, molim vas.
Po Poslovniku se javio narodni poslanik Zvonimir Stević.
Dame i gospodo narodni poslanici, gospodine predsedniče, pojedini organi, institucije i pojedinci dodatno zagorčavaju život Srba na prostoru Kosova i Metohije... (Predsednik: Izvinjavam se, koji član Poslovnika?) Pozivam se na čl. 225. i 226. Pojedinci daju sebi za pravo, iako su im puna usta o navodnoj brizi za Kosovo i Metohiju, da se ovih dana prekine nastava na srpskom jeziku za oko 10.000 učenika na prostoru Kosova i Metohije. O čemu se radi? Iako je uredba Vlade Republike Srbije doneta, iako su opredeljena sredstva u iznosu od 150 miliona dinara za materijalne troškove za funkcionisanje osnovnog i srednjeg obrazovanja na Kosovu i Metohiji, u 50 škola u centralnom delu Kosmeta u moravskom kraju danas, ni posle 15 dana, nema grejanja. Mislim da je to nedopustivo i da je neshvatljivo. Tražim od vas, gospodine predsedniče Skupštine, da u skladu sa vašim ovlašćenjima preduzmete mere i učinite sve kako bi se nastava na srpskom jeziku na prostoru Kosova i Metohije odvijala nesmetano. Radi se o 30 škola u centralnom delu Kosova i Metohije, od toga 20 osnovnih škola i 10 srednjih. U srednjim školama nastavu u centralnom delu Kosova i Metohije pohađa 2.200 učenika, a u osnovnim 3.600. Što se moravskog kraja tiče, tamo funkcioniše 25 škola, od toga sedam srednjih, sa 1.479 učenika, i 18 osnovnih, sa 3.025 učenika. Ovo je nedopustivo za SPS i želim da vam kažem, u ovim teškim uslovima, kada je bilo najteže za srpski narod na prostoru Kosova i Metohije, nije država i ova vlast sprečila da se nastava na srpskom jeziku i obrazovanje odvija po programu Republike Srbije; to su učinili roditelji, njihovi učenici, deca, profesori i nastavnici. I ko to sada šalje signale u ovoj situaciji, u ovoj neizvesnosti za našu sudbinu na prostoru Kosova i Metohije, gde preti opasnost da se prekine sa nastavom? Još nešto želim da vam kažem, ti direktori i čitavo nastavno osoblje sačuvali su sistem obrazovanja. Ovih dana privremene institucije nama nude, i direktorima nude, gorivo za škole. Direktori uporno odbijaju jer čekaju od svoje matice, od svoje države da im obezbedi da deca idu u školu kao i sva ostala deca. Još jednom tražim od vas, gospodine predsedniče, da u toku dana učinite sve i obavestite Skupštinu o tim istim merama.
Po Poslovniku se javio narodni poslanik Milorad Buha.
Dame i gospodo narodni poslanici, javljam se u vezi sa članovima 225. i 226. Poslovnika Narodne skupštine Republike Srbije. Postavljam poslaničko pitanje Vladi i tužilaštvu za ratne zločine i pitam da li je pokrenut postupak protiv Darka Milinovića, aktuelnog potpredsednika Sabora Republike Hrvatske, koji je učestvovao u ratnim zločinima u Gospiću 1991. godine zajedno sa Mirkom Norcem i Tihomirom Oreškovićem. Naime, 1991. godine, u ratnom periodu, Srbi koji su ostali u Gospiću su odvođeni, maltretirani i ubijani; ti Srbi koji su izrazili lojalnost hrvatskoj vlasti i oni koji su želeli da ostanu u Hrvatskoj, žive i rade u Hrvatskoj. Ukupno oko stotinak Srba je tada ubijeno. Dotični Darko Milinović je bio lekar i šef Hitne pomoći u Gospiću i učestvovao je u prevozu Srba koji su ubijani u Sekretarijatu unutrašnjih poslova. Pitam tužilaštvo da li je pokrenut postupak, a ako nije, pitam zbog čega to nije učinjeno, s obzirom na to da je kao lekar i kao šef Hitne pomoći prevozio nedužne i ubijene Srbe.
Po Poslovniku se javio narodni poslanik Vladan Batić.
Gospodine predsedniče, gospodine ministre, dame i gospodo narodni poslanici, reklamiram povredu odredbe člana 84. Gospodine predsedniče, zaista, način na koji nam je dostavljen materijal za dve naredne sednice je kuriozitet svoje vrste. Ne znam po kojoj to odredbi Poslovnika ste nam poslali materijal za drugu sednicu koja će se završiti odmah nakon prve i za treću koja će se završiti nakon druge. Po toj logici mogli ste da zakažete deset sednica, ali to nigde nije predviđeno Poslovnikom. Zaista vas molim da odgovorite zašto ste prekršili Poslovnik, koji su to razlozi hitnosti, jer takav način postupanja devalvira rad parlamenta. Inače, do sada imamo sijaset stvari koje nas stavljaju u vrlo neprijatnu poziciju i zbog koje nam drugi, pogotovo oni koji nisu dobronamerni, poput predsednika predsedništva BiH, jednostavno dele lekcije, dele packe i mi doživljavamo bruku, sramotu i poniženje. Imamo slučaj da danima i mesecima traje priča o tome da li će Srbija parafirati, ne potpisati nego parafirati, sporazum o asocijaciji i stabilizaciji kao neku vrstu predugovora. Kada imate nekog nelojalnog klijenta, nesigurnog, neodgovornog, onda se prvo pravi predugovor. U takvoj je poziciji Srbija. To su stvari koje ne zavise od vas. Od vas zavise stvari koje se odnose na rad parlamenta, na poštovanje Ustava, na poštovanje Ustavnog zakona i na poštovanje Poslovnika. Već dugo traje agonija da li će biti izbora, kojih izbora, kada, po kom zakonu. Niko ne odgovara, sem što imamo polemiku u medijima. Sudije Ustavnog suda, Ustavni sud, set pravosudnih zakona i na kraju dobijemo ovaj materijal gde uopšte ne znamo razloge takvog postupanja. Zašto to nije stavljeno u jednu sednicu i u jedan dnevni red? Šta znači to da će biti kada bude? Kao u onoj seriji – Đekna još nije umrla, a kada će, ne znamo. Gospodine predsedniče, molim vas da odgovorite na ovo pitanje i da uozbiljimo rad parlamenta, jer ne mogu se tako zakazivati sednice. Ponavljam, prekršili ste odredbe člana 84. i očekujem vaš odgovor.
Daću vam odgovor, kao i narodnom poslaniku Vjerici Radeti. Hvala vam što ste ukazali na propust u načinu na koji je sednica zakazana. Ono što je bio dogovor na sastanku šefova poslaničkih grupa jeste da se zakažu dve sednice, jedna na kojoj bi bila rasprava o sudijama Ustavnog suda i druga sednica, koja je bila hitna zbog rokova koje imamo vezano za ratifikaciju sporazuma o viznim olakšicama sa Evropskom unijom i sporazuma o readmisiji. Da bismo glasali o tome do 1. novembra, do kada smo imali rok, dogovoreno je da se zakažu dve sednice, jedna za drugom. Ono što je bila omaška jeste što nismo, na način kako ste vi objasnili, precizirali rok koji bismo kasnije odlagali. Sada ću da zakažem novu sednicu na način kako je to poslovnički uređeno, i to je jedini način da prevaziđemo ovaj problem, gde će biti jasno navedeni datumi kada te sednice počinju, a ukoliko ne budemo tada završili prethodnu sednicu onda ćemo te datume da pomeramo. Predlažem vam da to bude izlaz iz ovoga. U pravu ste i mislim da vam je jasna jedna dobra namera da Skupština stigne da raspravi sve ono što je važno da raspravi u narednom periodu. Po Poslovniku se javio narodni poslanik Dragan Todorović. (Dragan Todorović, sa mesta: Odustajem.) Po Poslovniku, narodni poslanik Vjerica Radeta. (Vjerica Radeta, sa mesta: Samo da se Skupština u danu za glasanje izjasni o vašoj povredi Poslovnika.) Slažem se. Skupština će se u danu za glasanje izjasniti o povredi Poslovnika. Na član 1. amandman je podneo narodni poslanik Zdravko Topalović. Vlada predlaže da se ovaj amandman odbije, a Zakonodavni odbor smatra da je amandman pravno moguć. Reč ima narodni poslanik Zdravko Topalović.
Dame i gospodo, građani Srbije, u ime SRS podneo sam amandman na član 1. Predloga zakona o izmenama i dopunama Zakona o osiguranju, koji glasi: "U Zakonu o osiguranju u članu 3. stav 1. posle reči 'delatnosti' umesto tačke stavlja se zapeta i dodaju reči 'kao i ogranak stranog društva za osiguranje koje je dobilo dozvolu nadležnog organa za obavljanje te delatnosti'." Naš amandman je da se član 1. briše jer je u suprotnosti sa Zakonom o privrednim društvima. Ovim članom predviđate mogućnost da ogranak stranog društva za osiguranje, uz dozvolu nadležnog organa, odnosno Narodne banke Srbije, obavlja delatnost osiguranja. Primena je vezana za pristupanje Republike Srbije Svetskoj trgovinskoj organizaciji, sa rokom za usklađivanje od pet godina. U Zakonu o privrednim društvima član 3. stav 2, koji se odnosi na ogranak, glasi: "Ogranak je deo privrednog društva koji nema svojstvo pravnog lica. Ogranak ima mesto poslovanja i zastupnike, a poslove sa trećim licima obavlja u ime i za račun privrednog društva." Tu se, dame i gospodo poslanici, građani Srbije, otvara mogućnost stranim osiguravajućim društvima da posluju na teritoriji Srbije bez ikakvog finansijskog rizika. Šta ako ogranci imaju problema sa bonitetom, uđu u finansijske probleme, ko će snositi eventualnu odgovornost kada su njihova matična preduzeća registrovana u drugim državama po nekim svojim zakonima o preduzećima? To imate i u Zakonu o spoljnotrgovinskom poslovanju, koji je definisao da je ogranak izdvojen pravno zavisan organizacioni deo osnivača, koji na teritoriji Republike Srbije trajno obavlja delatnost za koju je osnivač registrovan u zemlji sedišta. Vi se sve vreme samo pozivate na to da je to zahtev Svetske trgovinske organizacije, a da će se ovaj zakon primenjivati tek po isteku pet godina od dana pristupanja Republike Srbije toj organizaciji. Do tada pravite jedan vakuum u kome se ne možete u spornim situacijama pozvati ni na pravila Svetske trgovinske organizacije. Otkuda rok od pet godina kada vam se toliko žuri u EU i evroatlantske organizacije? Pozadina cele priče je očigledno privatizacija naših osiguravajućih društava od strane inostranih, preko njihovih ogranaka u Srbiji. Naša osiguravajuća društva raspolažu nekom imovinom i kapitalom. Pitam vas, koju imovinu i kapital su, po Zakonu o privrednim društvima, prijavili ogranci stranih osiguravajućih kompanija u Srbiji? Znate li, gospodine ministre, zašto je veći broj naših građana koji imaju polisu životnog osiguranja te polise odradio direktno u inostranstvu, bez obzira što te osiguravajuće kompanije imaju svoje ogranke u Srbiji? Zato što u tim državama mogu biti obeštećeni za sve eventualne probleme koji nastanu u Srbiji. Ti ogranci ne raspolažu kapitalom srazmerno broju komitenata koje imaju. Da se razumemo, mi nismo za to da se naši građani osiguravaju u inostranstvu, već da se naša osiguravajuća društva čvrsto stave na noge, da se privatizacija sprovede u procentu ne većem od 49%, a da država gazduje sa 51% osiguravajućih društava, da u toj privatizaciji ministar ne određuje proviziju, visinu naknade, da se tačno precizira šta su troškovi privatizacije. Srpska radikalna stranka se zalaže za to da na tržištu vlada jedna zdrava konkurencija, ali ako hoćemo da budemo država koja drži do sebe moramo sprečiti u svim privrednim granama, a u ovom slučaju i u osiguranju, privatizaciju od strane kompanija koje dolaze iz zemalja koje se zalažu za dalje rasparčavanje Srbije i koje su činile i podržale genocid nad srpskim narodom. Tu pre svega mislim na Hrvatsku, koja je okupirala i razorila Republiku Srpsku Krajinu, izvršila genocid nad Srbima i, naravno, Sloveniju, koja podržava nezavisnost Kosova i Metohije. Problem je i to što Vlada Srbije od pobede DOS-a do danas nema jasnu strategiju ni u jednoj oblasti privrede, pa ni u osiguranju. Kada smo raspravljali o izmenama i dopunama ovog zakona ja sam, gospodine ministre, naveo primer Austrije, koja ima izuzetno uređenu ovu oblast, zato što osiguravajuće kompanije ulažu novac od premija u nerizične fondove. U Srbiji je problem što nema pravog tržišta kapitala, tako da osiguravajuća društva, penzioni fondovi i drugi ne mogu plasirati svoj kapital od premija na tržište i podeliti dobit sa svojim komitentima. Tek pre par meseci su u Srbiji počeli da rade investicioni fondovi, ali normalno, kao komercijalni, tj. rizični fondovi. Znate da naspram tih rizičnih fondova postoje nerizični, u koje osiguravajuća društva mogu da ulažu novac od premija bez rizika, u cilju ostvarivanja dobiti u svoje i ime komitenta. Ti nerizični fondovi su ulaganje u nekretnine, rentijerstvo, hipotekarni krediti sa visokim stepenom obezbeđenja, ulaganje u infrastrukturu putem državnih obveznica i hartija od vrednosti. Ti nerizični fondovi su, rekao sam vam već, jedini način da ta osiguravajuća društva mogu da zarade neku pristojnu dobit koju mogu da podele sa komitentima. Zato sam vam i pomenuo primer Austrije, jer tamo postoje jasna pravila gde osiguravajuća društva ulažu kapital u nerizične fondove, gde se sredstva od primene premije ulažu i do 20% u nekretnine. Tako se finansira i saobraćajna infrastruktura, izgradnja i popravka puteva, železničke mreže, gde su domaće finansijske organizacije koncesionari tih saobraćajnica. Kada bi Vlada imala jasnu strategiju u osiguranju i našem finansijskom sistemu bilo bi mnogo manje tajkuna, a verujte mi da Velimir Ilić ne bi imao baš nikakav argument da ubeđuje narod kako su strani koncesionari jedini izvor finansiranja za izgradnju autoputa Horgoš - Požega.
Po amandmanu, narodni poslanik Slavoljub Matić.
Poštovane kolege, pre nego što predložim da se amandman prethodnika odbije, želim da podsetim šta sadrži član zakona za koji su SRS i kolega poslanik Topalović predložili da se briše. Naime, članom 1. ovog predloga zakona u članu 3. predviđa se mogućnost da ogranak stranog društva za osiguranje, uz dozvolu nadležnog organa, odnosno Narodne banke, obavlja delatnost osiguranja. Primena je vezana za pristupanje Republike Srbije Svetskoj trgovinskoj organizaciji, sa rokom usklađivanja od pet godina. To je suština i svih izmena i dopuna Zakona koje imamo pred sobom. Naime, želja predlagača je, pre svega, da naša zemlja što je moguće pre uđe na svetsko tržište finansijskog kapitala, a posebno da obezbedi jednu stabilnost finansijskog kapitala ovde u Srbiji, kako bi svi poslovni subjekti imali mogućnost da se stabilno i dugoročno ponašaju na našem tržištu. Znači, osnov napretka naše zemlje jeste stabilnost finansijskog tržišta i, pre svega, pravna sigurnost. Setite se samo, pre dve ili tri godine, kada smo preko Narodne banke Srbije izvršili kontrolu osiguravajućih društava, kakav je tu haos bio. Koliko se sećam, tada sam takođe bio član Odbora za finansije, Narodna banka Srbije je zatvorila oko 15 osiguravajućih kompanija. Svakako, to je doprinelo, bez obzira na problem koji se javio zbog viška zaposlenih u tim kompanijama, da smo dobili stabilnost na tržištu osiguravajućih kompanija. Do tog doba gotovo da nije bilo moguće imati poverenje u svoju osiguravajuću kuću. Niste mogli jedan migavac ili ne znam kakav kvar tj. štetu na kolima naplatiti, a da ne pričamo o nesigurnosti kada je bilo potrebno osigurati veće nepokretnosti. Dakle, ta sigurnost pre svega omogućava da mi budemo stabilno tržište i samo stabilno tržište može da bude magnet za dalje ulaganje u našu zemlju. Kada je u pitanju ovaj konkretan predlog da se prvi član briše, ja ću reći svom prethodniku da ne stoji razlog da je navedeni član u suprotnosti sa Zakonom o privrednim društvima. Naime, u članu 3. navedenog zakona određeno je da privredno društvo, domaće i strano, može obrazovati jedan ili više ogranaka, da je ogranak deo privrednog društva koji nema svojstvo pravnog lica, ima mesto poslovanja i zastupnike, a poslove sa trećim licima obavlja u ime i za račun privrednog društva. Takođe, treba podsetiti da je u Zakonu o registraciji privrednih subjekata navedeno da registar, pored ostalog, sadrži i podatke o ogranku privrednog subjekta, na osnovu kojih Agencija za privredne registre, shodno navedenom zakonu, registruje ogranke stranih pravnih lica koji ispunjavaju navedene zakonske uslove i dodeljuje im matične brojeve pod kojima su registrovani i pod kojima će poslovati na teritoriji Republike Srbije. Dakle, nema spora da ono što moj prethodnik navodi kao razloge da se ovaj član briše prosto ne stoji. Kada pogledamo sve ostale amandmane sa kojima izlaze poslanici SRS treba uočiti jednu istovetnost kod tih predloženih amandmana, naime, gotovo svuda je zapisano - briše se, briše se, briše se. Šta to znači? Molim vas, nemojte se ljutiti, ja želim samo argumentima ovde da nastupam. To znači da se Srpska radikalna stranka, koja se pre dve godine i te kako borila da se ne donese nov zakon o osiguranju, koji je omogućio kakvu-takvu kontrolu tih osiguravajućih društava, a sada imamo mogućnost da to sve poboljšamo, potpuno slaže sa starim zakonom. Gospodo radikali, otvoreno vas pitam – da li ispada da vi imate jednu zakasnelu pamet, pa tvrdite da je onaj zakon koji je donet pre dve i po godine bio valjan i da li to znači da pre dve godine niste bili u pravu kada smo mi ovde zastupali tezu da treba doneti nov zakon? To su osnovna pitanja, mada ja mogu odmah umesto vas da nađem odgovor; vaš je cilj da svojim zatrpavanjem amandmanima sa tekstom - briše se, sa predlogom da se određeni član briše, produžavate rad ove skupštine. Mi iz DSS-a (naravno, mi ćemo glasati protiv predloženog amandmana) mislimo da ova naša Srbija treba da se dogovori o osnovnim zakonima, da treba da nađemo optimalne rokove za raspisivanje izbora, kako nam sleduje po Ustavu, i da svakako oko nekih zakona, kao što su oveizmene i dopune Zakona o osiguranju, ne treba imati velikih sporova. Možemo imati male sporove, možemo da imamo potrebu da nešto popravimo, ali amandmanima koji glase "briše se" svakako to nećemo učiniti. Zahvaljujem se i nadam se da poslanici neće prihvatiti predlog mog prethodnika.
Po Poslovniku se za reč javio Miroslav Petković, potom narodni poslanik Vjerica Radeta. Izvinjavam se, po amandmanu Miroslav Petković.
Pratite malo, gospodine Mrkonjiću, jer da ste pratili, onda biste skrenuli pažnju kolegi koji je malopre govorio ovde o amandmanu i koji je ovde održao jednu načelnu raspravu. Pretpostavila sam, kada se javio, da će da iznese neki argument zašto amandman poslanika SRS nije dobar, zašto ne treba biti prihvaćen. Kolega je rekao upravo ono što mi već godinama znamo - amandman ne može biti prihvaćen zato što dolazi od poslanika SRS, i to je zaista strašno. Zašto mi predlažemo da se neki članovi brišu? Ja moram... Kolega, mi smo bili i u prošlom sazivu ovog parlamenta, ali izgleda da niste zapamtili, a ja ću sada, pre svega zbog javnosti, da objasnim, zato što vi pokušavate da predstavite da poslanici Srpske radikalne stranke podnoseći amandmane pokušavaju da uspore rad ovog parlamenta, pa onda predsednik onako zakazuje sednice kao što je zakazao ovo što smo malopre raspravili. Dakle, postoje tri grupe amandmana: tu su amandmani kojima pokušavamo da uredimo zakon, predlog Vlade koji je prema stavu SRS potreban, koji je relativno dobar, ali treba ga, sa našeg stanovišta, urediti amandmanima; postoje zakoni za koje mislimo da ne treba; kada postoje zakoni u kojima ima nekih članova koji treba da se brišu, odnosno predloga, naravno da predlažemo da se to briše. Svaki put obrazložimo, i u pisanom obliku i sa ovog mesta, zbog čega mislimo da treba da se briše član. Postoji grupa zakona koje vladajuća većina podnosi narodnim poslanicima i za koje poslanici SRS misle da ne treba da postoje u našem pravnom sistemu. Ne vidim šta je tu nelegitimno. Za ono što ne treba da postoji u našem pravnom sistemu kao zakon predlažemo da se briše član po član, jer nemamo drugačiju poslovničku mogućnost. To što vi imate problema i zašto ste usred Zakona o osiguranju pomenuli izbore, ja to zaista ne znam. To je problem između vas, gospodine Matiću, i vaših koalicionih partnera. U petak vaše kolege kažu da onaj ko raspiše izbore, a to je Oliver Dulić, za predsednika Republike zabada nož u leđa Srbiji; to je rekao jedan vaš kolega, a drugi je rekao da je to nemoralno. Vi ste verovatno u toku vikenda razmišljali šta vam je sa moralom, kako posle toga možete da sedite sa tim ljudima u Vladi. To jeste vaš problem, ali nemojte poslanike koji žele da govore o predlogu zakona o osiguranju da zamajavate vašim problemima. Hvala.
Za repliku se javio gospodin Slavoljub Matić. Izvinjavam se, gospodine Topaloviću, da li ste se javili za repliku? Vjerica kaže da ste se javili po amandmanu, ako sam dobro shvatio? Dobro, kažite, ja molim da viknete, barem vi imate snagu. Izvolite.
Gospodine Mrkonjiću, ja sam kulturan čovek, pa ne vičem u parlamentu. Kolega iz DSS-a je zapamtio samo - briše se, nije me pažljivo slušao ili ne može zbog nekih svojih znanja iz oblasti finansija da me pažljivo sluša da bi mogao da donese neki svoj sud. Ja sam ovde naveo vrlo konkretno zašto treba ovaj amandman usvojiti. Dajete jedan prostor da ogranak može na teritoriji Srbije da radi bukvalno šta hoće, bez ikakvog rizika i finansijske odgovornosti. Druga stvar, stalno se priča o CEFTA sporazumu, Zakonu o duvanu, Zakonu o osiguranju, prilagođavanju zakona Svetskoj trgovinskoj organizaciji, a da li smo mi član Svetske trgovinske organizacije? Nismo, ali kada budemo, onda ću razumeti, usaglasićemo zakon. Stvarate i tu jedan vakuum. Pet godina mogu strana osiguravajuća društva da rade ovde šta god hoće. Druga stvar, kolega, ja razumem vašu nervozu, ide privatizacija osiguravajućih društava, spremate se za još jednu pljačku unutar finansijskog sistema, i to je jasno kao dan. Zašto krivite SRS, kada je gospodin Labus vedrio i oblačio kada je u pitanju "Dunav osiguranje", radio je šta je hteo. Vrlo nekorektno se ponašate. Pominjete ovde izbore, a zamislite kada bih ja vama pomenuo, samo što još niste uzviknuli ovde - živeo predsednik vaše stranke. Ja ću vas, kolega, podsetiti, kada se toliko zalažete za izbore, ovo ću citirati, pre neko veče na utakmici Zvezda - Bajern ceo stadion je skandirao – spasi Srbiju i ubij se, Koštunice!
Po Poslovniku se javila gospođa Jorgovanka Tabaković.
Poštovane kolege, poštovani građani Srbije, amandmana Srpske radikalne stranke podnetih na Zakon o osiguranju ima 17 i da je gospodin Matić imao imalo ljudskog i profesionalnog poštenja rekao bi da u obrazloženju svakog amandmana stoji suština svakog podnetog amandmana. Generalni zaključak je da nijedan zakon koji ste doneli nije toliko loš da ga vi ne možete napraviti još gorim, što jeste i ovaj predlog izmena i dopuna Zakona. Postojeći zakon činite još gorim i imaće još pogubnije posledice, što ćemo vam u raspravi koja će danas teći dokazivati pojedinačno po svakom amandmanu. Amandman na član 1, gde piše "briše se", u obrazloženju ima da je član u suprotnosti sa Zakonom o privrednim društvima. U obrazloženju amandmana na član 2, gde kaže "briše se", stoji da je predloženi član zakona suvišan i preuranjen, jer se bazira na pristupanju STO. Član 3. koji se briše ima obrazloženje – uzajamnost je neophodan princip koji primenjuju sve ozbiljne i odgovorne države. Vi, gospodine Matiću, nemate taj princip, vi i stranka iz koje dolazite i članice vaše koalicije, ali za nas je u svim odnosima primarna međusobna isplativost odnosa u trgovini, u političkim odnosima uzajamnog poštovanja. To je jedan od principa. Član 5, za koji se takođe predlaže da se briše, i u obrazloženju se kaže da je prethodno rešenje bolje od predloženog, jer smanjuje mogućnost zloupotrebe, što se takođe odnosi i na član 6, amandman. U članu 7, gde se predlaže da se stav 1. tačka 7) briše, kaže se – prihvatljivo je da se licu čiji je zahtev odbijen odredi minimalni vremenski period za podnošenje novog zahteva, ali samo pod uslovom da postoje objektivni kriterijumi za odbijanje, a ne da se po diskrecionom pravu, volji, što je specifičan vid pritiska i reketiranja, odbija zahtev za registraciju osiguravajućeg društva. Član 8. se briše, jer takođe nije u skladu sa Zakonom o privrednim društvima. Član 10. se briše, jer je ograničenje koje se predviđa predlogom potpuno suvišno itd. do 17. amandmana koji smo podneli. U trenutku podnošenja amandmana obrazloženje, koje ćete čuti ovde od naših kolega, vrlo je argumentovano i nije vam napisano kao što vam je napisano za neustavni član 15, gde želite da zaštitite od donošenja zlonamernih i štetnih mera od strane Narodne banke ljude koji to čine u vršenju javnih ovlašćenja. Taj amandman ćemo takođe obrazložiti i možda je najpogubniji, jer je protivustavan. Toliko o načinu rada poslanika Srpske radikalne stranke.
Zahvaljujem narodnom poslaniku Jorgovanki Tabaković. Reč, po Poslovniku, ima narodni poslanik Zoran Nikolić, pa potom, po Poslovniku, narodni poslanik Slavoljub Matić.
Poštovani predsedavajući, mislim da ste imali puno razloga da reagujete, jer su ovde iznete grube kvalifikacije o premijeru. Ja znam da ste vi sebi dozvolili to pravo da citirate, da se pozovete, jer nemate koga da citirate, jer ste verovatno podstrekivali tu atmosferu tamo, pa sada pokušavate da to ovde predstavite na svoj način... Jedno je simptomatično. Dakle, vi ste podneli amandman u kojem se kaže "briše se". Onda izađete ovde i apsolutno nemate nikakav argument zašto to treba da se briše, ali onda pribegavate svojoj već ustaljenoj praksi da, kada nemate argumente u zakonu i amandmanima, krenete na lične diskvalifikacije. To često radite, ali vam ja sada sa ove govornice kažem da mi to više nećemo tolerisati. Molio bih da gospođica Vjerica Radeta ne dobacuje. Želim i vama da odgovorim. Ja sam rekao pre dva dana da je moj lični stav... (Predsedavajući: Molim vas, nemojte dobacivati poslaniku dok govori.) ... ko bude raspisao izbore do 9. decembra zabiće nož u leđa državi Srbiji. Sada ja ovde otvaram jedno drugo pitanje – da li to SRS insistira na 9. decembru, da li SRS želi predsedničke izbore do 9. decembra? To sam vam pitanje postavio pre dva dana, jer mi se učinilo da je gospodin Stefanović tako nešto rekao. Nisam znao da li je to zvanični stav Centralne otadžbinske uprave ili je to njegov lični stav. Možda je to neki mladi lav u SRS koji ovako daje izjave bez provere, a moguće je i da je zadužen od Centralne otadžbinske uprave. Voleo bih da tu dilemu danas ovde razrešimo. Zahvaljujem.
Zahvaljujem narodnom poslaniku Nikoliću, reč ima, po Poslovniku, narodni poslanik Slavoljub Matić, pa narodni poslanik Nemanja Šarović, potom narodni poslanik Veroljub Arsić, pa narodni poslanik Vjerica Radeta, pa potom narodni poslanik Nebojša Stefanović.
Kada sam pomenuo "preča posla" verujte da nisam uopšte imao na umu da će se na ovakav način proširiti diskusija. Nažalost, postoji ovde deo parlamenta koji na sve moguće načine širi diskusiju. Zarad ispravke, da podsetim, po članu 104, mojih prethodnika, gospođe Tabaković, ja sam na početku svog izlaganja naveo član 3. Zakona o privrednim društvima, gde je zapisano da je određeno da privredno društvo, domaće ili strano, može obrazovati jedan ili više ogranaka, da je ogranak deo privrednog društva koji nema svojstvo pravnog lica, ima mesto poslovanja i zastupnike, a poslove sa trećim licima obavlja u ime i za račun privrednog društva. Ukoliko vi pažljivo čitate zakone, za koje tvrdite da nisu usklađeni sa ovim predlogom zakona, videćete da niste u pravu. Ja vas molim da kada ovde iznosite obrazloženje pažljivo iščitate sve one zakone za koje navodite da nisu u skladu sa predloženim izmenama i dopunama. Takođe bih dopunio i gospođu Vjericu Radeta i podsetio da sam ja na početku svog izlaganja citirao i navedeni član za koji ste rekli da treba da se briše, a takođe i razloge zbog čega niste u pravu, i to vrlo konkretne razloge. Naravno da sam u svojih 15 minuta imao mogućnosti da to proširim na način kako sam mislio i mislim da treba; kada imamo predlog da se briše, odnosno amandman sa tekstom "briše se", mislim da to treba na neki način žigosati ili prosto prikazati celokupnoj javnosti zbog toga što je to jedan vid opstrukcije. Razumem da se među 17 vaših amandmana nalazi poneki gde piše "briše se", ali ne razumem da gotovo svi vaši amandmani otprilike isto zvuče i isto su napisani. Zbog toga nisam odoleo da ne kažem ono što mislim. Ostale poslanike molim da se ipak vratimo osnovnoj temi. Mislim da Srbija stvarno ovog trenutka ima preča posla. Zahvaljujem.
Zahvaljujem narodnom poslaniku Slavoljubu Matiću. Po Poslovniku se za reč javio narodni poslanik Nemanja Šarović. Molim poslanike, razumem da je ponedeljak prvi radni dan i odmorni ste, ali molim za malo tišine. Izvolite.
Dame i gospodo narodni poslanici, mene iznenađuje što ovde gospodin Slavoljub Matić kaže da nije očekivao da se na ovakav način razvija diskusija. Valjda je on podrazumevao da je demokratski da oni kažu šta imaju, a da niko ne može na to da odgovori. Kada pričate o izborima, vidim da je to bolna tema za poslanike DSS-a, napadate SRS da traži izbore 9. decembra. Ne, mi smo mnogo pre vas izneli jasan stav i rekli da izbori 9. decembra svakako ne idu u korist Srbije. O čemu se radi? Vi opet pokazujete svoju staru boljku, odnosno svoje pravo lice, a tih lica imate hiljadu, za svaki novi dan po jedno lice. Hoćete li vi, gospodo iz DSS-a, izaći iz te vlade ukoliko vaši koalicioni partneri raspišu izbore za 9. decembar, to je ono što vi treba nama da kažete. Ne, vi hoćete jednu drugu stvar. Vi hoćete da obezbedite Borisu Tadiću još jedan mandat. Ne smete direktno da ga podržite, nego tražite da budu raspisani izbori 9. decembra, a da SRS bojkotuje te izbore. U tome, gospodo, nećete uspeti. Mi smo rekli jasno i glasno da ne želimo tada izbore, ali ukoliko budemo prinuđeni svakako nećemo omogućiti Borisu Tadiću da pobedi ni 9. decembra ni bilo kog drugog datuma. Mi ćemo pobediti kad god da budu izbori. Druga stvar, pominjali ste kako su izrečene ne znam kakve uvrede, kako je trebalo da reaguje predsedavajući Milutin Mrkonjić zato što je ovde neko pominjao premijera. Vi ste, kao i svaki put ranije, pogrešili. To pominjanje premijera i taj slogan "spasi Srbiju i ubij se, Koštunice", to je nešto, gospodo, što je deo demokratske tradicije koju ste vi uveli u Srbiju. Kada je taj slogan uzvikivan i kada je na kraju bilo ime Slobodana Miloševića, onda je to bio vrhunac demokratije. Dakle, vi ste, gospodo, na krilima tih istih navijača, i Zvezde, i Partizana i drugih klubova, na krilima petooktobarske revolucije došli na vlast i tada ste se kleli da ćete te navijače štititi. Oni su, setite se emisija posle 5. oktobra, bili heroji, "delije" i "grobari" su bili heroji vaše revolucije. Kao što ste prevarili sve ostale tako ste prevarili i njih, pa umesto da im budete danas zahvalni, vi ste doneli zakone da ih terate na po deset godina u zatvor. Pošto sam i ja bio na toj utakmici, evo, reći ću vam šta su još pevali navijači Crvene zvezde, još jedan slogan, kaže – novi ministar se javio (misli se na ministra policije), zastave nam je zabranio, neka ta ... sada dobro zna, na kraju biće naša pobeda. Dakle, vi ste uspeli ... (Predsedavajući: Zahvaljujem narodnom poslaniku.) Samo još jednu rečenicu. Vi ste, gospodo iz DOS-a, uspeli u onome u čemu niko pre vas nije uspeo, a to je da ujedinite navijače Zvezde i Partizana, jer i jedni i drugi, a ovo je veoma bitno, skandiraju, ali ne samo "spasi Srbiju i ubij se, Koštunice", nego i "spasi Srbiju i ubij se, Borise".
Molim vas, gospodine Šaroviću. Zahvaljujem. Samo bez teških reči. Reč ima poslanik Veroljub Arsić.
Dame i gospodo narodni poslanici, gospodo narodni poslanici iz DSS-a, meni nije jasno zašto ovoliko insistirate i napadate amandmane SRS-a. Zašto branite zakonske predloge koji nisu vaši? Prvi zakon, osnovni Zakon o osiguranju je izglasan ovde na predlog stranke G17. Sada, ove izmene i dopune Zakona o osiguranju poturio je G17 Demokratskoj stranci i ponovo se nalaze na dnevnom redu Skupštine Srbije. Vi ste se do sada pravili da ne snosite nikakvu odgovornost za sve ono što rade vaši koalicioni partneri, pa lepo onda, gospodo iz DSS-a, nastavite da se pravite neobavešteni i nemojte da trčite pred rudu, a najveći deo odgovornosti (nemojte da mislite da vi ne snosite) oni snose i ne prihvatajte taj deo odgovornosti na sebe. Što se amandmana tiče, načina na koji su pisani i same konstatacije da amandmani ne ispunjavaju one osnovne uslove, postavljam vam pitanje – zašto ste toliko puta prepisali amandmane Srpske radikalne stranke i dali ih u Skupštinu kao izmene i dopune pojedinih zakona? Zašto sada većina amandmana ima tekst "briše se"? Donosite i predlažete sve gore i gore zakone. Evo kako ide taj redosled. Prvo je išao osnovni Zakon o osiguranju. Pre samog zakona ste pogasili petnaestak domaćih manjih osiguravajućih društava, navodno ne ispunjavaju zakonske uslove. Kako to ne ispunjavaju zakonske uslove kada je Odbor za finansije, gospodine Slavoljube Matiću, a vi se hvalite tim, zasedao, imao sednicu zatvorenog tipa; izbacili ste novinare, to razumem, ali zašto ste izbacili narodne poslanike koji nisu članovi Odbora. To je tačno i neka se proveri u zapisniku sa te sednice Odbora. Šta to onda krijete? Kažete, treba da se prodaju osiguravajuća društva i da smanjimo konkurenciju. U redu, smanjili ste konkurenciju. Šta se kaže u članu 1, na koji je podneo amandman kolega Topalović? Kaže se da se briše sledeći deo teksta: "Delatnost osiguranja obavlja društvo za osiguranje koje je dobilo dozvolu nadležnog organa za obavljanje te delatnosti", znači, privredno društvo koje ima registraciju na teritoriji Republike Srbije, "kao i ogranak stranog društva za osiguranje koje je dobilo dozvolu nadležnog organa za obavljanje te delatnosti." Strano osiguranje samo ogranak, nema privredno društvo. O čemu onda pričate? O kakvom to uređenju pričate? Čini mi se da je ovde u pitanju da se stvori što je god moguće veća konkurencija da bi se dva najveća domaća osiguravajuća društva ne prodala, nego poklonila. O tome se radi. Zato svi amandmani SRS glase – briše se.
Zahvaljujem narodnom poslaniku Veroljubu Arsiću. Reč ima narodni poslanik Vjerica Radeta, potom narodni poslanik Nebojša Stefanović, pa narodni poslanik Zdravko Topalović, najzad narodni poslanik Sreto Perić.
Dame i gospodo narodni poslanici, gospodin Matić je ovde malopre rekao, replicirajući meni, da amandmane SRS treba žigosati. Ne razumem šta je ovim ljudima, na koji način sve svoju nervozu pokazuju za ovom govornicom. Ne znam šta to znači. Kako amandman može da se žigoše? Kako može da se žigoše rad narodnog poslanika? Opet ponavljam ono što sam rekla negde sredinom prošle nedelje, od kada su počeli ovi iz DSS-a da reaguju na naše amandmane, to je neki dan od kada su oni dobili zadatak, pa očigledno moraju da govore za ovom govornicom da bi valjda skrenuli pažnju građana Srbije na postojanje njihove stranke. Njima to očigledno teško pada, za razliku, naravno, od poslanika Srpske radikalne stranke. Mi smo ovde da radimo svoj posao i nije nam teško da radimo i kad je produženo vreme i u dane koji po Poslovniku nisu predviđeni za rad parlamenta. Nikada ne pravimo problem oko toga, samo insistiramo da sve bude u skladu sa Poslovnikom i da se poštuje procedura. Onda kaže gospodin Matić da on u svojih 15 minuta može da kaže šta god hoće. Apsolutno ispravno. Niko nikada nije rekao i niste čuli od nekog iz SRS da je nekom skrenuo pažnju da treba da govori o temi itd. Tema je za narodnog poslanika ono što narodni poslanik izabere da priča. Narodni poslanik odgovara biračima. To je valjda svima jasno. Nemam ništa protiv, gospodine Matiću, što ste vi iskoristili vaših 15 minuta da govorite to što mislite da treba da kažete. Vi kažete šest minuta, znači, vi možete za šest minuta da objasnite, meni treba 15 minuta da objasnim. Uvek koristim 15 minuta. To je jednostavno stvar sposobnosti. Nemojte, gospodine Matiću, da vam smeta kada drugi narodni poslanici koriste svoje pravo. Dakle, ne sporim vaše pravo, ali nemojte ni vi da sporite naše pravo kada je u pitanju, pre svega, uopšte podnošenje amandmana. Što se tiče kolege Nikolića i toga što je on ovde naglasio da on jeste taj koji je rekao da onaj ko raspiše izbore za 9. decembar zabada nož u leđa Srbiji, sada gospodin Nikolić hoće da okrene vodu na neku drugu stranu i da skrene pažnju javnosti Srbije da je neko drugi odgovoran za raspisivanje tih izbora, pa proziva SRS. Gospodine Nikoliću, ne vidim da ste u sali, ali, gospodo iz DSS-a, ključ za raspisivanje izbora je u Koštuničinim rukama. Ako neće da dozvoli da 9. decembra imamo izbore, jer to zaista nije politički dobro za Srbiju, neka raspusti Vladu, neka podnese ostavku i neka na taj način objasni Borisu Tadiću da mu je zaista stalo do države.
Samo da vas obavestim, po Poslovniku su se javili narodni poslanici Nebojša Stefanović, Zdravko Topalović, Sreto Perić, Zoran Krasić, Zvonko Stević i Miloš Aligrudić. Pošto rasprava nema nikakve veze sa temom koja je na dnevnom redu, a vi imate još i pravo na repliku, onda se svi ostali javljate po Poslovniku, a pošto je tema vezana za raspisivanje izbora, ako ja nekako mogu da pomognem, ja bih vam dao neke informacije, čisto da se ne raspravljate i da ne gubimo vreme zbog toga. Niste se zbog toga javili? Dobro. Šta vam predlažem? Pošto smo sada svi tu, da se vratimo na dnevni red, jer nema potrebe da u ovom trenutku razgovaramo o stvari koja još uvek nije aktuelna. I koalicioni partner se slaže sa tim, pa da nastavimo da radimo po amandmanima. Reč ima narodni poslanik Miroslav Petković.
Poštovani gospodine predsedniče, uvažene kolege i koleginice narodni poslanici, Predlog zakona o izmenama i dopunama Zakona o osiguranju u članu 1. predviđa određene izmene do sada važećeg zakona, koje glase: "kao i ogranak stranog društva za osiguranje koje je dobilo dozvolu nadležnog organa za obavljanje određene delatnosti". Mislim da se članom 1. Predloga zakona predviđa mogućnost stranog društva za osiguranje da, uz dozvolu nadležnog organa, a to je NBS, obavlja delatnost osiguranja. Primena ovog člana jeste vezana za pristupanje Srbije Svetskoj trgovinskoj organizaciji, to jasno piše u članu 25. Predloga zakona o izmenama i dopunama Zakona o osiguranju, odnosno nakon uključivanja Srbije u Svetsku trgovinsku organizaciju, pet godina nakon toga doći će do primene ovog zakona, odnosno ovog člana konkretno. Mi smo ovde razgovarali o tome da li u određenim zakonskim propisima koji regulišu neku sličnu materiju postoji osnov za ovakvo rešenje, kako su to predložili nadležno ministarstvo i Vlada. Mislim da je kolega Matić vrlo jasno obrazložio šta piše u Zakonu o privrednim društvima i u Zakonu o spoljnotrgovinskom poslovanju, gde se zaista predviđa da strano društvo može imati ogranak u Srbiji, koji će se baviti određenim poslovima vezanim za pitanje osiguranja. Ne vidim zašto bi to bio kamen spoticanja danas u parlamentu. Potpuno uvažavam kolegu Topalovića koji je predložio da se ovaj član briše, ali mi smatramo da nije dobro izbrisati ovaj član, već su ovo razlozi zbog čega ovaj član treba ovako prihvatiti i zbog čega nećemo glasati za predloženo rešenje koje je kolega Topalović dao u svom amandmanu.
Po Poslovniku se javio narodni poslanik Nebojša Stefanović.
Javljam se na osnovu člana 101, pošto sam direktno pomenut. Kolega Nikolić me par puta prozivao povodom ove teme. Nisam hteo da mu odgovaram prošle nedelje, međutim, pošto se to ponovilo i danas, očigledno je potrebno jedno pojašnjenje i ja ću ga dati. Tokom prethodne nedelje sam ponovio ono što sam govorio više puta u poslednjih nekoliko meseci, jer mislim da je to stav građana Srbije i nešto u šta duboko verujem, a to je da kada budu raspisani izbori i kada SRS bude donela odluku da na tim izborima učestvuje, da će ubedljivo pobediti Borisa Tadića i svakog drugog protivkandidata, govorim o predsedničkim izborima. Kandidat SRS-a biće utvrđen na sednici centralne uprave. Moje lično pravo i moj stav je da ću se unutar svoje stranke boriti da to bude Tomislav Nikolić. Ubeđen sam da će on pobediti i Tadića i bilo kog drugog kandidata koji se bude kandidovao protiv njega. Znam da je ovo sada vrlo problematična tema koja komplikuje koalicione odnose. Gospodin Nikolić, kolega iz DSS-a, rekao je u petak – ko bude raspisao izbore za 9. decembar zabija nož u leđa Srbiji. Gospodin Aligrudić je sedeo pored njega i nije se javio da to demantuje. Danas gospodin Nikolić kaže "to je bio moj lični stav", i time već ublažuje tu formu. Šta to znači? Da li to znači da će biti moralno da se ostane sa koalicionim partnerom u Vladi, ako koalicioni partner, u ovom slučaju DS, raspiše izbore za 9. decembar, pa će gospodin Zoran Nikolić reći – to je bio moj lični stav, ja se sa tim ne slažem, ljut sam na stranku, ali život je takav. Bili smo svedoci da su najteži sukobi, rovovski sukobi i najteže borbe DS-a i DSS-a bile oko direktorskih mesta, upravnih odbora, jer postoji jedna ozbiljna stvar, a to je da i DS i DSS imaju jasne stavove da li će na izbore, šta će sa izborima, šta će sa ovim, šta će sa onim, ali nemaju stav, ni kao stranke, pogotovo kao Vlada, šta će biti 11. decembra, šta će biti sa državama koje jednostrano priznaju, ne daj bože, nezavisnost Kosova i Metohije, ako je oni samoproglase. Nismo to čuli u ovoj skupštini. Niko od vas nije rekao – kad neko bude jednostrano proglasio i priznao nezavisnost Kosova, mi ćemo da postupimo tako. Toga nije bilo, ali svaki dan, i to kad su poslanici SRS počeli da pričaju o Zakonu o osiguranju... Nismo mi počeli priču o izborima, nismo je se dotakli. Očigledno da to žulja neke političke grupacije i očigledno da unose nestabilnost. Uostalom, Tomislav Nikolić danas u svom intervjuu u listu "Pravda" kaže: "Ključ je u rukama Vojislava Koštunice. Neka kaže koalicionom partneru da će podneti ostavku, odnosno neka je podnese, ako on raspiše izbore za decembar i na taj način pokaže celoj Srbiji da mu je više stalo do Srbije nego do političke pozicije, do Vlade, upravnih odbora i svega ostalog."
Po Poslovniku se javio narodni poslanik Zdravko Topalović.
Gospodine Duliću, članovi 101, 104. i 105. Vratićemo se na temu. Gospodin Matić i gospodin Nikolić me očigledno nisu pažljivo slušali. Za gospodina Nikolića ne znam šta je po profesiji, pa sumnjam da je mogao da me prati. Još jednom ćemo ponoviti zašto smo izrazili bojazan i predložili da se ovaj član briše – baš zato što strana osiguravajuća društva preko svojih ogranaka ovde nemaju nikakvu odgovornost. Stvara se vakuum od pet godina od dana usvajanja tog zakona i pristupanja STO. Za tih pet godina ti ogranci ovde mogu da rade šta hoće. Kolega, sami ste pomenuli da, po Zakonu o spoljnotrgovinskom poslovanju, pravno zavisni organizacioni deo osnivača koji na teritoriji Republike Srbije trajno obavlja delatnosti za koje je osnivač registrovan u zemlji sedišta, znači ne u Srbiji... To znači da mogu da rade ovde šta hoće. Kolege iz DSS-a, čekam vas kad dođemo do amandmana o visini privatizacije, o procentu. Kažete da ste državotvorna stranka, pa da vidimo da li ćete prihvatiti amandman SRS da se privatizacija obavi 49%, a 51% da ostane državi. Nemojte a priori odbijati sve amandmane Srpske radikalne stranke. Mislite da su zakoni o osiguranju, o spoljnotrgovinskom poslovanju i Zakon o privrednim društvima dobri. Nisu dobri i treba ih menjati. Strašno me čudi da je ovde danas Demokratska stranka Srbije branila ministra više nego članovi Demokratske stranke. Zaista mi je čudno.
Reč ima narodni poslanik Sreto Perić, po Poslovniku, potom narodni poslanik Zoran Krasić, potom narodni poslanik Miloš Aligrudić.
Dame i gospodo narodni poslanici, spadam u red narodnih poslanika koji ne uzimaju često reč za ovom govornicom po Poslovniku, ali ovo što smo danas čuli ne može ni mene da ostavi ravnodušnim, jer određen broj narodnih poslanika, to je njihovo pravo, ne ulazim u to, skoro da nikada nisu govorili u raspravi u načelu, samo koriste priliku po Poslovniku. Sada vama i javnosti Srbije da kažem ko vrši opstrukciju rada Narodne skupštine. Vrši Vlada. Ko predsedava tom vladom? PredsedavadrVojislavKoštunica. Kako ona vrši opstrukciju? Vrši tako, drage kolege, prisetite se samo koje smo predloge zakona dobili mi do sada, pa da li vrši Vlada opstrukciju rada parlamenta? Vrši. Pored Vlade, na današnjoj sednici, nije uvek takav slučaj, opstrukciju vrše pojedini poslanici Demokratske stranke Srbije. Gospodine Matiću, nije tačno da svi amandmani, a Srpska radikalna stranka je podnela tačno 17 amandmana na Zakon o osiguranju, glase da se određeni tekst zakonskog predloga briše. Brišu se oni koji su po nama, a i za građane Srbije, neprihvatljivi. Gospodin Nemanja Šarović je rekao da mi nećemo omogućiti pobedu Borisa Tadića, mi nećemo onemogućiti pobedu nekom predstavniku političke stranke koja štiti interese cele Srbije i pojedinačno građana Srbije. Ali, ovde ne da nećemo omogućiti, nego moramo sprečiti pobedu onih kandidata političkih stranaka koje ne rade u interesu Srbije, u interesu građana Srbije. Srpska radikalna stranka će, naravno, sa onima sa kojima bude imala koalicioni, ako bude trebalo, ili neki drugi kapacitet, umeti na najbolji mogući način da povede ovu Srbiju napred i da građanima Srbije da do znanja i pokaže da ova zemlja treba mnogo više da se voli, da mnogo više za nju radimo i da svima bude bolje. Zahvaljujem.
Zahvaljujem. Po Poslovniku se javio narodni poslanik Zoran Krasić, izvolite.
Gospodine Duliću, pozivam se na članove 101. i 104. povodom poslanika iz DSS-a, a ujedno želim da afirmišem i član 27. zbog predsedavajućeg i da predsedavajućeg ohrabrim da i ubuduće ovako vodi sednice Narodne skupštine, jer je Narodna skupština praktično jedino mesto gde građani mogu da saznaju šta se dešava u državi Srbiji. Prebacite daljinskim upravljačem na prvi program, tamo ćete videti, verovatno je krenula rasprodaja "Robnih kuća Beograd", prodaje ih Vojislav Koštunica. Naravno da njima ne odgovara današnja rasprava o amandmanima na Predlog zakona o izmenama i dopunama Zakona o osiguranju. Zašto? Zato što je 2004. godine taj zakon donet kao epohalna tvorevina, ali u međuvremenu mora da izađe na videlo i kriminal koji se dešavao u "Dunavu". Sa različitih strana je taj kriminal. Pa onda i oni koji su u DSS-u zaduženi da budu pametni tako što će da ćute, a o tome nam je gospodin Nikolić držao predavanja ovde nekoliko puta, kako se u onoj Narodnoj radikalnoj stranci, na koju bi oni hteli da liče, sa onim frakom njihovim, tačno znalo ko je zadužen da napada, ko je zadužen da brani, a ko je bio zadužen da ćuti. Pošto je Nikolić bio zadužen da ćuti, evo, videli ste koji je problem kada on progovori. Juče su imali neki svoj sastanak u DSS-u; ne znam šta su tamo konzumirali, ali na nešto su se opasno navukli. Navukli ste se da čuvate nešto što je odlikovano. U Crnoj Gori kada se kaže odlikovano, to je "Nikšićko pivo", a u Srbiji kada se kaže odlikovano, onda je Mlađan Dinkić. Vi rešite da li ste u G17 plus ili u DSS-u ili, još bolje, izvršite fuziju pa se skupite i sa Demokratskom strankom, pa ćemo onda na neku crtu, borite se tamo. Samo ne znam kako ćete da izađete na kraj pošto ste postali bezemljaši, vladari bezemljaši, izgubili teritoriju, izgubili imovinu i ne dozvoljavaju danas da ide normalna rasprava u kojoj bi građani Srbije jasno videli kakva je bila njihova namera od 5. oktobra 2000. godine, sve da se sprži, sve da se proda. Danas imate da slušate u oblasti osiguranja kako se prži, kako se prodaje od strane demokratskog bloka i zašto je Narodna skupština zadužena sa 125,5 glasova da izglasa sve da bi se zadovoljili interesi i nalozi koji su došli iz inostranstva. SRS će vas kritikovati i obaveštavati građane o tome kakva je vaša podla namera i uloga.
Zahvaljujem se. Po Poslovniku se javio narodni poslanik Zvonimir Stević.
Dame i gospodo narodni poslanici, gospodine predsedniče, spadam u onu kategoriju poslanika koji se veoma retko javljaju kada se radi o Poslovniku. Dok se vi ovde raspravljate i međusobno prepucavate, ja očekujem informaciju povodom mog prethodnog javljanja i odgovor kako pojedinci, institucije i subjekti usložnjavaju ionako težak život na prostoru Kosova i Metohije. Postoji još jedan problem ovih dana, ozbiljan problem, vezan za obrazovanje, kada su studenti srpske nacionalnosti na Kosovu i Metohiji u pitanju. Naime, o čemu se radi? Dobio sam pismo studenata iz centralnog dela Kosova i Metohije pa ću da vam ga pročitam: "Obraćamo vam se zbog velikog problema koje je zadesio studente isturenog odeljenja Filozofskog i Filološkog fakulteta u Gračanici. Radi se o ukidanju isturenih odeljenja i premeštaju studenata u Kosovsku Mitrovicu. Broj studenata kojima preti premeštaj iznosi 131, znači to su studenti na trećoj i četvrtoj godini. Kao glavni razlog za ukidanje ovih odeljenja nama su navedeni - izgradnja i kupovina stanova u Kosovskoj Mitrovici za profesore, izgradnja novog amfiteatra. Mi studenti smatramo da ne postoji nijedan adekvatan razlog za gašenje ovih odeljenja i da ukidanje odeljenja donosi studentima niz velikih problema, a neki od njih su: smeštaj u studentskim domovima nije obezbeđen kao što je obećano, a finansijska situacija studenata ne dozvoljava iznajmljivanje privatnih stanova. Ugrožena je bezbednost svakog studenta prilikom svakodnevnog putovanja na relaciji Gračanica - Kosovska Mitrovica. Finansijska situacija većina studenata je ugrožena i ne može da izdrži nametnute izdatke. Takođe smatramo da postoje svi uslovi za održavanje ovih odeljenja. Profesor nije problem ukoliko se dobro organizuju termini nastave. Profesori nisu problem jer redovno dolaze, održavaju predavanja. Studenti su najmanji problem, jer takođe redovno pohađaju predavanja i istinski žele da se ova odeljenja održe. Vama se obraćamo kako bismo vas informisali o našem problemu i sa ciljem da nam pružite podršku kako bismo istrajali u našoj želji da održimo ovo odeljenje u Gračanici. Očekujemo da ćete učiniti sve što je u vašoj moći." Mi iz Socijalističke partije Srbije smatramo da su zahtevi ovih studenata opravdani i osnovani. Ovakvu odluku je potpisao još prethodni ministar Vuksanović, ne znam iz kojih razloga; čudno je da se u ovoj neizvesnosti, kada postoji određena doza straha za opstanak na kosovskim prostorima, pojedinci drznu i daju sebi za pravo da u teškoj situaciji donose ovakve odluke. Tražim od Ministarstva za obrazovanje i od Rektorata, sa sedištem u Mitrovici, da se ispune zahtevi studenata i da im se omogući da nastave školovanje i studiranje tamo gde su započeli, u Gračanici. Hvala.
Zahvaljujem se. Po Poslovniku su se još javili narodni poslanik Miloš Aligrudić i narodni poslanik Dragan Todorović. S obzirom na to da vi predvodite vaše poslaničke grupe, molio bih vas da izrazite svoj stav po ovom pitanju, pa da onda nastavimo raspravu po dnevnom redu, ako se slažete, ili da odustanete pa da nastavimo rad po amandmanu. Reč ima narodni poslanik Miloš Aligrudić. Izvolite.
Hvala vam, predsedniče. Član 101. i član 104. Kada je reč o učešću u raspravi, bila je jedna situacija ranije na koju smo se svi navikli, mislim da to nije bilo baš dobro: poslanici vladajuće koalicije uglavnom ne pričaju ništa, gledaju da uštede vreme, a oni koji ne moraju na taj način da vode računa o vremenu koriste svoje pravo i govore o Predlogu zakona, podnoseći amandmane, govoreći u načelu, to je sve normalno. U jednom trenutku naše mišljenje, u DSS-NS, bilo je da ako se tako stvari posmatraju i tako večito traje, bez obzira ko je na vlasti, ko je opozicija, onda to takođe ne doprinosi velikom ugledu ovog doma. Jednostavno, stvara se utisak u javnosti da jedna od strana koja podržava Vladu, i koja Vladi uglavnom priprema zakonske predloge, predstavlja isključivo glasačku mašinu radi izglasavanja predloga zakona koji je na dnevnom redu. To je vladajući utisak u Srbiji, to nije ništa sporno između nas. Naša ideja nema nikakve veze ni sa kakvim političkim trenutkom, ona je razmatrana odavno i mi smo mislili da bi u nekoj, makar manjoj meri bilo neophodno i da predstavnici vladajuće koalicije uzmu učešća u raspravi o zakonu u načelu; u nekoj meri koja je prihvatljiva sa našeg aspekta i u raspravi o amandmanima, dakle, u pojedinostima, kada bi bilo dobro odbraniti, prema našem uverenju, predlog zakona koji je došao od Vlade tako što bi se reklo nešto ili o amandmanu koji je podnet, koji osporava konkretan član zakona iz razloga koji su izneti od strane podnosioca, ili da bi se na taj način, u krajnjoj liniji, odbranio i zakon u celini. To je sasvim normalno i mislim da u tome ne treba videti nikakvu naročitu pozadinu. Što se tiče druge diskusije, vezane za opstrukciju i te stvari, mi nikada nismo gledali na amandmane SRS i neke druge opozicione stranke kao na opstrukciju rada parlamenta. Imate neki problem sa tim? Hoćete da kažete da treba? Ne, ja ne mislim. Dakle, mi smo to gledali kao način da jedna politička stranka koja trenutno ne vrši vlast dobije što više prostora za ovom govornicom, da iskaže svoje političke stavove i prirodno je da se trude da to traje što duže. Znači, nema tu neke velike filozofije. Što se tiče drugog otvorenog pitanja, kada je reč o izborima, pošto se ono na neki način otvorilo u ovih par dana, rekao bih sledeće: politički stavovi su manje-više jasni po tom pitanju. Sada ću da vam objasnim zašto manje-više. Što se tiče Demokratske stranke Srbije i Nove Srbije, naš politički stav je potpuno jasan, mi smo apsolutno protiv toga da izbori budu raspisani za 9. decembar, dan pre 10. decembra, kada se završava jedan ciklus rada "trojke" koja treba da podnese izveštaj i za kada je od strane albanskih separatista najavljeno proglašenje nezavisnosti Kosova, eventualno praćeno priznanjem neke druge države. Smatrali smo da je to jako loše. Zašto je to baš taj datum? Zašto nije sedam dana kasnije, zašto nije 27 dana kasnije? To su pitanja na koja ne postoje odgovori. Mi o tome govorimo javno, bez obzira na to da li smo ili nismo u koaliciji sa Demokratskom strankom čiji se stav po tom pitanju očigledno razlikuje i razlika u stavovima po tom pitanju ne može biti bez posledica, tu je stvar jasna. Naravno, govorili smo i o drugim ljudima, učesnicima u političkom procesu, za koje nam se činilo i još uvek nam se čini da prosto jedva čekaju da izbori budu raspisani kako bi izašli, bez obzira na argumente koji se čuju.
Po Poslovniku se javio narodni poslanik Dragan Todorović.
Dame i gospodo narodni poslanici, javljam se po članovima 225. i 226, ali pre nego objasnim razlog zbog čega se javljam po Poslovniku, samo jedan prijateljski predlog članovima, odnosno strankama u vladajućoj koaliciji. Aman, ljudi, sedite, dogovorite se, ako treba i da prekinemo sednicu Skupštine, i rešite te probleme, hoćete izbore, nećete izbore, kakvi su vaši stavovi, šta mislite itd. Mislim da je to mnogo jednostavnije nego dogovor o javnim preduzećima. To je mnogo lakše i završićete posao bez većih problema. Gospodine Aligrudiću, mislim da grešite kada spominjete 10. decembar kao dan "D", vezano za šiptarske separatiste i mogućnost proglašenja nezavisnosti Kosova i Metohije. Nas čeka malo teža prevara. Ne 10, nego između 25. i 31. decembra, jer 23. treba da bude drugi krug; kada bi oni to uradili 10. decembra, Boris Tadić ne bi imao šta da traži u drugom krugu. Znači, oni to hoće da urade pre nego što dođe do nekog eventualnog proglašenja nezavisnosti Kosova i Metohije. Ako imam odnos sa nekim kome pišem "dragi Džordž", očekujem da će "dragi Džordž" na neki način neke informacije proslediti, pa će na osnovu tih informacija uslediti određeni potezi koji će voditi ovom pokušaju da se izbori održe do 23. decembra. Zašto 25. ili 26. decembar? Zato što kompletna zapadna Evropa kreće na božićne i novogodišnje praznike i to do trećeg, verovatno, pa znate već, dok se uhoda... Vi znate, nažalost, kakav je ovaj svet, afera stiže aferu. I, proglasilo se nezavisno Kosovo i Metohija, nema mogućnosti da se reši, nijedne institucije nema koja radi, ne može da se izrazi stav. To će na neki način biti mogućnost da taj prvi, najteži mogući korak koji se u tom pravcu radi prođe i da se dobije određeno vreme kako bi se lakše ostvario cilj koji oni žele da postignu, a to je, eto, proglasilo se, nije se reagovalo desetak dana i da na osnovu toga to polako uđe u proceduru, pa onda polako, nema razloga da se žuri. To je ono najopasnije što nam se dešava kada je u pitanju pokušaj da se raspišu predsednički izbori, jer, koliko sam mogao da zaključim, to je osnovni razlog zbog čega se izbori raspisuju 9, da bi odluka koja sledi bila između 25. i 31.
Po Poslovniku, narodni poslanik Balint Pastor.
Poštovani predsedniče, dame i gospodo narodni poslanici, član 226, u vezi sa članom 90. Poslovnika Narodne skupštine. Imam jedno pitanje za vas, gospodine predsedniče. Pitanje glasi: kada će se na dnevnom redu Narodne skupštine naći predlog zakona o izmenama i dopunama Zakona o radiodifuziji koji su narodni poslanici SVM podneli još 19. juna tekuće godine? Tražili smo 3. jula da se uvrsti u dnevni red Narodne skupštine ovaj predlog zakona. Tada ste vi, gospodine predsedniče, rekli da nije moguće u toku vanrednog zasedanja proširiti dnevni red, ali da će se ovaj naš predlog zakona naći na dnevnom redu Prve sednice Drugog redovnog zasedanja, koje je počelo 1. oktobra. U toku jula više puta ste obećali da će se ovo naći na dnevnom redu prve sednice redovnog zasedanja. To se, nažalost, nije dogodilo. Kada smo tražili 1. oktobra da se ovaj predlog zakona nađe na dnevnom redu onda ste, gospodine predsedniče, rekli da će se ovaj naš predlog zakona naći na dnevnom redu kada bude stiglo mišljenje Vlade o tom predlogu zakona. Dok se to ne dogodi možemo se javljati po Poslovniku ceo dan, ali se ovaj predlog zakona neće naći na dnevnom redu. Tada, 1. oktobra, rekli smo da je Vlada predložila još 5. jula da se ne prihvati ovaj zakonski predlog, znači, mi imamo mišljenje Vlade, svi formalni uslovi su ispunjeni da bi se predlog zakona mogao naći na dnevnom redu. Dve javne rasprave su bile u toku jula i septembra u vezi sa ovom temom o privatizaciji elektronskih medija i izuzimanju iz procesa privatizacije onih elektronskih medija koji emituju programe i na jezicima nacionalnih manjina. SVM je predložio sistemsko rešenje kojim bi se moglo rešiti ovo pitanje, ali se ovaj predlog zakona mora naći na dnevnom redu da bismo videli ko je za usvajanje ovih predloga, a ko je protiv. Molim vas, predsedniče, da kažete kada će se ovaj predlog naći na dnevnom redu, šta mi treba da uradimo kao narodni poslanici u formalnom smislu da bi se ovo našlo na dnevnom redu, jer je 1. oktobra prekršen Poslovnik Narodne skupštine i molim vas da na sledećoj sednici, odnosno na trećoj sednici redovnog zasedanja, ovo bude na dnevnom redu. Ne tražimo da bude na drugoj sednici, jer će se na toj sednici raspravljati o sporazumu o viznim olakšicama i na konsultacijama šefova poslaničkih grupa dogovorili smo se da se taj sporazum mora ratifikovati do 1. novembra da bi stupio na snagu 1. januara. Znači, ne tražimo da se nađe na dnevnom redu na drugoj sednici, nego na trećoj sednici i molim vas da to učinite u skladu sa članom 90. Poslovnika Narodne skupštine.
Po Poslovniku, narodni poslanik Rajko Baralić.
Gospodine predsedniče, uvažena gospođo iz Ministarstva finansija, dame i gospodo narodni poslanici, SPS poštuje ovaj dogovor u vezi sa prepodnevnim radom sednice. Javio sam se samo zbog ovoga što je govorio gospodin Balint Pastor. Dakle, vas su, gospodine Pastor, prevarili u kampanji. To su vam obećali i vi ste u to poverovali. Inače vam se to neće dogoditi. Želim da kažem da je Ivica Dačić, u ime SPS-a, pre nekoliko dana podneo predlog izmena i dopuna Zakona o radiodifuziji, u smislu da se prolongira privatizacija svih elektronskih medija u Srbiji na tri godine. Dakle, šire od onoga što ste predložili. Prosto pozivam da to radimo zajedno. Podsećam sada kolege koje su zajedno sa mnom učestvovale u jednoj emisiji na TV Niš gde smo to obećali, gde sam ja u ime SPS obećao javno, dakle, tražimo da se na tri godine odloži privatizacija svih elektronskih medija u Srbiji, jer ovo što se sada u Srbiji dešava je nešto što Srbiji nanosi veliku štetu. U tome će se naći i ovo što je predmet vašeg cenjenog predloga. Predlažem da radimo na ovom poslu zajedno, zato što postoje veoma važni razlozi da se ne privatizuju mediji, da se ne profilišu neki novi politički centri kroz vlasništvo medija u novoj izbornoj kampanji, koja Srbiju vodi u jednom sasvim neželjenom pravcu. Dakle, najmanji je problem kada budžet finansira delimično jedan javni medij kakav je elektronski medij u Subotici ili u Čačku, ili u bilo kojoj drugoj tački naše države. U tom smislu nudimo saradnju s tim u vezi, da nađemo srednje rešenje, i predsednika Narodne skupštine molimo da, u skladu sa Poslovnikom, kada se steknu uslovi, ovo dođe na dnevni red, zato što je privatizacija elektronskih medija već u toku. Na taj način zaštitiće se posebnosti manjina u Srbiji, zaštitiće se i osnovni politički, kulturni i javni interes svih građana Srbije. Nemoguće je obezbediti pravovremeno, valjano i objektivno informisanje u Srbiji, ukoliko su vlasnici svih elektronskih medija u Srbiji privatna lica. Oni imaju sasvim drugačiji interes od interesa građana Srbije i to što ste tražili podržavamo. Još jednom napominjem da je u ime SPS-a gospodin Ivica Dačić, predsednik naše stranke i predsednik poslaničke grupe, to učinio pre nekoliko dana i vi ćete to dobiti, ako već niste, te izmene i dopune Zakona se takođe nalaze u proceduri.
Po Poslovniku su se javili narodni poslanici Miloš Aligrudić i Dragan Todorović. Posle toga stvarno apelujem da se vratimo na rad po dnevnom redu.
Vrlo kratko. Moram da odgovorim na ono što je rečeno. Dakle, što se tiče onoga što može da se desi posle 10. decembra, ja ću se složiti sa gospodinom Todorovićem da stvari ne moraju biti tako jednostavne. Ima tu različitih mogućih scenarija kada je reč o 10. decembru, potencijalnom drugom krugu predsedničkih izbora, ako budu bili raspisani za 9. decembar, ali jedno je nesumnjivo – ako se desi da izbori budu raspisani za 9. decembar, onda će se svakako voditi neka izborna kampanja za one koji žele da učestvuju na takvim izborima do 9. decembra. Svakako, ako bude drugog kruga, vodiće se u te dve nedelje između prvog i drugog kruga. Dakle, sve ovo vreme o kojem govorim, bez obzira koji je to datum, nije 17, to je 25. decembar, 23. je drugi krug, onda sve to vreme praktično je okupirano političkim tenzijama izborne kampanje. Svi znamo da od kako je višestranačje u Srbiji, u ovo novije doba, nijedna izborna kampanja nije protekla a da nisu bile velike tenzije u igri, bez obzira da li je u pitanju korektna izborna utakmica u formalnom smislu reči. Pojavljuju se velike tenzije. To jednostavno preokupira celo društvo. Saradnici lidera političkih stranaka koji će biti kandidati na tim izborima će uglavnom da se bave njihovim kampanjama i bojim se da to nije atmosfera u kojoj možemo pažnju posvetiti na jedan normalan, regularan način problemima sa kojima se država suočava. To je bio naš stav. Što se tiče reakcije kosovskih Albanaca, ja prihvatam da je moguće da oni 11. decembra ništa ne urade, sasvim je legitimno gledanje na stvar, ali s obzirom na dugotrajne pripreme i na potpuno očiglednu podršku SAD za taj čin, prosto je teško poverovati da bi čak i njihovi mentori takav potez zaustavili za neki duži vremenski period. Dakle, strpite se i sačekajte nedelju, dve ili tri, kada smo mogli više godina, to je razumljivo, ali teško je zamisliti da mogu čekati duže od mesec ili mesec i po dana. Dakle, to je neko razmišljanje i to takođe treba uključiti u tu celu priču. Prema tome, naša ideja, kada smo ovih dana otvarali pitanje izbora i kada bi bilo dobro, a svakako ne bi bilo dobro da se raspišu, zasnivala se na ovim postulatima - da izbegnemo jednu neposrednu tenziju u ovom trenutku. Ona je potrebna redovno u državi, kada je reč o izborima, ali u ovom trenutku se ona može izbeći saglasnošću volje svih nas u ovom parlamentu, jer za sve to nije dovoljna vladajuća koalicija; potrebno je da i druge političke stranke tu učestvuju, pogotovo u ovom trenutku najveće političke stranke u Srbiji, SRS, jer bez toga nema rešenja problema. Dakle, mislim da je zbog toga važno da se ova tenzija sada izbegne, ako je to ikako moguće. Da li će nesuglasice po tom pitanju rezultirati nekom konkretnom političkom posledicom, to je sada potpuno druga tema. Može neko da otvori to, ali to nije važno. Za nas je bilo važno određenje po pitanju potrebe da Srbija mora da ima izbore baš u ovom trenutku kada se radi o ovoj stvari.
Po Poslovniku, narodni poslanik Dragan Todorović i potom vi repliku, vezano za amandman.
Ipak ponovo pozivam stranke vladajuće koalicije da sednu i da se dogovore. Mislim da iz ovog može da se nađe izlaz i da je on najjednostavniji, ukoliko to budete uradili. Inače, sve druge stvari su ovde špekulacija. Možemo da nagađamo biće ovako, biće onako, biće iz ovih razloga ili onih, ali činjenica je da vi odlučujete o tome i da prosto nije moralno da tako različiti ili suprotni stavovi o jednom tako važnom pitanju ostave tu koaliciju i dalje kao da se ništa ne dešava, da i dalje vršite vlast, a da se suštinski drastično razlikujete kada je u pitanju, kako sam mogao da zaključim iz izlaganja Miloša Aligrudića, najvažnija stvar. Stvarno mislim da je najvažnija stvar za državu sudbina Kosova i Metohije. Da se vratim na onaj razlog mog izlaska, članovi 225. i 226. Gospodine predsedniče, moram da vas obavestim i nemojte mi na bilo koji način prebacivati da zloupotrebljavam govornicu i da je u pitanju bilo kakva opstrukcija Skupštine. Pokušao sam da reagujem na način koji mislim da je jedino legitiman i moguć za probleme koje imamo, a problemi su vezani za opštinu Ruma; hteo sam to da uradim na način kako bi bilo najbolje i kako ne bih opterećivao Skupštinu Srbije. Naime, vi znate da je bio zakazan Odbor za odbranu i bezbednost u 10.30 i ja sam čekao da ministar dođe na taj odbor, kako bih mogao da mu postavim određena pitanja vezana za dešavanja u opštini Ruma. Naime, ja ću samo ukratko da vam kaže šta se desilo 26, u peta. Interesantno, petak, vikend, petak, subota, nedelja, pokušavaju takođe da završe neke stvari, odnosno da love u mutnom ili u pauzi kada ne radi država ili ne rade institucije. Naime, šta se desilo? Preko 100 pripadnika specijalnih jedinica MUP-a došlo je u opštinu Ruma i zauzelo gradsku kuću, odnosno opštinu Ruma. Došao je predstavnik, ili se predstavio kao predstavnik Ministarstva za lokalnu samoupravu (ili protiv lokalne samouprave), mi imamo i sliku i DVD, to je ova gospođa. Bez ikakvog papira oni su zabranili ulazak legalno izabranom predsedniku opštine Ruma gospodinu Srđanu Nikoliću, zabranili su ulazak načelniku opštine Ruma gospodinu Milanu Kojiću. Na insistiranje da pokažu papire da se vidi ko su oni, da li su to neke parapolicijske snage koje imaju istu uniformu kao naša policija, jer nisu imali one pločice sa imenima i prezimenima... Došli su autobusom koji nije autobus MUP-a. Za sve posedujemo dokaze. Jednostavno, oni su okupirali opštinu, uzeli su pečat, pa je izrađen nov pečat koji je falsifikovan. Posle nekog vremena, oko dva sata, te parapolicijske snage su se povukle, jer niko do sada nije izašao i rekao od strane države - stigla je naredba od toga i toga. Da bih sve ovo objasnio vama, gospodo poslanici, da vam se ovo ne bi dešavalo... Nama se, nažalost, dešavalo u ovoj sali ovde, kada su neki u patikama, trenerkama upali, niko nikada za to nije odgovarao. Za ovo neko mora da odgovara. Neko je teško zloupotrebio svoj položaj. Znate li šta znači kad MUP da nalog da preko 100 pripadnika specijalnih jedinica krene u neku akciju? Nije to - skupili se u jedan auto, pa došli. Dva autobusa. (Predsednik: Gospodine Todoroviću, vi koristite već drugo vreme. Ako ćete se ponovo javiti, molim vas da završite, pa da mi nastavimo da radimo.) Krivične prijave su podnete protiv načelnika policijske uprave Sremska Mitrovica Gorana Milanovića, da ne biste mislili da se radi bilo šta napamet, komandira policijske stanice Ruma Željka Sekulovića, protiv Slađana Mladenovića, oficira policije MUP-a Srbije, zamenika komandira policijske stanice Ruma Milanka Mijalčića, načelnika policijske uprave Sremska Mitrovica Đure Mandića, protiv Nenada Borovića iz Rume, protiv Milana Smiljanića iz Rume i protiv NN ženske osobe koja se predstavila kao radnik Ministarstva za lokalnu samoupravu. Takođe, krivična prijava je podneta protiv Nenada Borovića iz Rume, ul. Vuka Karadžića br. 1, zbog krivičnog dela falsifikovanja isprave itd. Inače, dotični je, koliko ja znam, predsednik opštinskog odbora Demokratske stranke. Takođe, podneta je krivična prijava protiv Jezdimirović Ljubiše, takođe, koliko znam, pripadnika Demokratske stranke. E, pa, gospodo iz Demokratske stranke, ne može više. Ne možete više da zloupotrebljavate ministarstva, ne možete više da kršite zakon, ne smete više na ovakav način da pokušavate da uzmete bilo koju opštinu u Srbiji. Uradili ste to sa Skupštinom grada Beograda. Još uvek, navodno, čeka se odgovor iz Skupštine grada Beograda, da se upoznate šta se desilo na sednici Skupštine grada Beograda. Znate sve šta se desilo. Zloupotrebljavate većinu, zloupotrebljavate Ustav, zakon, sve ste u stanju da prekršite, samo da ostvarite svoj cilj i da produžite vlast u Srbiji. Međutim, nećete moći. Sve ovo dovešće vrlo brzo do novih izbora, a onda ćete biti samo tamna prošlost za koju će građani gledati da je se uopšte i ne sećaju.
Reč ima Slavoljub Matić, izvolite.
Gospodine predsedniče, želim da se vratim osnovnoj temi, a to su izmene i dopune Zakona o osiguranju i mislim da bi to bilo dobro za sve poslanike ubuduće, barem danas. Želeo sam da iskoristim pravo na repliku i da upotpunim izlaganje svog prethodnika koji je pomenuo zatvorenu sednicu Odbora za finansije koja je održana negde pre dve godine, nakon donošenja novog Zakona o osiguranju i nakon prenosa nadležnosti Narodnoj banci Srbije, koja je odgovarala i davala dozvole za rad osiguravajućim kompanijama. Naime, nakon izmena i dopuna onog starog Zakona o osiguranju, Narodna banka, sa novim nadležnostima, oduzela je licencu za rad i petnaestak kompanija je izgubilo pravo na rad u oblasti osiguranja. Onda smo mi zakazali sednicu Odbora za finansije i moram da potvrdim da je ta sednica bila zatvorena za javnost, ali treba navesti razloge zbog čega je bila zatvorena za javnost. Podsećam, svi članovi Odbora za finansije dobili su materijal koji je nosio oznaku "strogo poverljivo" i po Poslovniku je dopušteno da kada imate takav materijal imate i sednicu Odbora za finansije koja je zatvorena za javnost. Zbog čega? Ne samo što neke od kompanija nisu ispunjavale osnovne uslove kako bi radile u oblasti osiguranja, već su u pregledu njihovih poslovnih knjiga, delatnosti i poslova uočene brojne nepravilnosti, čak i kriminalne radnje. To je bio razlog zbog čega je, u očuvanju istražnih radnji koje je sprovodio SUP, ta sednica, posvećena kompanijama i radu Narodne banke u kompanijama za osiguranje i tom izveštaju koji je nosio oznaku "strogo poverljivo", bila zatvorena za javnost, apsolutno zakonito i po Poslovniku. Dakle, ne želim ovde da proglašavam nikoga advokatom propalih kompanija u oblasti osiguranja, ali verujte, gospodine Arsiću, nemate potrebe na takav način da ih štitite. Mislim da je svima nama interes, pre svega, da štitimo interese naših građana. Ukoliko imamo stabilno osiguranje i pre svega pravnu državu u toj vrlo osetljivoj oblasti, mislim da svima nama to ide na ruku, i vlasti i opoziciji. Kada smo imali sednicu zatvorenu za javnost poslanici opozicionih stranaka imali su iste materijale kao i poslanici vladajućih stranaka. Zahvaljujem.
Hvala. Veroljub Arsić se javio. Izvolite. Gospodine Arsiću, imate još sedam minuta.
Po Poslovniku, gospodine predsedniče. Dame i gospodo narodni poslanici, mnogo toga što je rečeno sa ove govornice od strane prethodnog govornika nije tačno. Prvo, dobio sam te materijale i namerno su tadašnji guverner i sadašnji, Dinkić i Jelašić, napravili misteriju oko gašenja osiguravajućih društava. Ne kažem da u pojedinim osiguravajućim društvima nije bilo zloupotreba, odnosno nesavesnog poslovanja, ali nekih velikih krivičnih dela, zbog čega je Odbor za finansije morao da raspravlja na maltene tajnoj sednici, nije bilo. Možda su sredstva bila upotrebljena za kupovinu nekretnina, ulaganje u neke druge fondove, što, po tumačenju Narodne banke, nanosi štetu licima koja se osiguravaju kod tih osiguravajućih društava. Postavljam još jedno pitanje – zašto je sednica Odbora za finansije bila zatvorena i za narodne poslanike koji nisu članovi Odbora za finansije? Tom sednicom je predsedavao zamenik predsednika Odbora gospodin Radojko Obradović. Ja sam ispred poslanika SRS, kada je predsedavajući zamolio poslanike koji nisu članovi Odbora da napuste sednicu, protestovao i rekao – ako ne mogu poslanici koji nisu članovi Odbora da prisustvuju sednici, narodni poslanici SRS koji su članovi Odbora izaći će, napustiće sednicu. Zašto se od svega toga pravi misterija i tajna? Postoje dva razloga. Prvi, Dinkić i Jelašić hoće da plasiraju u javnost samo one informacije koje njima odgovaraju, da niko ne može da da kontraargument i na taj način sakriju svoje zloupotrebe prilikom gašenja domaćih osiguravajućih društava. To ćete da vidite u članu 180a Predloga za izmene i dopune Zakona, dokle se ide, da sada treba imunitet da se dobije za tako nešto. Drugi razlog zašto je bila tajna jeste da se uplaše narodni poslanici opozicije, konkretno SRS, i da ćute. E, pa, neće, možete da stavljate "državna tajna" i "strogo poverljivo", o tome gde su vaše zloupotrebe pričaćemo svuda i na svakom mestu, gde god se ukaže prilika.
Hvala, po Poslovniku se javio narodni poslanik Momir Marković. Izvolite, potom narodni poslanik Nada Kolundžija.
Dame i gospodo narodni poslanici, da ne bi došlo do pogrešnog shvatanja, gospodin Jezdimirović Ljubiša, predsednik SO Ruma, podneo je predlog za privremenu meru oduzimanja pečata, falsifikovanog pečata koji je napravio izvesni Borović Nenad iz Rume. Dame i gospodo narodni poslanici, na osnovu čega? Svi znate da mora nekakvo rešenje za izradu pečata da se da pečatorescu, jer bez toga on nema pravo na to i vrši krivično delo ukoliko napravi pečat. Kako je došlo do toga da se u Rumi napravi falsifikovani pečat bez ikakvih drugih oznaka i kako je došlo do toga da izvesni Borović Nenad sada drži taj pečat, iako je aktima SO Ruma, kao i drugih skupština opština, jasno regulisano ko drži pečat, kod koga se pečat nalazi? Šta se još dešava u SO Ruma? Politička stranka Nova Srbija je izašla na lokalne izbore, u ono vreme, kao i sve druge političke stranke, dobila je 0,014 posto glasova, odnosno glasalo je njih šestoro ili sedmoro za tu stranku. Danas, jutros, Nova Srbija u Rumi pravi odborničku grupu od četiri otpadnika od drugih stranaka, od ljudi koji su isključeni zbog toga što su pokušali da prodaju odborničke mandate. Dame i gospodo narodni poslanici, nije slučaj Ruma jedinstven slučaj, ali je najsvežiji. Podsećam vas šta su radili u Staroj Pazovi. Da podnesete ostavku na mesto odbornika u Staroj Pazovi dobijate na ruke 10.000 evra od "žutog preduzeća". Proverite ko je od vaših, odakle su te pare koje su davali. Šta je sa Barajevom? Šta je sa Beogradom, sa gradom Beogradom? Sada je došla na red Ruma. Jedini razlog, dame i gospodo narodni poslanici, jeste da oni sprovode izbore u svim tim opštinama sutradan. Usput da vas upozorim, nijedan glas koji građani Srbije budu dali nećete moći da ukradete. Ono što uđe u biračku kutiju, kad god budu izbori raspisani, ući će i u zapisnik, po cenu da se nekim predsednicima biračkih odbora i biračka kutija razbije o glavu. Podsećam vas da je ovo NN lice koje se ovde pojavljuje reklo da je činovnik opštine Ruma, odnosno "ministarstva protiv lokalne samouprave". Tražim od ministra Jočića da se identifikuje koja je ovo osoba, sa kojim ovlašćenjima, sa kojim papirima je dolazila u opštinu Ruma, i ko je taj ko je izdao nalog; bilo je preko 100 policajaca specijalaca, jer vama trebaju samo specijalci da ovakve prljave poslove odradite, verovatno ne verujete običnim policajcima. Zahtevam da se svim narodnim poslanicima dostavi ko je izdao nalog, na osnovu kog člana, kog zakona i ko je ova individua koja je došla da preuzme opštinu Ruma. Dame i gospodo narodni poslanici... Ako mi ne date, gospodine predsedniče, da koristim i druga tri minuta, evo završavam. Da se možda javim ponovo, da izađem? (Predsednik: Samo završite, nema potrebe da ponovo izlazite. Izvolite.) Dame i gospodo narodni poslanici, Beograd, Skupština grada Beograda, mesto gradonačelnika je ostalo otvoreno. Gospodine Duliću, pozivam vas da, u skladu sa Ustavom i vašim zakonskim ovlašćenjima, raspišete izbore za gradonačelnika u Beogradu. Vas gospodu iz vladajuće koalicije pozivam da prestanete da vršite demokratorski teror u opštinama u kojima vladaju srpski radikali, jer ste se samo na njih okomili.
Po Poslovniku se javila narodni poslanik Vjerica Radeta. Izvolite.
Dame i gospodo narodni poslanici, nažalost, mnogo je pitanja o kojima treba da obavestimo javnost Srbije. Zato koristimo član 225. Poslovnika Narodne skupštine Republike Srbije, zato što je to, nažalost, jedini način da građani Srbije saznaju šta se zaista dešava, ko na koji način zloupotrebljava funkcije, ko na koji način krši propise i kako se ponašaju, što reče kolega Krasić, pučisti danas u Srbiji. Naravno, navikli i misle da onako kako su ušli u Saveznu skupštinu onog 5. oktobra tako mogu da uđu u svaku skupštinu u lokalnoj samoupravi, tamo gde im se učini da ne treba da vrše vlast oni ljudi koje su građani izabrali. Zaista je mnogo problema u toj lokalnoj samoupravi, odnosno u ministarstvu, a "ministar protiv lokalne samouprave", jedino tako možemo da ga zovemo, ponaša se kako njemu padne na pamet, baš ga briga za zakon, za Ustav, za obavezu prema Skupštini grada Beograda. Za član 111. Zakona o lokalnoj samoupravi ne haje. Odavno već ima obavezu da reaguje shodno tom članu, ali, naravno, ministar radi ono što odgovara njegovoj stranci. Uostalom, sam je to rekao pre neki dan, izjavio je za dnevni list "Pravda", a pokazao je na delu kada je zajedno sa poslanicima Demokratske stranke napustio ovu salu. Šta više o tome treba da se kaže? Dakle, ako se ministar tako ponaša u ovom parlamentu, zašto bi bilo neverovatno njegovo ponašanje po lokalnim samoupravama, pokušaj da "žuti" dođu na vlast svuda gde nisu došli na izborima, legalno. Jednostavno, Srbija je i dalje u jednom potpuno neustavnom stanju. Mi i dalje nemamo Ustavni sud, mi i dalje nemamo zakon o Ustavnom sudu. Gospodine Duliću, već dva sata su prošla od kada ste na moju intervenciju obećali da ćete nas obavestiti da povlačite ona dva papira i da zakazujete ponovo sednicu. Nemamo pisani dokaz o tome. Zaista nemam razloga da vam verujem, jer ste mnogo puta pokazali da ne možemo da vam verujemo. Nemojte da me terate i da nas terate da ponovo intervenišemo po tom članu Poslovnika, nego zamolite službe da nas pismeno obaveste o tome. Jedno pitanje želim da uputim Vuku Jeremiću. On je juče rekao da je naša strana u pregovorima vezanim za Kosovo i Metohiju spremna da bude fleksibilna i velikodušna. Ne sećam se da smo u rezoluciji koju smo ovde usvojili ovlastili bilo koga iz pregovaračkog tima da bude fleksibilan, a pogotovo ne velikodušan. Interesuje nas šta je Vuk Jeremić mislio da kaže tom rečenicom. Vama, gospodine Duliću, još jedna primedba. Mislim da je krajnje vreme da, kao predsednik parlamenta, pozovete gospodu iz pregovaračkog tima da nam daju izveštaj o dosadašnjem radu, da vidimo kojih je to 14 tačaka, kako su oni odgovorili, kao što je rekao ministar za Kosovo i Metohiju, na 14 tačaka ove "trojke" koja rukovodi ovim pregovaračkim timom. Dakle, nemojte da nas iznenađuju stvari, da tako važne stvari čitamo u novinama, nego da radimo svoj posao. Mi srpski radikali smo za to spremni, ali mi, nažalost, ne možemo da omogućimo, odnosno da obezbedimo prisustvo pregovaračkog tima, ali vi, gospodine Duliću, možete. Uradite to odmah, molim vas.
Hvala. Po Poslovniku se javio narodni poslanik Božidar Delić. Izvolite.
Gospodine predsedniče, član 226. Gospodo narodni poslanici, u 10.30 je počela sednica Odbora za bezbednost. Koliko sam obavešten, ona će se nastaviti u 14.00 časova u četvrtak. Već su poslanici govorili ovde o tom događaju u Rumi. Posle sednice Odbora imao sam priliku da analiziram dokumentaciju koja je dostavljena za taj slučaj, a na kraju krajeva, i video snimke. Sam sam postavio pitanje na Odboru, da mi ipak tražimo od ministra unutrašnjih poslova samo da nas obavesti da li je to moglo da se dešava i da li on zna da je policija zloupotrebljena u Rumi. Međutim, analizirajući snimke došao sam do zaključka da je to plan u kome je učestvovala Vlada, jer je iz Ministarstva za lokalnu samoupravu jedna gospođa, koja je identifikovana, takođe bila prisutna u Rumi; iz policijske uprave Beograd, takođe, prisutni ljudi u Rumi, i iz policijske stanice, odnosno SUP Sremska Mitrovica. Znate šta znači kada se interventna jedinica ili kada se sto ljudi, bez obzira da li su sa dugim ili kratkim oružjem, dovede pred neku instituciju? Kako bi to bilo, gospodo, da neko nama ovde pred Skupštinu dovede kordone policije i da mi, kao narodni poslanici, dođemo na svoja radna mesta i da ne možemo da uđemo u zgradu, a da za to ne postoji nijedno od rešenja, jer nijedno rešenje nije pokazano, ni od lokalne samouprave, ni od koga. Gospodo, bio je Beograd, sada je Ruma. Šta će biti sledeće? Mislim da su ovo jako ozbiljne stvari i tiču se nas, kao narodnih poslanika. Dosta je, gospodo, priča o demokratiji, jer ovo je nasilje nad demokratijom, nasilje nad pravom, nasilje nad zakonom. Kao Skupština, mi moramo preduzeti mere da se ovo više ne dešava. Mogli su incidenti da se završe i na drugi način. Možda ćete imati prilike da vidite i te snimke, kada se ljudi rasporede tako da po jedan policajac čuva svaku kancelariju i da se ne dozvoli nikom ko je izabran ili ko tu radi već deset godina da uđe u samu zgradu. Preko toga svakako ne možemo preći i to pitanje moramo rešiti ili u toku dana ili narednih dana. Hvala.
Po Poslovniku se javio narodni poslanik Anastasovski Dragoljub. Izvolite.
Dame i gospodo narodni poslanici, javljam se po članu 226. Poslovnika o radu Narodne skupštine, jer se jutros dogodio nemio događaj u opštini Palilula, gde je odbornik SRS koji je dežuran maltretiran od strane nepoznatih momaka; bilo je njih pet-šest, a moj odbornik je žensko koje je teško, daj bože, 40 kilograma, našli su nju da maltretiraju. Povrh svega, još su i meni neke gluposti govorili. To sve ne bi bilo strašno da ne kruže druge priče, odnosno ne kruže, nego se u prošlonedeljnom tabloidu pojavio članak kako u opštini Palilula postoje narkomani, kriminalci, građevinska mafija, uzima se novac u ogromnim količinama, ljudi se reketiraju. Na to sam ukazivao i ja, odnosno ukazivao sam i na postojanje droge koja je pronađena u opštini Palilula, i izvrgnut sam ruglu. Izvrnut sam ruglu i podsmehu prvenstveno od strane predsednika opštine. Zato bih želeo da nadležni organi utvrde koji su to momci koji su maltretirali odbornika SRS i želeo bih da mi gospodin Jočić pismeno odgovori – dokle se stiglo u istrazi i da li je uopšte pokrenuta istraga u vezi sa svim ovim što se događa u opštini Palilula?
Po Poslovniku se javio narodni poslanik Momir Marković. Izvolite.
Dame i gospodo narodni poslanici, izgleda da je u Srbiji odavno počelo pozicioniranje, pa sada, ko šta dohvati. Demokrate su htele da otmu opštinu Ruma, a našla se tu Nova Srbija da četiri bivša odbornika SRS preuzme i da napravi klub. Nemam ništa protiv da oni preuzmu te ljude, ali mandati pripadaju listi SRS. Kada se pojavi odbornik i hoće da se učlani u SRS mi mu kažemo - može, vrati mandat listi sa koje si izabran, pa dođi, pa ćemo posle sledećih izbora imati to u vidu i verovatno te staviti na listu, u zavisnosti od tvog angažovanja. Dame i gospodo narodni poslanici, ima mnogo opština u Srbiji u kojima je na vlasti SRS. Očekujem da krenete, da otmete pečat, jer Kikindu, recimo, ne možete uzeti nikako drugačije nego da krenete sa stotinak specijalaca, samo im fale čarape na glavama, crne uniforme. Vidim, pločice sa imenima su skinuli da ne bi bili identifikovani, ali su snimljeni, pa ćemo po slikama... Valjda će ministar Jočić po slikama znati ko je onaj što predvodi ovaj udruženi zločinački poduhvat, ovu ekipu, pa ćemo videti koji su ti ljudi, a mnogo nas više zanima ko im je izdao nalog. Videćemo ko je individua koja se predstavlja da radi u "ministarstvu protiv lokalne samouprave". Dame i gospodo narodni poslanici, zahtevam da teror nad opštinama u kojima su srpski radikali na vlasti prestane. Uskoro će lokalni izbori. Izađite na izbore i izborite se da vaše liste dobiju većinu. Udružite se svi, koliko vas ima, protiv SRS. Izborite se i dobijte većinu, pa vladajte. Ovako, ako ne može glasačkim listićima, ako ne može silom argumenta, može argumentom sile. Ne može. Dame i gospodo narodni poslanici, ponovo pozivam ministra Jočića da narodnim poslanicima pokaže ko je izdao nalog ovom čoveku da postupi ovako kako je postupio i "ministra protiv lokalne samouprave" da kaže ko je ova individua, da li je slučajno došla iz Ministarstva ili su je negde usput pokupili.
Zahvaljujem narodnom poslaniku Momiru Markoviću. Reč ima narodni poslanik Nada Kolundžija, pa potom narodni poslanik Petar Jojić, pa narodni poslanik Vlatko Ratković.
Uvaženi gospodine predsedavajući, dame i gospodo narodni poslanici, zaista razumem vašu potrebu da reagujete i sa ove skupštinske govornice na neke pojave kojima niste zadovoljni. Ne smatram da je to nešto što je nelegitimno, ako već, s jedne strane, na taj način Skupština ne radi ono što bi trebalo da radi, dakle, pozivam se na član 101. i 104, da bi trebalo da se držimo dnevnog reda. Molim vas da govorimo o činjenicama. Dakle, u Rumi je stvorena nova odbornička većina. Vi možete, naravno, da budete protiv toga što su neki odbornici SRS napustili odbornički klub SRS i sa nekim drugim napravili novu većinu. Činjenica je da vam to što su oni, kako kažete, odneli mandate, sada smeta, a nije vam smetalo kada su naši odbornici u Novom Sadu odneli naše mandate i sa vama stvorili većinu u Novom Sadu. Tada nije bilo pitanje da li imaju ili nemaju pravo na to. Dakle, tamo je stvorena odbornička većina. Ako postoji pravni osnov da se oduzmu njima mandati, to je legitiman put, i to treba da radite. Molim vas, hajde da probamo da radimo ovde posao ili ovo zaista postaje besmisleno. Mislim da nema potrebe da sedimo i da ovde slušamo ceo dan jednu priču, za koju, ako postoji pravni izlaz i pravni osnov, treba naći pravni izlaz i pravni osnov. Politički to nećemo rešiti ovde u Skupštini. Dakle, nemoguće je rešiti ovde u Skupštini to pitanje. To pitanje ima svoje pravno utemeljenje i treba da se na toj osnovi rešava. Ako mislite da sada treba da nastavimo samo o tome da pričamo, onda mislim da nema smisla da nastavimo da radimo. Najlepše vas molim da nastavimo da radimo po amandmanima. Želim ovom prilikom takođe da kažem, vi znate da, što se tiče Demokratske stranke, ne postoji nikakav problem da mi prihvatamo amandmane koje podnosi SRS, ukoliko oni popravljaju tekst zakona i ne menjaju samu suštinu zakona. Dakle, naš pristup se često razlikuje od vašeg pristupa, i to je tačno. Kada vaš amandman pokušava da utiče na način na koji mi vidimo da treba rešavati stvari, onda je taj amandman za nas neprihvatljiv, i to ne zato što dolazi od vas, već zato što je naš pristup uspostavljanju principa, i ono što vi nama prigovarate, da mi slušamo one koji nam sugerišu kako ti zakoni treba izgledaju, naš odgovor je da mi pokušavamo da uskladimo sa evropskim zakonodavstvom. U tome se vrlo često razlikujemo. To je jedini razlog kada mi ne možemo da prihvatimo vaše amandmane.
Reč ima narodni poslanik Petar Jojić.
Dame i gospodo narodni poslanici, očigledno da postoji pokušaj Demokratske stranke da spreči raspravu u parlamentu o veoma važnom pitanju. Iza SRS stoji skoro milion i po birača, to znači milion i po građana Republike Srbije. Za vas je sada normalno da upadne 100 policajaca iz Žandarmerije, u jednoj demokratskoj državi, kao što je to, kažete, Srbija, u Skupštinu opštine Ruma, da teroriše tamo odbornike i radnike koji rade u toj skupštini opštine. Za SRS ovo nije demokratija. Ako je trebalo menjati vlast i menjati odborničke grupe, formirati novu vlast, nove odborničke grupe, onda se to radi samo u skladu sa zakonom. U smislu odredaba člana 226, postavljam pitanje... Gospodine Momo, sa gospođom Kolundžijom nemojte raspravljati, jer gospođa Kolundžija je izrazila svoje mišljenje i svoje stavove, koji su u suprotnosti sa demokratijom. Dame i gospodo narodni poslanici, postoje fotografije policije. Ne radi se o jednom ili dvojici policajaca koji su intervenisali. Vidite grupu policajaca koji upadaju u prostorije Skupštine opštine Ruma. Na šta ovo liči? U kojoj demokratskoj državi može policija ovako da upadne, da smenjuje i da pomaže formiranje odborničkih grupa? Ne bismo vam mi stavljali prigovore da nisu osnovani. Dame i gospodo, gospodine potpredsedniče, verujem da ćete vi, kao čestit čovek, da date odgovor, pošto u ovom trenutku predsedavate Narodnom skupštinom, a postavljam sledeće pitanje i tražim na njega odgovor, a vi se potrudite, preko nadležnih organa, da ga SRS dobije. Prvo, ko je dao nalog za upotrebu specijalnih jedinica i policije u Rumi, bez obzira da li pripadaju Žandarmeriji ili poretku? Ko je izdao naređenje, broj policajaca koji su učestvovali? Postoji i audio i video snimak, postoje fotografije. Brojku niko ne može da smanjuje. Drugo, povodom čega je izdat nalog za upad u prostorije jednog predstavničkog tela? Sledeće pitanje, danas je zavedena krivična prijava protiv Nenada Borovića iz Rume, kod opštinskog javnog tužioca u Rumi, zbog krivičnog dela falsifikovanja isprave iz člana 355, u vezi sa članom 356. stav 1. tačka 4), u sticaju sa krivičnim delom samovlašća iz člana 330. stav 1. Krivičnog zakona Republike Srbije. Postavljam pitanje i tražim odgovor od Republičkog javnog tužioca, da izvrši nadzor u Opštinskom javnom tužilaštvu u Rumi i da da odgovor Republičko tužilaštvo – da li je postupljeno i hoće li se postupiti i pokrenuti istraga protiv lica protiv kog je podneta krivična prijava? Takođe, danas je zaveden predlog u izvršnom postupku kod Opštinskog suda u Rumi... Zaveden je pod brojem, ovde ne piše dobro, ali od 29. oktobra, da je primljen... Izvršni poverilac jeste Opština Ruma, koju zastupa Jezdimirović Ljubiša, izvršni dužnik jeste Borović Nenad iz Rume, Vuka Karadžića br. 41. Predlog za izvršenje jeste radi privremene mere oduzimanja pečata koji je falsifikovan i naknadno upotrebljen. Postoji pečat kod nadležnog i odgovornog lica, a to znači kod sekretara. Ovo je krivično delo, dame i gospodo. Ko pravi novi pečat mora da ide u zatvor. Ko ga je upotrebio, mora da ide u zatvor. Postoji pečat opštine kod nadležnog službenika. Nije iz opštine niko njega uzeo. Prema tome, dame i gospodo, ovo je vrlo ozbiljna stvar, ovo nije za zanemarivanje, ovo nisu stranačka prepucavanja, ovo nije sada odnos SRS i demokrata, ali jeste odnos građana i vas, demokrata. U tome je problem. Zato srpski radikali nikada ovo ne bi dozvolili, ovakvu tiraniju, samovlašće i bezakonje.
Reč ima narodni poslanik Vlatko Ratković, potom narodni poslanik Nemanja Šarović, pa narodni poslanik Vjerica Radeta, pa narodni poslanik Zoran Mašić.
Dame i gospodo narodni poslanici, tema je Ruma. Za ovom govornicom sam pre izvesnog vremena govorio o faktičkom i pravnom stanju u opštini Ruma. Činjenica je da je u opštini Ruma došlo do prekomponovanja političke scene, odnosno do stvaranja nove koalicione većine u SO Ruma. To je fakticitet. Taj fakticitet ne priznajepredsednikopštine,tajfakticitetnepriznajerazrešeni predsednik SO Ruma Ljubiša Jezdimirović i njegov zamenik. Na osnovu odluke SO Ruma, novoizabrani predsednik SO Ruma Nenad Borović i njegov zamenik gospodin Milan Smiljanić pokušali su na legalan, dostojanstven i civilizovan način da uđu u posed prostorija u kojima treba da obavljaju svoju funkciju, shodno Statutu i Poslovniku SO Ruma. U tome su onemogućeni prvi put. Kada su drugi put pokušali, zajedno sa odbornicima i odborničkom većinom, da na isti način uđu u posed prostorija, sprečeni su nasiljem od strane pojedinih pripadnika SRS i NN lica. Da li su ta NN lica iz Rume ili su iz nekih drugih mesta, iz Zemuna ili bilo kog drugog mesta, mi to ne znamo. Zašto je policija intervenisala pre neki dan u Rumi? Dobro je da je pokrenuto to pitanje pred skupštinskim Odborom za odbranu i bezbednost, svakako će i nadležna ministarstva dati valjano obrazloženje o osnovu policijske intervencije, kao i o postupanju predstavnika Ministarstva za državnu upravu i lokalnu samoupravu, a radi sprovođenja akata istog tog ministarstva. Policija je intervenisala da bi sprečila nasilje nad bilo kim, i nad demokratama i nad radikalima i nad građanima. Od nadležnog ministra sigurno će poslanici koji su postavili pitanje dobiti odgovor, a ja još želim da kažem da mora da se poštuje realnost, a realnost je da je u Rumi formirana nova skupštinska većina i da to niko ne može opstruisati. S druge strane, moraju se poštovati odluke državnih organa. S treće strane, mora se poštovati princip zaštite bezbednosti svakog pojedinca, građanina, odbornika, a naročito predsednika Skupštine i njegovog zamenika. Još želim da kažem, time ću završiti, odbornički mandat pripada odborniku. Vi to, drage kolege, vrlo dobro znate. Prema tome, da li se formiraju sada neke nove odborničke grupe Nove Srbije... Imam informaciju da je formirana ta grupa i da je to prijavljeno predsedniku SO Ruma Nenadu Boroviću, to je takođe realnost. Znači, ne želim da zamaram niti građane niti poslanike, ali tu novoformiranu većinu sada čine DSS, DS, NS i jedan odbornik LSDV. Prema tome, vrhunski princip u ovoj državi mora da bude poštovanje zakona i poštovanje prava lokalnih samouprava. Ne želim više da koristim ovu govornicu, kao što, čini mi se, neke kolege koriste, radi promovisanja neke predizborne ili već kakve kampanje. U Rumi je situacija sasvim jasna, a odgovor o pravnom osnovu intervencije policije ćete sigurno dobiti od nadležnog ministarstva. Zahvaljujem.
Zahvaljujem narodnom poslaniku Vlatku Ratkoviću. Reč ima narodni poslanik Nemanja Šarović.
Dame i gospodo narodni poslanici, zaista sam iznenađen načinom na koji je prethodni kolega govorio. On bi trebalo ozbiljnije da pristupi ovim problemima, ako ni zbog čega drugog zato što je predsednik Zakonodavnog odbora Narodne skupštine Republike Srbije, i morao bi da zna način na koji su neki od njegovih prethodnika zapamćeni, da može to i njemu da se ponovi. Voleo bih da ste vi govorili kao pravnik. Nažalost, niste govorili pravnim terminima, izmišljate neke druge, pa u nedostatku članova zakona, Ustava, Poslovnika na koje biste se pozvali, vi se pozivate na realnost, pa kažete, mora se poštovati realnost, to je fakticitet. Dakle, ako neko dođe u pratnji 100 pripadnika policije onda je to fakticitet, znači da je pravo na njegovoj strani. Ali, nismo čuli ni jedan jedini pravni argument. Dakle, kažete da su neki ljudi pokušali, evo, ja ću citirati, čak sam i zapisao da ne bih pogrešio, kažete "pokušali su da uđu u posed prostorija". Dakle, fakticitet, kako biste vi rekli, jeste da oni nisu u posedu tih prostorija. Znači, realnost je drugačija. Oni su pokušali da uđu i da preuzmu prostorije. Kako su to uradili? Uz pomoć 100 pripadnika Ministarstva unutrašnjih poslova. Ukoliko to nije nasilje, onda ne znam šta je. Da li ste se vi pozvali na jedan jedini pravni akt? Da li su oni imali rešenje? Dajte da čujemo koji to član Ustava ili zakona omogućava ministru za lokalnu samoupravu da kaže – e, sad ćeš ti biti predsednik skupštine opštine. Ukoliko postoji spor, mislim da je očigledno da postoji, onda valjda državni organ koji je Ustavom ovlašćen na to treba da razreši taj spor i da kaže ko je od tih suprotstavljenih strana u pravu. Umesto toga (ovo ne radi samo DS, to radi DSS i sve ostale stranke koje su u Vladi, oni to zajednički rade), tamo je bio predstavnik Ministarstva za lokalnu samoupravu, ali je isto bilo i 100 predstavnika Ministarstva unutrašnjih poslova. Te ljude u krajnjoj liniji razumem što su poskidali pločice sa svojim imenima i prezimenima. To vam govori koliko su i oni svesni da to što rade nije dobro. Oni se jadni stide i zgražavaju, ali moraju da rade. Dakle, Ministarstvo unutrašnjih poslova je tako organizovano, oni moraju da izvrše ono što im je dato kao naređenje. Ali, nemoguće je da u jednoj organizovanoj državi, u državi u kojoj se poštuje nekakav pravni poredak, Vlada nekad reaguje, a nekad ne reaguje. Kada gubite vlast u nekoj opštini onda se Vlada istog sekunda meša. Kada otimate vlast, dakle, evo imamo najsvežiji primer opštine Ruma, onda Vlada kaže – ne, sačekajte odluku Ustavnog suda. Sačekajte vi, gospodo, odluku Ustavnog suda, vi ste ti koji su ukinuli Ustavni sud. Ne možete se kada vam odgovara pozivati na Ustavni sud, a kada vam ne odgovara onda će reagovati direktno ministarstvo. Podsećam vas i na član 9. Ustavnog zakona koji kaže: "Izbor, odnosno imenovanje sudija Ustavnog suda izvršiće se najkasnije do kraja prvog redovnog zasedanja Narodne skupštine." Zašto to nije urađeno? Nikome od vas demokrata, tu celu levu stranu podrazumevam, ne pada na pamet da kaže – ljudi, zašto nemamo Ustavni sud. Nemamo ga da biste mogli ovakve stvari da radite. Nije pitanje samo Rume, nije pitanje samo Beograda, tu su brojne opštine. Vi ste na sličan način postupali i na Zvezdari, na sličan način ste postupali i u Barajevu. Do kraja ove nedelje ću vam doneti dokaze o tome šta je vrh Demokratske stranke radio u Barajevu, na koje načine ste kupovali odbornike i kakve ste manipulacije, a to smo sad utvrdili, pravili još pre izbora; još u procesu kandidovanja ste napravili ogromne zloupotrebe, i to sam vrh DS, a dobićete ovde za govornicom i dokaze.
Zahvaljujem. Reč ima dr Zoran Mašić, narodni poslanik Srpske radikalne stranke.
Gospodine predsedavajući, dame i gospodo narodni poslanici, reklamiram povredu Poslovnika, član 101. i član 104. Ovde je od strane gospođe Nade Kolundžije izneta neistina i pokušano je da se stavi paralela između događaja koji su se odigrali u Skupštini grada Novog Sada i u SO Ruma. Apsolutno se tu ne može stavljati nikakva paralela. Ono što je istina, sada govorim i kao odbornik u toj gradskoj skupštini, kao zamenik šefa odborničke grupe SRS u Skupštini grada Novog Sada, istina je da su tamo Demokratsku stranku napustila tri odbornika i formirala svoju odborničku grupu, u skladu sa statutom. Većinu u gradskoj skupštini Srpska radikalna stranka, od početka konstituisanja te skupštine, ima sa SPS-om i DSS-om. Ta koalicija je ostvarena u momentu formiranja te skupštine i ona i dan-danas kao takva postoji. Prema tome, ta tri odbornika nisu pristupila vladajućoj koaliciji, pogotovo nisu pristupila odborničkoj grupi SRS. Prema tome, apsolutno se ne može stavljati nikakva paralela između događaja koji se odigrao u Gradskoj skupštini Novog Sada, gde su svojom voljom tri odbornika zbog nezadovoljstva radom odborničke grupe napustili tu odborničku grupu i osnovali zasebnu, i u Rumi, gde su, faktički, isključeni odbornici iz odborničke grupe pristupili drugoj stranci koja je sad zahvaljujući tim prebeglim odbornicima formirala odborničku grupu. Ono što želim pred vama narodnim poslanicima i pred građanima da podvučem još jednom, a što je ovde više puta rečeno, što karakteriše i ističe moralnost SRS na političkoj sceni Srbije, to je da Srpskoj radikalnoj stranci ni u jednoj lokalnoj skupštini, ni u bivšoj saveznoj skupštini, ni u ovoj republičkoj, nikada nije pristupio nijedan prebegli poslanik ili odbegli odbornik iz druge odborničke grupe i nikada na temelju toga SRS nije gradila poziciju vlasti, nego je uvek samo zahvaljujući glasovima građana, zahvaljujući svojoj političkoj snazi vladala tamo gde je dobila poverenje, a tamo gde nije dobila jednostavno se borila za vlast. To činimo i ovaj put, tako da molim da se iznosi istina za ovom govornicom.
Reč ima narodni poslanik Zoran Krasić, a potom narodni poslanik Dragan Todorović.
Gospodine Mrkonjiću, što se tiče povrede, to su članovi 101. i 104, ali nastojim da osnažim član 27. i pohvalim i vas i vašeg prethodnika zbog načina kako se vodi sednica Narodne skupštine u cilju pravovremenog i istinitog obaveštavanja javnosti u Srbiji o tome šta se dešava u Srbiji. Zahvalan sam poslanicima DSS-a i DS-a, ali oni koji prate ovaj prenos treba da shvate kakva je taktika za danas. Za danas je taktika bila da DSS pokrene pitanje nekih naših amandmana, kako ne bismo došli do amandmana na član 180a, gde se uvodi materijalna neodgovornost za Narodnu banku i sve državne službenike koji pričine štetu, podstaknuti od strane nekih tajkuna i ko zna kojih belosvetskih mangupa. Ali, mi ćemo doći do tog člana, pričaćemo o Zakonu o osiguranju, da javnost sazna šta se krije i šta je osmislio onaj odlikovani. Onda ulazi Demokratska stranka sa svojom pričom o izborima i demonstrira nešto što ja već pet godina pokušavam, nije mi do sada uspevalo, a sada mi vrlo lepo ide. Kako se javi koji predstavnik Demokratske stranke, on sa ove govornice demonstrira državni terorizam. Čuli smo od gospođe Kolundžije da postoji osnov sa policijom i osnov bez policije. Vi imate osnov bez policije, pa ćutite, mi imamo osnov sa policijom, i to je realno stanje, nema tu propisa, to je realnost. Ona je jača. Doduše, tu je i moj prijatelj Milan, on će da nam objasni kako je to NATO pakt, kafana sa 19 bandita, i mi uđemo u tu kafanu i tražimo neku pravdu, a onda tih 19 bandita nas premlati. To je Đinđić svojevremeno... Ti ćeš to lepo da objasniš, drago mi je kada izađeš da objasniš kako su ti banditi rasturili našu državu. Vrlo prosto i jednostavno. Ja vas od početka nazivam pučistima, ali sada ste otišli malo više, sada ste, sa pozicija revolucionarne pravde i sprovođenja, došli u fazu državnog terorizma, zloupotrebljavate institucije države da biste sproveli svoje interese, imamo totalni haos u državi. To građani vide i ja ih ubeđujem, haos od kada je došla Demokratska stranka, demokratska opcija, to je ono što uništava Srbiju na svakom koraku. Samo da vas podsetim šta ste pričali o lokalnoj samoupravi do 2000. godine, a šta radite danas. Javiću se ponovo da objasnim, pošto vidim da nekima nije jasno.
Reč ima narodni poslanik Dragan Todorović.
Dame i gospodo narodni poslanici, normalno, po članu 225. i 226. Zapanjen sam kako pripadnici Demokratske stranke tumače neke događaje. Gospodine Ratkoviću, da vas podsetim na jedan događaj koji se desio prošle godine. To je otimanje opštine Surčin i tada je Demokratska stranka do grla bila umešana u tu protivzakonitu otimačinu od strane pripadnika DS-a, da li kompletnog surčinskog klana ili okrnjenog surčinskog klana, ne znam, ali sigurno u saradnji sa surčinskim klanom. Između ostalog, uz prisustvo komandira stanice policije u Surčinu tukli su odbornike SRS u opštini Surčin. Dan-danas pečat koji se koristi u opštini Surčin je falsifikovan; originalni pečat se nalazi kod bivšeg predsednika Rajka Matovića. I vi nama govorite ovde o zakonu i poštovanju zakona. To je prosto neverovatno. Mi smo vas prozivali i rekli zbog čega se otima opština Surčin – zato što pripadnici SRS nisu hteli da podlegnu pritisku i da poljoprivredno zemljište preimenuju u građevinsko zemljište, kako bi ceo pojas autoputa i obilaznica oko Beograda pripala tajkunima, zbog Aerodroma Beograd, i kako bi prodaja te zemlje bila samo u rukama pojedinaca. Tada sam vam rekao da je vaš predsednik opštinskog odbora od PIK-a Zemun kupio oko 60 hektara, a on kaže – nije tačno, govori neistinu, 130 hektara sam kupio. To ste vi koji se ovde zalažete za poštovanje zakona. Kako možete da izađete za govornicu Skupštine Srbije i nas upozoravate i pričate kako je u opštini Ruma postupljeno po zakonu? Krivična prijava koja je poslata kaže – ne pokazujući nikakav nalog, nikakvu sudsku odluku ni upravno rešenje zatražili su od sekretara Skupštine opštine Ruma Dragana Lešića da im preda pečat Skupštine opštine Ruma. Da li je to moguće? Da li mislite da je moguće u bilo kojoj državi da neko dođe i traži pečat od sekretara skupštine opštine, a da pri tom ne pokaže nikakav papir? Da li je to poštovanje zakona? Da li je to legalno? Kada to niste dobili falsifikovan je pečat, isto kao u opštini Surčin. Falsifikovan je pečat i vi sada mislite da ćete uz pomoć tog falsifikovanog pečata da nastavite i da završite posao koji ste počeli u opštini Ruma i u mnogim drugim opštinama. Još jedna stvar, gospodo iz vladajuće koalicije, uzmite rezultate lokalnih izbora u svim skupštinama opština u Srbiji. Pogledajte koja je stranka sa koliko odbornika ušla u tu skupštinu opštine i pogledajte koliko ih danas ima. Garantujem da je najveći broj odbornika koji nisu više na listama tih stranaka iz redova SRS. Veliki broj zbog toga što nisu poštovali program i politiku SRS, jer mi politiku vodimo da bismo sprovodili naš program, ne da bi se oni lično bogatili tamo, ne da bi ulazili u interne dogovore kako bi njima bilo bolje. Mi ne dozvoljavamo, niti kupujemo odbornike za razliku od vas. Pogledajte koliko je koštao jedan odbornik sada u opštini Ruma. Pogledajte ko je išao i sa koliko novca po opštini Ruma, vrbovao i kupovao odbornike. To Srpska radikalna stranka ne samo da nikada nije radila, nego neće ni raditi.
Reč ima narodni poslanik Nada Kolundžija, pa potom narodni poslanik Milan Stanimirović.
Uvaženi predsedavajući, dame i gospodo narodni poslanici, i mi vodimo politiku da bismo sprovodili svoj program i to nije sporno. Mi se našeg programa držimo i zaista smatramo da je interes Srbije da u što većoj meri taj program bude ostvaren. Dakle, ovde se sada pravi, da tako kažem, dvostruka zabluda. Znači, činjenica da su neki odbornici napustili odborničku grupu SRS jeste početna tačka. Neki su napustili. Oni su sa drugima napravili odborničku većinu, izabrali novog predsednika skupštine i njegovog zamenika. Dakle, sve do sada je po zakonu. Oni jesu odbornici, jeste odbornička većina, jeste izabran predsednik i zamenik. Šta posle sledi? Posle dolazi ono što nije zakonito, a to je da predsednik skupštine, koji je smenjen legalnom, legitimnom odborničkom većinom, ne da pečat. Da li možete da zamislite situaciju da neko ne da pečat? Kažete da je u Surčinu, to uzimate kao argument, pečat još uvek u privatnom vlasništvu nekoga i tvrdite da je to zakonito. Dakle, postoji procedura. Vi možete zakonski da dokazujete da li su ljudi koji su napustili vašu odborničku većinu i napravili novu većinu korumpirani. Ako jesu, to jeste krivično delo i to treba dokazati, ali da vi osporavate i kažete - nećemo dati pečat nekome ko je legitimno izabran, a onda tvrdite kako je izvršeno nasilje, nasilje tu počinje. Dakle, tog trenutka počinje nasilje, kada neko nakon legitimne odluke smatra da njemu pripada prostorija predsednika opštine i da njemu pripada pečat te iste opštine. Gospodo, u nečemu ipak mora da postoji princip. Ako ste vi nezadovoljni jer vam je neko podmitio, kupio, privoleo vaše odbornike, onda dokazujte da je to korupcija, ali nemate pravo da ovde satima tvrdite nešto što prosto nije tačno. Dakle, istina je da su legitimno izabrani predsednik skupštine i zamenik predsednika skupštine, da postoji odbornička većina koja ih podržava, da onaj ko je smenjen ne da da se uđe u prostorije i ne da pečat. Ako postoji nešto što se zakonom treba dokazivati, imate našu punu podršku, dokažite zakonom da je neko korumpiran i da je ovo posledica korupcije, ali nemojte da zloupotrebljavate ovu skupštinsku govornicu tvrdeći nešto što nije tačno. Vi imate pravo da se bunite zbog ljudi koji su vas napustili, imate pravo da se ljutite na one koji su ih privoleli da pređu na drugu stranu. Tu prestaje vaše pravo da o tom pitanju pričate. Dakle, sve ostalo jeste zakonito, osim toga da neko misli da zaista treba da zadrži pečat jedne institucije.
Reč ima narodni poslanik Milan Stanimirović, potom narodni poslanik Momir Marković, pa Zoran Krasić.
Gospodine predsedavajući, poštovane kolege poslanici, zaista ne mislim da ćemo mi danas ovde uspeti da rešimo ovo pitanje što se tiče lokalne samouprave. Ovo je jedno nasilje nad govornicom i pokušaj ne opstrukcije, koja je normalan vid parlamentarne borbe, nego jednog destruktivnog delovanja kako bismo sprečili raspravu o temi u ovoj skupštini. Mislim da je gospođa Nada Kolundžija ovde rekla o čemu se radi u opštini Ruma i svaki dobronamerni građanin koji hoće da zaista sagleda ovaj problem u celini i kako je to u skladu sa zakonskim normama mogao je da razume o čemu se ovde zapravo radi. Javljam se po članu 104. - Narodni poslanici su dužni da poštuju dostojanstvo Narodne skupštine i to se čini iznošenjem istinitih činjenica. Iznesene su neke stvari koje zaista nemaju veze sa istinom. Na stranu to što moj lični utisak, ako mogu sebi da dozvolim da za ovom govornicom govorim o ličnim utiscima, jeste da SRS očigledno ima problema da u celishodnost i racionalnost svoje politike ubedi svoje članove, pa i svoje odbornike, koji jednostavno više ne verujući u takvu politiku istupaju iz odborničke grupe u Rumi i ne žele više da podržavaju lokalnu politiku na način kako je vođena u Rumi. To je problem Srpske radikalne stranke i njenog izbora odbornika u nekim budućim vremenima, da jednostavno biraju stranačke vojnike koji će im biti lojalni i dosledni u sprovođenju politike SRS tokom trajanja celog mandata. Šta su ovde neistine? Prvo, neistina je kada govorimo o Novom Sadu, kaže, formirana je zasebna grupa od tri odbornika DS, koji su istupili iz naše odborničke grupe, zasebna grupa koja podržava vlast SRS. Pogledajte, molim vas, oni su istupili i kada je pokrenuto pitanje u skupštini Novog Sada o tome da oni daju ostavke na svoje odborničke mandate i da ih DS zameni – jer su oni, isto kao i odbornici u Rumi izabrani sa liste SRS, izabrani sa liste DS - Boris Tadić – jednostavno to nije bilo moguće, zahvaljujući skupštinskoj većini. Kao što nije bilo moguće promeniti gospodina Radu Marinkova iz DSS-a, koji je zbog nepoštovanja odluke najviših organa DSS-a isključen iz DSS-a i danas je potpredsednik Skupštine grada Novog Sada, uprkos tome što je isključen iz DSS-a, a izabran na listi DSS-a. On i dan-danas podržava politiku SRS u Novom Sadu i uprkos tome što je faktički napustio svoju stranku, odnosno izbačen je iz nje, on podržava postojeću većinu. Mi naravno nemamo dokaze, kao vi, da paušalno osuđujemo nekoga da je potplaćen ili korumpiran i da je zbog toga napustio. Mi to zaista ne možemo da tvrdimo. Možda su ljudi promenili uverenja ili više ne veruju u politiku koju su zastupali. Kažete ovde, gospodin Mašić, daću mu priliku za repliku, kaže – nijedan iz SRS nije prešao u neku drugu stranku. Prešao je, gospodine Mašiću. U Vrbasu su dvojica odbornika Pokreta snaga Srbije - Bogoljub Karić prešla u SRS i u odborničku grupu SRS. To je jedan od netačnih navoda. Postoji nešto što se zove moral. Imamo moralni sud o nekim problemima kada gledamo sa strane; imamo moralni stav o nečemu kada gledamo šta neko drugi radi, a imamo i moralni čin kada dođemo sami u situaciju. Molim vas da ove tri stvari, moralni sud, moralni stav i moralni čin, uvedete u saglasnost kada govorite i da budete dosledni za ovom govornicom.
Reč ima narodni poslanik Momir Marković.
Izgleda da poslanicima DS-a mora najmanje četiri puta da se kaže da bi neku stvar shvatili. Četvorica odbornika iz Rume o kojima je reč podneli su ostavke na odbornička mesta i na prvoj sednici su verifikovane, konstatovane ostavke te četvorice odbornika. Posle toga su čelnici DS-a iz Rume počeli da kupuju te mrtve duše i da pokušavaju da naprave koaliciju. Činjenica, zapisnički utvrđena, jeste da su četvorica odbornika SRS, bivših odbornika SRS, iz Rume podneli ostavku na mesto odbornika, da su ostavke konstatovane na sednici Skupštine opštine i da oni više nisu odbornici. Kada niste mogli tako, onda ste krenuli po sistemu "buldožer revolucije", samo ste ovde doveli policajce. Činjenica je još i to da su odbornici SO Surčin podneli ostavke, ostavke su verifikovane, a onda je uletela policija i uz prisustvo policije kriminalci iz surčinskog klana su tukli odbornike SRS. Činjenica je i to da je pečat koji i dan-danas koristi opština Surčin falsifikat. Pečat koji je zadužen od lokalne samouprave u SO Surčin je i dan-danas u posedu... Podnesite krivičnu prijavu ukoliko smatrate da taj pečat treba da se preda, ali prethodno moramo da raščistimo i to ko ima većinu u SO Surčin. Činjenica je i to da vam je Surčin bio diplomski rad za otimačinu opština u kojima vladaju srpski radikali. Posle toga ste krenuli na mnoge opštine, posle toga šlag na tortu vam je bila Stara Pazova i sada opština Ruma. Krenuli ste na sve, s obzirom na to da znate da su radikali u Sremu nepobedivi i da nikada, ukoliko se volja građana bude poštovala, nećete imati lokalnu samoupravu u tim opštinama. Dame i gospodo narodni poslanici, argument sile se u lokalnu samoupravu uvodi od kada su DS, DSS, taj demokratski blok, shvatili da im tlo pod nogama polako klizi i da će uskoro morati da sesvedu na minorne političke stranke. Zato, pamet u glavu i nemojte više pokušavati da batinom uterujete demokratiju u Srbiju.
Reč ima narodni poslanik Zoran Krasić, pa potom narodni poslanik Nemanja Šarović, pa narodni poslanik Zdravko Topalović, pa potom narodni poslanik Dragan Todorović i, najzad, gospođa Vjerica Radeta.
Članovi su 101. i 104, ali to sada gubi smisao, s obzirom na to da je gospodin Stanimirović u evakuaciji, pobeže čovek, šta da radimo. O čemu se radi, poštovani gledaoci i dragi građani Srbije? Radi se o tome što, da l` zbog toga što su onemoćali ili zbog promene taktike, više nemamo na delu performans zvani "kondomom protiv kordona", nego "kordonom protiv naroda". Malo ste ostarili, pa ste napredovali, nemate šta da suprotstavite kordonu, pošto su sada kordoni kod vas, pa ste kordone isturili u prvu borbenu liniju protiv izborne volje građana. Samo da vas podsetim, gledao sam ja vaše terevenke po ulicama, i šerpe, i lonce i sva ostala sredstva propagande, zamajavanja, zbunjivanja građana Republike Srbije, ali je došlo vreme da se podvuče crta i da se svedu računi. Znači, oni što su lupkali u šerpe, što su igrali pored policije, što su prozivali za državni terorizam, postali su danas državni teroristi. Protiv izborne volje građana oni angažuju policiju, ali kako? Nema rešenja, ne zna se ko je komandovao, ko je naredio, ko je poslao, pa se čak ne zna ni ko je platio gorivo za one privatne autobuse, ali je bitno da se završi posao. Pobeže Stanimirović. Kaže - legalno. Imate prava da se ljutite, a gde vam je Dragiša Đoković? Da niste nešto zaboravili, možda? Da niste zaboravili Bodrum i Nedu Arnerić i Pajtića, koji je muvao ovde sa onim karticama? To vam je DS. Znači, Srbija može, i ne mora ništa da postoji u njoj, ali mora da postoji ova klica, ovaj način razmišljanja, ovaj drp sistem, pučistički. Sada je to državni terorizam. Kada vidite policajca u Srbiji, pitajte ga da li ima žuti nalog, a ako ima nalog žute boje, onda znajte šta vam sledi. Demokrate mogu da se sastanu u kafani i da donesu odluku i da kažu – to je odluka SO. Možda sam nešto pogrešio, Velimir Ilić je pre nekoliko dana, kao krunski insajder, rekao – DOS je po kafanama donosio odluke, pa je navodio i pijanke, pa i kupaće gaćice, pa i ko je koga izbacio iz autobusa, iz kamiona, iz vozila itd. Treba da shvate građani, ovi rade tuđ prljav posao, da li na ćirilici ili na latinici, ali tuđ prljav posao. Što se tiče ovih policajaca koje ste stavili da služe ovima, zapamtite, ima nekih koji su vršili i streljanja u ime DS-a da bi dobili stanove, poput onoga na Meljaku, pa danas nemamo krunske svedoke šta je i ko je uradio i po čijem nalogu. Srbija je mala država da bi se nešto sakrilo. Sve se zna. Izađite sa argumentima u raspravu, nemojte sa poluistinama. Zapamtite, nemojte kordone protiv naroda i izborne volje, a one kondome stavite na glavu.
Reč ima narodni poslanik Nemanja Šarović.
Dame i gospodo narodni poslanici, nažalost, nema većine poslanika DOS-a koja je učestvovala u ovoj raspravi, ali očigledno je da niko ne može da navede koje je to rešenje na osnovu koga je policija (dva autobusa), u sadejstvu sa predstavnicima Ministarstva za lokalnu samoupravu, pokušala da otme pečat u opštini Ruma. Ja ću iskoristiti priliku da vam kažem šta je ista ta koalicija radila u jednoj beogradskoj opštini, odnosno u opštini Barajevo. Na tom primeru se odlično može videti kako izgleda ta njihova koalicija i kako isti ljudi, u zavisnosti od faze u kojoj su pregovori o formiranju koalicije, donose različite odluke. Naime, nakon izbora u opštini Barajevo duže vreme nije mogla biti formirana odbornička većina i onda je krenula kupovina odbornika. U tom trenutku Demokratska stranka nije bila u Vladi Republike Srbije, pa su tu inicijativu preuzele DSS i Nova Srbija. Oni su pokupovali nekoliko odbornika, ali je većinu u Administrativno-mandatnoj komisiji opštine Barajevo imala Demokratska stranka; od pet predstavnika, koliko je po Poslovniku, tri predstavnika su iz DS, jedan iz NS i peti predstavnik je bio iz SRS. U tom trenutku, najgore moguće optužbe, i to uglavnom, koliko čujem, tačne, iznosili su "žuti" protiv "žućkastih" i obrnuto. Podnete su ostavke dva odbornika SRS i jednog odbornika DS; na zahtev SRS sastala se Administrativno-mandatna komisija, konstatovali su njihove ostavke i uputila ih Skupštini. Međutim, u naredna dva dana situacija se malo izmenila, odnosno dramatično, pa su ovi "žuti" videli da su im "žućkasti" najsličniji, a "žućkasti" su videli da su njima ipak "žuti" najsličniji, pa se Administrativno-mandatna komisija, u istom sastavu (ponavljam, prva odluka o konstatovanju ostavki je bila jednoglasna), sastala, rešavala je o istom pitanju, na osnovu istih dokumenata i donela je drugačiju odluku. Prva odluka, kao što možete da pretpostavite, nije priznata, druga odluka je priznata. To je ono što bi gospodin Ratković rekao - fakticitet, a što bi mi iz SRS rekli - pravno nasilje. Džabe je nama da se žalimo kome god, i Ustavnom sudu, i redovnom sudu i bilo kom drugom sudu, jer papiri su nesporni, nesporno je da je ista komisija na osnovu istih dokumenata donela dve različite odluke i da prva nije bila priznata, a da je druga priznata. Ponavljam, većina, tri člana od pet članova su članovi Demokratske stranke. Izađite, ako je moguće, objasnite koji su to pravniprincipi koji su vas rukovodili i kojoj to mi instanci treba da se žalimo kako bismo zaštitili prava građana Beograda. Hvala.
Reč ima narodni poslanik Dragan Todorović, pa potom Zdravko Topalović i na kraju, nadam se, ove rasprave Vjerica Radeta.
Nemojte unapred da se nadate ničemu, gospodine Mrkonjiću, jer ako vas iznevere nade, šta da radimo onda. Meni je žao što gospođa Nada Kolundžija nije ovde, ali ja ipak moram neke stvari da ponovim. Izgleda vama ne vredi ni čitati činjenice. Pazite, ne pokazujući nikakav nalog, nikakvu sudsku odluku ni upravno rešenje zatražili su od sekretara SO Ruma... Gospođa Nada Kolundžija misli da predsednik skupštine nosi pečat sa sobom. To nema nigde, to je bilo u vreme kada je gospođa Kolundžija bila u jednoj od prvih stranaka, dok još nije bilo višestranačkog sistema. Tada su predsednici nosili sve sa sobom. Sada pečat poseduje sekretar skupštine opštine, kao što i sekretar Skupštine Srbije ima pečat, a ne predsednik Skupštine Srbije. Pazite, ne pokazujući nikakav papir. Da li to Nada Kolundžija misli da je dovoljno da neko dođe, da ima neku značku, plavo sa nekim žutim krugom i da je to dovoljno. Ne treba nikakav drugi dokument. To je osnovna legitimacija, to je osnovni dokument pred kojim sva vrata treba da se otvaraju. Šta je uradio sekretar Skupštine opštine? Uradio je ono što mora po zakonu, ne kažem i svojim životom da brani taj pečat, ali je uradio jedino što može, a to je da ne da pečat, jer nije imao nikakav papir. Da je dao taj pečat, on bi krivično odgovarao. Ponovo ću vas podsetiti na SO Surčin. Pazite, taj pečat, original, koji je izrađen u Ministarstvu za lokalnu samoupravu, još uvek se nalazi kod predsednika opštine Rajka Matovića. Vodi se spor da li je preuzimanje, odnosno otimanje vlasti u opštini Surčin bilo na zakonit ili nezakonit način. Kada sud bude doneo odluku, onda će i pečat biti vraćen, nije ništa sporno. Ali vi to ne čekate, vas jednostavno to ne interesuje. Vi hoćete da sprovedete svoju volju. To je vaš zadatak. Šta vas briga za zakone. Sto policajaca u dva autobusa - juriš. Gospođa Kolundžija kaže da je predsednik skupštine legalno smenjen. Hajde da to ostavimo Ministarstvu za lokalnu samoupravu da proveri i na osnovu činjenica i dokaza donese rešenje i da se postupa po rešenju, a ne po sili. Kako to niste uradili u Skupštini grada Beograda? Ovde se radi o još težem prekršaju. Oni predsednika opštine, gospodine Ratkoviću, koji je izabran od strane građana na neposrednim izborima, ne postavlja se uopšte pitanje njegovog legaliteta i legitimiteta, sprečavaju da uđe u SO. Molim vas, je li to moguće? Zamislite sada, recimo, posvađate se vi sa vašim koalicionim partnerom; oni imaju policiju u svojim rukama i donesu odluku da smene Borisa Tadića pred Predsedništvom i kažu - nema ulaska u zgradu Predsedništva Republike Srbije. Šta biste uradili u tom slučaju? Čovek je izabran na neposrednim izborima. (Predsedavajući zvonom opominje na vreme.) Evo, završavam. Došli pripadnici MUP i jednostavno kažu – nema. Dajte papir – nema papira. Dajte rešenje – nema rešenja. To je osnovni problem. Problem je nastao, gospodo iz DS-a, 2001. godine kada ste počeli da kupujete poslanike u Skupštini Srbije, tada kada niste imali Ustavni sud, kada ste prvo oduzeli poslanička mesta Vuku Obradoviću i njegovoj stranci, pa se to nastavilo kada ste izbacili 54 poslanika DSS-a. (Predsedavajući zvonom opominje na vreme.) Evo, završavam. Pa onda ovi što imaju štap i šargarepu, uzeli vam šargarepu, ali krenuli i štapom, pa ste morali ovde da ih vratite. U to vreme ste imali 316 poslanika u Skupštini Srbije. Haos u ovoj državi ste proizveli vi 2001. godine.
Zahvaljujem poslaniku Draganu Todoroviću. Reč ima narodni poslanik Zdravko Topalović, pa potom narodni poslanik Vjerica Radeta, pa potom narodni poslanik Vlatko Ratković. Onda, ako je još uvek ostao pri replici, narodni poslanik Mašić.
Dame i gospodo narodni poslanici i građani Srbije, u vezi sa članovima 225. i 226. obavestio bih javnost Srbije i one neobaveštene iz vladajuće koalicije da je na poslednjoj sednici gradske opštine Čukarica šest odbornika iz stranke Nebojše Čovića prešlo u Demokratsku stranku; da, gospođe Nade Kolundžije i verovatno je tu gospođa Kolundžija i bila neka spona. Evo da objasnim. Kada vladajuća koalicija ne deluje pripadnicima MUP-a, deluje novcem. Vrlo je interesantno da je na toj sednici tačka dnevnog reda bio rebalans budžeta za 2007. godinu. Evo, da vide građani Srbije, a pre svega Čukarice, gde odlazi njihov novac, kao poreskih obveznika koji plaćaju svoje obaveze prema državi. Znači, da odlazi i na kupovinu drugih odbornika. Sada tamo DS, zahvaljujući tome, jedan odbornik te Čovićeve stranke je već od ranije prešao u DS, ima apsolutnu većinu i može da radi šta hoće. Zašto? Vratiću vas na onaj slučaj svih marifetluka u JP "Poslovni prostor" Čukarice. Znači, direktor je bio iz Čovićeve stranke, a predsednik opštine je bio Zoran Alimpić, predsednik UO iz DSS-a. Sada treba, znači, sve dokaze, papire, pred predstojeće lokalne izbore, sve tragove zamesti i skloniti i zbog toga sada prave jednu takvu većinu, znači novcem poreskih obveznika, kupovinom, rebalansom budžeta. Još je interesantno napomenuti, prošle godine u opštini Čukarica je napravljen u prizemlju informacioni centar koji je koštao 26 miliona dinara, što je po sadašnjem kursu oko 340 hiljada evra. To je šalter sala i da li možete da verujete da toliko košta. Normalno da ne možete. Znači, treba prikriti sve marifetluke i zato se svuda na lokalu služite takvim stvarima, nečasnim, kupovinom mandata ostalih odbornika.
Zahvaljujem narodnom poslaniku Zdravku Topaloviću. Reč ima narodni poslanik Vjerica Radeta.
Dame i gospodo narodni poslanici, znate kako kaže naš narod – ko o čemu, vojska o skraćenju, a neko o poštenju. Demokratska stranka je svoj moralni stav, moralni sud i moralni čin, kako reče gospodin Stanimirović, objedinila i pokazala građanima Srbije kroz aferu Solun, kroz aferu Bodrum, kroz isterivanje poslaničke grupe DSS-a iz parlamenta. Prosto je neverovatno da neko ko je sve to radio ima moralnog osnova da sa ovog mesta ili sa bilo kog mesta govori o bilo kakvim malverzacijama, kada je u pitanju krađa izborne volje građana. Najteža krađa izborne volje građana desila se u aferi Bodrum. Podsećam, postavila sam poslaničko pitanje i tražila da mi Boris Tadić odgovori zašto je lagao u izbornoj kampanji da će ta afera biti rešena u sudskom postupku, a nije ni pokrenut postupak. Zahvaljujući nepostojećem glasu iz Soluna, Novaković ili kako se zove, iz Novog Sada, sećate se da je donet onaj pogubni Zakon o radu koji je ojadio mnogo građana Srbije; dakle, falsifikovanim zakonom, tim glasom iz Bodruma... Dalje, poslanička grupa DSS, gospodo, "žuti" su ove "žutnjikave" isterali iz ovog parlamenta, pa su se onda oni na osnovu sudske odluke vratili. Sećate se one čuvene pravne zablude profesora pravnog fakulteta Stevana Lilića, pravosnažnom sudskom odlukom dokazanog falsifikatora i plagijatora. Dakle, u jednom momentu smo u parlamentu imali preko 300 narodnih poslanika, zahvaljujući... Boško Ristić me gleda. Upravo vama, kolega Ristiću, kao predsedniku Administrativnog odbora, jer ste ostali u analima poznati po tom periodu i po tim događajima. Kad je u pitanju Ruma, evo, konkretan podatak: Dragan Marinković, vlasnik firme "Farkom" iz Šapca, funkcioner DS-a u Šapcu, dolazi sivim "audijem" u Rumu i on je taj koji kupuje odbornike, deo odbornika iz SRS, a verovatno i iz nekih drugih. Pokušao je kod jednog člana SRS, koji je ujedno predsednik saveta jedne mesne zajednice, koji je danas i uvek će biti odbornik SRS, znači kod jednog časnog čoveka, za koga znam da voli da svira, da se bavi muzikom; nudio mu je u kešu 2.000 evra i da ga vozi u Valjevo, da mu tamo kupi kompletnu muzičku opremu i sve što god mu treba i što mu odgovara. Još jedna informacija, vezano za Rumu, završavam... Gospodo demokrate, pročitajte Zakon o policiji, tamo jasno piše (i dobro bi bilo da Milan Marković, "ministar protiv lokalne samouprave", to pročita) da u zgradu lokalne samouprave policija može da uđe isključivo po pozivu predsednika opštine ili uz pisani nalog Vlade Republike Srbije. Ovo što radite, gospodo, svesno... Da, treba da pokažu papire i pokazaće kada se bude govorilo o ovoj krivičnoj prijavi. Zaista se pravi veliki red ovih "žutih" koji se dobrovoljno prijavljuju za višegodišnju robiju.
Zahvaljujem. Reč ima narodni poslanik Vlatko Ratković, potom narodni poslanik Milorad Krstin, pa potom narodni poslanik Srđan Milivojević, pa posle replika.
Dame i gospodo narodni poslanici, kada poslanici SRS govore "žuti", "žućkasti" itd, a naročito ovo "žuti", to ne doživljavam kao pežorativno, naprotiv, to doživljavam sa ponosom, jer žuto je elementarna boja i ona simboliše energiju sunca. Dakle, u Rumi je nakon sednice SO Ruma i izbora novog predsednika SO ... Ne znam o kome govorite, pobrkali ste verovatno i mesta i regione, ne znam o čemu pričate, zaista, koleginice. Dakle,nakon izbora novog predsednika SO Nenada Borovića i njegovog zamenika Milana Smiljanića, njima je onemogućen ulazak u službene prostorije radi obavljanja njihovih funkcija. U tom smislu odbornička grupa DS, zajedno sa koalicionim partnerima, obratila se Ministarstvu za državnu upravu i lokalnu samoupravu koje je donelo akt, koji sada nemam kod sebe ali ću vam ga pokazati, dostavljen je SO Ruma, dostavljen je odborničkim grupama. Po tom aktu, sekretar SO Ruma je bio dužan, jer on odgovara za zakonitost rada skupštine na prvom mestu, da omogući uvođenje u posed i predaju službenog pečata SO Ruma. Nakon toga izvršeno je nasilje, a videli ste to na prethodnom snimku, nad članovima DS-a. Rekao sam, pozdravljam to što ste vi sazvali sednicu Odbora za bezbednost i odbranu, na kojoj ćete dobiti odgovore po kom osnovu je policija asistirala u uvođenju i omogućavanju novoizabranim funkcionerima SO Ruma da obavljaju svoje zakonske, statutarne i poslovničke obaveze. Inače, imam informaciju, a to neka provere nadležni u MUP i tužilaštvu, da je upravo pečat SO Ruma koji je korišćen do sada i koji je koristio dosadašnji sekretar i predsednik SO, razrešeni, gospodin Ljubiša Jezdimirović, da je taj pečat nevažeći s obzirom da je izdat od strane za to neovlašćene organizacije. Želim da kažem da u Rumi, ponoviću to i neću više izlaziti za govornicu zaista... Pomenuo sam reč fakticitet, znači, faktičko stanje; iz tog faktičkog stanja je proizišao akt Ministarstva za državnu upravu i lokalnu samoupravu u kom jasno piše i jasno stoji da su svi organi SO Ruma dužni da omoguće novoizabranom predsedniku i njegovom zameniku ulazak u službene prostorije i obavljanje statutarnih i poslovničkih obaveza. Policija je intervenisala i ni prema kome nije primenjeno nasilje, upravo zbog prisustva policije, niti prema članovima DS, niti prema građanima. U tom smislu pozdravljam činjenicu da je policija bila prisutna prilikom uvođenja ovih funkcionera u njihove prostorije. Zahvaljujem.
Zahvaljujem. Reč ima narodni poslanik Krstin Milorad, pa narodni poslanik Srđan Milivojević, pa narodni poslanik Dragan Todorović, pa potom narodni poslanik dr Dušan Marinković.
Dame i gospodo narodni poslanici, ne mogu a da ne učestvujem u diskusiji, posebno kada se iznose dešavanja po opštinama i otimanja od strane vladajuće koalicije ili vladajućeg DOS-a. Naime, dolazim iz Srednjebanatskog okruga, iz SO Zrenjanin. Godine 2006, u novembru mesecu uvedena je privremena uprava ili privremene mere u SO Zrenjanin. Vidite, nekome to odgovara i dan-danas, jer i dalje su te privremene mere i privremena uprava u SO Zrenjanin, mada je formiranjem nove Vlade rečeno da će ministar, a vi dobro znate ko je ministar za lokalnu samoupravu, iz koje političke stranke, da će predsednik skupštine, a znamo iz koje političke stranke, ispoštovati zakon i raspisati izbore. Da građani Srbije znaju, SRS u SO Zrenjanin imala je 19 odbornika. Prva sledeća stranka sa 10 odbornika je bila Demokratska stranka. To njima nije odgovaralo. Nije im odgovaralo, jer su imali kontrolu, 19 odbornika u SO Zrenjanin nisu mogli da rade šta hoće, međutim, sada rade šta hoće. Ovo njima odgovara. Mi smo bili ubeđeni da će se po formiranju ove vlade ipak prekinuti sa prinudnom upravom i da će se raspisati izbori. Međutim, ovo Demokratskoj stranci odgovara, jer je tamo predsednik opštine Goran Knežević, koji pretenduje da bude direktor NIS-a. Mi to razumemo, svi imaju neke svoje ambicije, ali, gospodo, vi ne možete jednostavno da ne poštujete zakon, da ne poštujete Ustav. Morali ste i morate raspisati izbore u SO Zrenjanin, jer je to jedini način, to je jedina mogućnost da na tim izborima SRS ne dobije više 19 odbornika, nego će dobiti 34, koliko je potrebno da sami vladamo u SO Zrenjanin. Hvala.
Zahvaljujem. Reč ima narodni poslanik Srđan Milivojević.
Zahvaljujem, poštovani predsedavajući, dame i gospodo narodni poslanici, građani Srbije, očigledno su neki pomešali skupštinsku salu sa salom sednice skupštine opštine i ponašaju se kao da se nalaze u lokalnom parlamentu. Ovde imamo čak i deljenje moralnih lekcija od stranke koja je izmislila i implementirala izbornu krađu na izborima tokom devedesetih godina. Samo ću podsetiti građane Srbije, ne šta se dešava u lokalnim parlamentima, a svako od nas zna šta se dešava u lokalnim parlamentima... Dolazim, na sreću, iz grada gde SRS doskoro nije ni imala odbornika, pa i sada participira u najmanjem mogućem broju u tom parlamentu. Želim da govorim o nečem drugom. Dobro je kada neko bude u opoziciji, jer opoziciono delovanje vrlo često budi mudrost Dalaj Lame kod mnogih poslanika u ovoj sali. Imamo pokušaj da nam ljudi koji su implementirali, izmislili i patentirali izbornu krađu sada drže moralne lekcije o poštenju, o moralu, o etici. To nam govore ljudi zbog čijeg političkog delovanja je milion ljudi stajalo pred Saveznom skupštinom 5. oktobra 2000. godine, zato što su izbori bili pokradeni. Ovde sedi predstavnik CESID-a vrlo često, gospodin Miloš Todorović, a jako mi je drago što je ovde, jer morala je da se formira čitava jedna organizacija koja će pratiti tok i rezultate izbora kako bi građani konačno znali ko je u Srbiji odneo pobedu na izborima. Moram da napomenem da DS ne želi da učestvuje u ovoj raspravi, niti inicira ovu raspravu. Mi želimo da raspravljamo o onim tačkama koje su na dnevnom redu. Nažalost, nekima to nije u interesu, neki se plaše predsedničkih izbora, jer im kandidat još uvek nije završio Pravni fakultet, a trudi se da se dogovori i sa našom Majom i da vide ko će da bude kandidat i ko će bolje da izgubi od Borisa Tadića. Naravno, razumem strah od predsedničkih izbora, strah je dobar ko ga poznaje. Još uvek se nisu oporavili ni od prethodnog debakla na izborima. Sada žele po svaku cenu da spreče da se život pomera napred i nabolje, žele da Srbija stoji u mestu i da se bave njihovim lokalnim problemima, njihovim unutarstranačkim problemima. To je legitimno pravo opozicije. Međutim, voleo bih da se bavimo onim suštinskim problemima zbog kojih mi ovde sedimo, da raspravljamo o tačkama koje su na dnevnom redu. Nikako nećemo izbeći ni ovu raspravu. Nema nikakvih problema da i u ovoj raspravi učestvujemo sa vama, naravno, ne na vaš način, isključivo jezikom argumenata i činjenica, a ne jezikom nagomilane bahatosti, primitivizma, obmane ili laži. Želim da napomenem, DS ne želi da inicira ovu raspravu, ali ne želi ni da ćuti kada se iznose ovako teške neistine i optužbe na račun Demokratske stranke.
Reč ima narodni poslanik Dragan Todorović.
Dame i gospodo narodni poslanici, prosto je dirljivo gledati neke primerke kako pokušavaju da se usprave na dve noge. I kada teškom mukom to uspeju da urade, onda shvatite da je razlika između fizičkih i intelektualnih mogućnosti ogromna i da je taj proces evolucije još uvek na početku. Siguran sam da će vreme, koje je potrebno, učiniti svoje i da će na neki način da se te stvari izjednače. Do tada, to će biti samo bezuspešan pokušaj, kao što ste imali prilike da vidite. Dame i gospodo, da se vratimo na suštinu. Ovde se radi o jednostavnoj stvari. Radi se o tome da je sto pripadnika specijalnih jedinica MUP-a upalo u Gradsku kuću i nije dozvolilo izabranom predsedniku SO, na većinskim izborima, da uđe u svoju kancelariju, nije dozvolilo načelniku opštinske uprave gospodinu Miletu Kojiću, takođe, da uđe u Skupštinu opštine. Ne znam koliko puta da vam skrenem pažnju na jednu činjenicu. Kažete da je Ministarstvo donelo akt. Evo, prihvatamo to. Zašto taj akt nije dat sekretaru Skupštine opštine? Zašto nisu dali taj akt? Ako sekretar opštine dobije od predstavnika ministarstva, od MUP-a, on je dužan da poštuje, u skladu sa tim naredbama, odnosno odlukama, ili aktima koje su doneli pripadnici Ministarstva za lokalnu samoupravu, odnosno MUP-a. Dame i gospodo, nepostupanje po nalozima MUP-a za posledicu ima krivično delo. Za to se krivično odgovara. Da li je neko od strane pripadnika MUP preduzeo bilo kakav postupak protiv sekretara opštine, ukoliko nije izvršio naređenje ili postupio po donetom aktu? Hajde da postavimo to pitanje. Kako je moguće da neko dva sata sprečava da se ulazi u zgradu Skupštine opštine, a da se posle toga pokupe, odu i nikom ništa? Postavite sebi pitanje kako je to moguće. Ili rade po zakonu ili ne rade po zakonu. Ako rade po zakonu, neko mora da odgovara što nisu postupili po tom zakonu. Ako nisu radili po zakonu, ne mislim na ova pisanja raznoraznih akata, koja će da uslede u međuvremenu, ali kažem vam, ukoliko se utvrdi da su pripadnici MUP dobili naredbu od strane ministra, mi ćemo podneti predlog da se ministar unutrašnjih poslova smeni zato što zloupotrebljava svoj položaj i šalje pripadnike policije, potpuno neosnovano, jer je pre toga Ministarstvo za lokalnu samoupravu moralo vrlo precizno da pogleda kompletan materijal dešavanja u SO Ruma. Ponovo vam govorim, četvoro odbornika iz redova SRS podnelo je ostavke. Konstatovane su te ostavke. Na sledećoj sednici je prihvaćeno njihovo prisustvo kao da su legitimni odbornici. To je problem koji ne možete nikako da rešite.
Reč ima narodni poslanik dr Dušan Marinković.
Dame i gospodo narodni poslanici, javljam se po članu 104. Naime, izrečena je jedna krucijalna neistina. Dakle, na juče održanom referendumu za opoziv Mesne zajednice Petrovaradin radikali su pokazali svu ranjivost, dakle, radikali su smenjivi u Sremu, radikali su juče doživeli poraz. Demokratska stranka je svojom pobedom najavila ne samo ranjivost radikala, nego i njihov konačni nestanak sa političke scene u Srbiji.
Reč ima narodni poslanik Vjerica Radeta, potom narodni poslanik Milan Avramović.
Razmišljala sam da odustanem iz straha od ovog poslanika koji malopre reče da SRS nestaje sa političke scene. Prosto me nešto preseče. Najpre da vam pročitam jednu poruku koju sam dobila malopre dok je trajala rasprava. Jedan gospodin, koji je, inače, u ovo vreme o kojem piše bio u Vladi Republike Srbije, kaže: "Neka demokrate pročitaju zaključak sa sastanka Vlade od 8. avgusta 2001. godine, a u kom zaključku Đinđić zadužuje Janjuševića, Tadića i Petrovića da kontrolišu trošenje milionske, u markama, cifre novca, a koji novac je nestao na čudan način, a čudan je i tandem Janjušević, Tadić, Petrović. Sve imam na papiru". Naravno, ime čoveka neću da pročitam, ali ću pokazati taj papir kada nam ga dostavi. Dakle, SRS pokušava, pre svega radi javnosti Srbije, naravno, ne radi vas, vi ste, što se tiče demokratije i poštenja, odavno beznadežni slučajevi, nego građanima Srbije želimo da objasnimo i da ih podsetimo na koji način "žuto lopovsko preduzeće" pokušava da krade izbornu volju građana. Ono što se radi, ne samo u Rumi, što se radi u više lokalnih samouprava, samo je krađa izborne volje građana. Ovo biće što je pre ovog kolege bilo na ovom mestu i što je sasvim slučajno pobedilo u ono vreme u Kruševcu na izborima... To je bilo do momenta dok ORKA nije podigla frku protiv njega zbog toga što hvata pse po Kruševcu i posle ih prodaje građanima Kruševca u pljeskavicama. Zbog toga mu je bio zatvoren restoran nekoliko puta. Takođe, to biće je poznato i po tome što je u Sokobanji, umesto injekcijama, životinje vakcinisalo običnom vodom. (Predsedavajući: Vjerice, nemojte, molim vas.) Izađite vi i tražite opomenu. Vi iz Šapca znate ko je onaj što sam ga malopre čitala. Vi iz Šapca ste poznati po izbornoj krađi. Znate da ste vi i vaša sestra krali na izborima u Šapcu. To je poznato. Šabac je izgleda leglo lopovluka "žutog lopovskog preduzeća". Nećete moći tako brzo, morate po redosledu. Gospodine Mrkonjiću, vidim da ste vi blagonakloni. Kada se ovi "žuti" jave, vi im odmah dajete reč. (Predsedavajući: Prema svima sam blagonaklon.) Polako, ima dana, ima meseci, čuće građani Srbije sve detalje o najnovijim lopovlucima "žutog lopovskog preduzeća" Borisa Tadića, koji ima svesrdnu podršku ništa manje lopovskog, "žućkastijeg" preduzeća Vojislava Koštunice. Da nije tako, stalo bi se ovome na put.
Zahvaljujem gospođi Vjerici Radeti. Reč ima narodni poslanik Milan Avramović. Molim poslanike da vode računa o uvredama, to nema veze samo sa gospođom Radetom. Izvolite, gospodine Avramoviću.
Dame i gospodo narodni poslanici, gospodine predsedavajući, javljam se na osnovu člana 104. Ne bih da ga citiram, opšte je poznat član, ali moram da skrenem pažnju da ovi članovi, demokratorski legalisti, koji nas pozivaju da se držimo teme, da se držimo amandmana koje smo podneli, koji ovde iznose niz neistina, nisu svesni sopstvene pozicije i sopstvenih reči koje izgovore kad izađu za ovu govornicu. Samo ću ukratko da podsetim gospodina narodnog poslanika koji reaguje, "telefon poslanika" koji reaguje na signal Krunske ulice ili centrale DS i onda uđe u salu, ovde iznese ono što je trebalo da iznese i onda ode lepo u skupštinski restoran na ručak, dođe ovde punih usta i drži nama predavanje. Dakle, kada su u pitanju moralne lekcije, jesmo li osuđeni, gospodine Milivojeviću, mi, koji smo krali izbornu volju građana od devedesetih, kako ste vi to nazvali, jesmo li procesuirani? Vi ste sedam godina na vlasti. Vaš je ministar pravde, u ovoj vladi je bio i ministar policije, u prethodnom periodu ministar policije, je l' neko od poslanika, članova SRS ikad zbog toga kažnjen? Nije. Nemojte iznositi neistine. Večito se vraćate na devedesete godine. Sve što vam je ostalo u životu jesu devedesete godine. Mislili ste da ste prebrodili te godine, a vi ste gori od tih devedesetih godina. Moraću da vas podsetim na reči koje ste naveli sa ove govornice, a to je da život ide napred. Da li život ide napred kada dovedete dva autobusa milicije? Da li život ide napred kad organizujete tuču odbornika DS i SRS sa zemunskim klanom? Da li život ide dalje kada se večito pozivate na Ustavni sud koji nije formiran zahvaljujući vama? Da li život ide napred kada se bira prvi put predsednik Republičkog parlamenta? Da li je život išao napred tri meseca kada ste pregovarali ko će gde, u kojoj fotelji, da sedi? Ne, tad život nije postojao. Tad život nije bio vrednost. Sada je vama život vrednost ovde, kada vam se iznesu neke činjenice koje ne želite da čujete. I onda na telefonski poziv dođete ovde, iznosite neistine. Da li je život išao napred kada smo birali predsednika Skupštine, tri dana i tri noći na onim noćnim sednicama? Ne, tada je život stao. Molim vas da ne izlazite, da nas ne prozivate za stvari koje vi radite. Nemojte nama lepiti etiketu koja nam ne pristaje. Svoje načine i aršine vaša stranka sprovodi na način koji je građanima opšte poznat, kako u lokalnim sredinama tako i u Beogradu. To ćete i vi videti na narednim izborima, a ne mi. Moja je dužnost bila da vas opomenem da birate reči koje govorite ovde sa ove govornice i da svoje reči pripisujete sebi a ne nama. Hvala.
Zahvaljujem narodnom poslaniku Milanu Avramoviću. Reč ima narodni poslanik Srđan Milivojević.
Gospodine predsedavajući, dame i gospodo narodni poslanici, građani Srbije, jako mi je drago što laži SRS nikada ne mogu da proizvedu efekat koji može da proizvede moja istina na njih. Dakle, danas, u 21. veku, lako je naučiti prostaka, lako je naučiti i divljaka, ja sam diplomirani inženjer poljoprivrede, lako je naučiti životinju, ali jako je teško naučiti onoga koji, sam neuk, želi da deli lekcije drugima i da se pokazuje kao učitelj sa ove govornice. To je, maltene, nemoguća misija. Istovremeno, treba prokomentarisati i određene izjave. Evo, gospodin Avramović se javio za reč, jako mi je drago da se javio za reč, i kaže da je u njihovo vreme život imao jednu određenu cenu i vrednost, mislim da je 100.000 bilo isplaćeno za ubistvo Ivana Stambolića na Fruškoj gori u njihovo vreme, dakle 100.000 je vredeo život predsednika Republike. I, treba podsetiti građane Srbije da je u vreme kada je SRS bila na vlasti na Fruškoj gori, nedaleko od Rume, zakopan Ivan Stambolić. Istovremeno, gospođa Vjerica Radeta je izašla za ovu govornicu i kazala da ja imam restoran u kome služim pseće meso. Moja obaveza kao građanina Kruševca je da zaštitim interes grada iz kog potičem. Gospođo Radeta, u Kruševcu ne žive prostaci koji jedu pseće meso. U Kruševcu žive ozbiljni i odgovorni ljudi koji znaju šta je dobro za ishranu a šta ne, a još više znaju, gospođo Radeta, šta je dobro kad treba da glasaju, a šta nije dobro, pa zato glasaju za DS a ne glasaju za vas. Istovremeno, čudi me da vam sada smeta moj restoran, za vas nisam želeo da iznesem, nije bilo tribine u Kruševcu SRS a da ne dođe gospođa Vjerica Radeta i pojede barem deset pljeskavica; poslednji put je 35 pojela. Evo, imam fiskalni račun. I gajbu piva je pila. Morao je predsednik Odbora, koji je vulkanizer i bavi se uvođenjem grejanja, da razvaljuje aparatom vrata od "juga", da je ubaci. Sad vam ne valjaju moje pljeskavice, a tad su vam bile dobre. I Momiru Markoviću ne valjaju moje pljeskavice, nismo mogli da ga iznesemo iz mog restorana. Dakle, ovo zaista nisam želeo da kažem, ali činjenica je da moram da odgovorim na ovakav način. Kažem još jedanput, u Kruševcu žive fini, kulturni i vaspitani ljudi. Mi znamo šta je za jelo, a šta nije za jelo i zna se šta je za glasanje, a šta nije za glasanje. Molim vas da o mom gradu pričate sa dužnim poštovanjem, jer grad Kruševac vas je više puta ugostio onako kako treba. Nemojte vređati građane Kruševca izjavama da su to neki primitivci i divljaci koji jedu pseće meso. Kruševljani su ponosni, čestiti ljudu koji znaju šta je dobro a šta ne i znaju da razlikuju dobro od zla. Zahvaljujem se.
Po Poslovniku se javilo 57 poslanika, na različite načine. Ova rasprava danas se pretvorila u cirkus. Mene je sramota što predsedavam parlamentom u kome se vode ovakve rasprave i govore ovakve stvari. Za to ste svi krivi i za to snosite svi odgovornost. Sada ćemo da prekinemo ovu raspravu. Nastavićemo u 15 sati. Obaveštavam vas da ćemo danas raditi do kraja ove tačke dnevnog reda, ma kad to bilo. [[Posle pauze – 15.05]] Dame i gospodo narodni poslanici, nastavljamo rad. Po Poslovniku su se javili narodni poslanik Momir Marković, potom narodni poslanik Daniela Lovrin-Gavrilović i potom narodni poslanik Vjerica Radeta.
Dame i gospodo narodni poslanici, celo jutro raspravljamo o tome da li je bilo dokumenta ili nije bilo dokumenta, da li je bilo kneževe večere, da li je ministar protiv lokalne samouprave poslao dokument u Skupštinu opštine Ruma. Imam taj papir koji ne predstavlja dokument, ne predstavlja mišljenje, ne predstavlja akt, ne predstavlja naredbu, ne predstavlja ništa, ali u tom papiru ministar protiv lokalne samouprave kaže - nesporno je da je na 28. sednici Skupštine opštine Ruma, održanoj 12. septembra 2007. godine, nakon što je otvorio sednicu, predsednik Skupštine, dr Ljubiša Jezdimirović, konstatovao da su odbornici Ružica Divinić, Snežana Brkić i Ozren Bojić podneli ostavke na funkcije odbornika, te da im je saglasno članu 45. stav 1. tačka 2. Zakona o lokalnim izborima prestao mandat odbornika u Skupštini opštine Ruma. Da ne bi bilo dileme, ostavka na mesto odbornika Skupštine opštine Ruma Ružica Divinić, ostavka na mesto odbornika Skupštine opštine Ruma Ozren Bojić, lično potpisali, ostavka na mesto odbornika Skupštine opštine Ruma Snežana Brkić. Kada se rodi valja ga ljuljati. Dame i gospoda odbornici su podneli ostavke, ostavke su konstatovane. Da podsetim vas demokratore, o ostavci se ne raspravlja, ostavka se konstatuje i na sednici Skupštine opštine Ruma, pre prelaska na dnevni red, konstatovane su ostavke. Što ste u međuvremenu došli na ideju da, akoje neko nekada bio odbornik pa podneo ostavku može opet da bude odbornik ako mu vi izvolite ukazati to poverenje, može dame i gospodo, ali na sledećim izborima, pa kada se formiraju nove odborničke liste, pa kada se utvrdi koliko ćete, doduše vrlo malo, ali koliko ćete imati odborničkih mandata. Shodno lokalnim izborima, shodno Zakonu o lokalnoj samoupravi, shodno svim važećim zakonskim propisima ostavke usvojene i mandati se poveravaju narednima sa liste koja je izabrala ove odbornike prethodne, a to znači sa liste SRS. Vi imate tamo tri građanina, dve građanke i građanina, koje proglašavate odbornicima Skupštine opštine Ruma. Uostalom, vama to nije prvi put. Evo, gospođa Vjerica Radeta reče da ste imali 312 poslanika u ovoj skupštini svojevremeno. Ne može, dame i gospodo. Ove ostavke su konstatovane, mandatno-imunitetska komisija donela svoje rešenje po tom pitanju i vi ta tri odbornika nemate. A ako ne može legalno, onda može policijom. E, ne može ni tako. Upozoravam vas da se vratite poštovanju zakona. Dame i gospodo narodni poslanici, javiću se ponovo gospodine predsedniče, jer nisam završio. Ono što rekoste da se stidite, verujte da pripadam vašoj političkoj stranci i ja bih se stidio šta rade.
Narodni poslanik Lovrin-Gavrilović Danijela je odustala. Po Poslovniku narodni poslanik Vjerica Radeta.
Dame i gospodo poslanici, u prepodnevnom delu rada ovog parlamenta ovde je otvoreno zaista dosta pitanja, izgovoreno je bogami poprilično gluposti, dosta toga što je potpuno u suprotnosti sa Poslovnikom Narodne skupštine. Predsedavajući nije reagovao i meni to samo daje za pravo da mogu na isti način da se ponašam i u ovom popodnevnom delu. Najpre, radi javnosti, da podsetim na činjenicu da je SRS ponosna upravo na činjenicu da nikada nikome nismo krali ni glasove, ni poslaničke, ni odborničke mandate. Jedina smo stranka u Srbiji koja to nikada nikome nije uradila, a nama su krali svi, od socijalista do današnjih vladajućih stranaka. Naravno, to nije vaše pravo, ali jednostavno to je nešto čime se vi koristite, to je vaša stvar, mi nikada nećemo posezati za takvim stvarima. Gospodine Duliću, rekli ste da se stidite da predsedavate parlamentom. Pored toga što se stidite, tvrdim vam da vi to ne umete i bilo bi najbolje da obavestite gospođu Sonju Liht da vi više to niste u stanju, da lepo kažete - teta Sonja, ja to ne mogu i da lepo biramo nekoga ko je u stanju da vodi ovaj parlament. A to da pokazujete, na taj način kako ste pre podne pokazali vašu nervozu, gospodine Duliću, nedopustivo je za predsednika Narodne skupštine. Ovde je rečeno da su radikali, jer su bili u vlasti, učestvovali ili da je neko dobio 100.000 maraka u to vreme za ubistvo Ivana Stambolića. Pitam čoveka koji je to rekao: koliko je, odnosno celu Demokratsku stranku njegovu, koliko ste para dobili, kako ste ih podelili zato što ste ubili Zorana Đinđića, jer ste vi bili u vlasti u vreme kada je ubijen Zoran Đinđić?
Gospođo Radeta, pitanje vam je zaista nekorektno.
Gospodine Duliću, povlačim paralelu između onoga što sam čula ovde pre podne. Dakle, ako je odgovoran onaj ko je bio u vlasti zato što je neko u to vreme ubijen, onda je DOS odgovoran za ubistvo Zorana Đinđića i pitam DOS ko je direktno odgovoran, koliko ste para dobili i kako ste ih podelili, dame i gospodo. Što se tiče nekih pljeskavica i neke hrane, čini mi se da je ovaj gospodin uglavnom hranio svoje stranačke kolege, pošto vidim da su počeli maksimalno da reže, a mnogi i da laju.
Po Poslovniku, poslanik Zoran Krasić.
Pozivam se na član 136. našeg Poslovnika i on se tiče predlagača ovog zakona, može da se protumači i predstavnika predlagača povodom ove tačke dnevnog reda. Da vas samo podsetim, na dnevnom redu su izmene i dopune Zakona o osiguranju. Imam saznanja da je specijalno tužilaštvo dobilo izveštaj specijalne grupe Ministarstva unutrašnjih poslova za borbu protiv organizovanog kriminala o jednoj zločinačkoj organizaciji koja je vršljala u okviru osiguranja, gospodine ministre, znači nema veze sa Đinđićem i sa ovim drugim stvarima, nego se odnosi baš na osiguranje, i taj izveštaj obuhvata period od 2000. godine naovamo. Koliko sam informisan, zahvata sve one o kojima već godinama sve novine pišu kako su mladi, lepi i uspešni. Doduše, tu se nalazi i Labus, on nije baš toliko mlad i uspešan, ali je na čelu te grupe. Koliko sam informisan, ovo tužilaštvo za borbu protiv organizovanog kriminala ovih dana treba da pokrene postupak. Verovatno prepoznajete da postoji sasvim dovoljno razloga da se zastane, makar na trenutak, sa raspravom o ovoj tački dnevnog reda, da ministar dobije prave informacije da li je ovo što sam saopštio tačno. Ne treba mesec dana, dovoljno je dva minuta, samo telefonom da se okrene, da se proveri da li sam rekao istinu ili sam možda, po ko zna koji put, preuranio pa se kasnije ispostavilo da je to istina. Naravno da nisam pogrešio, vi to dobro znate, jer nikada neproverene stvari ne iznosim sa skupštinske govornice. Bilo bi vrlo nelogično da u nastavku se glasa o nekim odredbama ovog zakona koji ste vi predložili, kojima bi se na neki način sprečio krivični postupak protiv organizovane grupe. Samo da vas podsetim, gospodine ministre, da je jedna od tih tema interesovanja i popravka zatvora, još iz onog vremena, a ima tu i isplate nekih premija i nekih osiguranih suma nekima, povlašćenima, kada je gospodin Labus sa svojom šifrovanom firmom ... (Miloljub Albijanić, sa mesta: Ostavite Labusa.) Gospodine Duliću, ovo tretirajte kao prijavu replike. Prosto sam se iznenadio, kiša pada napolju, čim je Albijanić ušao. Ne može da gluvari po ulicama. To je ta demokratija koju smo mi dobili. Znači, gospodine Duliću, ima mnogo razloga zašto bi bilo dobro da ministar izvrši odgovarajuće provere, kako bismo mi u nastavku znali o čemu u stvari raspravljamo, jer ovako stičem utisak kao da svi saučestvuju - u čemu; u nečemu što druga polovina vlasti smatra da je kriminal. Zato bi bilo dobro da zastanemo, da ministar proveri, izađe ovde, saopšti i ako ima osnova nastavimo dalje da radimo, a ako nema prekidamo, dok se ne završi pitanje kriminala.
Reč ima poslanik Jorgovanka Tabaković.
Poštovane kolege poslanici, poštovani građani, umesto rasprave o amandmanima i Zakona o osiguranju, nametnuta je rasprava o nečemu što se zove ponašanje u Skupštini Srbije. To ponašanje u Skupštini Srbije se jednom rečju može nazvati kriminal na najvišem nivou, o kojem će na sutrašnjoj sednici Odbora za finansije imati prilike da se upoznaju kolege poslanici, javnost, novinari i svi ostali. U ovoj državi, dragi građani, ne postoji više ni jedan verodostojni dokumenat koji izlazi iz ove vlade, a u koji se možete pouzdati, kao onaj iz koga možete dobiti informacije o tome kako se prikupljaju narodne pare i kako se taj novac troši. Taj finansijski kriminal, koji se zove nezakonito prikupljanje, bez obzira što je propisano zakonima, poput onog o provizijama prilikom privatizacija, poput Zakona o finansiranju stranaka, u stvari u ovom domu služi za međusobni obračun stranaka učesnica vladajuće koalicije. Gospodo kolege, gospodine ministre finansija, umesto da ovde govorimo o izmenama i dopunama Zakona o osiguranju i o koncepcijskim razlikama, o tome da li ovde treba sprovoditi privatizaciju na vašingtonskom konsenzusu, vi ćete biti u prilici da nam date izveštaj zašto je Zavodu za zdravstveno osiguranje tek naknadno priznato preko 23 milijarde dinara, koje prethodni ministar nije obuhvatio, a vi ste morali, zbog čega smo iz suficita ušli u nešto što će biti deficit. Moraćete da objasnite građanima ko je dužan da pare koje Uprava za trezor prikuplja kao izvorne prihode kontroliše kada ih isplaćuje i kome i da građanima Srbije dostavite odgovore ko će odgovarati krivično za nezakonito trošenje državnog novca. Ono što želim ovde da kažem, memorandum koji ste nam dostavili preko "Službenog glasnika" je takođe pun netačnih i neistinitih podataka o tome šta je društveni proizvod, šta je javna potrošnja, šta od tog novca ide na izdržavanje za građane koji su na granici siromaštva i zbog čega vi i vaši prijatelji, kojima su svetski moćnici priznali pravo da im budete negde na periferiji svetske oligarhije, možete da trošite novac vaših građana. Vi odlično znate da za ove primedbe koje izgledaju načelno, postoje konkretni dokazi o tome kako se preuzimaju preduzeća, kako se vrše spajanja i razdvajanja, na koji način se plaćaju i stimulišu konsultanti, pravne kancelarije, svi oni finansijski izabrani savetnici, koji omogućuju da radite vrhovni zločin koji će ostati nekažnjen, a on se u jednoj rečenici zove ovako - svi ljudi imaju prava na slobodu, na ljudsku slobodu, na versku, rasnu i etničku jednakost, a vrhovno pravo koje omogućuje svakome da živi pristojno od svog rada im je oduzeto vašom vladom, jer poništava osnovno ljudsko pravo, a to je da može da živi od svog rada. Naime, umesto obezbeđivanja posla građanima, na koje ste ih naveli vašim kampanjama i izbornim obećanjima da očekuju radna mesta i platu od koje mogu da žive, vi ste u stvari svetskoj oligarhiji, koja vas je primila u ono gornje, spoljnje dvorište time što vam omogućuje da učestvujete na ponekom okruglom stolu, time što vam omogućuje da se kupe određene nagrade za zločin prema svom narodu, sprovodite nešto što zovete finansijskom politikom ili strukturnim reformama. Nema tih visokoparnih reči koje deluju kao zaklon za ono što činite. Tvrdim od "Sartida", poverioca Duferka, jednog od najvećih, koji vode sudske sporove, do onoga što se zove malverzacija sa blagajničkim zapisima, da će neko da odgovara. Obavezujete nas da, umesto zakonskog projekta o kome danas treba da razgovaramo, pripremamo dokumentaciju koja će, ne verujem pred ovim malobrojnim poštenim ljudima u pravosuđu, ali nekom vrlo skorom biti procesuirani, kada će oni koji su danas zaduženi da sprovode vlast i da rade u interesu naroda biti tamo gde im je jedino mesto.
Na član 2. amandman je podneo narodni poslanik Dejan Mirović. Vlada predlaže da se ovaj amandman odbije, a Zakonodavni odbor smatra da je amandman pravno moguć. Reč ima po Poslovniku narodni poslanik Paja Momčilov.
Dame i gospodo narodni poslanici, evo ukazujem na povredu člana 104. Poslovnika, a motivisan sam da izađem za ovu govornicu upravo zbog događanja u toku prepodneva, koje su građani mogli da prate i zbog izvesnih ocena koje su se čule sa najvišeg mesta odavde, a to je sa mesta predsednika Skupštine. Gospodin predsednik je izjavio da ga je sramota zbog rasprave koja je vođena u toku prepodneva i onda je prekinuo tu raspravu. Potez koji je, gledano ovako sa praktične tačke gledišta, na mestu i opravdan i nema mu se šta zameriti. Međutim, moramo da opet razjasnimo neke stvari. Ono što se događa u Skupštini, to je odraz onoga što se događa u našem društvu. To je oslikavanje onoga što se događa u društvu. Ako bih sada smeo da karikiram i da budem možda preoštar, slobodno bih mogao da kažem da u društvu vlada haos. Zašto su srpski radikali danas reklamirali povredu Poslovnika i zašto su tražili informacije koje su važne za građane Srbije u ovom trenutku? Upravo zbog toga što do sada još uvek nismo imali na sceni da se ono što se zove trgovina poslaničkim mandatima, što je sigurno nešto što je nečasno, i gde možete sigurno da nađete najmanje razloga da zamerite za tako nešto srpskim radikalima, je došlo do kulminacije. Vi danas imate u 10 opština Srbije nelegalnu situaciju, gde se nameću uprave mimo volje izborne građana Srbije, imate u Beogradu kršenje i Ustava i zakonskih propisa i naravno, nešto što je Ruma, to je kulminacija da sada imate prisilno korišćenje sile policijske u cilju prekrajanja narodne volje. To se kratko rečeno naziva - tiranija. Objašnjavali smo za ovom govornicom u čemu je problem. U Rumi tri poslanika daju ostavku naprasno, posle te ostavke se predomisle i konstituiše se nova poslanička većina i onda, šta se događa, imate intervenciju policije i to protivzakonitu, i to je korišćenje policije na neadekvatan način i to je tiranija u zemlji Srbiji. U zemlji Srbiji nestaju porodice, bivaju likvidirane, ne po prvi put, vi ste videli pre nekoliko dana u štampi da je likvidirana čitava porodica u vrlo kratkom vremenskom intervalu i to se stalno ponavlja. Policija će da interveniše, da štiti krađu nelegalnih glasova i tu je problem. Javljam se ponovo za povredu Poslovnika i naknadno ću nastaviti diskusiju.
Sednica Zakonodavnog odbora Narodne skupštine Republike Srbije održaće se danas, 29. oktobra 2007. godine, sa početkom u 16,00 sati, u zgradi Narodne skupštine, u Plavom salonu. S obzirom da su se svi javili po Poslovniku, krenućemo redom, tako što će iz svake poslaničke grupe jedan poslanik da dobije reč po Poslovniku, pa dokle stignemo. Prvo se po Poslovniku javio narodni poslanik Momir Marković, pa potom narodni poslanik Nada Kolundžija,pa potom narodni poslanik Miloš Aligrudić, pa potom iz G17 plus neko, pa ćemo onda videti dalje. Napraviće se spisak, ne brinite. Gospođo Radeta, pošto smo iscrpili spisak na kome su bili narodni poslanik Nebojša Stefanović i Momir Marković, tako je, ide Momir Marković, Nebojša Stefanović i onda se kreće redom.
Znači, spisak, pa sve po spisku, kako dolazi na red. Dame i gospodo narodni poslanici, pročitaću vam razloge ostavki ova tri odbornika iz SO Ruma. Kaže ovako - ostavku podnosi Ružica Dinić, ostavku podnosim zbog zdravstvenih problema koji me sprečavajuda prava i dužnosti odbornika vršim zakonito, uredno i blagovremeno. Dakle, gospođa Ružica Divinić je zbog bolesti podnela ostavku, a onda kada je žutica uhvatila jedan deo opštine Ruma, onda je naprasno ozdravila i rešila da se priključi toj novoj odborničkoj grupi. U međuvremenu je ostavka konstatovana od strane Administrativno-imunitetske komisije, u međuvremenu je, posle početka otvaranja sednice SO Ruma, predsednik pre prelaska na dnevni red, dakle otvorio je sednicu, konstatovao broj prisutnih, utvrdio dnevni red i pre prelaska na dnevni red, konstatovao je ostavke ova tri odbornika. I gle čuda, setili se da će tu biti neki međuprostor u kome će moći da ušićare. I sve bi to možda bilo sitnošićardžijski, pa nije toliko ni važno, da se u celu ujdurmu nije uključilo Ministarstvo za državnu upravu protiv lokalne samouprave i sve dok ne bude gospodin ministar ispravio tu nepravdu koja je naneta, pri tom mislim na 11 opština gde su po godinu dana privremene mere, pri tom mislim na Grad Beograd, gde je prirodnim zakonom došlo do smene. Dakle, gradonačelnik je umro. U roku od 15 dana predsednik Skupštine je bio obavezan da raspiše izbore. Ti izbori nemaju nikakve veze sa onima ukoliko u narednih šest meseci ne dođe do izbora, a i tih šest meseci famoznih, računaju se šest meseci do kraja mandata. Kaže ministar protiv lokalne samouprave - nesporno je da su ove ostavke imenovani odbornici osporili. Kada? Kada su verifikovane ostavke? Kada je konstatovano na Skupštini da su podneli ostavke, tog trenutka njima prestaje mandat, tog delića sekunde njima prestaje mandat i oni mogu samo u nekim novim izborima da budu kandidati. Doduše, u nekoj drugoj stranci.
Po Poslovniku se javio narodni poslanik Nebojša Stefanović, a potom narodni poslanik Nada Kolundžija.
Dame i gospodo narodni poslanici, na osnovu čl. 225. i 226. imali smo u prepodnevnom delu rasprave priču o nekoj hrani, o pljeskavicama, o raznim stvarima i prirodno je da se ljudi s vremena na vreme mršave ili goje, zavisno od toga koliko jedu, međutim, karakteristično za predstavnike Dosovskih vlasti od 2000. godine je da kada se goje, goje se isključivo milionima evra, i to na štetu građana Srbije. Znači, ne na štetu ne znam koga tamo, nego na štetu građana Srbije. Podsetićemo se nekih od najgorih kriminalnih afera Dosovskih vlasti od 2000. godine pa naovamo. Recimo, slučaj Sartid, evo kolege iz DS se slažu sa mnom i dobacuju da je sramota što se takva afera dešavala i slaže se s tim. Pljačka države Srbije i njenih građana u aferi Sartid 2003. godine počela je kada je to preduzeće, sa svojih šest zavisnih preduzeća, "Beli limovi" iz Šapca, "Stara železara" iz Smedereva, "Veljko Dugošević" iz Kučeva, "Spin d.o.o.", "Luka Smederevo" i "Slobodna zona", prodata Ju-es-stilu za 21,3 miliona dolara, iako je samo vrednost kapitala matičnog preduzeća Sartid bila procenjena na 57,62 miliona evra. Vrednost čitave kompanije u trenutku prodaje, zajedno sa svim zavisnim preduzećima, kretala se u rasponu od 200 do 300 miliona evra. Sistem privatizacije, koji je pretpostavljao sistem direktnog dogovora, očigledno je bio napravljen samo da bi neko iz tadašnje vlasti uzeo proviziju. Afera "Aerodrom", bivši ministar saobraćaja i telekomunikacija iz redova DS, Marija Rašeta-Vukosavljević uhapšena je 23. novembra 2004. godine, pa puštena nakon jednog dana, zbog ukupne krađe državnog novca na aerodromu koja se procenjuje na više od 18 miliona evra. Toliko ste krali na dnevnoj osnovi od građana Srbije i žalosno je što su takvi ljudi dolazili u mogućnost da postanu nosioci najviših državnih funkcija. Da bi podsetili građane, u periodu od marta 2003. godine do aprila 2004. godinefikusi su kupovani po ceni od 43.000 dinara, obične kašičice za kafu 850 dinara, a slike za opremanje VIP salona, koje su koštale 1,5 miliona dinara, plaćene su osam miliona dinara. Pod ovog salona popločan je brazilskim mermerom, koji se vadi ispod površine mora. Brazilski ambasador koji je došao na beogradski aerodrom prvi put je čovek u životu video taj brazilski mermer na našem aerodromu. Zbog ovih i ovakvih kriminalnih afera građani Srbije će vas žestoko kazniti na prvim bilo kojim sledećim izborima i pokazati vam gde će vam biti mesto.
Hvala. Po Poslovniku se javila narodni poslanik Nada Kolundžija, potom narodni poslanik Miloš Aligrudić.
Poštovani gospodine predsedniče, dame i gospodo narodni poslanici, opet apelujem i molim da pokušamo da radimo ono zbog čega smo ovde. Dakle, mi imamo ovde tačke dnevnog reda koje su važne. Ma kako se ne slagali oko načina na koji ih rešavamo, ali one su za građane Srbije važne, kao i one teme koje nas čekaju. Nas čekaju ratifikacije zakona koji su važni za olakšavanje viznog režima, što je interes građana Srbije. Nas čekaju zakoni i čekaju nas predlozi za Ustavni sud Srbije. Svi podvlačimo da je to izuzetno važno i oni koji misle da ga čekamo previše dugo trebalo bi sada da urade sve da to dočekamo što pre. Dakle, naš je interes da što pre dođu na dnevni red zakon o Ustavnom sudu i da dođu na dnevni red predlozi. Mi možemo ovde da otvaramo lokalne teme i možemo da tražimo da se neki sporovi razreše, ali ih ne možemo razrešavati za ovom skupštinskom govornicom Skupštine. Najlepše vas molim, dajte da ih razrešavamo tamo gde im je mesto, u institucijama u kojima se ti problemi i ta pitanja razrešavaju. Još nešto, dakle, mi ovde slušamo o aferama i poslanici izlaze pojedinačno i navode razne slučajeve, nazivajući i ono što jeste i ono što nije aferom. Naš cilj nije da se vraćamo u prošlost. Ako je afera ovo o čemu vi govorite, pitam vas šta je desetine hiljada kvadratnih kilometara izgubljenog prostora na koji su se Srbi naseljavali vekovima. Pitam šta je, političkim rečnikom mereno, stotine hiljada ljudi koji su izgubili svoje kuće i sve što su sticale generacije. Pitam šta je u političkoj terminologiji izolacija zemlje, krah ekonomije, šta su piramidalne banke, pljačka građana Srbije, milijarde evra iznete iz ove zemlje, bezbroj ljudi koji su ostali bez imovine koju su imali, šta je to u političkoj terminologiji? Ako hoćete da otvorimo te teme, a nismo da otvaramo te teme, onda ćemo mi danima da nabrajamo i da postavljamo pitanje šta je to što ima za rezultat takve posledice.
Hvala. Po Poslovniku se javio narodni poslanik Miloš Aligrudić, pa potom narodni poslanik Nataša Jovanović, pa potom narodni poslanik Suzana Grubješić, pa potom narodni poslanik Borko Ilić, pa potom narodni poslanik Milan Vuković. Svi ste na spisku i svako će danas da govori. Izvolite.
Vidim da ima mnogo onih koji su se prijavili po Poslovniku. Moj razlog je po članu 104. Hteo bih još jednom da vas podsetim: ili je ovo debatna emisija RTS-a, za šta ima vremena, imam sutra uveče "Upitnik", a postoje druge emisije i postoje druge emisije na nacionalnim televizijama, ili je ovo Skupština Srbije, pretežno. Mislim da je ovo pretežno Skupština Srbije, Narodna skupština, i zamolio bih da se vratimo na ono što je tema dnevnog reda, uvažavajući sve moguće razloge da se iznese šta bilo. Nikada tome nisam bio protivan, niti mogu niti smem da budem protivan, ali na kraju mogu da apelujem, mogu da molim. Na to imam pravo i to pravo mi se ne može oduzeti. Molim vas da se vratimo na temu dnevnog reda, jer ako to ne bude slučaj i ako govornici nakon mene, i pored ova dva apela koja ste čuli, budu istrajali u tome da otvorimo deset različitih tema koje nemaju veze sa ovim što je na dnevnom redu, onda će poslanici DSS i Nove Srbije da se javljaju na isti način po Poslovniku, ali tako što će raspravljati o temi dnevnog reda i amandmanu. Ako neko može da zloupotrebi Poslovnik tako što će raspravljati o koječemu, onda dozvolite pa ćemo i mi da ga zloupotrebimo tako što ćemo pričati o onome što je na dnevnom redu. Javljaćemo se po članu 104, otvorićemo zakon i čitaćemo ono što piše u zakonu, što piše u amandmanu, komentarisaćemo ga i tako će to da protekne. Prosto ne vidim drugog načina da izrazimo protest protiv pričanja o koječemu od 10 ujutru do šest popodne. Sami učestvujemo u tome, iznosimo političke stavove i mislim da je to legitimno. To smo radili pola sata, sat, sat i po ili dva, ali prosto, ljudi moji, ne može ceo dan. Ako budete nastavili tako, svi iz bilo koje stranke, kažem vam da će DSS i Nova Srbija koristiti pravo po Poslovniku da pričaju o zakonu. Hvala.
Zahvaljujem. Sada po prvi put upućujem apel da nakon Nataše Jovanović prestanemo da se javljamo po Poslovniku i nastavimo da radimo. Izvolite, po Poslovniku se javila narodni poslanik Nataša Jovanović.
Javljam se po članu 95. Poslovnika, gospodine Duliću, zato što su se svi poslanici u jednom trenutku javili za povredu Poslovnika i to je njihovo legitimno pravo. Ali, moram da se vratim na događaje od prošle nedelje kada sam predsedavala, u trenutku kada je gospodin Mrkonjić u toj situaciji napustio mesto predsedavajućeg, a vi niste bili tu. Predložila sam čak i pravičniji način nego vi sada, analogno članu 95, mada se ne bunim ni što sada ovo radite na ovaj način, već sam vam rekla za stolom predsedavajućeg. Tada su svu demokratiju na delu pokazali i gospođa Kolundžija, i gospodin Aligrudić, i ostali poslanici iz DSS, DS, Nove Srbije i G17 kada su napustili salu, jer im nije odgovaralo što predsedava srpski radikal. Aršin je bio isti i mnogo demokratskiji način i pristup problemu koji je u tom trenutku nastao. To ste vi i tako vas građani cene i poštuju. Hoću sada da upozorim da je situacija u državi alarmantna u svim segmentima. Za razliku od vas, gospođo Kolundžija, koja ste malopre pričali totalne besmislice, a znate, stvarno mi se želudac prevrne kada neki izdajnik, kao vi, i cela izdajnička klika priča o stradanju srpskog naroda.
Gospođice Jovanović, izričem vam prvu opomenu jer ste uvredili narodne poslanike.
Vi možete meni da izreknete opomenu, gospodine Duliću. Ali, dok su se ovi vaši ovde dezerteri krili ispod ženskih sukanja, srpski radikali i milioni Srba su branili srpske zemlje. Prema tome, neću da podnesem i neću da dozvolim, u situaciji kada je petu godinu predsednik naše stranke, profesor doktor Vojislav Šešelj, koji se politički časno borio zajedno sa najvećom strankom u Srbiji, to je ono što vas boli, nikada nećete biti kao srpski radikali, što se borio za očuvanje srpskih teritorija... Zamolila bih vas da ovog retardiranog ili vežete ili nešto uradite, zamoliću vas stvarno.
Gospođo Jovanović, imate još jedan minut po Poslovniku, stvarno vas molim da prilagodite svoj govor činjenici da ste potpredsednik Skupštine, da stojite za skupštinskom govornicom, da se ne bi vređali, jer će vaše uvrede samo izazvati reakciju drugih i onda će se Skupština pretvoriti u cirkus, a to niko ne želi ovde. Izvolite, imate još jedan minut.
Nisu to nikakve uvrede, to su istorijske, iz nove istorije dokazane činjenice, da smo mi branili srpske teritorije, da pola miliona prognanih Srba, zajedno sa gospodinom Buhom, koji je predsednik Vlade Republike Srpske Krajine u izbeglištvu, ne može tamo da se vrati. I činjenica je, gospodine Duliću, da ste vi vodili antisrpsku, antidržavnu politiku, i da ste se prodavali za šaku dolara Amerikancima i zapadnim silama da razbijaju srpske zemlje i ubijaju srpski narod.
Izričem vam i drugu opomenu, gospođo Jovanović, jer ste uvredili narodnog poslanika. Za reč se javila narodni poslanik Suzana Grubješić, potom narodni poslanik Borko Ilić, potom narodni poslanik Milan Vuković, potom narodni poslanik Laslo Varga i potom narodni poslanik Zoran Krasić. Izvolite.
Gospodine predsedniče, član 103. Poslovnika, koga bi trebalo da se pridržavamo, kaže da govornik može samo da govori o pitanju koje je na dnevnom redu. Zaista ne znam dokle smo stigli i šta je danas na dnevnom redu. Razumem poslanike kojima je problem Rume danas najbitniji, ali taj problem mi ovde danas ne možemo da rešimo. Ne možemo da ga rešimo uopšte u Narodnoj skupštini. Iskreno se nadam da će svaka lokalna samouprava rešiti problem koji ima. Danas bih volela da kažem da ukoliko ne završimo na vreme, nećemo moći da započnemo sednicu o viznim olakšicama i readmisiji. To je nešto što je jako važno ogromnom broju naših građana, jer vizne olakšice će se dobiti za desetine kategorija naših građana, koji čekaju i očekuju od nas, narodnih predstavnika, da što pre ratifikujemo taj sporazum. Rok nam je 1. novembar. Bojim se da ćemo ovakvih radom i ovakvom dinamikom taj rok daleko probiti i da naprosto od 1. januara 2008. godine vizne olakšice, ono za šta smo se borili i šta očekujemo, neće moći da se primene. Stoga apelujem još jednom da se vratimo na temu, da obradimo amandmane koji su nam ostali. Pretpostavljam da su podnosioci amandmana smatrali da je važno da ih napišu i da ih brane sa ove skupštinske govornice. Hajde da damo šansu makar ljudima koji su se potrudili da napišu amandmane da mogu sa ove govornice te amandmane da obrazlože, a i u danu za glasanje da se o tim amandmanima izjasnimo. Hvala.
Zahvaljujem. Po Poslovniku se javio narodni poslanik Borko Ilić. Odustaje. Po Poslovniku se javio narodni poslanik Milan Vuković. Izvolite.
Gospodine predsedniče, uvažene dame i gospodo, s obzirom da je trenutno Zakon o osiguranju na dnevnom redu i amandmani koji su podneti u tom delu, zaista bih o tome rekao da verovatno, kako je i Zakonodavni odbor predvideo, da su amandmani svi pravno mogući, ali da ih Vlada ne prihvata, da mi u ovom trenutku (Zoran Krasić: koji član?) ... član 104, gospodine Krasiću, s obzirom da ste glavna TV zvezda svih ovih dana, 17 dana zasedanja u oktobru, a s obzirom da me vređate kao poslanika. Pošto vređate mene, vređate i Skupštinu i ne dobacujte sa mesta, jer ću tražiti od predsedavajućeg da vas kazni. Vas ja ne ometam kada pričate sa ove govornice. Vi ste preučili znanje. Pošto je ovde bilo predstavnika SRS koji su objasnili da kada su oni predsedavali, da je Skupština čak i funkcionisala, to vam je isto kao u filmu Andergraund kada je ušao majmun u tenak i onda je proglašena katastrofa. Ali, da vam kažem jednu stvar, treba se vratiti Zakonu o osiguranju, koji je apsolutno ispravan u evropskim integracijama, amandmani su pravno mogući. S obzirom da Vlada ne prihvata te amandmane, pozivam vas da se usredsredimo na diskusiju o amandmanima i da svaki dragi kolega te amandmane koje je podneo obrazloži, da ostanemo pri stavu kako je ili obrazloženo ili kako je predloženo da se usvoji, i da se vratimo osnovnoj diskusiji. Vređanje, pre svega, pojedinačnog poslanika, a zatim i čitave Skupštine, mislim da nije ni u redu ni prema svim građanima Srbije, bez obzira za koga su glasali, niti je u redu prema ovom najvišem zakonodavnom telu kao što je Skupština Srbije. Mislim da ima mnogo razloga da se replicira na prethodne diskusije, zbog čega sam se prevashodno kao poslanik i javio po povredi Poslovnika. Vrlo rado ustupam mikrofon nekom ako smatra da dalje treba voditi priču u smislu Poslovnika, a ne u smislu zakona koji je danas na dnevnom redu. Zaista vas molim da nastavimo današnji započeti sastanak po pitanju dnevnog reda.
Zahvaljujem. Po Poslovniku se javio narodni poslanik Laslo Varga.
Poštovani gospodine predsedniče, dame i gospodo narodni poslanici, javljam se na osnovu člana 105. stav 1. Poslovnika Narodne skupštine. Ovo je drugi dan u poslednje dve nedelje kada i pozicija opstruiše rad Narodne skupštine. Nije mi poznato da se tako nešto desilo u bilo kojoj ozbiljnoj zemlji sveta u poslednjih pedesetak godina. Prošlog utorka su, naime, i poslanici vladajuće pozicije u jednom trenutku napustili sednicu i posle toga je ministar za državnu upravu i lokalnu samoupravu izjavio da su svi poslanici koji su napustili sednicu, napustili tu sednicu iz razloga što je tom sednicom predsedavala gospođica Nataša Jovanović. Pošto ona nije dala reč po redosledu javljanja po Poslovniku, mi poslanici Saveza vojvođanskih Mađara, kao i poslanici poslaničkog kluba Vojvođanski poslanici, nismo iz tog razloga tada napustili sednicu, nego iz razloga što smo želeli protestovati zbog toga što sama pozicija opstruiše rad Narodne skupštine. Danas se, nažalost, dešava ovo isto. Da li ste, gospodine predsedniče, videli skupštinu bilo gde u svetu u kojoj se poslanici vladajućih stranaka javljaju po poslovniku i na taj način opstruišu rad skupštine. Izgleda da je ovo u Srbiji normalno, a mislim u drugim zemljama da nije. Samo da vam skrenem pažnju koje se stvari dešavaju, recimo, danas u Srbiji. Umesto da Vlada Republike Srbije, na protest poljoprivrednika severne Vojvodine, pošalje delegaciju Ministarstva poljoprivrede da pregovara sa poljoprivrednicima, ona šalje Žandarmeriju. Nažalost, izgleda da je to u ovom trenutku u ovoj državi normalno. Izgleda da je naravno i u Skupštini ovo ponašanje nažalost normalno. Dakle, gospodine predsedniče, pozivam vas da krenete da radite svoj posao. U ovom trenutku prekinite sednicu Narodne skupštine, a posle uspostavite red da bi poslanici koji žele da diskutuju na osnovu Poslovnika mogli da rade u ovoj Narodnoj skupštini. Hvala vam.
Zahvaljujem. Po Poslovniku se javio narodni poslanik Zoran Krasić, pa potom narodni poslanik Vladan Vučićević.
Gospodine Duliću, u dobroj tradiciji uvek na početku kažem koji je član Poslovnika prekršen. Javljam se zbog toga što je prekršen član 136. Poslovnika Narodne skupštine. Znajući da uvek kada radikali dođu za ovu govornicu, vi prvo kažete, na koji se član pozivate, a sa mesta sam vas podsetio da i prethodnika iz vaše stranke upozorite da treba da kaže makar koji je član. Ta nervoza pokazuje, očigledno, da je pre dolaska u Narodnu skupštinu bio kod onog na pljeskavice.
Gospodine Krasiću, da li možete da mi kažete, kad je u pitanju član 136, šta je tu prekršeno. Molim vas.
Sada ću, gospodine Duliću, jedva čekam da mi neko postavi to pitanje. (Predsednik:Izvolite.) Vidite, gospodine Duliću, član 136. je povređen zato što kada pogledate član 2. Predloga zakona, član 25. Predloga zakona, obrazloženje, videćete da tu nešto nije u redu sa razumom. Nama je potreban ministar da nam objasni ko mu je ovo sastavio. Kako biste vi to bolje shvatili, jedva čekam, danima čekam da neko krene da postavi pitanje, evo, prvi je natrčao predsednik Skupštine. Vidite, član 25, to vas Sonja Liht nije naučila, pripada tzv. prelaznim i završnim odredbama za primenu zakona o izmenama i dopunama Zakona o osiguranju, i on glasi: ''Odredbe člana 1. i 2. ovog zakona (misli se na izmene i dopune, a ne na osnovni tekst) primenjuju se po isteku pet godina od dana pristupanja Republike Srbije Svetskoj trgovinskoj organizaciji...'' Sada vi pročitajte šta piše u članu 2, ne postoji reosiguranje praktično u zemlji. Mora neko da nam objasni ovde, a ne trala-la pričama kako je neko nekada bio na vlasti, pa vi ste bili na vlasti tada. Gde je bio Perišić, u čijoj vladi je on bio ministar informisanja? S kim je 93. godine pravio Đinđić koaliciju? Gde je bio Đelić 92. godine, kome je bio savetnik, Vojislavu Šešelju ili je bio savetnik Milanu Paniću? O Labusu, o njihovim ženama da ne pričam. Nemojte da izvrćete više istinu. Izađite ovde pa pričajte o zakonu. Nećete o zakonu, jer treba sve da se prikrije, da se ne vidi. Šta da se ne vidi? Pljačka. Zato vama ne odgovara ova rasprava. Gospodine Duliću, eto zašto je potrebno da Cvetković izađe, ne samo da sedi ovde i da se smeška, baš ga briga, trlja ruke, završene privatizacije, maznuo pare sa ovima itd. Ne, nego da izađe i da kaže šta piše u članu 2, šta piše u članu 25, zašto ne valja amandman u kojem se kaže da se to briše. Briše se jer nije normalno. Praktično, član 2. više ne postoji, a on reguliše reosiguranje. Ne, vi dajete preko B 92, dajete preko drugih trlalajke, pesme, sve je dobro, vi ste kulturni, mi smo primitivno prosti, vi ste mnogo dobri, vas hoće svet, nas neće niko. Otkad dođoste, bre, vi na vlast nema kuče za šta da nas ujede.
Po Poslovniku se javio narodni poslanik Vladan Vučićević, potom narodni poslanik Miloljub Albijanić.
Dame i gospodo poslanici, reklamiram čl. 103. i 104. Od jutros u 10 časova kada je počela, ova skupština nije se pomerila od početka. Prosto je neverovatno da ozbiljni ljudi, koji treba da učine dobro za svoju državu, imaju ovakav stav prema svojoj državi i prema građanima koji su ih birali. Naslušali smo se svi ovde raznoraznih gluposti od jutros. Nisam izašao da pojedinačno kritikujem ikog, ali ako želimo dobro građanima Srbije, a zaklinjemo se, kad god izađemo ovde, da im želimo, ovo sigurno nije primeren način diskusije, niti je rešenje problema za građane Srbije. Slušamo ovde kako neke fukare beže iz nekih stranaka i odlaze u neke druge stranke. Što ste, braćo i sestre, primali te fukare u vaše redove, ako vam iz vaših redova beže? Pravo je svakog pojedinca, pa bio on poslanik, da bude ili da ne bude u jednoj stranci. Ali, republički parlament to pitanje ne rešava. Sa druge strane, jasno je vama da su ljudi birani po prethodnom sistemu, da odbornički mandati pripadaju tim ljudima i da ne može stranka da upravlja njihovim mandatima. To nije problem ove skupštine, niti građane zanima šta se dešava u Rumi, šta se dešava u nekim drugim lokalnim skupštinama. Treba 31. da počne vrlo bitna sednica za građane Srbije. Građani Srbije sa iščekivanjem, sa čežnjom očekuju da dođe do olakšice viznog režima. Vi ste svesni da ta sednica neće moći da počne. Znate da se do 1. mora doneti taj zakon. Ako se ne bude doneo taj zakon, to pitanje će se rešavati tek tamo posle proleća i na jesen. Gospodo, vi sputavate intelektualce, sputavate privrednike, sputavate mlade ljude da izađu, sputavate naučnike; znači, onemogućavate ljudima da izađu iz zemlje. Građani Srbije će sami da vide ko sputava. Nisam rekao ni za jednu stranku, ali će svojim stavom i ponašanjem svaka stranka imati učešća, svojim delovanjem, u onemogućavanju građanima da izađu iz ove zemlje. Prema tome, dame i gospodo, mislim da je vreme da se uozbiljimo kao ljudi. Nismo ovde došli da pričamo šta je unazad bilo i šta nas tišti kao pojedince, već da radimo stvarno u interesu onih koji su nas birali, a to su građani Srbije. Pa neka građani Srbije procene ko sputava napredak ove države, na njima je, a verujem da par miliona ljudi posmatra ovu skupštinu.
Po Poslovniku se javio narodni poslanik Miloljub Albijanić.
Gospodine predsedniče, dame i gospodo narodni poslanici, nadam se da je sada svima jasno. Ovde su se obratili šefovi poslaničkih grupa vladajuće koalicije Nada Kolundžija, Miloš Aligrudić, Suzana Grubješić, i jasno svima stavili do znanja da želimo, u ime dostojanstva Narodne skupštine i u ime onoga što radimo, u ime građana, dakle za ono šta radimo, da nastavimo po dnevnom redu i da razmatramo amandmane na postojeće zakone. Ovde se čulo od predstavnika opozicije: ne, vladajuća koalicija to ne želi. Neće biti. Možda vi želite da vladajuća koalicija ni reč ne progovori u ovoj skupštini. To nećete dobiti. Dakle, moraju biti jasno ukršteni argumenti za ovom skupštinskom govornicom. To i jeste mesto, ali da se govori ono što Poslovnik kaže, ono što je na dnevnom redu. Imate situaciju gde su vam poruku poslali šefovi poslaničkih grupa vladajuće koalicije: želimo da radimo po dnevnom redu. U prilog netačnosti prethodne tvrdnje, imao sam priliku da predsedavam, kada su se samo po Poslovniku javljali poslanici opozicionih stranaka čitav dan i da se prekine takva sednica. Mi sada imamo sličnu situaciju. Dakle, hoćemo Poslovnikom ovu skupštinu da izvrgnemo nečemu što nije parlamentarni i skupštinski rad. To ne smemo da dozvolimo, zbog dostojanstva svih narodnih poslanika ovde. Reč vladajuće koalicije glasi: želimo da radimo, želimo da radimo po Poslovniku, želimo da radimo u skladu sa dnevnim redom. Isto tako, očekuju nas važne stvari, kao što su vizne olakšice, a naši ljudi čekaju kada će doći dan da putuju. Dakle, izvolite da nastavimo po dnevnom redu. To bi bila dobra parlamentarna praksa. Imali smo mi priliku i da gledamo rasprave po Poslovniku u prepodnevno i poslepodnevno vreme, kada je najveća skupštinska gledanost. To je, na neki način, politički opravdano, jer ljudi žele politički da se obrate svojim građanima, svojim biračima. Ali, ovo je prevazišlo tu granicu i tu meru. Zar je moguće da ne možemo u toku jednog dana da obradimo 5 amandmana, jer 15 minuta ima poslanička grupa po amandmanu. Neki kažu, "izvinite, ali videli smo da se javljaju po amandmanima neki poslanici iz vladajuće koalicije". Hoćete i nama da uskratite pravo da kažemo neku reč o tom amandmanu? Dakle, smatram da je sasvim pristojno da govorimo o amandmanima, o onome što je na dnevnom redu i da pokažemo da smo spremni da radimo na jedan dobar način za sve nas ovde u Skupštini, ali pre svega za građane Srbije. Hvala vam.
Po Poslovniku se javila narodna poslanica Daniela Gavrilović-Lovrin, potom narodni poslanik Goran Cvetanović, potom narodni poslanik Borko Ilić, potom narodni poslanik Nikola Novaković, potom narodni poslanik Dragan Todorović.
Gospodine predsedavajući, dame i gospodo poslanici, javljam se po članu 101. Poslovnika Narodne skupštine, a vezano za izlaganje gospođe Radete. Naime, pomenuta gospođa je danas, drugi put u toku svog izlaganja, rekla kako sam pokrala izbore. Zarad javnosti moja je obaveza da građanima Srbije kažem da sam bila predsednik Opštinske izborne komisije u Šapcu od 2002. godine, da smomi u sastavu Opštinske izborne komisije, za razliku od vremena, gospodo radikali, kada ste vi učestvovali u sprovođenju izbora, imali predstavnike i drugih političkih stranaka, dakle i predstavnike SRS, da niko, apsolutno niko od mojih kolega u Opštinskoj izbornoj komisiji nije imao ni jednu jedinu primedbu na moj rad, uključujući i predstavnike SRS. Vi, gospodo radikali, možete to da proverite ako hoćete. To što gospođa Radeta kaže da sam pokrala izbore, dakle zna da sam lopov, ali ne zna kako se zovem, nego kaže poslanica iz Šapca, mene ne može da pogodi lično zato što, gospodo radikali i građani Srbije, znam da u životu tuđi dinar uzela nisam, da živim veoma skromno, da za razliku od vas, poslanika SRS, plaćam struju, plaćam stan, plaćam komunalije, i to ne na rate, jer imam veliku platu i nisam kao vi poslanici SRS, koji pored toga što vam je peti mandat, četvrti ili koji već, ko zna koji mandat u Skupštini, tražite da platite komunalne usluge na rate i to 6.000 dinara da plaćate na šest rata. Da, to ste vi, poslanici SRS. Zbog svega toga moja je obaveza je da građanima Srbije kažem sve to, da vama kažem, gospođo Vjerice Radeta, i vama drugim radikalima kojima padne na pamet da izađete za ovu govornicu i da kažete da sam lopov, da ću svaki put kad pomenete moje ime u negativnom kontekstu podneti privatnu tužbu, a vi ćete da dokazujete kako sam pokrala izbore. Pošto to ne možete da dokažete, gospođo Vjerice Radeta, onda ćete lepo da platite veliku odštetu, pa kad vas to lupi po džepu, onda ćete voditi računa šta pričate za govornicom Srbije. Moji Šapčani znaju ko sam, ali zbog građana Srbije, jer ne predstavljam samo Šabac, nego predstavljam i druge građane Srbije, moja je obaveza da kažem, gospodo radikali, vaša politika je politika laži, i zahvaljujući tome što godinama lažete građane Srbije, imate 80 poslanika ovde u Skupštini, debele plate, gospodo radikali, politički program nemate. Kako smo živeli za vreme dok ste vi vodili ovu zemlju, jako dobro znamo. Od Službe u Skupštini zahtevam da u poslanički klub DS dostave video-zapis izlaganja gospođe Vjerice Radete sa današnje sednice, izlaganja od 13, 14, kada ste prvi put rekli da sam pokrala izbore. Da se to dostavi u Poslanički klub DS. Dakle, podnosim tužbu, gospođo Radeta, protiv vas, pa ćete videti da li ćete još jednom da lažete za govornicom.
Hvala vam, gospođo Lovrin. Po Poslovniku se javio narodni poslanik Goran Cvetanović, pa potom narodni poslanik Borko Ilić.
Dame i gospodo narodni poslanici, javljam se da reklamiram povredu Poslovnika, član 104. Gospodine predsedavajući, prvo bih vam se obratio, pre svega, kao uvaženom kolegi , a i kao čovek koji je dva puta biran za predsednika Skupštine najveće opštine u Srbiji, a to je opština Leskovac. Ono što morate znati to je da pozicija definiše način na koji radi i funkcioniše Skupština, bilo da je to na lokalnom nivou, bilo da je to na republičkom nivou. Predsednik Skupštine, gospodin Oliver Dulić je danas, nemajući mogućnost da negira, priznao da je povredio Poslovnik, član 84, jer su snagom argumenata gospodin Dragan Todorović i gospođa Vjerica Radeta ukazali na povredu Poslovnika koja je evidentna. Podsetiću vas da su pre vas tu sedeli i neki drugi ljudi iz tzv. demokratske opcije, da je gospođa Nataša Mićić upravo radila ono što vi radite, dajete kazne, opomene, izbacivala je narodne poslanike iz Republičkog parlamenta iako nisu bili prisutni u sali, i ako su bili prisutni i primerno se ponašali ona je znala da na neprimeren način funkcioniše. Zato je i došlo do mnogih sudskih procesa i zato se i ja, kao narodni poslanik ovog parlamenta, sudim sa Natašom Mićić već duži vremenski period. Zato treba i vi kao predsedavajući da izvučete pouke, da od vas zavisi da prvi morate dati primer na koji način treba da funkcionišu poslanici, da vi ne kršite Poslovnik i da zaista bude ovo ugledan dom. Kada sam malopre čuo da šefovi poslaničkih grupa, pre svega iz DOS-a, žele na primeren način da rade, to moraju praktično da pokažu. Kada Nada Kolundžija, kao šef najveće poslaničke grupe iz vladajuće koalicije, kaže verujte mi, ne verujemo, jer znamo da je bila u SPS-u, pa uDemokratskoj alternativi kod Nebojše Čovića, sada rukovodi DS. Kako možemo da imamo poverenja kada ona nešto iznese i kaže javno pred svima? Ne znamo kad i na koji način zastupa, i mislim da zaista nema moralno pravo da neki bivši režim, kome je ona pripadala, da kritikuje na tako neprimeren način. Kada neko kaže da SRS nema program. Imamo, jer vreme je za promene, a osnovni postulati su: radikalna borba protiv korupcije i kriminala. Zahvaljujem. Javljam se ponovo po Poslovniku.
Gospodine Cvetanoviću, dragi kolega, ni jednog trenutka ništa nisam uradio da do ovoga dođe. Pokušao sam na početku ovog popodnevnog dela da uvedem sednicu u tok i da pokušamo da pričamo o amandmanima. Ni na koji način nisam izazvao salvu javljanja po Poslovniku, prosto je to bila želja, pre svega, poslanika opozicije, zatim i poslanika pozicije. Vi ste potpuno u pravu, kada služba pogreši, a to ide meni na dušu, to priznam. Dobili ste novi saziv na način kako ste vi savetovali i preporučili. Dakle, nemojte mene da dovodite u vezu sa situacijom koja se u ovom trenutku ovde dešava, jer je to volja poslanika koji su se od jutra javljali za povredu Poslovnika. Mi smo od jutros prešli samo jedan amandman i evo malopre smo prešli na drugi amandman. Sve vas pozivam, hajde da se vratimo na rad po amandmanima. Ajde da svi koji su se javili po Poslovniku da se više ne javite i da se javimo po amandmanima jer je ovo potpuno besmisleno. Nadam se da se svi slažete sa tim da je ovo što radimo potpuno besmisleno. Molim vas da prekinemo sa ovim. Da li može narodni poslanik Dejan Mirović da izađe da priča o svom amandmanu? S obzirom da se ne odustaje, izvolite. Reč ima narodni poslanik Borko Ilić, potom narodni poslanik Nikola Novaković, potom narodni poslanik Dragan Todorović.
Poštovani gospodine predsedniče, dame i gospodo narodni poslanici, poštovani sugrađani, član 103. stav 1 - govornik može da govori samo o pitanju koje je na dnevnom redu. Obzirom da je jedini način da se govori o amandmanu da se pozove na Poslovnik, onda sam i ja iskoristio to svoje pravo, pa ću ova tri minuta iskoristiti da govorim o amandmanu na član 2. ovog zakona i citiraću, pre svega, Predlog samog zakona. Sadržina zakona, prema obrazloženju, kaže: ''Članom 2. ovog zakona u članu 15. omogućava se društvu za osiguranje da višak rizika koji ne može pokriti sopstvenim sredstvima reosigura, kako kod domaćeg, tako i kod stranog društva za reosiguranje. Primena je vezana za pristupanje Republike Srbije Svetskoj trgovinskoj organizaciji sa rokom za usklađivanje od pet godina.'' Dakle, ovaj zakon veći deo svojih odredbi upravo i primenjuje kako bi Srbija napravila jedan važan korak u daljoj integraciji u svetske i evropske tokove, a naročito kako bismo srpsku ekonomiju vratili na svetsku scenu. U tom smislu pristupanje Srbije Svetskoj trgovinskoj organizaciji jeste jedan značajan iskorak kako bismo uspeli da od države Srbije napravimo ekonomskog lidera na Zapadnom Balkanu i kako bismo sami, pre nego što nam neko drugi ponudi, uredili svoju ekonomiju i od nje napravili konkurentnu, savremenu ekonomiju, koja će moći da se nosi sa ekonomskim izazovima 21. veka. Kao i prethodna, i ova vlada Vojislava Koštunice nastaviće da sprovodi akcioni plan za pristupanje Srbije Svetskoj trgovinskoj organizaciji. U toj organizaciji su sve svetske ekonomske sile sveta danas. One države koje još nisu u Svetskoj trgovinskoj organizaciji teže njoj da pristupe u narednom periodu. Tu su i novi ekonomski giganti koji se rađaju na svetskoj sceni, kao što je, recimo, Narodna Republika Kina, i u tom smislu neophodno je da u ovaj zakon, postojeći zakon, unesemo ove izmene, kako bismo uspeli da u narednih pet godina Srbiju kao državu priključimo Svetskoj trgovinskoj organizaciji, postanemo deo svetskih ekonomskih tokova i na taj način u budućnosti nastavimo da idemo putem integracije, putem kojim ova zemlja ide otkad je Vojislav Koštunica na demokratskim izborima, podrškom 2,5 miliona građana ove zemlje, i počeo Srbiju da vraća u svet i Evropu. Hvala vam.
Po Poslovniku narodni poslanik Nikola Novaković, a potom narodni poslanik Dragan Todorović.
Gospodine predsedniče, dame i gospodo narodni poslanici, u džuboksu koji ima 250 naslova ploča postoji jedna koja nije narezana. Dakle, pravo je onog ko pusti tu ploču, njegovo ljudsko pravo je da uživa u tišini. Meni se čini da upravo takav jedan nenarezani glas razuma fali trenutno, jer situacija i atmosfera u ovom domu me neodoljivo podseća na džuboks. Sada bih mogao da odćutim i još ova dva minuta, ali to ne bi bilo korisno. Ne bi bilo korisno za one koji niti slušaju, a ako slušaju ne mogu da shvate šta bi ta tišina značila. Ne znam koliko je korisno da ponovim ono što je već iz poslaničkog kluba G17 plus rečeno. Zakoni koji nas čekaju uveliko će olakšati život građana Srbije. Koliko je to korisno za političke stranke ne znam. Trenutno govorim kao građanin Srbije, govorim kao čovek koji jedva čeka da budu usvojene vizne olakšice i da od 1. januara putujem kuda hoću, kad hoću i kako hoću. Tako bi izgledala nenarezana ploča, a eho iz ove desne strane je više nego žalostan. Žao mi je što građani Srbije to ne mogu da čuju, jer se sada čuje samo ovo što pričam. Ne veruju mi kada im u vrlo ublaženoj, kulturnoj i gospodskoj formi pričam šta se sve ovde dobacuje, kao malopre od strane gospodina Todorovića.
Po Poslovniku narodni poslanik Dragan Todorović.
Tačno je, dame i gospodo, da sam dobacio da se sada po značkama apsolutno poznaje ko je iz koje političke stranke, tako da što se tiče građana Srbije nema nikakve dileme. Da se vratimo na ovaj problem koji vi očito pokušavate na neki način da prebacite prvenstveno na SRS. To razumem, to je potpuno legitimno, ali nije korektno. Osnovni uzrok ste vi, gospodo. Posledica je ovo što se dešava u Skupštini Srbije. I evo vam test, nema nikakvih problema. Zakažite pauzu, deset minuta, 15, koliko vam treba, vratite se sa te pauze i recite - mi smo se dogovorili, raspisaćemo predsedničke izbore, i da to podrži DS, DSS, i nema nikakvih problema, nastavljamo da radimo po Poslovniku. Uopšte nije sporno.
Da vam pomognem, gospodine Todoroviću, raspisaću izbore. Ako će to da vam pomogne, budite sigurni, izbori će biti raspisani.
Gospodine predsedavajući, to neće pomoći ni vama, a ne meni. Nemojte uopšte da gajite iluzije. Vi unapred govorite da ćete prekršiti Ustav, gospodine predsedniče. To je nešto što nije primereno mestu na kome se nalazite, jer vi znate, to je već krivično delo sa umišljajem, jer vi znate. Džabe nekima da objašnjavam, taj proces evolucije njih nije zakačio, šta da se radi. Džabe vi tvrdite da ćete da raspišete izbore, ali zaboravljate da ste tom tvrdnjom rekli da ćete prekršiti Ustav, da ćete prekršiti zakone.
Gospodine Todoroviću, niste dobro čuli. Dakle, nisam rekao kada. Samo sam rekao da će taj čin da se desi. Ne vidim na koji način sam prekršio bilo šta.
Gospodine predsedniče, s obzirom na vaše najave da će to biti devetog, apsolutno stoji ovo što kažem da imate nameru da prekršite Ustav i da prekršite zakone. Znači, rešenje postoji. Pauzu i izađite sa zajedničkim stavom jer ste u poziciji i recite - mi ćemo, ne ja ću. Vi ste, gospodine predsedniče, izabrani glasovima tri stranke ovde i vi ćete verovatno prevariti vašeg koalicionog partnera, što je on i zaslužio, jer je već izvršio prevaru u ovom parlamentu, tako da im se verovatno vraća božija volja. Nažalost, moraću da se ponovo prijavim, nisam uspeo da elaboriram ovo šta nam se dešava. Osnovni uzrok ste vi, posledica dešavanja u Skupštini Srbije je nemoralno funkcionisanje ovakvih partnera u Vladi Republike Srbije.
Po Poslovniku, narodna poslanica Jelena Marković, pa potom narodni poslanik Arsen Đurić.
Drage moje kolege, možete spočitavati našem predsedniku, zajedničkom predsedniku parlamenta, sve što nam je rekao, da ga je sramota i da je time uvredio bilo koga od nas. To vam legitimno pravo dopuštam, ali odavde ćete morati da izađete na ulicu, moraćete da uđete u taksi, u javni prevoz, u restoran i videćete šta građani misle o ovom ponašanju. Oni više neće imati parcijalne ili partikularne optužbe, preziraće sve nas, zato što se, kao što reče gospodin Stefanović, gojimo na njihov račun, i tu je vrlo u pravu, jer je posao nas ovde da, kao zakonodavno telo, donosi zakone i bavi se ozbiljnim poslom, a ne da zloupotrebljavamo ovu govornicu za političke svrhe, politički marketing koji je, kao što vidimo, sve žarkiji i sve strašniji kako se približavaju izbori. Dakle, podjednako je sramota svih nas zbog ljudi koji nas gledaju, zbog ljudi koji nas plaćaju, zbog ovoga što radimo, i apelujem na vas da se dozovemo pameti i poslušamo apel predsednika poslaničkih grupa i samog predsednika parlamenta, i da se vratimo na dnevni red, što nas i Poslovnik obavezuje. Dakle, strašno je što gospodin Varga kaže, slažem se, da je pozicija morala da uđe u vid opstrukcije i da prošli put izađe iz ove sale, ali je podjednako strašno što trpimo ovo danima, pokazujući Srbiji da postoje i oni drugi koji čekaju da govore o dnevnom redu, i oni koji stalno opstruiraju rad parlamenta, ali prosto u ovom trenutku nemamo drugog načina da se izborimo sa tim. Ne želimo da se služimo izbacivanjem poslanika kako bi ih sprečili da pričaju. Koristimo demokratske procedure, te pozivajući se na član Poslovnika hoću da pričam o amandmanu. Dakle, amandman kolega iz SRS odnosi se na član 2. i član 1. I za jedan i za drugi traže da se brišu. Zakonodavni odbor i sama Vlada je odbila ovaj amandman. Zašto? Vlada je donela Akcioni plan za pristupanje Svetskoj trgovinskoj organizaciji. Jasno je da su sve naše namere, pa i srpskih radikala, da se integrišemo u sve međunarodne institucije, pa i u Svetsku trgovinsku organizaciju. Da bi se u nju integrisali, potrebno je da već sada počnemo da ispunjavamo obaveze koje su nam propisane i samim našim unutrašnjim aktom, a to je Akcioni plan Vlade, koji mora biti ispunjen do 2008. godine. Zbog toga ova primedba radikala i ovaj amandman nije usvojen, zato što već danas moramo da počnemo sa usklađivanjem sa pravilima Svetske trgovinske organizacije i to je jedini razlog što on nije prihvaćen, a ne zato što iza njega stoje srpski radikali. Još nešto vezano za dostojanstvo i tu završavam. Vrlo poštujem srpske radikale koji danas govoreći o pesmi, ne pominjući ime ko treba da se ubije i da spasi Srbiju, poštuju pokojnog Slobodana Miloševića, za koga je ova pesma izmišljena – "Slobodane, spasi Srbiju i ubij se" – i imaju poštovanje prema mrtvima i drže se dobre srpske tradicije da s poštovanjem i dignitetom govore o onima kojih nema. Držite se, draga gospodo, toga i nemojte više pričati o mrtvom i ubijenom čoveku, koji je mučki sa štakama ubijen ispred zgrade Vlade, kao lopovu i kriminalcu, a o svima nama kao o plaćenim i organizovanim ubicama koji su za to dobili pare. Mi smo čestiti i časni ljudi koji takve ljude, koji su nevini nastradali, brane i štite ovde.
Narodni poslanik Arsen Đurić, pa potom narodna poslanica Snežana Stojanović-Plavšić, pa potom narodna poslanica Vjerica Radeta.
Poštovani predsedniče, dame i gospodo narodni poslanici, član 103. stav 1 - govornik može samo da govori o pitanju koje je na dnevnom redu. S obzirom da je na dnevnom redu Predlog zakona o izmenama i dopunama Zakona o osiguranju, govoriću o tom amandmanu. Narodni poslanik Dejan Mirović je podneo amandman na član 2. i predložio je da se taj član briše. Poslanička grupa DSS-NS smatra da amandman ne treba da se prihvati, jer se članom 2. ovog zakona u članu 15. omogućava društvu za osiguranje da višak rizika koji ne može pokriti sopstvenim sredstvima reosigura kod domaćeg ili nekog stranog društva za reosiguranje. Navedena odredba vezana je za pristupanje Srbije Svetskoj trgovinskoj organizaciji, a primena te odredbe će biti, po članu 25. ovog zakona, pet godina nakon pristupanja Srbije toj organizaciji. Takođe Vlada Republike Srbije je usvojila Akcioni plan, kojim treba da se otklone sve prepreke, odnosno da se usklade svi propisi sa propisima Svetske trgovinske organizacije do juna 2008. godine, pa iz tog razloga je i ovaj zakon na dnevnom redu. Još jednom pozivam da se u danu za glasanje ne prihvati ovaj predloženi amandman.
Po Poslovniku se javila narodna poslanica Snežana Stojanović-Plavšić. Kada budete hteli da radite po amandmanima, odmah dobijate reč. Izvolite.
Poštovane dame i gospodo, iskoristiću zaista jako malo vremena, jer sam već razmišljala o tome da odustanem od ovog javljanja, imajući u vidu da mi se na trenutak učinilo da će se diskusija zaista vratiti u tokove kojima svi težimo, a to su oni tokovi koji nas vode jednom normalnom, razumnom radu i raspravi o onome što je na dnevnom redu i što je naš posao. Juče sam, poštovane koleginice i kolege, u nedelju, zajedno sa više koleginica, predstavnica ovog parlamenta, prisustvovala jednom skupu na kome smo jako ozbiljno pokušavale da razgovaramo o tome kako da Srbija što pre uđe u Evropu i koji su to načini da građanima Srbije, što jasnije i na što prihvatljiviji način, objasnimo koje su to prednosti onog puta koji je Srbija, podsećam vas, koji smo mi ovde u parlamentu izabrali, a to je evropski put. U interesu naših građana sigurno jeste bezbednost, sigurno jeste mir, sigurno jeste bolji životni standard, stabilna ekonomija i sigurno jeste razmena iskustava sa svetom, sa svim našim prijateljima u svetu i sa ljudima čija tendencija jeste da žive normalno i zadovoljno u svojim zemljama, naravno, uz očuvanje nacionalnih identiteta, a to je ono što Evropa zapravo nudi. Zaista vas pozivam da danas, kako reče moj kolega Nikola Novaković, i svojim ćutanjem na neki način pokažemo da mi jesmo za taj put, da ne treba ponovo da ga biramo, jer smo ga jednom već izabrali i da smo spremni da dajući doprinos najobičnijim načinom, a to je rad zbog koga smo svi danas ovde, da prosto svojim radom damo šansu miru i da damo šansu evropskom putu razvoja Srbije. Zaista vas pozivam da što pre završimo raspravu po amandmanima i da pređemo na raspravu o zakonima koji nas očekuju, a koji će našim građanima i pre svega naučnim radnicima, ljudima koji imaju zdravstvenih problema, ljudima čije su porodice razdvojene, koji će mladima Srbije omogućiti da putuju, da se druže sa ljudima u svetu, da se druže sa našim prijateljima u Evropi i da na taj način još jednom potvrde da Srbija jeste deo Evrope i da za Srbiju ne postoji drugi put. Zaista vas pozivam da u ime ovog cilja koji je, uverena sam, zajednički, jer je to cilj u interesu svih građana Srbije, damo doprinos današnjem radu i da omogućimo, pre svega, kolegama koji su konstruktivno podneli amandmane na ove zakone dođu do reči, da mogu da objasne i da onima koji smatraju da ti amandmani ne treba da budu usvojeni pružimo šansu da daju svoje argumente.
Po Poslovniku narodni poslanik Vjerica Radeta, potom narodni poslanik Milan Stanimirović.
Dame i gospodo poslanici, ne znam odakle da počnem. Od člana 221. koji kaže da je narodni poslanik dužan da učestvuje u radu Narodne skupštine. Zadovoljna sam što smo mi, srpski radikali, isprovocirali i ostale narodne poslanike da konačno počnu da učestvuju u radu Narodne skupštine. Član 27, gospodine predsedniče Narodne skupštine, odnosi se na vas. Nijednom poslaniku koji nije iz SRS niste tražili da kaže po kom osnovu se javlja. Dozvolili ste zloupotrebu člana 103. Poslovnika od strane poslanika DSS-a, zato što koriste da govore o amandmanima, koristeći član 103. kao nešto što je na dnevnom redu, a amandmani nisu na dnevnom redu. Istina je da je to početo, ali još uvek ne govorimo ni o jednom amandmanu. Moraćete, kolege, dobro da zapamtite šta ste rekli, jer kada budemo govorili o amandmanima, valjda ćete ponovo da se javite da uozbiljite diskusiju i da pokažete da vam je zaista stalo do dostojanstva ovog parlamenta. Koleginica iz Šapca, kojoj ne znam ime, nisam ni malopre zapamtila, mnogo je nešto ovde mlatila rukom, pretila prstom, tužbama, čini mi se da je bila kod "primerka" na večeri, ali dobro, to je već njihov problem. Jedan kolega je rekao, hajde sada da ne ispadne da sve prozivam na repliku, da nije bilo efekta od jutrošnjeg našeg intervenisanja po Poslovniku. Vidite, bilo je. Kada sam jutros opomenula gospodina predsednika parlamenta da nam je poslao neke papiriće, umesto normalnih saziva Skupštine, dobili smo nešto što liči na saziv, ali gospodine Duliću, ovo ipak nije trebalo ovako da bude. Ovde gde stoji da ste zakazali drugu sednicu, da ne čitam sada, za utorak 30. oktobar u 10,00 časova, i nema dalje, nema - odnosno po završetku. To se podrazumeva ako bude završetka, ako ne bude, onda ćete da odložite onog momenta kada ustanovite da ne možete da držite sednicu. S obzirom da ste se, gospodine Duliću, vi malopre izjasnili da ćete da raspišete izbore, pitam gospodina Miloša Aligrudića, je l' me čujete kolega Aligrudiću, pitam vas da se u ime DSS ovde izjasnite da li to znači da je postignut koalicioni dogovor između DS i DSS oko raspisivanja izbora i da li to znači da ćemo u proceduri imati sve one zakone koji su neophodni, gospodine Duliću, da raspišete izbore, osim ako ne želite da posle raspisivanja idete u Zabelu.
Po Poslovniku se javio narodni poslanik Milan Stanimirović.
Gospodine predsedniče, poštovane kolege poslanici, zaista delim osećanje stida koje je iskazao predsednik Skupštine, jer mi danas od 10,00 sati radimo u ovoj Skupštini Srbije, na dnevnom redu su amandmani Zakona o osiguranju, a mi nijedan amandman nismo prošli. Bliže se izbori i to je svima jasno. Biće izbora, u Ustavnom zakonu piše o rokovima kada oni moraju biti raspisani, naravno da postoji nešto što se zove politički dogovori, ali pre svega, ovo najviše zakonodavno telo u Republici Srbiji služi za to da donesemo zakone koji će biti na korist, na dobrobit, na polzu svih građana Srbije. Mi treba da donesemo zakon o readmisiji, zakon o viznim olakšicama na sledećoj sednici Skupštine Srbije, da bi omogućili našim građanima da lakše putuju po Evropi i svetu, da napokon stavimo tačku na onaj logor koji je postojao svojevremeno, kada smo morali plaćati taksu da bi izašli iz sopstvene zemlje. Neko svesno i namerno vrši ovde destrukciju parlamenta, destrukciju svih institucija, i Skupštine, i Vlade, i predsednika Vlade, i predsednika Republike, želeći na taj način da zaustavi ovo društvo koje je kao država ostalo daleko iza onih ispred kojih je bila po 30 godina, onih kod kojih smo do juče išli sa vegetom, žvakama, vinjakom "napoleonom", oni su već članovi Evropske unije, a mi danas ovde vršimo opstrukciju najvišeg zakonodavnog organa vlasti, pokušavajući da sprečimo da radi ono zbog čega postoji. Ovde je izražena i jedna mera ksantofobije. Ksantofobija je strah od žute boje i neverovatno je da taj strah od žute boje, kad god se približe izbori, on postaje sve intenzivniji i intenzivniji. To je prosto neverovatno. Ovde je počelo, prvo smo pričali o Rumi, o odbornicima koji su napustili odborničku grupu SRS. Da li oni tvrde, ovde se mahalo njihovim ostavkama, da li oni lično, pošto je ostavka lični čin, da li je iko ikada snimio kamerom da oni lično kažu - da, mi smo podneli ostavkena odborničke mandate. Možete vi podneti bilo kakav papir u bilo čije ime, ali postoji nešto što se zove lični čin i mora čovek lično da podnese ostavku ako ne želi više da bude odbornik. Na kraju, ovde je bilo mnogo galame, a malo argumenata i činjenica, što bi rekao patrijarh Pavle - neka vam argumenti budu jaki, a reči blage. Postoji jedna karakterna crta, gospodine Todoroviću, jedan od naših znamenitih književnika je rekao da postoji jedna crta u srpskom narodu, da će pre prihvatiti tuđu krivicu na sebe nego sopstvenu zabludu, jer kada priznaju nečiju tuđu krivicu, makar na svetu jedan čovek zna da oni to nisu učinili, onaj koji je to učinio. Sada u ovoj situaciji vi jednostavno ne želite da priznate sopstvene zablude, jer onda treba da se nađete pred ogledalom i da kažete - nemam pravo više da podržavamo ono što je upropastilo moj narod, moju zemlju i moju državu. Nemam to pravo pred svojom decom, pred budućnošću ovog naroda i ove države. I da se okrenemo i da radimo ono zbog čega postoji parlament Republike Srbije.
Reč ima narodni poslanik Miroslav Petković.
Poštovani predsedavajući, dame i gospodo narodni poslanici, pozivam se na član 103. Poslovnika Narodne skupštine Republike Srbije, stav 1, koji glasi - govornik može da govori samo o pitanju koje je na dnevnom redu. Ovde su se otvorila razna pitanja. Neko je malopre pomenuo da li su se predstavnici vladajućih stranaka dogovorili o izborima, a želim još jednom da ponovim ono što je rekao jasno predsednik poslaničke grupe DSS-NS, sve jasno piše u Ustavnom zakonu. Potpuno sam siguran da će gospodin Dulić, kao predsednik Narodne skupštine, u skladu sa Ustavnim zakonom postupiti i raspisati izbore onako kako smo to usvojili, kada smo usvajali Ustavni zakon za sprovođenje Ustava Republike Srbije. Pošto sam već rekao da ćemo govoriti o dnevnom redu, poslanici DSS su se ozbiljno spremali za ovu raspravu u smislu da građanima Srbije pojasne zbog čega se vrše izmene i dopune Zakona o osiguranju. Prelazim na član 3. zakona o izmenama i dopunama Zakona o osiguranju, odnosno na član 26. važećeg zakona koji glasi: ''Akcionarsko društvo za osiguranje osnivaju najmanje dva pravna, odnosno fizička lica.'' U stavu 2: ''Strana pravna i fizička lica mogu, pod uslovima uzajamnosti, osnovati akcionarsko društvo za osiguranje ili ulagati sredstva u akcionarsko društvo za osiguranje.'' U izmena i dopunama ovog zakona stoji da se u članu 2. brišu reči - pod uslovima uzajamnosti. Uvaženi kolega, Nebojša Stefanović je podneo amandman na ovaj član u kome traži da se član 3. briše. Mislim da je u obrazloženju Vlada jasno stavila do znanja narodnim poslanicima i podnosiocu ovog amandmana zbog čega ne treba prihvatiti ovaj amandman i sve je potpuno jasno. Naime, ''isključuje se uzajamnost kao uslov za osnivanje društva za osiguranje i drugih subjekata nadzora, kao i za dobijanje licence za obavljanje poslova zastupanja, odnosno posredovanja u osiguranju'', stoji u obrazloženju zakona.. Naravno, to je ono što smo isticali više puta u toku današnje rasprave, da je primena ovog zakona vezana sa članom 25. Predloga zakona o izmenama i dopunama, znači da će ove odredbe stupiti nakon pet godina od pristupanja Srbije Svetskoj trgovinskoj organizaciji.
Reč ima narodni poslanik Željko Vasiljević, a potom narodni poslanik Milorad Buha.
Dame i gospodo narodni poslanici, želim u ime poslanika SPS, iako nisam član SPS, nego Pokreta veterana, da kažem i da ukažem na neku činjenicu. Mi do sada nismo učestvovali u ovoj, po nama, potpuno besmislenoj raspravi o povredi Poslovnika koja traje ceo dan. Međutim, diskusije pojedinih poslanica ili poslanika zaista izazivaju revolt i uvlače nas u ovu diskusiju jer ne možemo da izbegnemo to. Gospođica Marković izađe i nakuka se nad zlom sudbinom Zorana Đinđića. Moram da joj kažem da sam se nagledao ubistava učestvujući u ratu i znam šta znači kada izgubite nekoga koga volite, ali to ne znači i to njoj ne daje za pravo da može ovde sa ove govornice, kukajući nad zlom sudbinom Đinđića, da drugog čoveka, koji je isto tako ubijen u Haškom tribunalu, proziva i okrivljuje za neke stvari za koje verovatno uopšte nije kriv. To i danas svi poslanici i svako ko ozbiljno želi da sagleda situaciju u kojoj se nalazi Srbija vidi da je Slobodan Milošević... ne znam ko je ubio Zorana Đinđića, nije mi poznato, ali znam ko je ubio Slobodana Miloševića. Zaista, u Haškom tribunalu su usmrtili čoveka bez presude. Zaista vas molim, kada kukate nad sudbinom svog predsednika, budite sigurni da u ovoj zemlji ima mnogo ljudi koji Slobodana Miloševića cene, poštuju i smatraju ga i dalje svojim predsednikom. Nemojte ovde, na suzama i na patnji jedne porodice i jednog dela naroda, gurati druge ljude i povređivati njihova osećanja. Molim vas da ostavite poslanike SPS i socijaliste izvan ovog gliba u koji ste nas uvukli, jer svu odgovornost za nesposobnost i za rad ove skupštine snose poslanici vladajućih stranaka. Što se tiče pesme koju je mlada dama pomenula, da je spevana - Spasi Srbiju i ubij se, Slobodane; nije tačno, tu su preokrenute reči; i inače ta pesma je pevana 1991. i 1992. godine u Vukovaru od strane ratnika - Spasi Srbiju i ubij se,Tuđmane. Znam ko je tu pesmu preokrenuo i ko je te reči pretvorio u reči korišćene za Slobodana Miloševića. Danas te reči, kada se pevaju sa istog stadiona, malo drugačije zvuče, malo više bole, jer zaista nismo spremni da podnesemo ono što smo bili spremni da drugima učinimo. Čuli ste od ovih poslanika šta se peva na stadionima. Molim vas nemojte u vaše rasprave, u kojima socijalisti neće da učestvuju jer su izvan njih i misle da ova skupština treba da radi nešto drugo, na silu da nas uvlačite, jer mislim da je bolje da bar nekoliko poslaničkih grupa bude izvan ovoga.
Reč ima narodni poslanik Milorad Buha, pa potom narodni poslanik Boško Ristić.
Dame i gospodo narodni poslanici, javljam se po članu 101. i 104. Poslovnika Narodne skupštine Republike Srbije. Isprovociran sam govorom šefa poslaničke grupe DS Nade Kolundžije, koja je ovde izjavila da su određene snage ustupile na hiljade kilometara srpske teritorije. Gospođo Kolundžija, moram vam reći da ste u debeloj zabludi. Niko nije predao i niko nije dobrovoljno napustio, nad srpskim narodom u Sloveniji, Republici Srpskoj Krajini, Hrvatskoj u Bosni i Hercegovini i na Kosovu i Metohiji učinjen je genocid i etničko čišćenje. Reći ću vam samo za Republiku Srpsku Krajinu i Republiku Hrvatsku da je proterano između 500 i 800 hiljada Krajišnika, 500 hiljada Krajišnika danas živi ovde. Vi ste krivi što se srpskom narodu u Republici Srpskoj Krajini desilo ovo, a i danas podržavate genocid. Vi ste saučesnici tog genocida. Sada ću vam reći kako i na koji način. Godine 1996. između SRJ i Republike Hrvatske potpisan je sporazum o normalizaciji odnosa, po kome su se i jedna i druga država obavezale na poštivanje suvereniteta i teritorijalne celovitosti tadašnjih država. S druge strane, u članu 7. tog sporazuma predviđeno je da će Hrvatska vratiti svo prognano stanovništvo. Svega pet posto Srba iz Republike Srpske Krajine se vratilo na svoja ognjišta. Njihova imovina je zapaljena, uništena, devastirana. Oko 30 milijardi evra je vrednost imovine koju su Srbi ostavili u Hrvatskoj. Pokretna imovina, nepokretna imovina, imovinska prava, socijalna prava - Hrvatska ništa ne vraća. Vlada Republike Srpske Krajine u progonstvu 2005. godine, uz podršku SRS, predložila je Parlamentarnoj skupštini Saveta Evrope usvajanje deklaracije o povratku srpske imovine i srpskih imovinskih i socijalnih prava. Jedino je SRS bila inicijator, zajedno sa Vladom, i dobili smo tu deklaraciju. Ko je bio protiv - gospodin Mićunović i gospoda iz G17 plus. Isto smo to ponovili, s obzirom da Hrvati i dalje ruše sve sporazume, počev od sporazuma koji sam spomenuo, pa zatim sporazuma o sukcesiji, sporazum o trgovinskoj saradnji, sporazum o socijalnim pravima. Ovde sam postavio pitanje da li je tačno da se u upravnom postupku pred našim i hrvatskim organima vodi postupak za 20 hiljada ljudi koji traže penziju u Hrvatskoj. Dobio sam odgovor na to pitanje da nije 20, nego 24 hiljade Srba i dan-danas traži svoju penziju, zasluženu penziju. Na milione godina su Srbi Krajišnici ostavili u Hrvatskoj i ne mogu dobiti svoje penzije. Mislim da je to sramota pre svega za vas, jer saučestvujete sa Hrvatima. Ništa ova vlast nije učinila da osudi to što Hrvati rade.
Hvala, gospodine Buha. Reč ima narodni poslanik Boško Ristić, a potom narodni poslanik Goran Rakovac.
Poštovani predsedavajući, dame i gospodo narodni poslanici, svedoci smo višednevne opstrukcije rada ovog parlamenta, da ne kažem višemesečne opstrukcije, što govori o neodgovornosti pojedinih narodnih predstavnika u ovom parlamentu. Pre svega bih želeo da podsetim sve poslanice i poslanike šta je naša obaveza u parlamentu. To je, pre svega, da zastupamo interese građana i to ravnomerno interese građana sa teritorije cele Republike Srbije. Isto tako, da zastupamo interese svih Srba u rasejanju, pa i onih raseljenih lica o čijem inventaru problema smo malopre čuli. Mogu da se složim sa mojim prethodnikom da to jeste inventar problema građana Srbije, ali je to istovremeno i inventar posledica jedne pogubne politike koja je vođena decenijama u Srbiji. To je inventar posledica jedne neodgovorne politike, koja je dovela do ratnih sukoba na prostorima bivše Jugoslavije. To je inventar posledica političke nepromišljenosti, kratkovidosti i sebičnosti pojedinih političkih elita koje su vladale Srbijom, ali i republikama na bivšem prostoru SFRJ. Želim da kažem da je tačno da postoje problemi u rešavanju tih problema. Tačno je da se ne poštuje Sporazum o sukcesiji i aneks G sporazuma koji garantuje privatnu svojinu svih onih koji su je stekli do 31. decembra 1990. godine. Treba da se zalažemo da se u svim novonastalim državama na teritoriji bivših republika SFRJ primenjuje dosledno Zakon o sukcesiji, da organi pravosuđa na svim teritorijama bivše Jugoslavije dosledno poštuju Zakon o sukcesiji, koji je u istovetnom tekstu usvojen 2004. godine. Ne smemo da imamo dvostruke standarde. Moramo da vodimo odgovornu i jasnu politiku i da građanima Srbije uvek kažemo kakve su im političke posledice u izgledu u odnosu na političke odluke koje donose. Vratio bih se na temu. Ovde je tema izmena Zakona o osiguranju, ovde je sada tema predlog amandmana jedne poslaničke grupe koji nisu pravno mogući, jer je cilj tih amandmana upravo opstrukcija uspostavljanja normalnog finansijskog tržišta i uopšte sistema osiguranja. Izneću argumentaciju za ovo što kažem. Podsetiću vas kako su izgledala osiguravajuća društva od 1990. godine do 2000. godine. Podsetiću građane Srbije da su imali polisu zelene karte osiguranja koja nije važila nigde. Bilo je obavezno da je platite, a niste mogli da je koristite nigde. Podsetiću građane Srbije da svi koji su imali štetu na svojim vozilima ili svi oni koji su imali štetu po život i zdravlje u periodu od 1990. do 2000. godine nisu imali mogućnost da naplate bilo kakvu štetu, odnosno premiju osiguranja. To su bile posledice vašeg načina vođenja politike - kad su banke pokrale deviznu štednju građana, kada su pokradena sredstva za preporod Srbije. Znači, sve je to ono što je Srbiju dovelo u veoma težak ekonomski položaj. Prvi put smo u situaciji da uspostavljamo normalne odnose i, ukoliko ste odgovorni pred građanima Srbije, trebalo bi da uvažite te promene i da se uključite aktivno u njihovo sprovođenje. Hvala.
Zahvaljujem narodnom poslaniku Bošku Ristiću. Reč ima narodni poslanik Petar Cvetković, pa potom narodni poslanik Nadica Momirov. Da predložim, pošto smo pokazali da znamo ovako da radimo, hajde da se vratimo na ovaj amandman broj dva. Posle gospodina Petra idemo na amandman broj dva. Izvolite, Petre.
Dame i gospodo narodni poslanici, javljam se po članu 103. Poslovnika i želim da ukažem da po stavu 1. člana 103. Poslovnika govornik može da govori samo o pitanju koje je na dnevnom redu. Svedoci smo današnje sednice, gde je pokušavano da se nametne jedna tema, tema izbora, koja nije na današnjem dnevnom redu. U tom pogledu samo bih rekao - polako, onima koji se brinu za izbore, polako o tome. Nemojte nametati tu temu, pa valjda će najveća parlamentarna stranka biti pitana i konsultovana o tako važnim pitanjima. Što se tiče druge teme koja je, takođe, pokušana da bude nametnuta van dnevnog reda i suprotno članu 103. Poslovnika, to je rad ili lokalni sukobi u lokalnim organima vlasti. Podsećam da po Ustavu i po pozitivnim zakonima državni organi su obavezni, i to će svakako učiniti, da svi sukobi i problemi u lokalnom funkcionisanju vlasti budu blagovremeno rešeni. O onome što je bilo na današnjem dnevnom redu bilo je najmanje reči u proteklom periodu, pa ćemo stoga mi poslanici DSS i Nove Srbije, te poslaničke grupe, odnosno poslanici DSS, ukazivati, i time ću preći na sledeći član 104. Poslovnika, stav 1, koji kaže: "Narodni poslanici dužni su da poštuju dostojanstvo Narodne skupštine". Mnoge protekle diskusije i protekli govori nisu. Naprotiv, upravo su vređali dostojanstvo Narodne skupštine, dostojanstvo svih građana Srbije. Stoga ćemo na ovaj način, mi poslanici DSS, široko da primenjujemo Poslovnik, a javljajući se po Poslovniku da govorimo o amandmanima na Predlog zakona o izmenama i dopunama Zakona o osiguranju. Preostalo vreme ću iskoristiti da ukažem da je na član 3. Predloga zakona amandman podneo narodni poslanik Nebojša Stefanović, sa predlogom – član 3. briše se. Podsetiću, u obrazloženju stoji jedna rečenica, gde kaže - uzajamnost je neophodan princip koji primenjuju sve ozbiljne i odgovorne države. Podsetiću, uvažene kolege poslanike SRS i to sam rekao, molim vas drugi put pratite govornika za govornicom, da ću Poslovnik koristiti, i to i radimo u DSS mi poslanici, da ćemo koristiti da govorimo o amandmanima na Predlog zakona o izmenama i dopunama Zakona o osiguranju. Moliću predsedavajućeg, s obzirom da sam 10-15 sekundi citirao odredbe Poslovnika, kao i na tekuće... (Predsedavajući: Izvolite Petre, završite. ) ...ometanje od strane poslanika SRS, da produžim još 10 sekundi i kažem da je zakon o izmenama i dopunama Zakona o osiguranju; pokušaću prilikom sledećeg javljanja da kažem to, s obzirom da će to data poslanici razjasniti između sebe ove dileme koje imaju. Podvlačim, mi po Poslovniku govorimo o amandmanima na Predlog zakona o izmenama i dopunama Zakona o osiguranju. Tvrdite da to nije moguće, a kako je onda moguće da o svemu ostalom osim o onom što je na dnevnom redu danas ceo dan pričate. Hvala.
Zahvaljujem. Reč ima narodni poslanik Jovan Nešović. Predložio sam da posle ovog govornika idemo na amandmane, a gospodin Petar ide ispred vremena malo. Ubeđen sam da ćete to prihvatiti.
Poštovani predsedavajući, poštovane koleginice i kolege narodni poslanici, reklamiram povredu Poslovnika, član 104, koji kaže, narodni poslanici su dužni da poštuju dostojanstvo Narodne skupštine Republike Srbije. Da budemo iskreni, ceo dan smo danas radili, u stvari od 10,00 sati do sada, i mislim da sve vreme smo kršili dostojanstvo Narodne skupštine Republike Srbije. Od ovih, koliko ima, sedam sati, ako računamo pauzu malo manje, razgovarali smo o tački dnevnog reda koja je danas najviše deset minuta. Sve ostalo bilo je vezano ili za pojedine lokalne samouprave, gde mora da se rešava problem koji je nastao, ili je vezano za nešto što je bilo u prošlosti, bližoj ili daljoj. Sve vreme nismo se nijedanput pokušali vratiti da uradimo ono što je zaista danas trebalo da uradimo, a to je da 17 amandmana, koliko ima po ovoj tački dnevnog reda, pokušamo na neki način da diskutujemo, da kažemo zašto smo za njih, zašto smo protiv njih i da ovu tačku makar danas završimo. Na kraju, pravo je poslanika u svakom trenutku da koriste Poslovnik o radu Skupštine. Pravo je i da koriste Poslovnik, članove 225. i 226. i sve druge članove da bi došli do nekih informacija koje će njima pomoći, kao narodnim poslanicima, da bolje obavljaju posao za koji su birani iz reda građana Srbije. Nažalost, nemamo pravo da vršimo opstrukciju iz prostog razloga što svi ti građani nas i plaćaju. Zaista nije lepo da od ovih sedam sati, ponavljam ponovo, samo smo deset minuta najviše pričali o tački dnevnog reda, a sve ostalo bilo je, moram priznati u ovom trenutku, politička kampanja. Nažalost, to nije dobro, po mom shvatanju i po shvatanju stranke G17 plus. Još jednom koristim priliku, molim vas i pozivam vas da se vratimo na tačku dnevnog reda, da pokušamo da završimo ovu tačku dnevnog reda danas, a sutra ili u nekom drugom danu videćemo kako će se dalje raditi. Hvala.
Zahvaljujem narodnom poslaniku Jovanu Nešoviću. Reč ima narodni poslanik Zvonko Stević. Pridružujem se njegovom predlogu, znači, ako smo zreli da idemo dalje po amandmanima. Izvolite.
Dame i gospodo narodni poslanici, gospodine predsedavajući, javio sam se jer sam iritiran pojedinim diskusijama, i danas je ovde svega i svačega bilo, a najmanje u interesu građana. Danas sam reagovao po Poslovniku i još uvek nisam dobio informaciju zašto nije blagovremeno obezbeđeno grejanje za osnovne i srednje škole u centralnom delu i pomoravskom kraju na KiM i zašto nema grejanja za 10.000 učenika, i čekam taj odgovor. Javio sam se da pitam, zašto se vrši dislokacija odeljenja fakulteta i rektorata iz Gračanice u Mitrovicu za studente treće i četvrte godine, i čekam odgovor. Želim da vam kažem, gospodo, posebno ovoj gospodi iz demokratskog bloka, da je davno prošla 1999. godina, davno je bila 2000. godina. Sedam godina je prošlo, gospodo, vreme je da se polože računi. Šta smo uradili za sedam godina? Ovde se govori o boljem standardu, boljem životu, boljim uslovima i ovde se kaže o boljim uslovima za raseljena lica. Reći ću vam kako žive raseljena lica sa Kosova i Metohije u Srbije. Znači, 220.000 je u Srbiji; 27.000 lica koja su radila u privredi – u Amortizerima, u Kosovci, u Trepči, u Rudniku Kišnica, u Jankoviću, Fabrici baterija u Gnjilanu, Fabrici radijatora u Gnjilanu itd – prima nadoknadu od 4.600 dinara. Pa ste vi doneli uredbu da nadoknada od 1. januara ove godine bude nekih 8.600 dinara, a onda ste doneli da važi od januara, pa ste pomerili za maj, pa ste u maju dva meseca isplatili 8.600 dinara, pa ste vratili ponovo na 4.600 dinara. Znači, 17.000 ljudi u raseljenju i kada se smanji 4.000, to je 68 miliona dinara mesečno. To je manje od milion evra. Ako zaračunamo mesece, pitam vas, gde su pare. Tako žive raseljena lica sa Kosova i Metohije. Da li je to ta demokratija? Da li je to taj put? Da li znate da je prošlo osam godina, da su ljudi radili u privredi i stvarali, da su stekli sada uslove za penziju i da preko nadležnih institucija nema staža, izgubljeni dosijei, izgubljeni dokumenti i ljudi doživljavaju neprijatnosti i ne mogu da odu u penziju, i ako odu u penziju ne računa im se deset godina itd. Zato SPS predlaže da se donese zakon o definisanju tog statusa. Brojna su pisma, a samo da vam kažem, danas ovde u Beogradu obijaju pragove, prošlo je godinu i po dana, 21 radnik Uprave prihoda, koji su pre godinu i po dana izmanipulisani, prevareni i isterani. Obećano im je i niko neće da ih primi.
Gospodine Steviću, molim vas, vreme je isteklo.
Samo još dve rečenice. Najavljuju odlazak sa Kosova i Metohije i napuštanje svojih vekovnih ognjišta. Da li je to demokratija i borba za opstanak naroda na Kosovu i Metohiji? Nije, ali narod to sve više prepoznaje. Hvala.
Po Poslovniku se javio narodni poslanik Zdravko Topalović, potom narodna poslanica Nada Kolundžija.
Dame i gospodo narodni poslanici, građani Srbije, član 104. Neverovatno koji su cinizam ispoljili poslanici pozicije u poslepodnevnom nastavku zasedanja. Potkrepiću konkretnim primerima. Znamo da je pre podne SRS počela raspravu po amandmanima. To je činjenica. Da bi bili optuženi da svojim amandmanima vršimo opstrukciju parlamenta, što je neverovatno i izgleda smešno. Sad čujem od kolege Vukovića iz DS kako nam treba omogućiti sada, kako je krenula rasprava po Poslovniku, da razgovaramo o amandmanima, kako su pravno mogući. Izađe kolega Boško Ristić pa lupi kako su pravno nemogući, kako ne treba raspravljati o njima i kako mi opet pravimo opstrukciju parlamenta sa amandmanima. Neverovatan cinizam. Gospođica Lovrin želi da pohapsi sve poslanike SRS, da im začepi usta, preti tu silom, sudom, najavila je neke tužbe. Znači, vama bi odgovaralo da niko ne sedi u ovom parlamentu, pa da nastavite nesmetano pljačku po Srbiji, da vršljate, delite etikete kakve god hoćete. Gospodin koji voli da gostuje na Studiju B, koji je ekspert za fašizam, držao nam je tu pridiku o nekoj fobiji od žutice. Tačno je, gospodine, žutica se dobija od prljavih ruku, od isprljanih ruku, od ruku ogrezlih u prljavštini, krađi i kriminalu. Na kraju, gospodo, mi srpski radikali smo srećni što smo bili kontraši, tj. kontrarevolucionari vašoj tzv. petooktobarskoj revoluciji.
Po Poslovniku se javila narodna poslanica Nada Kolundžija.
Poštovani gospodine predsedniče, uvaženo predsedništvo, dame i gospodo narodni poslanici, u ime DS, naši poslanici se neće više javljati po Poslovniku, zato što smo mi ovde, između ostalog, optuženi da mi ne želimo da razgovaramo o amandmanima. Mi želimo da razgovaramo o amandmanima, želimo da čujemo argumentaciju i, kao što smo mnogo puta do sada pokazali, uvek kada je ta argumentacija bila jasan dokaz želje da se zakonski projekat popravi, da se otkloni neka nejasnoća ili eventualna loša posledica, mi smo bili spremni da prihvatimo takav amandman i nikada se nismo pitali odakle dolazi taj amandman, niti smo hteli da se igramo igara da isti takav amandman mi podnosimo, kako bismo prihvatali svoje, a ne amandmane opozicionih poslanika. Dakle, još jednom, molim vas da se vratimo na dnevni red. Mi želimo da čujemo vašu argumentaciju o amandmanima i želimo da ova skupština nastavi da radi ono zbog čega smo mi svi ovde. Mogu da imam lično mišljenje o pojedinim poslanicima i to je moja stvar. Ono što ovde poštujem jesu građani koji su izabrali ovih 250 poslanika i poštujem svakog građanina, bez obzira za koga je glasao. Hvala vam.
Pitam šefove poslaničkih grupa da li i oni prihvataju ovaj apel da odustanemo od javljanja po Poslovniku i da se vratimo na dnevni red? Da li je moguće? Gospodine Obradoviću, izvolite.
Gospodine Duliću, izašao sam u ime poslaničke grupe SPS, a povodom člana 104. Poslovnika, da kažem nekoliko reči. Stvarno mislim da su poslanici SPS danas pokazali zavidan nivo discipline i korektnosti u odnosu na ono što je bila tema dnevnog reda sednice Narodne skupštine, jer su ćutali i kad nije trebalo, moram reći, da ne bi dodatno dolivali ulje na vatru i ovu sednicu Skupštine činili bespredmetnom. Nažalost, bili smo svedoci situacije da pojedini poslanici, verovatno u nameri da opstruiraju rad sednice Narodne skupštine i da dokažu ispravnost neke svoje politike i političke koncepcije, govore ružno i o 90-im godinama i direktno ili indirektno i o socijalistima. Ako su već toliko hrabri koliko su bili glasni, pa kada su želeli sa kolegama iz SRS da polemišu, onda su trebali da ih nazovu pravim imenom, a da ne koriste opšte formulacije koje pokazuju da se nema dovoljno hrabrosti da se kaže ljudima - vi ste krivi, ako se smatra da su krivi. Ovo govorim ne slučajno. Na primeru poslanika DS smo videli da je reč o scenariju u Narodnoj skupštini. Znači, scenario: ajde da izađemo da pričamo o tome i tome do tada i tada, pa smo sad doneli odluku da promenimo scenario, a za to vreme ćemo optuživati celu opoziciju. Ako imate nešto sa SRS recite "vi, kolege iz SRS", ne govorite celoj opoziciji, jer ima ovde još poslanika opozicije koji nisu učestvovali u dnevnom redu na ovakav način. Izašli su samo kolega Vasiljević i kolega Stević ispred SPS u popodnevnom delu i vrlo konkretno ukazali na neke probleme iz života Srbije, pozivajući se na odredbe Poslovnika. Ovo vam govorim kao neko ko zamenjuje predsednika poslaničke grupe i nastupam u ime poslaničke grupe SPS. I mi imamo svoje dostojanstvo, imamo svoje ime i prezime i mi pripadamo jednoj političkoj opciji - SPS. Ako neko ima nešto da nam kaže, neka nam se obrati, neka ne govori opšte stvari. Ako hoće da opstruira sednicu Narodne skupštine, neka to kaže glasno i jasno. Ako hoće da raspravlja o dnevnom redu, neka i to kaže. Ali, dok ne naučite da stvari nazovete pravim imenom, nema sreće. Gospodine Duliću, molim vas, i vi imate deo odgovornosti za ovo stanje u Narodnoj skupštini, i vi svojim izjavama potpaljujete, svesno ili nesvesno, situaciju i pravite atmosferu nepodobnom za rad sednice Narodne skupštine. Morate to da uzmete u obzir. Ako procenite da Narodna skupština ovim tempom ne može da usvoji neke zakone, a postoje određeni rokovi, upotrebite Poslovnik, član 161. pa dalje, prekinite ovu sednicu Narodne skupštine, stavite na dnevni red zakone koji se moraju usvojiti do prvog, pa da budemo svi na dobitku, a Srbija najviše.
Po Poslovniku se javio narodni poslanik Vladan Batić, potom narodni poslanik Dragan Todorović.
Gospodine predsedniče, dame i gospodo narodni poslanici, član 226. Pošto raspravljamo o Zakonu o osiguranju, želim obaveštenje i objašnjenje od ministra unutrašnjih poslova - kako u Srbiji da se osiguraju i obezbede ljudi koji drugačije misle, koji se bore za pravdu i istinu, koji ukazuju na kriminal i korupciju, na nepotizam lokalnih moćnika, na spregu pojedinih ljudi iz vlasti sa kriminalom i kriminalcima? Ponavljam, preksinoć su ispred kuće odbornika SO Loznica Milivoja Andrića eksplodirale dve bombe. Druga bomba je eksplodirala maltene pred policajcima. Oni su napravili nekakav uviđaj i pretres u njegovom stanu od nekoliko sati. Zašto? Zato što jedan častan i pošten čovek mora da beži iz svoje kuće, da se seli zato što je ukazao na spregu nekih ljudi iz policije i auto mafije. Zašto? Zato što je obavestio ljude iz vrha policije gde se kriju neki osuđenici, osuđeni pravosnažnom presudom u jednom predmetu za koji je čitava javnost ove zemlje bila zainteresovana, a sada su tobože u bekstvu. Ne bih ovo ni govorio, ali sam pre 20 dana sa ove govornice tražio odgovor od ministra policije, jer se radi o čoveku, ne želim nikoga da optužujem, koji je bio inicijator prikupljanja 8.000 potpisa za opoziv predsednika opštine Loznica, koji je podneo krivičnu prijavu protiv njega kada je neovlašćeno, manipulišući zajedno sa tadašnjim generalnim direktorom Uprave carina, ukazao kako funkcioniše, po principu nepotizma, zapošljavanje na Carini. Tada sam pročitao da je 2005. godine, ispred njegove kuće u selu Brnjac postavljena eksplozivna naprava. Pretučen je 2006. godine i dogodila mu se teška krađa. Pre mesec dana zapaljena su mu dva automobila. Preksinoć su eksplodirale dve bombe. Zašto? Zato što drugačije misli, zato što se bori za pravdu i istinu, zato što je odbornik opozicije. Do sada to nisam pominjao, čovek je inače član DHSS, to uopšte nije važno, jer država mora da zaštiti svakog građanina, bez obzira šta govori, kako misli, za šta se zalaže, a pogotovo one ljude koji imaju hrabrosti da ukažu na kriminal, korupciju i nepotizam. Hvala.
Po Poslovniku se javio narodni poslanik Dragan Todorović.
Dame i gospodo narodni poslanici, zahvalan sam predstavnicima DS i njihovom šefu poslaničke grupe koji je izašao za govornicu i pokazao građanima Srbije u stvari kakva je DS. Vi ste do pre 10 minuta pokušavali da parirate poslanicima SRS jer nemate osnovni odgovor na postavljena pitanja, dokle će da se zloupotrebljava vlast, da se zloupotrebljavaju ministarstva da bi ostvarila vaš politički cilj. Vaš politički cilj je korisnost i mi smo na to ukazali. Ukazujemo non-stop. Vi ste krenuli da nam parirate. Verovatno vaši pretpostavljeni vas gledaju, videli da smo vas ubili ko zečeve i kaže, beži, ajde sad da probamo da to iskoristimo i sad ćete vi sa se prikažete kao fini, eto, mi odustajemo sad od Poslovnika, mi ćemo sad samo da radimo po Poslovniku, a vi ako ste nevaljali, ako hoćete loše Srbiji i građanima Srbije vi ćete da nastavite na isti način. Ne možete vi jednim gestom da zaboravite sve ovo što se desilo i razloge zbog čega mi ukazujemo da neke stvari moraju da se promene. Pozvao sam vas, izađite, imali ste vremena, izađite ovde i recite građanima Srbije, recite poslanicima hoće li DS i DSS da se dogovore hoće li biti izbora ili neće, što će reći hoće li u proceduru stići zakoni koje moramo da usvojimo po zakonu o sprovođenju Ustava. Vrlo jednostavna stvar. Vi to niste u stanju nego hoćete da raspravljate o Zakonu o osiguranju, a da za to vreme kordoni policije upadaju u skupštine opština i na silu pokušavaju da otmu izbornu volju građana. To vas ne interesuje. To nije tema. Zašto da se bavimo ovakvim stvarima, ovde je Zakon o osiguranju, zakon o viznom režimu, jer to će, zaboga, omogućiti građanima Srbije jer samo čekaju da krenu i da putuju. Ne, mi hoćemo da raspravljamo o suštini kada ćemo da sprečimo da se vlast zloupotrebljava. Kažete da je policija otišla tamo i da radi na osnovu zakona. Kog zakona? Kakav su to akt imali? Mišljenje ministarstva? Koga mišljenje ministarstva obavezuje? Interesantno je kako ste vrlo brzo rešili da pošaljete policiju u opštinu Ruma, a kada ćete da pošaljete policiju u Skupštinu Grada Beograda, pa recimo, da Radmilu Hrustanović vratite na Đeram. Stoje one tezge prazne, mogla bi lepo da radi tamo. Kad ćete da poništite izbore za predsednika skupštine, potpredsednika skupštine? Kada ćete jednu stvar da uradite po zakonu, a ne da optužujete SRS? Sad kad vidite da nemate argumente, e vi bi sad, zaboga, da poslanike SRS pred građanima Srbije oglasite krivim za ovo što se dešava. Zahvaljujem vam se na brizi koju pokazujete za SRS, ali nemojte da nas branite. Mi jedino čekamo da ocenu za svoje političko delovanje dobijemo od građana Srbije, a već od 2003. godine, ne treba da vas ubeđujem, mi smo na nedostižnom prvom mestu.
Da li se još neko javlja po Poslovniku? Reč ima Miroslava Pejica.
Dame i gospodo poštovani poslanici, gospodine predsedniče, želim da vas upoznam sa nekim stvarima o kojima je govorio gospodin Vladan Batić. Naravno dami je žao i da osuđujem svaki vid nasilja, i onaj u kome je ugrožena sigurnost i imovina odbornika gospodina Milivoja Andrića. Nadam se da će počinioci ovog događaja biti vrlo brzo otkriveni i oštro kažnjeni od strane nadležnih organa. Međutim, pitala bih gospodina Vladana Batića, kakve veze taj događaj ima sa aktuelnim predsednikom opštine, gospodinom Vidojem Petrovićem. Odbornik, gospodin Milivoje Andrić, izjavio je u vestima "B92" da je bomba bila bačena ispred njegove kuće zbog njegovog govora u medijima i za skupštinskom govornicom u vezi povezanosti auto mafije i nekih predstavnika policije. Pitala bih ovde Odbor za bezbednost i MUP da li dotični gospodin odbornik Milivoje Andrić ima kriminalni dosije, i ako ima, koliko puta je osuđivan i za koja dela?
Zahvaljujem. Po Poslovniku se javila narodni poslanik Milica Vojić-Marković, pa potom narodni poslanik Vlado Sekulić. Milica nije tu. Reč ima narodni poslanik Vlado Sekulić.
Dame i gospodo narodni poslanici, javljam se po članu 225. i 226. Želim da vas izvestim da je na teritoriji SO Novi Beograd i dalje na snazi kvazidemokratija i sprovođenje policijskih mera. Danas sam bio pozvan od građana i Udruženja "Opstanak", opet se ruše kiosci, privremeni objekti, bez ikakvog pravnog rešenja. Dato je bilo rešenje 23. septembra da će se ukloniti unedogled, neko vreme, što po zakonu nema šanse da to bude, kod gospodina Ožegovića smo hteli da urgiramo da spasemo jednu porodicu da ne ostane bez egzistencije. Vlasnik gospodin Mutavdžić, koji je član Udruženja, koji nema veze sa strankama, to je problem koji se već godinama dešava na Novom Beogradu, njega su opkolile snage policije, interventna brigada Banovo brdo. Moram da naglasim da su policajci Banovog brda, interventne brigade, bili izuzetno korektni i oni su više bili raspoloženi da hapse onog čiji će kiosk da se stavi, a to je Cane Subotić, oni su izrazili tu pred kolegama želju da su više raspoloženi da hapse gospodina Caneta Subotića za kime je raspisana međunarodna poternica, ali se tu uklanja kiosk da bi se njegovi kiosci – gospodin Cane Subotić, ili Cane Futura – postavili. Gospodin Ožegović, normalno, nije bio u SO Novi Beograd. Ovog puta je bio u gradu. Inače, kad god se nešto dešava i kad da nalog gospodin Ožegović da se ruši, onda bude u Keniji, bude u Belforu ili u drugim mestima. Pitao sam ga na Skupštini Novog Beograda kakve mi imamo veze sa Kenijom, nije znao da objasni. To je nešto što se permanentno radi na Novom Beogradu, uklanjaju se kiosci bez ikakvog pravnog osnova. Građani Novog Beograda, privrednici, ostavljaju se bez mogućnosti da egzistiraju, oni i njihova porodica. Hteo sam da se nadovežem na izlaganje koleginice iz Demokratske stranke, koja je pričala o odnosu prema mrtvima, kako treba da se ponašaju poslanici. Reći ću kako su se ponašali odbornici iz Demokratske stranke na Novom Beogradu. Kada je gospodin Milošević preminuo i kada se minut ćutanja davao, oni su svi, kako su demokrate i kako su hrišćani, svi su izašli iz sale Skupštine opštine Novi Beograd u tom trenutku. Pa su nastavili priču da je gospodin Milošević sahranjen kao kućni ljubimac i to konkretno šef odborničke grupe gospodin Milenković je to izrazio. Znači, takav je vaš odnos kada se priča o nekom drugom. To je bio stav Demokratske stranke. Ovo što sam još čuo da se neko plaši žute boje, ljudi se ne plaše žute boje nego se zgražavaju na žutu boju. Rekao sam, to je sramota, da bi mi kao trebalo da čujemo šta se priča u autobusu. Mi smo non-stop na terenu i vidimo preko ovih peticija kakvo je raspoloženje. Bolje da ne čujete šta vam ljudi poručuju i šta misle. Što se tiče žute boje, to sam i prošli put rekao. Gospodin Polt i gospodin Ožegović su najpoznatiji utopisti na Novom Beogradu, ofarbali su dečije stative u žuto i sada neće niko da brani, neće niko da brani golove. Na fudbalskom igralištu ofarbali u žuto, pored svih boja, i sada imaju deca problem, neko neće da stane na go, svi se zgražavaju žute boje.
Po Poslovniku, narodni poslanik Dragan Vujadinović.
Poštovane dame i gospodo, član 104. Kolega Stević reče da su davno prošle devedesete, a dodajem da su ostale posledice, one traju i trajaće ko zna još koliko, te devedesete. Da bih to povezao sa sadašnjom temom, da kažem dve cifre. Prethodna decenija, poslednja decenija 20. veka, pokrala je od građana 3,27 milijardi evra u obliku stare devizne štednje Dafiment banke, Jugoskandika i osiguravajućih društava, onog Vinera, koji je nasledio ono austrijsko osiguranje i druga osiguravajuća društva. Ponavljam, ta decenija je pokrala svojim građanima 3,27 milijardi evra i to je današnji javni dug države. Gospodo, od onih 9 milijardi javnog duga države - 3,27 je ta prethodna decenija uzela. Da li nam trebaju takva osiguravajuća društva? Trebaju li banke i osiguravajuća društva koja uzimaju pare svojih građana, uzimaju efektivu, a ne vraćaju ništa, da bi došla sledeća država, sledeća vlast, da preuzme obavezu da tim građanima vrati svoje kamate. Gospodo, bez obzira na kojoj smo mi strani, vidite dobro da današnjih 17 osiguravajućih društava od 40, zato što svako tržište rađa konkurenciju i koncentraciju, tih 17 osiguravajućih društava su danas praktično kroz konkurentsku borbu, kroz borbu svojih paketa, usluga, došli dotle da ljudi gledaju ta osiguravajuća društva kao ono što oni jesu, kao oblik štednje, kao nešto što predstavlja odricanje od sadašnje potrošnje da bi imali u starim danima da trošite. Čak i državni "Dunav", sa većinskim paketom, morao je da se takmiči da prevaziđe svoju konzervativnu strukturu unutrašnju i da mora da konkuriše da bi opstao na tržištu sa paketom sa najboljim uslovima, kao što su i banke morale da se takmiče, da spuštaju kamate, da svakog dana daju nove paket aranžmane da bi opstale na tom tržištu. Tako je i kod osiguravajućih društava. To je za nas novo. Mi prvi put danas imamo osiguravajuća društva koja nude, gde se možete kroz životno osiguranje i ostale oblike osiguranja štedeti, gospodo. To je potpuna revolucija, to je gospodo 5. oktobar. Bilo koliko da smo kritični oko načina vlasništva, oko načina ulaska ovog ili onog društva, ali gospodo to je 5. oktobar. Mi imamo da je u poslednje dve-tri godine počelo veće osiguranje useva, plodova i grla. Sada Ministarstvo poljoprivrede vraća 30%, vraća, regresira to osiguranje. Mi smo tek počeli raditi na tržištu i zbog toga ne smemo praviti opstrukciju.
Po Poslovniku, poslanik Radojko Obradović.
Gospodine predsedniče, član 103. Poslovnika, zakon o osiguranju. Ne sedim gore zato što se iz sale mnogo bolje prati ova interesantna diskusija i priča o zakonu o osiguranju. Kada je ovaj zakon donet pre nešto više od dve godine, moram da priznam da smo na Odboru za finansije konstatovali da je ovo malo neobično rešenje jer je Narodna banka preuzela ingerencije nad tržištem osiguranja. To jeste neobično rešenje i tu se slažem sa gospodinom Vujadinovićem, ali na tržištima kao što je naše, u nekom periodu tranzicije, nije neuobičajeno jedno takvo rešenje. Naravno da sve ono što se vidi na berzi, na berzi sa osiguravajućim društvima, a vidi se rast kompanija koje se bave osiguranjem, opravdava neki od ovakvih postupaka. Nakon dve i po godine funkcionisanja jednog ovakvog zakona uočeni su neki nedostaci, uočene su neke mogućnosti za promenu, tržište je napredovalo i to otvara mogućnost da se izmenama i dopunama ovog zakona interveniše, što je ovde predloženo. Nijedan zakon nije dovoljno savršen. Trebalo bi pratiti i Odbor za finansije Skupštine Srbije mora da prati šta se dešava sa tržišnim osiguranjem, treba obratiti pažnju da se nekada osiguravajuće kompanije još uvek ne nalaze na berzi. Interesantno je zašto se DDOR ne nalazi na berzi, to je interesantno pitanje za gospodina Markovića. Interesantno je zašto je skinut sa berze nakon delimično sprovedene privatizacije, zašto se još uvek ne nalazi na berzi. Mi smo to pitanje otvarali na Odboru za finansije i bilo bi interesantno da se na jednoj od narednih sednica ponovo otvori to isto pitanje. To nije bilo na zatvorenoj, to je bilo na otvorenoj sednici. Danas je postavljeno pitanje, nisam bio tu, zašto je ta sednica bila zatvorena? Bila je zatvorena zato što smo tražili izveštaje o nekoliko zatvorenih kompanija za osiguranje. Pošto su postupci bili u toku, onda smo dobili izveštaj koji je proglašen službenom tajnom od strane Narodne banke. Lično nisam želeo da primim materijal, i to ima u evidenciji Skupštine, sa sednice koja je tajna i nisam želeo da budem upoznat sa materijalima sa kojima ne mogu da budu upoznati i drugi poslanici. To postoji u arhivi, tada je to otvoreno. Obrazloženje je bilo da su postupci sudski u toku i da, dok se ti postupci ne završe, ne bi trebalo da se javnost upozna. Ne mislim da postoje stvari koje mogu da remete sudski postupak, to je bio zahtev Narodne banke i mi nismo tu imali mnogo prostora da drugačije reagujemo, ali to je tada bilo takvo objašnjenje. Predlažem da zakažemo novu sednicu odbora sa istom tom tačkom dnevnog reda, da otvorimo sva pitanja, ne samo za poslanike nego i za javnost, i da se upoznamo sa svim elementima koji su vezani za tržište osiguranja i za sva pitanja koja su bila vezana za osiguravajuća društva koja su izgubila dozvolu i kojima je zabranjen rad. Da ispitamo sva ova pitanja vezana za pojedine kompanije čije su akcije skinute sa berze.
Po Poslovniku se javila narodni poslanik Stojanka Petković, pa potom narodni poslanik Žarko Obradović.
Poštovani predsedniče, dame i gospodo narodni poslanici, član 104, povreda dostojanstva Skupštine. Danas treba da se vratim na Kosovo i Metohiju i treba da kažem srpskom narodu šta smo mi danas zapravo radili. Moram da im kažem da mi imamo jedan izgubljeni dan. Da li znate, gospodo, koliko za Srbe na Kosovu i Metohiji znači i jedan sat, a ne jedan dan? Srbi sa Kosova i Metohije imaju uprte oči u ovaj dom, u Narodnu skupštinu Republike Srbije da reši njihove probleme, da reši njihov povratak, njihova ljudska prava, njihovu imovinu. Srbi 10. decembra sa zebnjom očekuju rešenje njihove sudbine, jer im se preti da će biti proterani. Srbi očekuju da mi ovde rešavamo njihove probleme i da im pomognemo u tome. Da li znate koliko je teško kada ne znate u kojoj ćete se državi probuditi. Ne znate jednoga dana čiji ćete građani biti. Molim vas da se vratimo na temu dnevnog reda i molim vas, gospodine, da me ne prekidate, nisam vas prekidala, saslušala sam vas. Ako se zaklinjete da hoćete i možete da rešavate probleme Srba sa Kosova i Metohije, koji su sada akutni i krizni, i pitanje svih nas, pitanje međunarodne zajednice, molim vas da se vratimo na temu dnevnog reda u ime tog naroda, u ime Srba sa Kosova i Metohije.
Po Poslovniku, narodni poslanik Žarko Obradović, potom narodni poslanik Jadranko Vuković, pa potom narodni poslanik Konstantin Samofalov.
Poštovane kolege poslanici, javio sam se u ime poslaničke grupe SPS da reklamiram povredu Poslovnika, i to od strane predsednika Narodne skupštine Republike Srbije, i da ga pozovem na doslednu primenu Poslovnika, poštovanje odredaba Poslovnika Narodne skupštine. Član 27. stav 3: "Predsednik Narodne skupštine Republike Srbije stara se o primeni Poslovnika Narodne skupštine". Član 100: ''Narodnom poslaniku koji želi da govori o povredi ovog poslovnika predsednik Narodne skupštine daje reč odmah po završenom izlaganju... Narodni poslanik je dužan da navede koje odredbe itd.'' Ovo govorim ne slučajno, apsolutno sam ubeđen, što se vidi iz načina na koji predsednik Narodne skupštine Republike Srbije vodi ovu sednicu popodne, da nema prijavljenih poslanika za povredu Poslovnika, nego se čita po redu kako su... Nije tačno, ima kolega, gospodine Aligrudiću, molim vas izađite ovde, prijavilo se pre podne jedno 60-70 ljudi, prijavio sam se pre četiri minuta, gospodine Aligrudiću,bez nervoze. Predlažem gospodinu predsedniku da tačno vidimo ko hoće da reklamira Poslovnik, pa oni koji su prisutni u sali, koji hoće da učestvuju u radu sednice Narodne skupštine Republike Srbije da dobiju mogućnost da govore, a ne da se čita po spisku, pa neko tu, pa nije tu, pa daj zameniće ga ovaj koji je tu, on je otišao, ima neka posla kući itd. Molim poslanike, kada prigovaraju na način rada, da kažu šta misle i o zakonu i o amandmanu, a ne da pričaju druge priče, a da se pozivaju na to kako drugi poslanici krše odredbe Poslovnika. Molim vas, gospodine predsedniče, kako god i u bilo koje vreme, završite ovu sednicu. Da se tačno zna ko je tu od prisutnih ko želi da govori, pa ćemo onda lakše doći do situacije da vidimo koliko će ova sednica trajati, a možda ću i pomoći ovim vama da primenite odredbe Poslovnika, član 161. pa dalje, i da usvojimo zakone koji su Srbiji potrebni.
Pošto niste bili tu kada su svi poslanici, kao i sada, tražili mogućnost da reklamiraju povredu Poslovnika, tada sam napravio jednu listu u kojoj svaka poslanička grupa je imala svog predstavnika, vi ste dobili reč kao predstavnik poslaničkog kluba SPS. Nisam kriv što je odredba Poslovnika, koja je omogućila poslanicima da reklamiraju povredu Poslovnika, u potpunosti obesmišljena, upravo aktivnošću jednog broja poslanika koji su se danas, juče, prekjuče, pre mesec dana, zadnjih šest meseci, zadnjih godinu dana javljali po povredi Poslovnika i govorili o svemu i svačemu. Mi smo na taj način ovaj akt po kojem mi radimo potpuno obesmislili i sada je posledica toga ovo što imamo danas. Stoga smo se dogovorili da idemo redom i svaka poslanička grupa će imati svog predstavnika u ovom nizu i redu poslanika koji će govoriti o povredi Poslovnika, tako da ukoliko SPS želi u tome da učestvuje, molim da se javite za reč i dobijaćete reč kada dođe vreme. Po Poslovniku se javio narodni poslanik Jadranko Vuković, potom narodni poslanik Konstantin Samofalov.
Dame i gospodo narodni poslanici, javljam se po članu 226. Gospodine Duliću, zamolio bih vas da vi ne kršite Poslovnik Narodne skupštine i da poštujete narodne poslanike koji izlaze za ovu govornicu i govore o Poslovniku. Želim da vam kažem zašto vam ovo ističem. Da ste vi jutros poslušali gospodina Todorovića, da ste iskoristili vaš autoritet kao predsednik Skupštine i da ste pozvali gospodina Jočića, Ruma je ovde bila problem, da odgovori na pitanje koja je uloga policije bila u Rumi, sve bismo razjasnili. Pošto ste ignorisali Odbor za odbranu i bezbednost, odnosno pošto ste ćutali na naš zahtev da ministar Jočić dostavi informaciju o ulozi policije u nasilnom preuzimanju vlasti u opštini Ruma, tražim kao narodni poslanik da se pribavi izveštaj iz kojih razloga se ne dostavlja informacija ovoj skupštini, ovom parlamentu. U slučaju da se i to ignoriše, treba inicirati smenu najodgovornijih u institucijama vlasti, u konkretnom slučaju gospodina Jočića i gospodina Markovića. Zašto gospodina Markovića? Gospodin Marković, ministar za lokalnu samoupravu, izmišlja neke prečice da bi se nezakonito vladalo. Ministar za lokalnu samoupravu Marković direktno krši zakon, ali mu to očito odgovara. Što se tiče izlaganja gospođe ili gospođice Daniele, gospođe iz DS-a, ona je za ovom govornicom pričala o srpskim radikalima, o krađi struje, nekorektno se odnosila prema gospođi Radeti. Nekorektno se odnosila, gospodine Milivojeviću, zato što je vređala za ovom govornicom. Gospodo iz DS-a, kada tuži gospođu Radetu gospođa Daniela donećemo vam video-zapis o njenim moralnim vrednostima, pa ćemo vam podeliti ovde, pa nećete aplaudirati, nego ćete se stideti što ste aplaudirali.
Po Poslovniku, narodni poslanik Konstantin Samofalov.
Dame i gospodo narodni poslanici, uvažavajući stavove svih vas, bez obzira kojoj političkoj stranci pripadate, koji ste diskutovali do sada po Poslovniku, još jednom vas molim da se vratimo na dnevni red. Podsetiću vas da prva tačka na narednoj sednici jeste Sporazum o viznim olakšicama između EU i Srbije. Zato vam se obraćam kao mlad čovek, pripadnik generacije u okviru koje 70% mladih ljudi nikada nije napustilo granice naše zemlje. Podsetiću vas da u Srbiji tek svaki osmi građanin ima pasoš, ali to je samo prosek. Na jugu, jugoistoku Srbije, recimo u Pirotu svaki sedamnaesti građanin ima pasoš. S druge strane, dve trećine građana naše zemlje podržava ulazak Srbije u EU. Smatram da mi nemamo pravo da im uskraćujemo pravo na EU. Ovaj sporazum vodi nas ka belom Šengenu, ovaj sporazum vodi nas ka daljem integrisanju u EU. Srbija se danas nalazi na crnoj šengenskoj listi i to je jedna tragedija. Umesto toga, smatram da treba da se pozabavimo ovim sporazumom, koji će nam omogućiti da dostignemo jednu od najvećih vrednosti EU, a to je sloboda kretanja ljudi. Zbog toga što to građani Srbije zaslužuju, zbog toga što mladi ljudi u Srbiji, koji su najteže pogođeni ovom problematikom, to zaslužuju. Još jednom vas pozivam da zajedno budemo ovde konstruktivni i da se vratimo na dnevni red. Hvala.
Po Poslovniku se javio narodni poslanik Goran Rakovac, odustaje. Hvala. Dalje, po Poslovniku, narodni poslanik Vladan Batić.
Gospodine predsedniče, dame i gospodo narodni poslanici, javio sam se za određenu vrstu replike gospođi Pejici. Nisam ni rekao da ono što se dogodilo odborniku Milivoju Andriću ima neke veze sa predsednikom opštine Loznica, Vidojem Petrovićem, već sam i rekao da je on na neki način ukazao na spregu nekih ljudi iz policije i automafije, da je ukazao gde se skrivaju pojedini ljudi koji su pravosnažno osuđeni, a ponovio sam da sam svojevremeno pominjao da je on bio inicijator prikupljanja osam hiljada potpisa za opoziv predsednika opštine i da je on podneo krivičnu prijavu decembra prošle godine protiv gospodina Vidoja Petrovića, iz razloga što je smatrao da je zloupotreba zapošljavanje nekih ljudi u tadašnjoj Upravi carina. Još jedan detalj, tiče se događanja i apela koleginice vezano za Kosovo i Metohiju. Apel je sasvim opravdan, ali sam pre nekoliko dana ukazao da je priča o izborima potpuno sve druge teme stavila u drugi ili deveti plan. Žao mi je što je to tako, ali je očito da onima koji liju krokodilske suze za Kosovom i Metohijom, to više nije tema, već je tema borba za fotelje, tema su izbori, hteli mi to ili ne. Da ukažem na još jedan detalj, sećate se da je sednica Odbora za Kosovo i Metohiju bila zakazana, pa se ispostavilo da ministar, iz navodno neodložnih razloga, ne može da ide tamo, pa je zakazana za četvrtak. Radi informacije, u četvrtak na Vladi treba da bude izbor novih koordinatora, novih načelnika okruga, jer je situacija potpuno alarmantna, iz prostih razloga što je stanje u vršenju lokalne vlasti srpskih predstavnika potpuno neodrživo i potpuno je besmisleno, dok se ta promena ne izvrši, održavati sednicu Odbora tamo.
Po Poslovniku se javio narodni poslanik Miljan Ranđelović, a potom narodni poslanik Slavko Jerković.
Poštovani predsedniče, poštovane kolege i koleginice narodni poslanici, javio sam se po članu 103. Svi se nešto celog dana javljamo po Poslovniku, upravo ću vam odgovoriti, da li svi znamo da čitamo šta ovde piše? Tu piše - Poslovnik, to nije karta za javljanje za reč, tu ne piše diskusija, već piše Poslovnik. U Poslovniku lepo piše koji član, onda lepo piše citat, koji kaže - govornik može da govori samo o pitanju koje je na dnevnom redu, pa se taj član lepo pročita. Isto tako sugerišem i predsedništvu, predsedniku i potpredsednicima, ko god da vodi sednicu, imate članove 105, 106, 107, 108. i 109, koji vrlo jasno kažu kako može da se kazni na neki od propisanih načina svaki poslanik koji se ne pridržava ovoga. Jedan deo današnjeg rada pratio sam odavde, ali nisam mogao sve, pa sam jedan deo pratio iz hodnika, pa jedan deo iz kancelarije, ponovo sam se vratio ovdei sve vreme se jedno te isto priča. Nekoliko poslanika vrti svoje priče, niko ne priča o amandmanima. Zašto ne bismo pustili narodne poslanike koji su pisali te amandmane da lepo kažu šta su pisali. Dali su svoj predlog, ako je Zakonodavni rekao da je pravno moguće, a Vlada to prihvatila ili odbila, dajte da pustimo te ljude da ubede i nas i Vladu da prihvatimo njihove amandmane, dajte da im damo šansu da odbrane to što su pisali. Ovo zaista ni na šta ne liči ceo dan. Svako od nas je dobio nekoliko desetina poruka i poziva danas sa pitanjima šta se dešava, zašto je ovako, i nemojte reći da niste, pošto sam mnogo poruka dobio danas. Ovo zaista nije u redu i hajde da završimo ovu raspravu po amandmanima, jer imamo sporazum o viznim olakšicama, i imamo mlade ljude koji nikada nisu izašli iz Srbije, a vi pričate o nekim izborima, o nekim odbornicima koji daju ostavke i vi se upravo borite za te fotelje. Molim vas, piše - Poslovnik, i unutra piše šta je Poslovnik i na šta se odnosi, i molim vas da samo tako to tumačite.
Po Poslovniku se javio narodni poslanik Slavko Jerković, a potom narodni poslanik dr Đura Mučenski.
Dame i gospodo narodni poslanici, mi i te kako znamo da čitamo, a ne samo da čitamo, već i da tumačimo članove Poslovnika. Naravno, videli ste, mi koristimo svaku mogućnost i sve ono što nam Poslovnik Narodne skupštine pruža. Reklamiram povredu Poslovnika, i to člana 100, od predsednika Narodne skupštine. Predsednik Narodne skupštine, gospodin Dulić, više od dva ili dva i po sata dozvoljava narodnim poslanicima iz svoje političke opcije, kao i iz vladajuće koalicije, da svesno krše Poslovnik. Javljaju se po Poslovniku, a malo ko od njih se poziva na odredbu Poslovnika, odnosno na član Poslovnika po kome se javlja. To za gospodina Dulića očigledno nije bitno. Međutim, javljam se po članu 226. Poslovnika. Zamoljen sam od većeg broja izbeglih i prognanih lica sa teritorije Republike Srpske Krajine, ovo je više zbog javnosti Srbije. Dame i gospodo, Republika Srpska Krajina je okupirana više od 12 godina. Za one neupućene, za one koji ne znaju, Vlada Republike Srpske Krajine deluje u izbeglištvu, deluje u egzilu. Imali su srećnu okolnost što su naišli na razumevanje SRS, što im je SRS pružila nesebičnu pomoć u prostorijama i u promociji njihovog programa. Ono što je najbitnije, a posebno vezano za odnose gospodina Tadića i Zdravka Ponoša, postavljam pitanje gospodinu Zdravku Ponošu, u kojim je rodbinskim odnosima sa gospodinom Tadićem i želim da dobijem odgovor na to pitanje. Sledeće pitanje za Zdravka Ponoša, da li je završio srednju tehničku školu u Zagrebu, da li je završio elektrotehnički fakultet u Zagrebu i pod kojim okolnostima je primljen u vojsku, odnosno u nekadašnju JNA, odnosno Vojsku Jugoslavije? Da li je njegovo prvo postavljenje odnosno njegovo prvo proizvođenje u čin bilo u okviru Vojna, odnosno vojno osmatranje, izviđanje i javljanje? Javiću se ponovo po Poslovniku.
Po Poslovniku se javio narodni poslanik Đura Mučenski, a potom narodni poslanik dr Milan Dimitrijević.
Poštovani predsedavajući, dame i gospodo narodni poslanici, meni je izuzetno žao što ću kao moje prvo obraćanje Skupštini morati na ovakav način da se obratim kolegama narodnim poslanicima i građanima Srbije. Kada sam izabran za narodnog poslanika za mene je to bila jedna izuzetna čast i bio sam vrlo sretan, misleći da ću kada dođem u ovu skupštinu raditi konkretne stvari za dobro građana. Nažalost, ovo što danas vidim i čujem i ovih meseci što ovde slušam i čujem, jeste nešto što predstavlja sramotu za sve nas koji smo u ovoj skupštini, jer mi nismo ovde radi političkih duela, radi prepucavanja, nego radi donošenja zakona na dobrobit građana Srbije. Jasno je da je tema izbora nametnula jednu sasvim novu atmosferu u ovoj skupštini. Ono što se dešava ovde je predizborna kampanja i ona je očigledno počela. Gospodo iz SRS, zamolio bih vas gospođo Vjerice, jer sam vas uvek slušao, odnosno gospodine predsedniče zamolio bih vas da opomenete gospođu Vjericu da sasluša ono što kažem. Vas sam, gospođo, slušao sve ono što ste rekli. Molio bih vas da mi ovo vreme ne računate.
Gospodine Mučenski, samo nastavite. Izvolite.
Hvala lepo. Gospodo radikali, vi izgleda niste shvatili da je 5. oktobra narod rekao da je dosta zemlji izolacije, da žele evropsku Srbiju, da ne žele više onakvu zemlju kakva je bila, da žive u zemlji u kojoj postoji mir, blagostanje i gde će se svaki građanin osećati sigurno. Meni je jasno da ste vi kao opozicija zaduženi da radite svoj posao. Ukoliko ga radite tolerantno, mogli ste i svesni ste činjenice da smo mi vrlo tolerantno slušali ono što ste vi u svim ovim razgovorima i debati oko svih zakona iznosili kao argumentaciju, mada ona nekada nije bila onako kako treba. To uvažavam. Ali, varate se ukoliko mislite da, iznoseći uvredljive činjenice o čoveku koji je poklonio život ovoj zemlji, da bi ovu zemlju iz vremena izolacije poveo u evropsku Srbiju, i ako nastavite dalje da se uvredljivo izražavate o njemu, da ćemo mi mirno sedeti i slušati sve to, nego ćemo izaći da vam kažemo - gospodo, šta je vaš osnovni problem. Vaš osnovni problem jesu izbori, jer ukoliko izgubite na ovim izborima, a izgubićete sigurno, kako ćete svojim građanima objasniti da ste večiti gubitnici ove zemlje.
Po Poslovniku se javio narodni poslanik Milan Dimitrijević, potom narodni poslanik Željko Ivanji. Narodni poslanik Milan Dimitrijević? Odustaje. Narodni poslanik Željko Ivanji? Odustaje. Narodni poslanik Sreto Perić? Izvolite. Potom ima reč narodni poslanik Goran Stefanović.
Dame i gospodo narodni poslanici, gospodine predsedniče, prilikom vašeg izbora nisam očekivao da ćete vi biti prva karika koja će pući u demokratskom bloku ili narodnjačkom, nazovite kako god hoćete. U momentu kada smo se prijavili za diskusiju po Poslovniku počeli ste da prozivate narodne poslanike koji nisu bili uopšte u tom momentu u sali. Sada vam kažem da se javljam po Poslovniku, u vezi člana 100, 125. i 126. Poslovnika Narodne skupštine Republike Srbije. Poštovani građani, koji ste imali priliku u poslednjih pola sata da pratite prenos ove skupštine, mogli ste da vidite čvrstu i jaku, najjaču reč u Srbiji, a to je reč šefa poslaničke grupe DS, koja ovde izađe pred možda oko 200 poslanika i reče - poslanici DS se neće više javljati po Poslovniku. Ne prođe ni pola sata, počeše ljudi da se javljaju po Poslovniku. To nije naš problem, izvolite vi. Ali, šta ste vi danas rekli u jednom momentu - treba žigosati amandmane SRS. To su ovi isti amandmani za koje vi sada tražite i kažete čak - oni su konstruktivni. Naravno, mi znamo da su konstruktivni i da će ti amandmani zaštititi osiguravajuća društva koja postoje u Srbiji i treba da se očuvaju. Neko je ovde rekao da je gospođa Nada Kolundžija, koju kao damu uvažavam, promenila četiri-pet stranaka. To je njen problem i s tim nemam nikakve veze. Tu je jedan drugi problem, što je gospođa Nada Kolundžija rekla sledeće - da su se pojavile piramidalne banke, sa kojima SRS nema ama baš nikakve veze. Na tom spisku prijatelja, poznanika i korisnika kredita od vlasnika piramidalnih banki, bogami, poveliki je spisak članova DSS, nema gospodina Vladana Batića da to potvrdi, i mnogi drugi, a ni jednog člana SRS nema na tom spisku. Rekli ste da se ne znam koliko kilometara državne teritorije nestalo je, poginulo je ljudi. Svaki srpski radikal, pa i građani Srbije su svojim srcem, dušom, branili ono što se moglo odbraniti. Nemojte više nikada to da govorite. Kao damu vas izuzetno cenim, ali ovo što ste malopre izgovorili je veoma strašno. Gospodin Milan Stanimirović, ovde ga sada nema, priča o nekim destrukcijama. Ne priča o opstrukciji, nego o destrukciji. Destrukciju mogu da vrše samo oni koji su na određenim državnim funkcijama. Gospodine Markoviću, vi i moja uvažena koleginica Vjerica Radeta niste baš dobro zaključili, odnosno neko je pomenuo Kruševac - stari srpski grad koji mi srpski radikali, samo jedan momenat, izuzetno volimo. Gospodine Markoviću, nije se obogatio onaj, građani Kruševca, izuzetno dobri, čestiti i pošteni ljudi, i nije se onaj obogatio prodajući, varajući, pseće meso, nego što nije solio. Srpski narod kaže - posoli malo kad lažeš, a ovaj izgleda štedio na soli. Tu je bila njegova zarada.
Po Poslovniku se javio narodni poslanik Goran Stefanović, pa potom narodni poslanik Branislav Nedimović. Izvolite.
Poštovani gospodine predsedniče Narodne skupštine, dame i gospodo narodni poslanici, javljam se za povredu Poslovnika po članu 104. stav 1. I dalje čitavog dana se grubo narušava dostojanstvo Narodne skupštine Republike Srbije, počev od lokalnih problema što se tiče odbornika, uglavnom SRS, što se tiče nekih lokalnih koalicija koje vidimo i konstantno se dovodi u pitanje izražena izborna volja građana, koja po meni u toku čitave današnje diskusije predstavlja jedno ključno pitanje. S obzirom da nam se bliže izbori, zaista je ključno pitanje izborne volje građana, kao što vidimo naročito onih birača i građana koji se izjašnjavaju i svoj glas daju SRS. Vidimo da se u nizu opština dešavaju situacije, što je danas izneseno od strane pripadnika SRS, da isti ti odbornici napuštaju odbornički klub SRS i pri tome pristupaju nekom drugom odborničkom klubu ili nastupaju kao samostalni odbornici. Saglasno toj priči, ovde danas nije pomenuto da nije problem kod odbornika SRS da oni, da li sad navedeni nekim motivom u kontekstu, kako smo čuli, plaćanja, para ili nekih drugih usluga od strane nekih grupacija, postupaju. Imamo ovde jednu situaciju koja je vezana za lokalni parlament SO Vranje, gde odbornici SRS takođe nisu ispoštovali odluku svog opštinskog odbora. Znači, nije bilo trgovine, nije bilo uzajamnih dogovaranja i napuštanja odborničke grupe, već jednostavno odbornici SRS nisu ispoštovali odluku Opštinskog odbora Vranje i od ukupno osam odbornika koji su participirali u SO Vranje, samo njih troje su ispoštovali odluku Opštinskog odbora, a njih petoro ostalo je da potpomažu opštinskoj većini. U toj opštinskoj većini ne participira DS, već većinu čine odbornici SPS, DSS i SRS. Imajući u vidu celokupnu ovu diskusiju, potrošen maltene čitav dan, trudili smo se da apelujemo i da kažemo da imamo bitne teme za raspravu, da imamo raspravu i o amandmanima koji su podneseni od strane poslaničke grupe SRS, a naročito imajući u vidu novu sednicu Skupštine koja je zakazana, na kojoj je jedna od tačaka dnevnog reda zakon o Ustavnom sudu, za koga svi znamo da je goruće pitanje, za koga svi znamo da je preko potreban Republici Srbiji, tako da u svakom slučaju današnji potrošen dan, pre svega, ne služi dostojanstvu ni svih nas pojedinačno, niti Narodne skupštine.
Po Poslovniku se javio narodni poslanik Branislav Nedimović, a potom narodni poslanik Milisav Petronijević.
Poštovane kolege poslanici, poštovani predsedavajući, već duže vreme pokušavamo da vratimo raspravu na izmene i dopune Zakona o osiguranju i na raspravu o amandmanima. Kao prvo, pozivam se na Poslovnik, član 103, a hteo bih da kažem nekoliko reči o tome. Imamo veliku potrebu za donošenjem izmena i dopunama Zakona o osiguranju. Nekoliko veoma bitnih stvari leži u ovom zakonskom predlogu. Pre svega treba da posle dve i po godine, otkako je donesen novi Zakon o osiguranju, uskladimo neke odredbe i zbog međunarodnih integracija, odnosno mogućnosti pristupanja Svetskoj trgovinskoj organizaciji. Jedan od amandmana koji je predložen na zakon o izmenama i dopunama Zakona o osiguranju jeste i amandman našeg kolege Nebojše Stefanovića na član 3. Predloga zakona, koji glasi - briše se. Ukratko bih vas podsetio na to šta u osnovnom Zakonu o osiguranju, u članu 26, gde se traži brisanje jednog dela, stoji: ''Akcionarsko društvo za osiguranje osnivaju najmanje dva pravna odnosno fizička lica. Strana pravna i fizička lica mogu, pod uslovima uzajamnosti (ovo je u stvari ključni deo, gde se traži brisanje ove odredbe, odnosno brisanje ove klauzule uzajamnosti) osnovati akcionarsko društvo za osiguranje ili ulagati sredstva u akcionarsko društvo za osiguranje.'' Veoma bitna stvar koju treba naglasiti prilikom govora o ovom amandmanu našeg poštovanog kolege gospodina Stefanovića jeste da amandman ne treba prihvatiti, pre svega zbog nekoliko stvari. Navedena odredba koja postoji u Zakonu o osiguranju stoji, pre svega, zbog obaveze koje su preuzete u procesu pristupanja međunarodnim organizacijama i institucijama, a jedna od njih i Svetska trgovinska organizacija. Ne treba vas podsećati koliko je to bitno za građane Srbije i koliko je bitno da mi svi ovde vodimo računa o pristupanju Srbije ovim međunarodnim institucijama. Tako da brisanje ove klauzule uzajamnosti, koja je sastojana u ovom amandmanu koji govori o osnivanju osiguravajućih društava, onemogućila bi Srbiji da pristupi Svetskoj trgovinskoj organizaciji, a sigurno da bi zbog toga građani Srbije imali mnogo štete, a isto tako i sva privredna društva koja su povezana sa procesom pristupanja Svetskoj trgovinskoj organizaciji. Iz tog razloga bih vas pozvao još jednom da danas govorimo o onome što je na dnevnom redu, a to su izmene i dopune Zakona o osiguranju i amandmani koji su vezani za to. Pozvao bih vas još jednom da, u skladu sa Poslovnikom Narodne skupštine, govorimo o tome i pozvao bih sve poslanike da poštuju Poslovnik kao jedan od osnovnih akata na osnovu kojih radi Narodna skupština Republike Srbije. Hvala.
Po Poslovniku se javio narodni poslanik Milisav Petronijević. Izvolite.
Dame i gospodo narodni poslanici, gospodine predsedniče Narodne skupštine, reklamiram član 98. Poslovnika o radu Narodne skupštine i pitam vas, zašto niste iskoristili pravo iz člana 98. Poslovnika o radu Narodne skupštine. On kaže: ''Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje.'' Ceo dan, gospodine predsedniče, sam pratio i slušao ovo. Građani Srbije su umorni od brige o njima, u uslovima kada izuzetno teško žive izgibosmo za njih. Vas pitam, vi ste rekli u jednom trenutku da niste inicirali ovu raspravu, ali niste ni sprečili, gospodine predsedniče. Sada postavljam pitanje vama: da li vi u stvari podstičete opstrukciju u ovom parlamentu. Drugo pitanje, gospodine predsedniče, poslanici SPS nisu upali u ovo blato u koje ste ih uvukli danas vi. I neće da upadnu. Oni su reagovali samo onda kada su se iznosile neistine i laži, a uglavnom od onih koji se bave prošlošću i dan-danas i kojima je prošlost jedina budućnost. Nas interesuje sadašnjost i budućnost građana ove Srbije. Reagovali smo po Poslovniku samo onda kada smo tražili odgovore koje su od nas tražili građani da ih postavimo. Vas pitam, zbog čega niste iskoristili pravo, ako ste stvarno želeli da sačuvate dostojanstvo ove Narodne skupštine, da onog momenta kada je počela takva rasprava po Poslovniku prekinete sednicu Narodne skupštine, obavite konsultacije sa šefovima poslaničkih grupa, pa ako treba petnaest puta, do momenta dok ne obezbedite da Narodna skupština funkcioniše kako treba. Ovako želim da upoznam javnost Srbije, imamo priliku, imali smo uvek priliku da posmatramo kako opozicija vrši opstrukciju i to je nekakvo legalno sredstvo borbe, nema veze da li ima prenosa. To je legalno sredstvo borbe protiv vlasti. Ovo je jedini slučaj u Srbiji kada opstrukciju vrše i vladajuća većina i opozicija. Gospodine predsedniče, stekli su se uslovi da obavestite Vladu da svi su protiv, svi vrše opstrukciju njihovih predloga zakona. Ili neka povuku sve predloge zakona, ili neka koristeći član 131. Ustava, postave pitanje poverenja sami sebi u ovoj Skupštini. Ovako nema smisla šta se radi. Hvala.
Zahvaljujem. Gospodine Petronijeviću, ako ste pažljivo pratili rad danas, ovih danas i zadnjih meseci, svedok ste da sam svaki put kada je postojao problem u funkcionisanju prekidao sednicu i organizovao sastanke šefova poslaničkih grupa. Ponekad to prosto ne vredi. Danas je jedna od takvih situacija. Pokušao sam na sve moguće načine da sprečim da se desi ovo što se sada dešava, nije vredelo. Nemojte mene da optužujete za očiglednu opstrukciju i maltretiranje ovog poslovnika i maltretiranje Skupštine i maltretiranje ove govornice. Ni po čemu nisam izazvao ovakvu atmosferu u Skupštini i ovakav rad. Pokušao sam da vratim rad Narodne skupštine nakon popodnevne pauze u normalu; nije bilo moguće. Meni ne preostaje ništa drugo nego da puštam poslanike da govore o kršenju Poslovnika dokle god to bilo. Kada se jednom prekine, mi ćemo nastaviti rad po amandmanima. Po Poslovniku se javio narodni poslanik Veljko Kovačević. Reč ima narodni poslanik Radoslav Milovanović po Poslovniku, pa potom narodni poslanik Dejan Stojiljković. Reč ima narodni poslanik Dejan Stojiljković.
Dame i gospodo narodni poslanici, poštovani gospodine predsedniče, javljam se po Poslovniku, član 103. stav 1, koji kaže da poslanik ima obavezu da govori o onome što je na dnevnom redu, a na dnevnom redu je Predlog zakona o izmenama i dopunama Zakona o osiguranju. Ispred DSS želim ponovo da apelujem na sve kolege da se vratimo temi. To ću i ja ovom prilikom učiniti. Želim da pričam po amandmanu narodnog poslanika gospođe Vjerice Radete, koji je podnela na član 7. Predloga zakona o izmenama i dopunama Zakona o osiguranju. Želim da vas podsetim da je ovim amandmanom predviđeno da se član 7. menja i glasi: "U članu 44. stav 1. tačka 7. se briše". U Predlogu zakona o izmenama i dopunama Zakona o osiguranju, koji je podnela Vlada Republike Srbije, u članu 7. piše: "U članu 44. dodaje se stav 3. koji glasi: "osnivač kome je zahtev za izdavanje dozvole za obavljanje poslova osiguranja odbačen ili odbijen, ne može ponovo podneti isti zahtev u roku od godinu dana od dana odbacivanja ili odbijanja tog zahteva." Da istaknem da se član 44. Zakona o osiguranju odnosi na odbijanje zahteva za izdavanje dozvole za obavljanje poslova osiguranja. Tu su tačno navedeni kriterijumi kada Narodna banka može odbiti zahtev. Dakle, cilj predloženog člana 7, od strane Vlade Republike Srbije, jeste da se odredi neki vremenski rok u kome podnosilac zahteva, ukoliko je njegov zahtev odbijen, ne može podneti novi zahtev. Gospođa Vjerica Radeta se u obrazloženju svog amandmana složila da je prihvatljivo da se odredi ovaj rok. Međutim, amandman gospođe Radete se, praktično, odnosi na brisanje jednog od osam kriterijuma, tj. na izmenu teksta osnovnog Zakona o osiguranju i u njemu ne postoje definisani rokovi, koje je svojim predlogom Vlada odredila. Tako je sam tekst amandmana gospođe Radete u određenom delu u suprotnosti. Prihvatanjem ovog amandmana u zakonu i dalje ne bi imali određen rok u kojem se ne može podneti novi zahtev, a to, u stvari, jeste kvalitativni pomak u Zakonu u ovom delu, a sa čim se gospođa Radeta složila u obrazloženju svog amandmana. Zato predloženi amandman ne treba prihvatiti.
Po Poslovniku se javio narodni poslanik Jovan Tišma.
Poštovani predsedniče, poštovano predsedništvo, dame i gospodo narodni poslanici, ne znam da li da pozdravim građane Srbije, pošto čujem da nema TV prenosa, ali nismo mi izašli ovde da bi nas neko gledao, kao što izlaze predstavnici SRS – da, gospodine Krasiću – nego da bi odgovorili na neistine koje vi iznosite već mesecima, a koje su kulminirale ovih dana. Razumem vašu nervozu zbog problema u Novom Sadu, zbog Maje Gojković, ali to ne znači da ćete uspeti da popravite izborni rezultat. Naime, ovo što se dešava u Rumi, ovo što ste pričali danas, tamo je napravljena nova koalicija, vaši odbornici su se prebacili na drugu stranu i to je u redu. Ovo što se dešava u Pazovi, u Pazovi ste kupili dva odbornika, jednog ste platili 10 hiljada evra, drugog 50 hiljada evra. To je rad SRS na terenu. A čijim parama? Parama građana opštine Stara Pazova. Nemojte da dobacujete, ne možete da me dekoncentrišete. Prošli put sam objasnio da ste prodali 18 hektara jednom lokalnom tajkunu, Mirku Šuši, za 5,3 evra po kvadratu. On sada to parceliše i prodaje po 35 evra. Time je napravljena šteta od preko 4 miliona evra građanima opštine Stara Pazova. To nije sve, gospodo. Pre 15 dana ste ponovo oglasili javnu licitaciju prodaje zemlje, i izašlo je u vašem listu "Pravda", da prodajete zemlju koja je na 20 puta lošijoj poziciji od te koju ste prodali za 5,3 evra, koja nije uz autoput, niti uz magistralni put. Zamislite koja je početna cena - 15 evra po kvadratu. Kako to sada da objasnite? To je poštena i prepoštena vlast predsednika opštine, srpskog radikala, Srđe Komazeca i njegove desne ruke Milana Končarevića. Pre nekoliko dana niste uspeli da održite sednicu, niste imali kvorum zato što ste se posvađali oko podele plena. Pitanje je koliko će oni da podele među sobom, a koliko će da nose u Zemun? Tako vi radite. Sledeća stvar, uskoro treba da se usvoji novi prostorni plan, za koji se zdušno borite i za to dajete pare da bi potkupili odbornike. Jedna velika kompanija ima udela u tome, to ne pominjete. Ne kažete da ćete sa tim prostornim planom omogućiti kompaniji "Delta" da 155 hektara poljoprivrednog zemljišta pretvori u građevinsko. Zašto to ne kažete, vi pošteni i prepošteni radikali? S druge strane, reći ću vam kako radi DS. U prošlom sazivu Narodne skupštine donet je Zakon o zdravstvu, koji je stupio na snagu 1. januara 2007. godine, i po tom zakonu je Republički zavod za zdravstveno osiguranje doneo jedan pravilnik, tako da su građani opštine Stara Pazova morali da idu na lečenje u kliniku u Sremskoj Mitrovici. Svima je poznato da u zadnjih nekoliko decenija Pazovčani se leče u Zemunu, koji im je na 18 ili 20 km, najduže 30 od mesta stanovanja. To je doneo prethodni parlament u kome ste vi učestvovali. Tada je aktuelni predsednik opštine Srđo Komazec bio narodni poslanik. Zašto tada niste podneli amandman na to, gospodo radikali? Ne, nego ste ćutali. Podnosite amandmane na bilo šta. Tada je gospodin Komazec bio i predsednik opštine, što je i sada, bio je i narodni poslanik i pokrajinski poslanik. Šta smo mi uradili, gospodo? Mi ne tražimo rešenje po pijacama i po ulicama. Mi smo otišli na pravu adresu, u Republički zavod za zdravstveno osiguranje. Pre 15 dana je Republički zavod za zdravstveno osiguranje doneo novi pravilnik, koji je 26. oktobra izašao u "Službenom glasniku", tako da će od sada ponovo građani opštine Stara Pazova moći da se leče u Zemunu. To radi DS, a ne da ih teramo 60 km dalje, bez autobuskog prevoza.
Reč ima narodni poslanik Zoran Despotović – odustaje. Reč ima poslanik Goran Rakovac.
Gospodine predsedavajući, za očekivati je od vas, kao iskusnog poslanika i iskusnog predsedavajućeg, da vratite ovu diskusiju u tokove, odnosno da se priča o dnevnom redu. Javljam se po Poslovniku, član 103. stav 1, kao što su se javljale i moje kolege prethodnici iz DSS. Naime, nemajući drugog načina da govorimo o zakonu, obzirom da se danas ovde uzaludno troši vreme na diskusije koje se ne tiču ovog parlamenta, mi smo pribegli tome da iskoristimo javljanje po Poslovniku, ali da diskutujemo o zakonu i o amandmanima, duboko uvereni da se tako treba ponašati i da je to jedini način da ovu sednicu privedemo kraju i da održimo dostojanstvo ovog parlamenta. Dakle, javljam se po amandmanu na član 15. stav 4, koji je uložio kolega Dejan Mirović. Naime, kolega Dejan Mirović je predvideo da se član 2. briše. Smatram da ovaj amandman ne treba prihvatiti, kao što ne treba prihvatiti ni druge amandmane koji su podneti na ovaj predlog zakona, a koji u sebi sadrže uglavnom jednu odrednicu: briše se, briše se, briše se. Vlada Republike Srbije je tražila izmenu osnovnog teksta Zakona o osiguranju, koji je donet pre par godina, iz prostog razloga što vreme čini svoje, što se Srbija približava određenim evropskim integracijama i iz razloga što treba izvršiti dalje približavanje STO, i samim tim čitav niz promena ovog zakona vezan je za ovu materiju. Između ostalog, i što se tiče člana 15, koji govori o reosiguranju, Vlada je predložila da se jedan deo tog člana briše, upravo iz ovih razloga. Amandman koji je podneo kolega Mirović, a koji traži brisanje predloga za izmenu zakona od strane Vlade, nema svrhe i kao takav zadržava osnovni tekst zakona, odnosno ostavlja nas dalje od integracija koje su nam više nego potrebne i približavanja STO. Iz ovih razloga, ovaj amandman ne treba prihvatiti. Dao bih još jedan argument koji govori u prilog tome da ovaj amandman ne treba prihvatiti, a to je činjenica da je članom 25. Predloga zakona o izmenama i dopunama Zakona o osiguranju predviđeno da se odredbe člana 1. i 2. ovog zakona primenjuju po isteku 5 godina od dana pristupanja Republike Srbije STO. To znači u konkretnom slučaju da se ova odredba ne bi primenjivala odmah, primenjivala bi se tek po proteku roka od pet godina, tako da je potpuno iluzorno gubiti toliko mnogo vremena. Skrenuo bih pažnju da je ovaj amandman danas bio na dnevnom redu onda kada je počelo zasedanje, dakle u 10,00 sati, evo, potrošili smo kompletno radno vreme današnje, nismo odmakli mnogo daleko i zbog toga bih, na kraju, iskoristio priliku da zamolim sve narodne poslanike da se vrate temi, da se vrati amandmanima, da ovu sednicu privedemo kraju na način kako to dolikuje Narodnoj skupštini i da sačuvamo njeno dostojanstvo. Poslanici Demokratske stranke Srbije su danas sve vreme se potrudili da budu do kraja konstruktivni, javljaju se po Poslovniku, ali uvek kada se po Poslovniku jave diskutuju o amandmanima, tako da na taj način želimo da damo svoj doprinos jednoj korektnoj i argumentovanoj diskusiji.
Hvala, gospodine Rakovac. Reč ima narodni poslanik Rajko Baralić. Nije tu. Narodni poslanik Zoran Antić.
Gospodine predsedavajući, ne bi bilo loše da unapred kažete ko je sledeći poslanik da bi se pripremio, pošto je očigledno da smo malo izgubili red. Samo bi hteo da kažem da se javljam po članu 104. Poslovnika, odnosi se na dostojanstvo Narodne skupštine. Mislim da su poslanici Srpske radikalne stranke grubo uvređeni od vladajuće koalicije tvrdnjom da za sve ovo što se dešava u toku današnjeg dana krivicu snosi Srpska radikalna stranka. Bez sumnje nasilje koje se, čini mi se, širi Srbijom, po lokalnim samoupravama i koje je u funkciji, rekao bih, predizborne kampanje za koju se priprema Demokratska stranka, ono je što izaziva ovakav način rada i na to je sasvim normalno da očekujete reakciju Srpske radikalne stranke. Srpska radikalna strankaje uvek bila spremna za fer i poštene izbore, za izbore za koje ćemo da znamo i datum i sve prateće radnje koje će biti urađene po zakonu. I zalaganje Srpske radikalne stranke u toku današnjeg dana bilo je baš u tom smislu, da se spreči dalje kršenje zakona i Ustava, da se spreči to nasilje, rekao bih čak i neka vrsta fanatizma kojoj prisustvujemo od 2000. godine pa naovamo. Ovako jedno nedefinisano stanje, nezakonito stanje koje, čini mi se, odnosno ubeđen sam, vlada u Srbiji danas, podstiče slabe institucije, podstiče osećaj nespokojstva kod svih građana Srbije, podstiče korupciju i kriminal u svim institucijama i duboko je van interesa građana Srbije. Ono što je mene ponajviše zabolelo u toku ove rasprave, što se još jedanput od strane vladajuće koalicije zloupotrebljavaju mladi ljudi, gde se tvrdi da se ovim zakonom, o kome trebamo da raspravljamo posle ove sednice, omogućuje mladim ljudima da se više kreću po Evropi. Mislim da nije problem u zakonu, problem je u ekonomskoj situaciji koja je jako loša. Verujte, za veliku većinu građana danas je problem doći do Beograda, prošetati Knez Mihailovom, popiti kafu u Knez Mihailovoj, a kamoli putovati u inostranstvo. Prema tome, sva ona obećanja od strane vladajuće koalicije koja su davana pre 2000. godine problem su jednog dubokog razočarenja mladih ljudi i krajnje je nečasno i nemoralno koristiti ih u ovako dosta prizemne političke svrhe. Hvala.
Reč ima narodni poslanik Radiša Ilić. Miroslav Petković sledeći.
Dame i gospodo narodni poslanici, javljam se po Poslovniku, na osnovu člana 225. i 226. Pošto mi kao narodnom poslaniku nisu jasni dvostruki aršini koje primenjuje i predsednik Narodne skupštine Oliver Dulić, i ministar za državnu upravu i protiv lokalne samouprave Milan Marković, pa i sam predsednik Republike Boris Tadić. Upravo oni koji se zalažu za primenu zakona krše ga, u ovom slučaju kada njima, odnosno Demokratskoj stranci to odgovara. Sada se postavlja pitanje: da li se Demokratska stranka bori za sebe ili svoje interese, ili se kao ozbiljna politička stranka, članica Socijalističke internacionale, zalaže za poštovanje zakona ove države? Pod jedan, kada je u pitanju Grad Beograd i izbor gradonačelnika, gde su se stekli svi uslovi, izboranema. Kada je u pitanju, recimo Bela Palanka, Ruma, Stara Pazova, Bogatić, Kula, Smederevska Palanka itd, da ne nabrajam, odmah se interveniše, šalju se tumačenja ministra za državnu upravu i protiv lokalne samouprave Milana Markovića, čak se i ugrožava legalno izabrana vlast. Pokreće se ogromna mašinerija, uključuje se, pored predsednika skupštine i čak Ministarstvo pravde, i videli smo u Rumi, Ministarstvo unutrašnjih poslova. Dalje, imamo slučajeve, dva-tri odbornika Demokratske stranke u nekoj lokalnoj skupštini pokreću kampanju za uvođenje privremenih mera radi preuzimanja vlasti po prostoj formuli - potkupe se dvoje-troje odbornika, kao što imamo slučaj, evo ponovo u Rumi, od kojih zavisi skupštinska većina, ili im prete, maltretiraju im porodice i na taj način izazivaju krizu lokalnog parlamenta, što je signal ministru da im brže-bolje uvede privremene mere. A to što su počinjena krivična dela davanja mita, pretnje, o tome niko ništa. Ovo direktno ukazuje da je ovakav način bavljenja politikom postalo pravilo za Demokratsku stranku. Talas predstojećih pobeda radikala na izborima koji slede neće moći da na ovakav način zaustavi ni Oliver Dulić, ni Milan Marković, niti bilo ko od DOS-ovske vrhuške. Takođe, demokrate su specifični još po jednom načinu borbe protiv zakona, kako bih rekao. Šta rade tamo gde nemaju ni predsednika opštine, a nemaju ni neku značajnu odborničku većinu, recimo u Svilajncu? Gospodin Boško Ristić je tamo često boravio prilikom opoziva predsednika. (Iz sale: Bio sam i ja.) Evo, i gospodin Milivojević. Dušan Jeftić je potpisao ispod predloga za opoziv predsednika Stojanović Živana i mnogo njih. Znate šta je problem u svemu tome? Problem je što su to odavno pokojnici, 44 ljudi koji su davno umrli su potpisali peticiju za opoziv predsednika. Da li je neko reagovao po tom pitanju? Da li je reagovao ministar za lokalnu samoupravu? Da li će neko odgovarati zbog toga? Šta je sa porodicama tih ljudi koji su na neki način i na onom svetu oklevetani?
Reč ima narodni poslanik Miroslav Petković.
Poštovani predsedavajući, dame i gospodo narodni poslanici, zahvaljujem predsedavajućem što prati moje izjave za medije i mogu da mu preporučim i sabrana dela Miodraga Jovičića, akademika koji je učenik Slobodana Jovanovića. Tu mi je jedna knjiga pa mogu da vam dam. Doduše, imao sam priliku da vidim i zbirku gospodina Albijanića, naročito mi se sviđa prvi zadatak u njoj koji počinje rečenicom - Živela Srbija.
Ponosan sam, gospodine Petkoviću, jer sam prvi to izgovorio kad je donet Ustav Srbije. Hvala vam na tome.
Drago mi je, treba da podsećate građane Srbije što češće na to. Da se vratimo na temu dnevnog reda. S obzirom da su poslanici Demokratske stranke Srbije praktično obradili pet amandmana na zakon o osiguranju, govoriću o članu 35. važećeg zakona. Da ne bismo gubili vreme ako citiram ceo član, citiraću samo tačku 3) ovog člana: ''da je podnosilac zahteva, odnosno sa njim povezano lice u poslednje tri godine bilo član uprave, nadzornog odbora ili nosilac posebnih ovlašćenja u pravnom licu nad kojim je sproveden postupak likvidacije, odnosno stečaja.'' U Predlogu izmena i dopuna Zakona o osiguranju stoji da se reči "sproveden postupak" zamenjuju rečima "otvoren ili sproveden postupak prinudne likvidacije". U amandmanu na ovaj član, koji je podneo uvaženi kolega Sreto Perić, predloženo je da se član 5. briše. Vezano za ovaj član mislim da je dobro obrazloženje koje je dala Vlada i koje ceo dan praktično ističemo za ovom govornicom, zbog čega ne treba prihvatiti ove amandmane, gde stoji da se precizira tačno ''ograničenje koje se odnosi na učešće fizičkih lica u organima subjekta nadzora u osiguranju, tako što se to ograničenje odnosi samo na prinudnu, a ne i dobrovoljnu likvidaciju, kao i da obuhvata period od otvaranja tog postupka.'' Iz ovoga je potpuno jasno zbog čega ne treba prihvatiti amandman uvaženog kolege Perića, tako da poslanici poslaničkog kluba DSS-NS u danu za glasanje neće podržati ovaj amandman.
Reč ima narodni poslanik Oto Kišmarton, a zatim narodni poslanik Nikola Lazić.
Pošto nema TV prenosa, poštovani poslanici i dragi prijatelji, ne mogu pričati građanima Srbije. Po članu 226. postaviću pitanje predsedniku Skupštine, koji takođe nije tu, a to pitanje bi bilo: da li predsednik Skupštine Republike Srbije ima obavezu da poštuje Ustav i zakon, kao i svi građani Srbije, ili predsednik Skupštine može da poštuje Ustav i zakon ako mu odgovara ili ne mora ako mu ne odgovara? Otkada predsednik Dulić vodi ovu skupštinu, od samog početka postoji kršenje zakona i kršenje Ustava. S obzirom da predsednik Skupštine dozvoljava sebi da krši Ustav, krši zakon i ne poštuje to, kako može očekivati od Skupštine da poštuje predsednika Skupštine i građana Srbije da poštuju takvog predsednika Skupštine. Da se predsednik Skupštine drugačije ponaša, da poštuje zakon, poštuje Ustav i ova skupština bi verovatno drugačije izgledala. Predsednik sam Skupštine opštine Kikinda, mi tamo imamo opoziciju i naša skupština mnogo bolje izgleda i diskusije su mnogo bolje. To su i naši i vaši, ima svih. Problem ove skupštine je u predsedniku Skupštine, koji ne poštuje Ustav i zakon. To je pokazao više puta. Kao prvo, što nije na dnevni red Skupštine stavio od samog početka Ustavni sud, zatim nije raspisao izbora za gradonačelnika Beograda. To je verovatno i zbog toga što je zavladala neka žuta demokratska groznica u ovoj skupštini, a to je žuta groznica koja ne poštuje Ustav, ne poštuje zakon, niti volju građana. Ali, postoji lek za ovu žutu demokratiju, a taj lek to su izbori, to su građani koji će na izborima izlečiti ovo. Koliko se predsednik Skupštine boji tog narodnog leka, glasova građana, pokazuje to što nije raspisao izbore za gradonačelnika Beograda, jer je siguran u to, u šta smo i mi radikali sigurni, da jedini ko može pobediti u Beogradu za gradonačelnika jeste Aleksandar Vučić.
Reč ima narodni poslanik Nikola Lazić, a zatim narodni poslanik Igor Bečić.
Dame i gospodo narodni poslanici, pozivam se na član 103. Poslovnika, stav 1, gde se kaže da govornik može da govori samo o pitanju koje je na dnevnom redu. Nažalost, danas smo imali prilike da slušamo mnoge priče, mnoge rasprave, od kojih je vrlo malo imalo veze sa onim što bi trebalo da bude na dnevnom redu, odnosno sa onim za šta poreski obveznici Srbije odvajaju novac, a to je da Skupština radi u njihovom interesu i da donosi nove zakone kako bi se stvorio ambijent za privredni i svakojaki drugi preporod Srbije, koja je u zaista teškoj situaciji. Naravno, govoriću o predloženom zakonu, kao i svi poslanici DSS, i govoriću o amandmanu koji je podneo gospodin Milorad Buha, uvaženi kolega, i koji se tiče predloženog člana 8. Amandman kaže da se u članu 8. stav 2. briše. Kako bismo imali bolji uvid u to o čemu se radi, citiraću član 8. koji kaže da se član 47. menja i glasi: "Na organe akcionarskog društva za osiguranje primenjuje se zakon kojim se uređuje pravni položaj privrednih društava, ako ovim zakonom pojedina pitanja nisu drukčije uređena. Direktor akcionarskog društva za osiguranje mora biti u radnom odnosu u tom društvu, a ako društvo nema direktora, u radnom odnosu mora biti predsednik upravnog odbora". Dakle, predloženi amandman ide u smislu da se ovaj stav 2. izbriše, sa obrazloženjem da stav 2. u Predlogu zakona nije u skladu sa Zakonom o privrednim društvima. Mislim da ovaj amandman ne bi trebalo podržati, s obzirom da, kao što misli Vlada, ''na osnovu stava 1. ovog člana Predloga zakona pojedina pitanja ipak mogu da se urede na drugi način od onih odredbi kojima se uređuje pravni položaj privrednih društava.'' Takođe, ''ovom izmenom se obuhvataju upravo ona pitanja čije je rešavanje nužno za dalji nastavak procesa stabilizacije tržišta osiguranja.'' S obzirom da je ovo ipak jedan veoma značajan sektor, propisan je ipak obavezni radni odnos za direktora, odnosno za predsednika upravnog odbora, kako bi se ipak jedna prilično ozbiljna materija uredila na jedan ozbiljan način i na korist svih. Što se tiče Predloga zakona, on je vrlo značajan za našu državu, kako zbog uređenja ove oblasti na unutrašnjem planu, tako i zbog potrebe da ova oblast bude usaglašena sa međunarodnim standardima, čime bi naša zemlja pokazala da se harmonizacijom ovog segmenta jača naš rejting države u koji treba investirati. Na kraju ću još jednom apelovati na sve kolege poslanike da se ipak drže onoga što je na dnevnom redu, da uvažimo sve poreske obveznike u Srbiji, građane koji su nas birali da radimo u njihovom interesu, da u ovom parlamentu raspravljamo o zakonskim rešenjima, da ne raspravljamo i da se ne bavimo temama koje nisu na dnevnom redu, jer bojim se da na takav način nikome u ovoj skupštini, a ni građanima Srbije ne može biti bolje.
Reč ima narodni poslanik Igor Bečić, a zatim narodni poslanik Slobodan Adžić.
Uvažene kolege, poštovani građani, javljam se po članu 225. i 226. Ovde imamo jednu situaciju da DS, kadgod ne može da postigne ono što želi i ucenjuje DSS, pošalje ovde primerka da izađe za ovu govornicu, da izvređa poslaničku grupu SRS, da pokaže mržnju prema svemu onome što nije preduzeće DS, i onda DS kao papagaji pominju devedesete godine, pominju tako kao da su zaboravili da su oni, gospodo iz DS, već osam godina na vlasti, deset godina propadanja Srbije, deset godina pljačkaške privatizacije, osam godina tajkuna i svega onoga što vodi Srbiju samo ulizištvu prema međunarodnoj zajednici. Imamo tešku ekonomsku i socijalnu situaciju, građane koji nemaju ponekad ujutru svojoj deci da daju doručak, a mi samo gledamo ovde, od strane DS, kako da podele svoj plen, kako da podele javna preduzeća, kako da privatizuju NIS i EPS.
Molim vas da vodite računa kako se obraćate poslaničkim grupama u Skupštini Srbije.
Samo je pitanje da li u ovih osam godina imamo drumsku mafiju, stečajnu mafiju, da li donosimo zakone koji su ulizištvo prema međunarodnoj zajednici i svetskim moćnicima, da li donosimo zakone koji ne mogu da se primenjuju; pa, recimo, tako Zakon o izdavanju poljoprivrednog zemljišta u državnoj svojini, zakon koji kada je ministarka, gospođa Dulić, onda govori jedno i jednostavno ide u pravcu da uništi male poljoprivrednike, a onda kada više nije ministar, ide među te poljoprivrednike i priča sasvim drugu priču. Onda imamo takođe danas na dnevnom redu Zakon o osiguranju, a to je po meni kao kad se zločinac vraća na mesto zločina, tu bi trebalo preispitati i učešće Labusa u nekim dešavanjima oko osiguranja i još nekih ministara. Imamo jednu koaliciju DS i DSS, gde svakodnevno vidimo kako iskazuju mržnju jedni prema drugima, ali opet radi opstanka na vlasti uvek na kraju gledaju šta su stranački interesi, a ne šta su interesi građana Srbije. Onda tu pominju - narod je rekao nešto 2000. godine. Narod je rekao da je SRS trenutno najjača politička stranka u parlamentu. Narod je takođe rekao da je Tomislav Nikolić pobedio u prvom krugu za predsednika Srbije. A onda imamo jednu situaciju da se onda bivši DOS okuplja kako još malo da opljačka Srbiju, kako da privatizuje javna preduzeća, kako da se dogovore oko direktora i upravnika odbora javnih preduzeća i sve onda u pravcu još daljeg opstanka na vlasti ove neprirodne koalicije. Imamo mi tu nekih predloga kako da zaustavimo ovo dešavanje u Narodnoj skupštini. Vrlo lako: jednostavno, treba da se odblokira dešavanje u Skupštini grada, da se ne pojavljuju ove neprirodne funkcije, koje nisu nigde utemeljene, ni u Zakonu o lokalnoj samoupravi, ni u Ustavu, funkcije vršilaca dužnosti čak i gradonačelnika Beograda. Kada ispoštujete odluku Odbora za lokalnu samoupravu, kada se donesu odluke koje će poništiti prethodne odluke i dešavanja u gradu Beogradu, kada se raspišu izbori za gradonačelnika Beograda, onda ćete normalno da radite.
Gospodine Bečiću, moraću da vas prekinem. Reč ima narodni poslanik Slobodan Adžić, zatim narodni poslanik Žarko Obradović.
Poštovani predsedavajući, poštovane kolege narodni poslanici, takođe se javljam po članu 103. stav 1. Poslovnika Narodne skupštine Republike Srbije i želim da dobijem pravo da govorim o amandmanu broj 8 na član 10. Predloga izmena Zakona o osiguranju, koji je podneo kolega Radiša Ilić. Dakle, amandmanom je predviđeno da se član 10. briše. Da bi stvari bile jasnije, želeo da pročitam član 82. osnovnog Zakona o osiguranju, koji glasi: "Poslove posredovanja u osiguranju u društvu za posredovanje u osiguranju mogu obavljati samo lica koja imaju ovlašćenje Narodne banke Srbije. Narodna banka izdaje ovlašćenje za obavljanje poslova posredovanja u osiguranju licu koje ispunjava sledeće uslove...''A u stavu 4, da ne bih sve čitao, se kaže: ''Strano fizičko lice koje, po pravu države čiji je državljanin, ispunjava uslove za obavljanje poslova posredovanja u osiguranju, može obavljati te poslove, pod uslovima uzajamnosti.'' Članom 10. izmena ovog zakona Vlada Srbije je predložila da se u članu 82. stav 1. reči "lica koja" zamenjuju se rečima "zaposleni u tom licu koji". U stavu 4. zapeta i reči "pod uslovima uzajamnosti" brišu se. Dakle, ovde je sasvim jasno da je ovaj amandman neprihvatljiv iz razloga što je Vlada Srbije želela da precizira član 82. stav 1, tako što umesto "lica koja imaju ovlašćenje" u stvari treba da stoji "zaposleni koji imaju ovlašćenja", a to iz razloga da bi se na precizniji način odredilo na koji način se mogu ugovoriti usluge prodaje osiguranja i sprečiti multilevel osiguranja, jer je poznato da se na taj način zloupotrebljava institucija osiguranja. Takođe, kada je reč o ovoj drugoj izmeni, gde se predlaže da se briše "pod uslovima uzajamnosti", mi smatramo da je neophodno da se ova odredba izbriše, jer da bi Srbija pristupila Svetskoj trgovinskoj organizaciji potrebno je da bude usaglašeno domaće zakonodavstvo, a jedan od uslova jeste da ne postoji princip uzajamnosti u ugovaranju osiguravajućih usluga.
Narodni poslanik Žarko Obradović ima reč, a zatim narodni poslanik Milosav Miličković.
Hvala, gospodine predsedavajući. Želeo bih kolege narodne poslanike da obavestim da poslanička grupa SPS neće učestvovati u daljem toku ove sednice Narodne skupštine Republike Srbije iz tri razloga. Jedan je što je današnja sednica potpuno obesmišljena i tačka dnevnog reda sednice Narodne skupštine Republike Srbije, i dok ne bude imalo smisla, ne vidim razloga da u tome učestvujemo. Drugi razlog je što nema direktnog TV prenosa, a naš principijelan stav je da sednice Narodne skupštine Republike Srbije moraju da budu javno prenošene, i smatramo da nema potrebe, nema smisla i nema razloga biti u sali ukoliko građani Republike Srbije ne mogu da vide narodne poslanike i da čuju ono što oni zastupaju. Treće, pošto vidimo da je počela izborna kampanja, želeli bismo da znamo, mi poslanici SPS-a, bilo od gospodina Dulića ili nekog drugog, kada će biti datum izbora i koji će izbori biti, da se zna šta se u Srbiji dešava i kakav je redosled događaja,pa ćemo se naravno u odnosu na to svi ravnati kako ko misli da treba.
Reč ima narodni poslanik Milosav Miličković, a zatim narodni poslanik Petar Cvetković.
Dame i gospodo narodni poslanici, javljam se povodom povrede člana 104. Poslovnika Skupštine Republike Srbije, a pre svega želim nešto da kažem vezano za diskusije i želim da podsetim pre svega gospodu iz vladajuće koalicije na neke stvari.
Morate sačekati da se iscrpi ovaj red. Zaista vas molim da napravite red u sali. Nemojte podignutim rukama ometati govornika.
Ne ometaju oni mene. Albijaniću, čim nema prenosa mislite da možete da radite šta hoćete, vratite vreme. Ne ometa mene niko, nego me vi ometate. Vratite mi vreme, jedan minut i 12 sekundi.
Ne mogu da vam vratim vreme, vama su vaši poslanici oduzeli vreme.
Vratite to, inače neću odavde otići. Vratite mi vreme nazad. Niste mi vratili vreme, minut i po ću duže govoriti. Sada je minut i 30 sekundi. Dakle, još 2000. godine, gospođo Nado Kolundžija, kada ste pučem došli na vlast, tada u taboru Nebojše Čovića, moram da vas podsetim na neke od afera, bez obzira što nema TV prenosa. To su po pravilu lopovske afere.
Poštovani kolega, molim vas da vodite računa kako se obraćate kolegama poslanicima.
Sartid. Nemojte da me prekidate, odlično se obraćam, stvarno nema smisla.
Zaista vas molim.
Namerno sam koleginicu Nadu Kolundžija pomenuo, zato što je pričala sa gospodinom Milošem Aligrudićem i namerno sam vas pomenuo da me saslušate. Nisam nikoga vređao, nisam od tih. "Primerak", i za tebe ima leka, polako, smiri se. Da krenemo malo o ovim lopovskim aferama. Dakle, hronološki - afera, pa onda glavni učesnici tih afera, a evo pet minuta kada bude, onda ću otići sa ove govornice. "Sartid", prva afera; akteri: Đinđić, Vlahović, Đelić. Cementare - Kolesar, Janjušević, Vlahović. Šećerane - Miodrag Kostić, Đinđić, Đelić. Nacionalna štedionica - Đinđić, Dinkić, Đelić. Bodrum - Šutanovac, Vesić, Srđa Popović, Čeda Jovanović. Beopetrol - Zoran Živković. Duvanska afera - Đinđić, Pudlica, Čović, Cane Subotić-Žabac. Drumska afera - Velja Ilić, braća Nedeljković. Asfaltna afera - Zoran Đinđić, Čume... [[isključen mikrofon]]
Dakle, zaista, kolega Miličkoviću, završili ste izlaganje. Zahvaljujem na tome. Nemojte tako da se ponašate za skupštinskom govornicom. Ne možete uzurpirati skupštinsku govornicu. Reč ima narodni poslanik Željko Tomić, a zatim narodni poslanik Zlatan Jovanović.
Poštovani predsedavajući, poštovane dame i gospodo narodni poslanici, reklamiram povredu Poslovnika, član 103. stava 1, koji kaže da govornik može da govori samo o pitanju koje je na dnevnom redu. Javljam se povodom amandmana na član 15. narodnog poslanika Veroljuba Arsića koji glasi - da se taj član briše. U obrazloženju stoji da svako pravno i fizičko lice mora da odgovara za štetu koju učini. To niko ne spori, niti je u Predlogu zakona bilo kako drugačije rečeno. Naprotiv, članom 15. ovog zakona dodaje se novi član 180a, kojim se pitanje odgovornosti NBS, i zaposlenih u NBS koji obavljaju poslove nadzora u oblasti osiguranja, izjednačava sa odgovornošću onih koji vrše nadzor u bankarskom poslovanju, čime se odgovornost NBS i njenih zaposlenih u pojedinim sektorima rada jednostavno stavljaju u isti položaj. Takođe, moram da se složim sa Vladom, koja amandman ne može da prihvati zato što ''za štetu pričinjenu vršenjem službene dužnosti se ne odgovara na isti način, kao za bilo koju drugu primenjenu štetu. Ova odredba ne isključuje pravo na naknadu štete, već u skladu sa opštim principima odgovornosti za štetu, bliže precizira samo odgovornost za tu prouzrokovanu štetu, što uopšte nije ni u kakvoj suprotnosti sa odredbom člana 124. Zakona o državnim službenicima sa gledišta odgovornosti zaposlenih. Takva odredba se ne može smatrati neustavnom, što jeste ono o čemu pričam. Isto se može posmatrati u odnosu na član 35. stav 2. Ustava Republike Srbije, koji propisuje da svako ima pravo na naknadu materijalne ili nematerijalne štete, koju mu nezakonitim ili nepravilnim radom prouzrokuje državni organ, imalac javnog ovlašćenja, organ autonomne pokrajine ili organ jedinice lokalne samouprave. Predložena odredba odnosi se na zaštitu NBS i zaposlenih koji profesionalno i savesno vrše svoju dužnost, osim ukoliko se dokaže da je šteta prouzrokovana namerno ili iz krajnje nepažnje.'' Samim tim, mislim da je obrazloženje vrlo jasno i konkretno i da ovaj amandman zaista smatram suvišnim i besmislenim.
Reč ima narodni poslanik Zlatan Jovanović, a zatim narodni poslanik Petar Cvetković.
Dame i gospodo narodni poslanici, meni je žao što nema TV prenosa večeras posle šest sati, jer prosto mislim da ovaj dan danas nije izgubljen, kako je neko ovde to rekao. Mislim da su građani Srbije danas mogli dosta toga da vide i čuju i da se uvere kakva je priroda i karakter DS, da shvate suštinu politike DS. Naime, danas u Srbiji DS ne bira sredstva da ostvari jedan cilj, a cilj je pozicioniranje pred izbore. Znači, treba danas silom preuzeti vlast u onim opštinama u kojima inače nije vlast dobijena redovnim putem na izborima. Treba preuzeti i ono malo lokalnih budžeta koji nisu pod kontrolom DS, da bi se imalo sa čim na izbore, da bi se mogli građani kupiti, da bi se glasovi kupili i da bi se ostvario što bolji izborni rezultat. To je cilj DS, cilj koji opravdava sva sredstva i za njih su sva sredstva u ovoj situaciji dozvoljena. Samo ću podsetiti, nažalost samo vas ovde, da danas u Srbiji imamo 19 opština u kojima je vanredno stanje. U 19 opština u Srbiji danas su privremene mere. Pre nekoliko dana, ministar Marković je ovde rekao kako on nije odgovoran, jer on je ministar tek od maja, ali ću da vas podsetim da je u opštini Užice poslednja sednica SO održana u junu prošle godine, godinu i po dana traje to neustavno stanje u opštini Užice. Ministar Marković je mogao, kada je u maju izabran ovde za ministra, da raspiše izbore u opštini Užice, ali nije hteo, jer je od tog momenta i DS ušla tamo u Privremeno veće i može sada sa ostalim partnerima koji su u koaliciji da raspolaže sredstvima građana opštine Užice bez kontrole lokalne skupštine. To je samo jedan segment, jedno svetlo na moral DS. Neko je pričao danas od poslanika iz DS o moralu. Da vas samo podsetim, setite se samo onih afera ovde u ovoj sali koje su se desile 2001, 2002. i ostalih godina. Vi ste uveli krađu glasova u Skupštini Srbije kao vrhunski demokratski princip, vi ste glasali iz Soluna, Bodruma. Ovde imamo i video-zapis, video-snimke kako poslanici DS, nažalost dame, preko klupa svojih glasaju u red ispred karticama drugih poslanika. Molim vas više vi iz DS nemojte o moralu, prosto ne ide uz vas.
Reč ima narodni poslanik Petar Cvetković, a zatim narodni poslanik Srboljub Živanović.
Ko o čemu, poslanici DSS o zakonu na dnevnom redu. Dame i gospodo narodni poslanici, moram iskoristiti Poslovnik, član 103. i 104. Rekao sam, po članu 103. poslanici su dužni da govore o tački koja je na dnevnom redu, povezujem sa članom 104, jer diskusija mnogih poslanika koji se javljaju po Poslovniku, a koji su van dnevnog reda, čak nemaju nikakve veze niti dodirne tačke sa istim, vređa dostojanstvo ovog parlamenta i samih građana Srbije. Stoga ću, kao i moji prethodnici iz DSS, sada u ovih tri minuta, a zatim do kraja ovog zakona, razmotri Predlog izmena i dopuna Zakona - govoriti o temi koja je dnevni red. Podsetio bih poslanike, one koji su zaboravili šta je na dnevnom redu današnjeg zasedanja, da je donošenjem Zakona o osiguranju krajem maja 2004. godine stavljen van snage dotadašnji zakon o osiguranju imovine i lica koji je, sa više izmena, počev od 1996, sa poslednjim izmenama u 1999. godini, bio na snazi. Kao što je gospodin Radojko Obradović izneo za ovom govornicom danas, rešenja sadržana u ovom zakonu usvojenom maja 2004. godine proizašla su iz potrebe podizanja kvaliteta obavljanja delatnosti osiguranja u skladu sa standardima koji postoje u razvijenim tržišnim privredama. Stoga su i rešenja koja su data novim zakonom bila neuobičajena, naročito za naše društveno-ekonomske i političke prilike, pa je stoga nakon početka, kao što je označeno i u obrazloženju Predloga Vlade, u primeni ovog zakona uočeno da postoje neka rešenjakoja je potrebno precizirati ili promeniti, usled čega je i usledio Predlog izmena i dopuna, odnosno Predlog Vlade.
Izvinjavam se, gospodine Cvetkoviću, zaustavite se malo. Gospodine Mijailoviću, molim vas da malo vodite računa. Ima još 10 sekundi, gospodin Mijailović je napravio problem.
Da li mogu nastaviti? Koliko imam vremena?
Imate 10 sekundi, gospodine Cvetkoviću.
Poštovaću Poslovnik, pa se stoga odmah prijavljujem da govorim o amandmanu u sledećem javljanju. Hvala.
Hvala, gospodine Cvetkoviću. Gospodine Mijailoviću, shvatio sam da vi nećete, da odustajete? Ne odustajete. Reč ima narodni poslanik Srboljub Živanović, a zatim narodni poslanik Predrag Mijailović Lune. Užičani nikad ne odustaju.
Dame i gospodo poslanici, kao što vidite, DS se sekira što je propao jedan dan, ali se ne sekira što je prošlo sedam godina njihovog mafijaškog rada. Dame i gospodo, to nisam rekao ja, vi ste to rekli, jer stečajna mafija, građevinska mafija i da ne nabrajam sve mafije koje su ušle u pore života današnje Srbije. Dame i gospodo, kada ste dolazili 2000. godine na vlast imali ste glavne floskule ili teze, a to je - demokratija, transparentnost, da ne nabrajam, borba protiv kriminala i lopovluka, privatizacija da se zna ko je titular, pa ulazak u Evropu. Pitam vas - gde se danas Srbija nalazi. Demokratija, to je u stvari volja naroda, a vi ste pokazali da ste milion ljudi poslali na ulicu, da ekonomsko-socijalni program uopšte ne postoji, da je danas veliki broj onih koji koriste narodne kuhinje. Što se tiče vašeg transparentnog rada, vi ste to transparentno pokazali kako funkcioniše DOS-ovska vlast, odnosno kriminalna DOS-ovska vlast. Što se tiče privatizacije, tu dobro znamo kako su gospodin Vlahović i gospodin Petrović, koji su u krvnom srodstvu, kako su njih dvojica danas osakatili Srbiju. (Predsedavajući: Molim vas, vodite računa kako se izražavate.) Molim vas, govorim biranim rečima. Vrlo je bitno, mislim da je trebalo svakoga ko je kandidat ili član Vlade da se prvo stavi na lekarsko ispitivanje. Jer, verujte mi, Dušan Petrović je čovek koji je neuropsihijatrijsku kliniku koristio... nemojte me prekidati, molim vas... čiji je dosije nestao... (Predsedavajući: Molim vas, gospodine Živanoviću, davodite računa šta govorite za skupštinskom govornicom.) ... jer čovek koji ga je lečio postavljen je za potpredsednika opštine, još u vremenu kada je Dušan Petrović bio predsednik opštine. Molim vas, vi imate fašistički pokret, ovako kao što umete da zaustavljate, gospodine, pustite me da završim, jer sigurno sve što govorim je istinito, jer sam srpski radikal. Vi ste komunistička deca. Isto Daniela Lovrin je komunističko dete. Opljačkala je budžet šabačke opštine, jer je izgradila zelenu pijacu, jer je kupila stan, jer je htela svoj mafijaški marifetluk da pokrije, baš ovde, govoreći o srpskim radikalima. Dame i gospodo, vi ste zloupotrebili ovu govornicu, ne ja nego vi DOS-manlije, jer sedam godina vladate i uništavate Srbiju. Hvala.
Gospodine Živanoviću, upozoravam vas da morate da vodite računa kakve termine upotrebljavate za skupštinskom govornicom, ozbiljno vas upozoravam. Gospodine Mijailoviću, šta je bilo na kraju? Odustao, konstruktivno odustao. Hvala vam. Reč ima narodni poslanik Branimir Đokić. Nije prisutan. Reč ima narodni poslanik Avramović.
Dame i gospodo narodni poslanici, i danas prilikom mog prvog izlaska za ovu skupštinsku govornicu obećao sam da ću dobro pratiti šta će izneti svaki govornik sa ove govornice. Evidentirao sam određene laži, neistine pojedinih predstavnika političkih stranaka. Dakle, prvo što bih izneo, pre nego što počnem da čitam, ukratko o tim lažima. Moram da vam skrenem pažnju na sledeće: od 2000. godine daje rezultate parola DS koja kaže – živela batina, živela korupcija, živela pljačka. U Srbiji je od 2000. godine uveden kodeks novog životnog ponašanja i vrednosti života, gde se građani stide poštenja i rada, gde se stide i plaše pameti i zakona. Zbog toga sam danas ovde izašao da čitam citate pojedinih predstavnika političkih stranaka. Gospodin Vukičević iz Nove Srbije je ovde danas pomenuo, u prepodnevnoj raspravi za skupštinskom govornicom, odnosno izneo je raznorazne gluposti. Ne bih sada da podsećam šta su gluposti funkcionera Nove Srbije, jer nisu prisutni u sali, jer imam veoma rigoroznog predsedavajućeg koji krade svaku sekundu SRS... (Predsedavajući: To je netačno). ... koji ne poštuje poslanike proporcionalno njihovoj zastupljenosti u Skupštini i koji nema isti aršin, pa ću zbog toga skratiti svoje izlaganje. Kaže poslanik iz Kraljeva, koji je iskočio iz tenka, da treba da se vratimo na dnevni red, a ovde ste se svi poslanici iz DS javili po Poslovniku da nam se to objasne. Ovde izmišljaju neke neistine o nekim opštinama u Srbiji, optužujući nas za nešto za šta nemaju konkretne dokaze. Preporučujem i vama predsedavajući i MUP-u Srbije da uzmu stenograme sa današnje Skupštine i da sve optužbe poslanika opozicije i pozicije uvrste u svoj rad, i neka dođu do rezultata i onda ćemo lepo videti koje su optužbe tačne i koje nisu. Onda ćemo imati jedan problem, jer će leva strana ove sale biti poluprazna. Druga stvar, gospođa iz G17 je ovde navela sa ove govornice da će organi MUP po pitanju slučaja o kom je govorio gospodin Batić uraditi svoj deo posla. Neće, gospođo iz G17, organi unutrašnjih poslova uraditi svoj deo posla, to najbolje znam. Prebijen sam ispred opštine Savski venac. MUP nikad nije doneo nijedan izveštaj, nijedno rešenje, tako da sprega između vlasti i mafije nikada nije došla na videlo. Naravno, neće ni doći dok srpski radikali ne dođu na vlast. Treća stvar, ovde nam se čitaju neke pesmice, neki stenogrami, nekih poznatih filozofa. Hajde, kada čitate, da vam kažem, pošto sam prepoznao da ste čitali Martina Hajdegera koja glasi - došlo vreme da se greh uzdiže, a vrlina obara. Ovo je dokaz na današnjoj Skupštini. Hvala.
Reč ima narodni poslanik Vitomir Plužarević, zatim narodni poslanik Petar Cvetković, pa narodni poslanik Dušan Stupar. Izvolite.
Dame i gospodo, član 225. i 226. Politički i državni teror se dešava danas u Srbiji, odnosno konkretno danas smo raspravljali o problemima u lokalnoj samoupravi u Rumu. Danas smo vas ovde obavestili, odnosno naznačili smo samo i napravili sliku kako vi to na jedan demokratski način preuzimate vlast u Srbiji. Koja je to slika? Ta slika je viđena, ta slika je prepoznatljiva, a tu sliku vi na jedan nekulturan, odnosno nevaspitan način šaljete u svet. Zašto je to nekulturan i nevaspitan način? Zato što upotrebljavate silu. Ta sila je viđena putem TV ekrana. Videlo je mnogo ljudi, mnogo građana, konkretno ste u Rumi napravili jedan mali film, koji može da bude edukativnog karaktera i da se prikazuje u Srbiji kako to demokrate dolaze na vlast na lokalnom nivou. Mi smo vas obavestili danas i obaveštavaćemo vas na svakoj Skupštini ovde u Republičkom parlamentu, sve do tog trenutka dok vi ne shvatite da na taj način i tom tehnologijom ne možete ići dalje. Zašto je ministar za lokalnu samoupravu, gospodin Marković, poslao policiju u Rumu? Zašto je upotrebio silu od 100 ljudi da preuzmu pečat? Taj pečat je čudo jedno, danas je šef poslaničke grupe gospođa Nada Kolundžija, u svom, da kažem, ovako obraćanju, taj pečat fokusirala i govorila, pečat sa jednim posebnim naglaskom. Ne možete vi preuzeti i uzeti pečat na silu bilo gde, a to ste pokušali i želeli da uradite i u Surčinu, želeli ste to da uradite i u Staroj Pazovi. Tamo ste više od mesec dana demonstrirali neki vaš prepoznatljivi komentar, a taj komentar je bio sastajanje ispred opštinske skupštine. Mi ćemo najverovatnije sutra, a možda i u narednom periodu pokazati vama da to što vi radite u Rumi nije u skladu sa ljudskim i zakonskim normama. Smatramo da će sigurno u Rumi SRS pokazati da smo demokrate, u demokratskom maniru se ponašamo, ne kao vi. Vi imate prefiks demokrate, a mi srpski radikali ... (Predsedavajući: Hvala, gospodine Plužareviću.) Još jednu rečenicu. Jedan mladi poslanik ovde je komentarisao da su pobedile neke političke opcije u Petrovaradinu. U Sremu su pobedili srpski radikali sa 40%, a to što se desilo u Petrovaradinu verovatno je tamo neka minorna mesna zajednica o kojoj mi... (Predsedavajući: Hvala, gospodine Plužareviću.) ...u ovom trenutku i ne razmišljamo.
Reč ima narodni poslanik Petar Cvetković, zatim narodni poslanik Dušan Stupar.
Dame i gospodo, javio sam se ponovo po Poslovniku, jer ste me sprečili da za prethodna tri minuta kažem o amandmanu. Pored sveg dobacivanja, mi poslanici DSS znamo svoj zadatak. Naš zadatak je da pričamo o zakonu na dnevnom redu i danas o amandmanima. To smo upravo i činili. Ponovo ću nastaviti po amandmanu, pored toga što sam vas podsetio na donošenje zakona o osiguranju, vreme donošenja i neke probleme koji su se u njegovoj primeni uočili, te izražene potrebe za donošenjem ovih izmena i dopuna koje su predložene sadašnjim Predlogom o izmenama i dopunama Zakona o osiguranju. Moram reći i neku konkretnu reč o pojedinim amandmanima. Pri tom, nadam se da nećete zameriti, jer s obzirom da se javljamo po Poslovniku, mi poslanici DSS nismo hronološki bili u mogućnosti da se javljamo i pratimo po brojevima amandmane, pa tako da idemo redosledom kojim su i označeni. Stoga dolazi do nekog utiska da o nekom amandmanu govorimo više puta. Mi smo nastojali da sve amandmane obradimo, a ono što je zajedničko većini amandmana, kao i amandmanu gospodina Srete Perića na član 5, jeste da se zahteva brisanje pojedinih odredbi Predloga zakona o izmenama i dopunama. Pored toga što je takav predlog da se briše određeni član u samoj svojoj biti problematičan i samim tim što čitavu koncepciju zakona stavlja na pogrešnu osnovu i nastoji da čitav zakon preko jednog rešenja dovede do apsurda, da bi se zato u dnevnopolitičke svrhe koristilo da zakon nije dobar i nije prošao, to se pokušalo više puta. To neće proći ni ovog puta, bez obzira na sve to što pokušavate da me dekoncentrišete i da ne govorim. Nisam zaboravio, govorim o amandmanu koji je podneo narodni poslanik Sreto Perić na član 5. Predloga zakona koji glasi: član 5. briše se. Amandman ne treba prihvatiti nikako, sa čim se u potpunosti slažemo. Nema problema, javiću se ponovo. Hvala.
Narodni poslanik Dušan Stupar, zatim narodni poslanik Đorđe Mamula. Izvolite.
Dame i gospodo narodni poslanici, inspirisan govorom gospodina Cvetkovića o poštovanju poslanika koji podnose amandmane, gospodine Cvetkoviću, pošto znam da ste bili poslanik u prethodnom sazivu, da nam saopštite ... (Predsedavajući: Samo mi kažite koji član Poslovnika.) Isto kao prethodni govornik, po istom principu kako su vaše kolege izlazile, član 104. i član na koji se malopre pozvao gospodin Cvetković. Gospodine predsedavajući, uzeli ste mi 25 sekundi. (Predsedavajući: Vratiću vam vreme, morate se pozvati na Poslovnik.) Gospodine Cvetkoviću, pošto ste malopre rekli da se brinete o amandmanima koje poslanici predlažu, da radite na tome ozbiljno, molio bih da za sledeću sednicu iznesete koliko je bilo amandmana opozicije 2000, 2001, 2002. do 2007. i koliko ste ozbiljno vi to uradili, koliko ste amandmana prihvatili. Što se tiče vaše teorije o legalizmu DSS, šef poslaničkog kluba DSS Miloš Aligrudić, gostujući u jednoj emisiji RTS, kao prethodna vlada, dao je jednu izjavu koja treba da uđe u Ginisovu knjigu rekorda. To je jedan apsurd. Kaže ovako: ''Ova vlada je toliko mnogo radila, da smo mnogo reformskih zakona usvojili''. A voditeljka pita: ''Izvinite, šta ćete raditi?''. ''Sledeće godine ćemo primenjivati te zakone''. To je jedna neobaveštenost. Zakon važi od dana objavljivanja. Tako se vi i danas ponašate. Danas nama prebacujete da vas sprečavamo da radite, da poslanici opozicije prave opstrukciju, ali od formiranja Vlade novog-starog DOS-a, zakoni koje ste morali po Ustavnom zakonu da predložite i da se danas pozivate da morate da raspišete izbore, nijednog zakona dosad nema u skupštinskoj proceduri, ostala su samo prazna obećanja i poslanicima i građanima. Što se tiče DSS, koja je u prethodnom sazivu imala ministra za lokalnu samoupravu, na zahtev odborničke grupe SRS, uputili smo zahtev za odluku o ustavnosti za raspisivanje izbora na mesnim zajednicama na Zvezdari. Dobili smo odluku Ustavnog suda, ali predsednik opštine Zvezdara Milan Popović do današnjeg dana nije raspisao izbore za mesne zajednice u lokalnoj samoupravi. To pokazujete kako vi poštujete odluke suda, kako poštujete zakone. U svim ovim opštinama gde ste uveli privremene mere, gde je to mimo zakona, gde je prošao određeni rok, vi tu isto pokazujete kako poštujete zakone. Isto vam je svež primer u gradu Beogradu. Na kraju, moram da vam kažem, jer šest ili sedam godina stalno pričate pozivajući se na 5. oktobar. Gospodo poslanici, oktobarska revolucija ni u Rusiji nije donela ništa dobro, a pogotovo vi 5. oktobra ovom narodu ništa niste doneli dobro.
Reč ima narodni poslanik Đorđe Mamula, zatim narodni poslanik Petar Jojić.
Ukazujem na povredu člana 103. Poslovnika, prema kome je poslanik dužan da govori o tački dnevnog reda, a raspravljamo o amandmanima na Predlog zakona o izmenama i dopunama Zakona o osiguranju. To dobacivanje ostavite za utakmice. Dakle, govoriću o amandmanu na član 13. koji je podneo poslanik Oto Kišmarton. Ovaj amandman je ocenjen kao neprihvatljiv, pre svega kada je reč o stavu 2. ovog člana. Jasno je da je neophodno da Republika Srbija ipak pristupi STO. Ako bi se uvažio ovaj amandman, samim tim bi bila dovedena u pitanje i sadržina zakona i odluka da se pristupi STO, kojoj je veliki deo civilizovanog sveta pristupio, tako da nema razloga da se stav 2. ovog člana briše i da se time dovodi u pitanje opredeljenje za pristupanje ovoj organizaciji. Pored toga, vrlo je važno da se obrati pažnja da prodaja usluga osiguranja više ne može da se vrši putem različitih ugovornih odnosa, putem multilevel sistema. Prema tome, iz sadržine stava 1. i 2.ovog člana zakona jasno je da je on u skladu i sa Ustavom, tako da bi ovaj amandman trebalo odbiti. Mislim da poslanička grupa DSS-NS neće prihvatiti ovaj amandman.
Reč ima narodni poslanik Petar Jojić, Jorgovanka Tabaković, Sulejman Spaho. Izvolite, gospodine Spaho.
Braćo i sestre, dame i gospodo poslanici, dva razloga postoje zašto tok ove skupštine ide ovako. Prvi razlog je rekao gospodin Todorović, da nam što pre objasnite kada ćete raspisati izbore. Ono kako je počelo po Poslovniku, to jeste situacija koja se dešavala i koja se još uvek dešava u Rumi, ulazak policije. Neko od naših poslanika, mislim da je to gospodin Marković, zatražio je od predsednika Skupštine da što pre izvesti poslanike šta se to dešava. Sve da ste to uradili, najverovatnije bi ova skupština išla onim tokom kako treba da ide. Što se tiče Loznice i onog nemilog događaja - bacanje bombe ispod auta ili kod kuće jednog od odbornika lozničke opštine, gospodina Andrića, znam ga lično i žao mi je što se to dešava baš u mom gradu, koga najviše na svetu volim, ali moramo se pitati zbog čega. Jedan od razloga je to što se u Loznici već duže vremena pojavljuje mito, korupcija, a razlog je taj što od 10-15 hiljada radnika koji su radili u ''Viskozi'' više niko ne radi. Gospodin Batić je rekao da je gospodin Andrić u opoziciji. Prava opozicija u Loznici jeste SRS. Sve vreme od 2000. godine, pa sve do sada, govorimo o kriminalu, o korupciji, o mitu, posebno moja malenkost, kao poslanik, jer imam mogućnosti kroz medije, što pisane, što javne, da prozivam, i više puta sam i ovde prozivao dotične tajkune Loznice, koji vrše kriminal, korupciju ili mito u Loznici. Verujte mi, mogu da kažem da nikad nisam imao problema, niko mi nije pretio, niko nije na neki način pretio meni i mojoj porodici, ali mora se pitati i policija u Loznici, a većina njih je u sprezi sa kriminalom. I to smo dokazivali i dokazali smo u više navrata da su policajci učestvovali u kriminalu u Loznici, pa molim policiju, ne lozničku, nego republički SUP, da dođe i što pre otkrije počinioca ovog događaja koji se desio u Loznici. Drago mi je što je gospođa Kolundžija došla. Pričao sam o gospodinu Andriću, a vi njega dobro poznajete, zajedno ste bili u stranci, dok ste bili u stranci gospodina Čovića. Poslao mi je pre dva dana na mobilni telefon poruku i rekao...
Gospodine Spaho, nemojte čitati poruke. Hvala vam. Reč ima narodni poslanik Miša Dimitrijević, a zatim narodni poslanik Vjerica Radeta.
Gospodine predsedavajući, dame i gospodo narodni poslanici, jedna ispravka predsedavajućem, vezano za moje ime, ja sam Milan Dimitrijević, a nadimak je takav kakav je gospodin potpredsednik izgovorio, tako da smatram to jednom omaškom Javljam se po članu 103. stav 1. i po članu 104. Iz člana 103. Poslovnika, koji govori da poslanici treba da govore o dnevnom redu, proističe i druga stvar, a ta stvar se odnosi na to što je dosta poslanika koji se nalaze u sali na stalnom radu u Skupštini Republike Srbije. Dakle, neko ko se drži dnevnog reda – vi se držite, gospodine Krasiću, ali malo zalutate, znate – a prima novac o kome se čak i u medijima diskutuje, svakako mora da se zapita zbog čega to radi, i da li je taj novac koji je podignut sa blagajne i ta plata koja se isplaćuje zaslužena ovakvim načinom rada. Dakle, to je jedna stvar. Druga stvar je član 104. Poslovnika, koji govori da poslanici treba da se sa uvažavanjem odnose jedni prema drugima. Ovde se govorilo mnogo o raznim mafijama, duvanskoj, putnoj, carinskoj, ovoj, onoj, ali mi pade na pamet jedna činjenica i jedno stanje iz vremena pre devet godina. To je bilo vreme Potemkinovih sela i brzih pruga. Da pojasnim o čemu se radi. To je bilo vreme kada se jedna kompozicija od par vagona šetala 300 metara u pravcu Loznice i 300 metara u pravcu Valjeva, i to se predstavljalo kao brza pruga. Interesantno je da je tadašnji ministar saobraćaja, gostujući na jednoj televiziji, koja na svu sreću više ne postoji, na pitanje dokle se stiglo sa realizacijom ideje brzih pruga odgovorio na sledeći način - šta će nama brze pruge, putnik sedne u Subotici, protutnji do Dimitrovgrada za pet minuta i nema vremena kafu da popije.
Hvala vam. Reč ima narodni poslanik Vjerica Radeta, a zatim narodni poslanik Momir Marković.
Dame i gospodo poslanici, gospodine predsedavajući, vas bih najpre zamolila da pozovete stručne službe da regulišu ovo stanje nepostojećih poslanika po ovim redovima i po stanju na ovoj tabli.
Gospođo Radeta, vratiću vam vreme, nema nepostojećih poslanika, vidite prisutne poslanike, a što se tiče kvoruma, on se utvrđuje na početku radnog dana, u 10,00 sati. Hvala vam. Molim da nastavite svoje izlaganje.
Gospodine Albijaniću, vama danas nešto nije u redu sa sluhom. Uopšte nisam govorila o kvorumu, nego sam govorila o činjenici da narodni poslanik ne može i ne sme da ostavi karticu u svojoj identifikacionoj jedinici ako izađe iz sale. Tražila sam da se to stanje ispravi, jer takvo stanje postoji, neodgovarajuće u ovom parlamentu.
Gospođo Radeta, da se razjasnimo još jednom, vratiću vam vreme. Kartice su bitne za kvorum i glasanje, nisu bitne u toku dnevnog zasedanja. Znate i sami da je to izmenjeno Poslovnikom. Hvala vam. Nastavite po Poslovniku, kako ste se javili.
Gospodine Albijaniću, to nije izmenjeno u Poslovniku. U Poslovniku i sad stoji da narodni poslanik kad izađe mora sa sobom da nosi karticu. Ne znam koji ste Poslovnik čitali, ali to je vaš problem. Član 104. Poslovnika Narodne skupštine danas se ovde krši od 10,00 časova od strane predsednika parlamenta, gospodina Olivera Dulića, i od strane predsedavajućih koji su ga danas kao potpredsednici zamenjivali na mestu predsedavajućeg. Neverovatno je kako imate različit aršin prema poslanicima SRS i prema poslanicima ostalih poslaničkih grupa, i vi gospodine Albijaniću i ostali koji su bili na vašem mestu. Vi možda mislite da smo mi danas govorili o povredi Poslovnika, da smo čekali vreme da se prekine televizijski prenos i da i mi prekinemo da vam ukazujemo na povredu Poslovnika. Naravno, neće se to desiti. Podsećam vas da smo mi više noći čak proveli u ovom parlamentu kad nas je samo 23 do pet sati ujutru govorilo, u vreme, naravno, kad nije bilo televizijskih prenosa. Istina je da se mi obraćamo javnosti, ali postoje i stenogrami i mi želimo da vrlo ozbiljno, kao i jutros u 10,00 sati, i danas, i noćas i dokle god ovo bude trajalo, da radimo, za razliku od vas gospodo koji ste pokazali da su vama samo bitni nastupi na ovom mestu kad imamo televizijske prenose. Prvo je neverovatno ono što se desilo od strane predsednika poslaničke grupe DS gospođe Nade Kolundžija. Gospođo Kolundžija, bila sam u najmanju ruku šokirana, da ste vi tako neozbiljna žena to nisam očekivala. Da izađete ovde i da kažete - poslanici DS više neće da se javljaju po Poslovniku. Pet minuta posle toga, onako besna, ljuta, kao ništa nije rekla, mogu ponovo da se javljaju. Nemamo mi ništa protiv, neka se javljaju i sad, ali vidim da više nemaju taj interes. Kao što me vrlo iznenađuju poslanici DSS, uredu je, vaša namera da učestvujete u radu ovog parlamenta je nešto što je vrlo pozitivno. Ali, postoji jedan problem, vi pokušavate ceo dan ovde da govorite o amandmanima reklamirajući član 101. Poslovnika, što vi naravno dobro znate da nema veze jedno sa drugim, a pogotovo mi je sad zabrinjavajuća vaša neprincipijelnost. Pa, vi ste se uvek zalagali ako se priča o amandmanima da ovde mora da sedi ministar. Kako ste sada danas sebi dozvolili da govorite o amandmanima, zloupotrebljavajući Poslovnik, gospodine Albijaniću, i da govorite o amandmanima u odsustvu ministra. Nisam završila, pa vas molim da me pišete ponovo da govorim.
Morate otići da bi ponovo došli. Hvala vam. Uopšte o vašim namerama nisam razmišljao kao predsedavajući. Imam isti odnos prema svim narodnim poslanicima i vi to dobro znate. Posebno upozoravam poslanike koji ne upotrebljavaju adekvatne reči za skupštinskom govornicom. To je moja dužnost po Poslovniku. Reč ima narodni poslanik Momir Marković.
Član 226: "Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara i funkcionera u drugim republičkim organima i organizacijama, o pitanjima iz okvira prava i dužnosti ovih funkcionera, iz nadležnosti organa na čijem se čelu nalaze, a koja su mu potrebna za ostvarivanje funkcije narodnog poslanika". E pa, dame i gospodo narodni poslanici, vratite mi vreme, citirao sam Poslovnik, gospodine Albijaniću. (Predsedavajući: Samo vi nastavite svoje izlaganje. Izvolite.) Dame i gospodo narodni poslanici, da bih obavljao funkciju narodnog poslanika potrebna su mi sledeća obaveštenja i objašnjenja: ko je i u čije ime poslao odred od stotinak policajaca u zgradu Skupštine opštine Ruma, u Gradsku kuću, kako se inače tamo zove, da otme pečat, da ukloni predsednika opštine gospodina Srđana Nikolića, koji je inače biran na neposrednim izborima i nikakve veze nema sa Skupštinom opštine? Predsednik Skupštine opštine bira se iz redova odbornika. On je biran na neposrednim izborima. Policija mu nije dozvolila da uđe u Gradsku kuću, čak i kada je trebalo da ode tamo gde car ide peške. Pitam funkcionere koji su poslali ovu ekipu, ko je poslao onu individuu, koga ona predstavlja, šta radi u Ministarstvu, ako uopšte radi u Ministarstvu, s obzirom na to da policajci nisu imali identifikacione pločice na reverima, pa se nije moglo pročitati ko su, ime i prezime im se nije moglo pročitati, stiče se utisak da je po sistemu drumskih razbojnika utrčano u Skupštinu opštine. Ne znamo ko je bila žena koja je predvodila policajce, ne znamo ko su bili policajci jer nemaju identifikacione tablice sa imenima, ne znamo na osnovu kog dokumenta; jer, dozvolićete, ovo što je potpisao ministar Milan Marković – i molim vas, dame i gospodo narodni poslanici, kada govorite o ministru Markoviću recite - Milan Marković, ne bih da se na prezime Marković ta ljaga, njegova ljaga, zalepi – ovo što ne predstavlja bukvalno ništa. Čak ni mišljenje, čak ni stav (dijagnoza je tebi potrebna), a ovde se radi o dokumentu koji ne predstavlja dokument, radi se o papiru koji ništa ne znači, jer piše gore Skupština opštine Ruma i dalje ništa, u potpisu ministar Milan Marković. Taj ministar kaže: ''Naime, nesporno je da je na 28. sednici Skupštine opštine Ruma, održanoj 12. septembra 2007. godine, nakon što je otvorio sednicu, predsednik Skupštine dr Ljubiša Jezdimirović konstatovao da su odbornici Ružica Divinić, Snežana Brkić i Ozren Bojić podneli ostavke na funkciju odbornika te da im je, saglasno članu 45. stav 1. tačka 2. Zakona o lokalnim izborima, prestao mandat odbornika Skupštine opštine Ruma.'' Zapisnik sa sednice Mandatno-imunitetne komisije Skupštine opštine Ruma, održane pre toga, komisija konstatovala prestanak mandata odbornika Skupštine opštine Ruma. Predsednik Skupštine opštine Ruma, nakon otvaranja sednice, konstatovao prestanak mandata. U ovom pismu, ljubavnom pismu, jer ništa drugo ne predstavlja, ministar protiv lokalne samouprave Milan Marković, kaže - naime, ne postoji termin neopoziva ostavka. Izbrišite to neopoziva, ali ostavke su bile na Mandatno-imunitetskoj komisiji, ona je konstatovala ostavke, predsednik Skupštine opštine je, po otvaranju sednice, konstatovao da je prestao mandat odbornicima. Elem, našli se ljudi da neke građane uvode u odborničke klupe. Ne može to tako, dame i gospodo, tražim od onih koji su poslali ovaj odred policije privatnim autobusima, verovatno u privatnoj režiji, jer vidim da ima dosta policajaca koji privatno biznismene čuvaju, pa je verovatno u privatnoj režiji ovaj vaš koga ste kandidovali za predsednika Skupštine opštine naručio sto policajaca, dva autobusa i ovu individuu, da bi preoteo vlast na hajdučki način.
Po Poslovniku, narodni poslanik Miloljub Albijanić.
Zaista smo se dogovorili, pitao sam da može, javljam se po Poslovniku, član 104. Gospodine Miličkoviću, zbog vas se javljam. Ako sam vas na bilo koji način lično povredio vođenjem sednice, izvinjavam vam se, nije mi to bila namera, ali sam principijelan prema svim narodnim poslanicima. Ako se koriste termini koji nisu prilagođeni govornici upozoravam. Ako sam na neki način vas lično povredio, to mi nije bila namera, zaista. Zbog toga sam se javio.
Po Poslovniku, dr Paja Momčilov.
Dame i gospodo poslanici, evo danas raspravljamo već ko zna koji sat bez televizijskih kamera. Onda to može da omogući jednu relaksiraniju raspravu i diskusiju. Odmah ću da kažem koji član osporavam, 225. i 226. reklamiram, a mogao bih slobodno i član 104, da se i na njega osvrnem. Jasno je šta se danas događa. Ovde smo izašli i tražimo informaciju kompletnu: zbog čega je morala milicija da interveniše u Rumi, nelegalni i mimo zakona? Zbog čega smo uporni, toliko smo vam objasnili, upravo zbog toga što je već prevršena mera. Nekoliko desetina gradova u Srbiji imaju haos u lokalnoj samoupravi, imaju nametnutu, veštačku, ne voljom građana izabranu upravu. Beograd je bio jedan vrhunac, a Ruma je nešto što je uvođenje tiranije, kojom se želi prekrajanje volje naših birača da se potvrdi. To je razlog. Da je predsednik Skupštine potražio odgovor ili pokazao volju da do odgovora dođe, verovatno bi rasprava tekla drugačije. Imamo sada jednu interesantnu situaciju, kako se ponaša pozicija. Videli smo DS, izađu i kažu - vi ćete da reklamirate Poslovnik, i mi ćemo. Onda mi kažemo - dobro je, videćemo sada naše kolege poslanike, čućemo ih, neke po prvi put. I to je za nas bilo interesantno, da mnoge ovde po prvi put čujemo, i šta oni znaju, i šta umeju. Čuli su ih i građani Srbije do 18,00 sati. Onda odjednom izađe gospođa Kolundžija i kaže - ne, više nećemo. Šta je to? To je nedoslednost. To je isto ono što je na tragu onoga što ste uradili pre neki dan kada ste pobegli iz Skupštine. Pozicija napusti Skupštinu. To je neviđeno i to je kukavičluk. Kolege iz DSS-a šta rade? Izađu legalisti i kažu - član 103. Poslovnika, ima da se govori, i ne pridržavaju se Poslovnika. Počnu da pričaju bez veze, bez prisustva, a član 87. kaže da je potrebno da bude prisutan neko iz Vlade, i onda im to ne treba, i onda pričaju, a nisu dobili reč da raspravljaju o amandmanu, jer o amandmanu se petnaest minuta raspravlja i oni po tri minuta raspravljaju. Prema tome, pustite se tih priča. Odmah se prijavljujem za narednu diskusiju, upišite me molim vas da ne bude ovih manipulacija kojima smo izloženi čitavo vreme. Molim vas da se poštuje redosled. Ne može da izađe neko tri puta za pet minuta, a mi koji smo se prijavili pre tri sata da čekamo dva i po sata. Molim vas, poštujte Poslovnik, kako se ko prijavio tako ima da dobija reč, a ovo što ste uveli ana partes, to je kršenje Poslovnika.
Riječ po Poslovniku ima Miloš Aligrudić, izvolite.
Član 103. stav 1. Tamo piše da se narodni poslanici moraju pridržavati teme dnevnog reda i složio bih se da je teško, kada se reaguje po Poslovniku, govoriti o temi dnevnog reda. Dnevni red je ono što je mimo javljanja po Poslovniku i s te strane ste potpuno u pravu. Međutim, na samom početku naglasio sam danas popodne, posle 15,00 časova kada sam najavio da će poslanici DSS učestvovati na jedan specifičan način na ovoj sednici, da ćemo mi kao i drugi zloupotrebiti javljanje po Poslovniku, ne bi li rekli nešto što je vrlo neuobičajeno. Međutim, ta zloupotreba je nastala da bismo pokušali da skrenemo pažnju šta je na dnevnom redu, a zbog čega se gubi vreme čitav dan. Znači, koristili su poslanici DSS-a priliku, pozivajući se na član 103, koristeći sva tri minuta koja su im na raspolaganju, da kažu nešto o samom zakonu, da prokomentarišu amandmane. Istina je da nema resornog ministra, istina je da to zaista nije u tom smislu prava rasprava o amandmanima i zakonu, to sve prihvatam, te vrste primedbi sve prihvatam, uvažavam i mislim da ste u pravu, ali za nas nije bilo, zbog načina na koji je tekla diskusija u ovoj skupštini tokom celog dana, drugog političkog izbora, sem da na taj način skrenemo pažnju na ono što mislimo. Prema tome, kao što uvažavam pravo drugih da kažu šta misle, koristeći priliku da se jave po Poslovniku, tako eto toliko i ništa više od toga nego molim vas da uvažite naše pravo da na taj način skrenemo pažnju na ono što mislimo da nam je bitno. Naravno da ministar nije tu. Onog trenutka kada se otkoči ovaj problem koji se zove javljanje po Poslovniku, kada uđemo u kolotečinu rasprave o zakonu u pojedinostima, po amandmanima, tog trenutka ćemo mi imati priliku da se obratimo ministru, kako bismo današnje svoje pravo iskoristili da i na ovaj način kažemo nešto o zakonu i o amandmanima koji su bili na dnevnom redu. Verovatno to onda neće biti u ovoj meri u kojoj je to činjeno danas, ali tamo gde bude potrebno imaćemo, naravno, svoju reakciju i govorićemo. Da li ima TV prenosa ili nema TV prenosa, to uopšte nije važno, u pravu su poslanici koji su rekli da, bez obzira da li postoji TV prenos, ono što se ovde govori ostaje u zapisniku, mi smo prosto hteli da danas u zapisniku ostane da smo govorili ili pokušali da govorimo, na jedan možda neobičan način, o onome što je bilo predviđeno da bude na dnevnom redu. To je bio naš način da se izrazimo. Ko ima nešto protiv toga, svaka mu čast, ali ovog trenutka završavajući hoću da kažem, bez obzira što smo do sada iscrpili skoro sve amandmane na članove zakona koji su nam bili od neposrednog interesa da nešto kažemo, u ovom trenutku se po tom osnovu više ne nalazi razloga, tako da nema razloga da dalje učestvujemo na ovaj način u raspravi i ovim završavam. Što se tiče daljih javljanja po Poslovniku, pravo da vam kažem, mi nemamo neku ambiciju da to činimo u ovom trenutku. Bilo nam je važno da ono što smo naumili završimo radi zapisnika i radi stenograma.
Po Poslovniku, narodni poslanik Nebojša Stefanović.
Dame i gospodo, poslanici SRS naravno nemaju ništa protiv da drugi poslanici svoj politički program i način izlaganja iznose na način kako misle da je najkorisnije za njih. Mi smo u prošlosti uglavnom imali primere da se u medijima predstavnici vladajućih stranaka odnose prema poslanicima SRS upravo tako da naše diskusije nazivaju opstrukcijom rada. Teško im je bilo da se prisete. Mi sada ovde diskutujemo jedan dan i već mnogi izražavaju žaljenje kako to već predugo traje, kako to košta, kako je to ovako, kako je to onako. Međutim, kada se setite devedesetih godina kada su poslanici DS-a, koristeći svoje demokratsko pravo, podneli 2.000 amandmana na jedan zakon, tada se o amandmanima moglo govoriti mnogo duže nego sadašnjih 15 minuta, neograničeno. Kada bi primenili samo mere mnogo rigoroznije, današnje, na tih 2.000 amandmana i kada bi se o tih 2.000 amandmana govorilo po 15 minuta, kada bi računali da radni dan traje 12 sati, odbili subote i nedelje, došli bi do cifre da bi rasprava tih 2.000 amandmana trajala 58 radnih dana. Tada naravno to nije bio problem. Problem je kada mi koristimo svoje demokratsko pravo da pokažemo da su zakoni koje vi predlažete štetni po građane Srbije, čak i u ovom Zakonu o osiguranju. Amandmanima koje smo podneli hoćemo da vam pokažemo da, bez obzira što vi kažete da to mora da bude zbog usaglašavanja sa Svetskom trgovinskom organizacijom itd., rešenja iz zakona nanose štetu interesima građana Srbije. Da smo mi ozbiljna zemlja, ozbiljna Skupština, mi bismo prvo interese građana Srbije stavili pre svega drugog i vodili bi računa da li će oni na kraju te priče biti oštećeni, bez obzira sa čim se mi usaglašavali ili ne usaglašavali. Tako radi ozbiljna država, velike države koje su članice te organizacije. Imate slučajeve, evo mi smo glasali ovde i ubeđivali vas, molili da ne potpisujete, ne ratifikujete Sporazum o CEFTI, zato što on nanosi u mnogim oblastima štetu Republici. Vi ste ovde usvojili taj sporazum, a posle toga Vlada je odmah donela odluku da zadrži monopol u sferi prometa naftnih derivata, o čemu smo mi govorili da će biti vrlo velika šteta ako se to liberalizuje, naše rafinerije trenutno nisu spremne. Zašto smo onda ratifikovali Sporazum, ako vi i dalje držite one monopolističke mere o kojima smo govorili pre toga. Pokazujemo sav besmisao toga. Govori se o putovanjima, pasošima, mladim ljudima. Mi sve što radimo faktički omogućavamo liberalizaciju viznog režima za nosioce diplomatskih pasoša. Mladi ljudi koji treba da putuju, pre svega, ne putuju zato što nemaju novca. Pokušajte da razumete da vam mi govorimo ovo iz razloga što se upravo borimo na način kako mislimo da je najkorisnije za građane Srbije i da ćemo na takav način nastaviti da njima obezbedimo bolji život, a ne da se borimo za nosioce, vlasnike diplomatskih pasoša i, kada se usvoji ovaj zakon koji stupa na snagu od januara, i članove njihove porodice itd.
Zahvaljujem, gospodinu Stefanoviću. Reč ima narodni poslanik Sulejman Spaho.
Samo bih se nadovezao na moje izlaganje malopre što je bilo, pošto nije gospođa Kolundžija tu, gospodine Ristiću, molim vas da joj prenesete ovo što ću sada da kažem. Pošto je gospođa Kolundžija nekada bila partijski kolega s gospodinom Andrićem, na koga je izvršen atentat, i bili su zajedno u stranci kod gospodina Čovića, poslao mi je poruku 25.10, u 12,00 časova, i kaže - treba da vam dam CD o Kolundžiji da vidite ko je ona, to samo ja imam. Zapišite broj, 065-5999999. Pitajte gospodina Andrića šta i kakav CD ima, najverovatnije da li danas, večeras ili sutra ujutru ćemo dobiti taj CD, pa ćemo vam dati da pogledate o čemu se radi. Oni su pre bili zajedno kolege u stranci gospodina Čovića. Radi se o tome da je na čoveka izvršen atentat, a on ima CD gospođe Kolundžije. Otkud znamo zašto i zbog čega je izvršen atentat. O tome se radi. Vi ste pravnik, trebalo bi da znate toliko.
Po Poslovniku narodni poslanik Zoran Krasić.
Gospodine Džudževiću, današnja rasprava izuzetno dobro teče. Pozivam se na član 136. Poslovnika Narodne skupštine Republike Srbije. Znate, to je odredba koja kaže da predstavnik Vlade mora normalno da napiše obrazloženje predloga zakona. Tvrdim da nešto nije u redu sa obrazloženjem Predloga zakona i sa pojedinim odredbama Predloga zakona. Nemam ništa protiv što su sve najbolje u tim odredbama videli ovi Koštunicini, ali oni su videli nešto što ne postoji. Njima se sve priviđa. Predstavnik Vlade nije tu i radi javnosti, ako ikada javnost bude gledala ovaj snimak, moram da kažem, ovog puta radikali nisu hteli da napuste sednicu Narodne skupštine, iako nema prenosa. Zašto? Zato što bi oni na brzinu smandrljali ovih 17 amandmana i prošao bi im onakav zakon o izmenama i dopunama Zakona o osiguranju koji bi legalizovao kriminal. Znači, računajte, danas ćemo o Poslovniku da pričamo zbog više razloga, dok ne napustite ovu salu i toliko onemoćate da morate da prekinete sednicu, da bismo krenuli sa sednicom u normalno vreme i obavestili javnost o svim detaljima, šta se krije iza ove podvale zvane zakon o izmenama i dopunama Zakona o osiguranju. Naravno, scenario vam je bio da nervozni radikali naprave neki navodno incident, a onda da bi to krenuli da vrte sledećih 750 dana. Propao vam je scenario. Zaboravite ga. Idemo po Poslovniku, valjda će javnost imati prilike da vidi ovaj snimak. U sledećim javljanjima, a svi ćemo da se javljamo po Poslovniku, koristimo pravo koje vi koristite, meni je drago što koristite vaše pravo, meni uopšte ne smeta to kršenje Poslovnika, jer jedino tako možete da se otvorite i da izađe istina. Moram da vam kažem, sa gledišta SRS, nama je izuzetno drago kada nas napadaju bivši predsednici pojedinih opština u Vojvodini, znate koja je to reklama za SRS. Izađe Srđan Milivojević, dva posto odmah dobijamo na reklami. Dakle, ne trepneš i dobijemo dva posto. Zašto? Zgadio se ljudima, gase televizore. Znate da su ekrani u poslednje vreme izuzetno čisti, kada vas vide poneki put da izađete, oni pljunu na ekran, pa moraju da ga obrišu i uvek je čist ekran. Znači, u sledećem javljanju bićemo još konkretniji i govorićemo o konkretnim kriminalima, pojedinih poslanika, pojedinih ministara. Dokle? Dokle god ne shvatite da ste danas napravili vrlo loš scenario. Moram da vam skrenem pažnju, ovo će da vam se vrati. Zašto? Em što nas učite podlostima, stavljate nam i do znanja da su one legalne. Kada mi budemo na vlasti, mi samo treba da primenjujemo vaše standarde. Nikada nećemo biti? Izađi muški, pa objasni za govornicom da nikada nećemo biti, ubedi prvo tvoje kući da nikada nećemo biti, a sumnjam možeš li tvoje kući da ubediš u to. Ne može ništa mimo prirode, zapamtite. Znači, gospodine Džudževiću, javljam se po Poslovniku, bez obzira kada me upišete tu, Čolić se prijavio čovek, 16 puta diže ruku, a vi nećete namerno da ga upišete, ne vi, nego onaj Mićko pre vas. Upišite i mene po Poslovniku, a onda ćemo i po članovima zakona, i po amandmanima, i setićemo se da smo odavno završili sa uvozom radne snage, kako reče vaš voljeni predsednik.
Po Poslovniku, narodni poslanik Dragan Čolić, a nakon njega Srboljub Živanović.
Dame i gospodo narodni poslanici, jeste da sam dugo čekao, najzad sam dočekao, ali mi srpski radikali smo navikli na sve varijante političke borbe, na sve udarce i zulume režima, nije nam prvi put. Ono što želim da kažem da mi je iskreno žao što gospodin Dulić nije ovde, imao bih par pitanja, ali ostaće zabeleženo i zapisano negde, iako nema TV prenosa. Ta predsednička funkcija, funkcija predsednika srpskog parlamenta je izuzetno lagodna, sa mnogim privilegijama, i sa vozačem, telohraniteljem i ne znam sa čime sve, i velika uloga, ničim zaslužena u javnom političkom životu Srbije. Gospodin Dulić, da je iole častan čovek, trebalo bi da kaže svoj stav, da digne svoj glas protiv svih nepravilnosti, protiv svih kršenja zakona u zemlji Srbiji. Voleo bih da čujem njegov stav povodom stanja lokalne samouprave u opštini Ruma, gde dolazi 100 specijalaca, da li je to demokratija, da li je to zakon o izboru, o lokalnim izborima, da li je to Zakon o lokalnoj samoupravi. Danas sam, sticajem okolnosti, sa kolegama bio svedok užasnih scena u bloku 38 na Novom Beogradu, sa gospodinom Sekulićem, sa Despotovićem, i video sam, u Rumi je bilo 100 specijalaca, a ovde je bilo manje, negde oko 50. Znate u čemu je bio problem? U pitanju je kiosk metar sa metar i treba da se izvrši volja nekog beogradskog moćnika iz žutog lopovskog preduzeća, pa to je otprilike metar sa metar na srpsku sirotinju, pa 50 specijalaca. To je karakteristika i obeležje vaše vladavine. Sada da vidimo, vi pričate o Smederevu, poslanik sam iz Smedereva. Ko je na vlasi u opštini Smederevo? Godinu dana je Privremeno veće. Znate kako, gospodin Šormaz pozove gospodina Lončara, tada je ministar protiv državne uprave i lokalne samouprave bio gospodin Lončar, i onda ga Šormaz pozove i eto Privremenog veća. Znate li ko je na vlasi? Dva žuta, dva iz DSS-a i tu je G17. G17 vlast u Smederevu, ali G17 nije prošla cenzus na izborima, a vlast je. Vi ste maratonci, vi žuti, vi trčite poslednji krug. Ko je vas poznavao, deco, ni pakao mu neće teško pasti. Narod je izmislio pesmu - šta se žuti u gori zelenoj, il' je ono što je lošeg mirisa il' je demokrata, ne može ništa drugo da bude.
Po Poslovniku narodni poslanik Srboljub Živanović.
Dame i gospodo narodni poslanici, vi niste više sposobni da možete određenom manipulacijom i ideološkom indoktrinacijom da sačuvate dominaciju i hegemoniju danas u državi. Zbog toga pokušavate raznim sredstvima da tu vašu demokratiju prikažete, ali vi sami znate da je demokratija volja naroda. Dame i gospodo, pitao bih vas još jednom za ovom govornicom, ako pogledate, a polako ću početi, jer ima još vremena, da pročitam sve o kandidatima koji su za Vladu, a to je magistar Božidar Đelić. Pogledajte samo gde je radio. Radio je kao savetnik Vlade Ruske Federacije u oblasti privatizacije i reforme bankarskog sistema, bio je savetnik rumunskog premijera u oblasti mikroekonomske reforme, radio je kao savetnik Vlade Poljske u oblasti privatizacije i mikroekonomske reforme. Došao je ovde, gospodo, vi znate, postao je vitez Meridijan banke, gde je opljačkao, i sami znate gde, kako i na koji način. Što se tiče Mirka Cvetkovića, pogledajte samo, bio je direktor, na kraju svoje funkcije, Agencije za privatizaciju. Zajedno sa gospodinom Vlahovićem je opljačkao Srbiju. Moram da vam kažem, opljačkao je i privredu šabačke opštine, jer je privatizovao kriminalno, svako preduzeće je kriminalizovano zajedno sa lokalnim tajkunima, a najviše tada sa predsednikom opštine, Dušanom Petrovićem. Ako pogledate mladog i perspektivnog ministra Milana Markovića, koji je bio predsednik Upravnog odbora PKB-a 2001. do 2006. godine, pa zamenik predsednika Upravnog odbora "Prve petoletke" od 2002. do 2003. godine, a dobro se sećamo kako ste posle petooktobarske revolucije iznosili sve one koji su bili ili članovi upravnog odbora ili predsednici upravnog odbora. Pogledajte sve ove firme gde se nalaze danas, na čijem su čelu bili vaši ljudi, koje ste danas postavljali za ministre. Da ne govorimo o jednom slavnom ministru, a to je dr Slobodan Milosavljević, ministar za poljoprivredu. On je bio ministar za trgovinu, pa je posle toga postao predsednik Privredne komore. Zamenio je slavnog predsednika Privredne komore, Radoslava Veselinovića, takođe iz Šapca, vlasnika firme "Galeb", koji je oteo firmu "Metaloplastika". Dobro, nastaviću dalje tamo gde sam stao u sledećem javljanju. Hvala vam.
Reč ima narodni poslanik Vjerica Radeta, pa narodni poslanik Boško Ristić.
Dame i gospodo narodni poslanici, gospodine Džudževiću, stvarno ne znam kako pravite ovaj redosled. Očigledno danas celo popodne imamo problem s tim. Zaista treba da se vodi računa da narodni poslanici ovde govore po redosledu kojim se prijavljuju. Ne može neko ko se javio za repliku da ima prioritet nad poslanicima koji su se javili da govore po Poslovniku. Pretpostavljam da bi to trebalo da je svima jasno. Malopre sam intervenisala i sada ponavljam da je neophodno da se pozovu službe da regulišu ovo pitanje nepostojećih poslanika u ovoj sali. Očigledno niko nema nameru ozbiljno to da uradi. Dobro, mi ćemo i dalje da vam skrećemo pažnju na to. Mi smo danas pokušali da vam skrenemo pažnju na jedan deo zloupotreba službenih položaja i funkcija predstavnika vladajuće koalicije, ministara u Vladi Republike Srbije, na obaveze ministara prema narodnim poslanicima. Naravno, sve to vi očigledno shvatate onako kao neku uzgrednu priču. Sada ću da vas podsetim i nastaviću u mom daljem javljanju, isključivo ću o tome da govorim, na obavezu gospodina Milana Markovića, ministra za državnu upravu i protiv lokalne samouprave, na njegovu obavezu da se oglasi prema Odboru za lokalnu samoupravu Skupštine Republike Srbije i da nam kaže da li je, u skladu sa članom 111, preduzeo odgovarajuće mere za stavljanje van snage ili poništaj nezakonitih odluka donetih u Skupštini grada Beograda, kod one, podsećam vas, trange-frange kombinacije između predstavnika DS i DSS, gde je za predsednika Skupštine grada Beograda izabran Zoran Alimpić. Sada ću da vam pročitam samo dva dijaloga koja su se dešavala tog dana, 8. oktobra, na sednici Gradske skupštine. Gospodin Dragan Todorović je pitao predsedavajućeg Branislava Belića, onoga momenta kada je bivši predsednik Skupštine, odnosno još uvek, po meni, predsednik Skupštine rekao da je podneo ostavku: ''To nije naredna sednica. Da li je vama jasno da ste vi zakazali 20. Koja je ovo - 20? Tek 21. je naredna. Da li vam je to jasno? Predsedavajući kaže: ''Nije.'' Tada mu u daljoj diskusiji gospodin Todorović skreće pažnju da je morao da zakaže novu sednicu i ponavlja: ''Koja je naredna sednica, recite mi?'' On kaže, hoćete li biti ljubazni da, valjda prekinete. Dragan Todorović kaže: ''Ali, recite mi koja je naredna sednica?'' Predsedavajući Branislav Belić kaže: ''Ova sednica je naredna.'' Eto, to je samo deo ove priče. Nastaviću, naravno, i pišite me po Poslovniku.
Zahvaljujem. Po Poslovniku ima reč Boško Ristić. Nije tu. Srđan Milivojević - nije tu, Petar Jojić - nije tu. Paja Momčilov, izvolite.
Dame i gospodo, evo nastavljamo našu raspravu. Reklamiram član 104. Poslovnika, a prethodno sam 225. i 226. u vezi nedozvoljenog načina na koji se vodi ova sednica i krši se Poslovnik. Molim vas, ne može ana partes da se izlazi i da se govornica upotrebljava. Mora da se poštuje Poslovnik i redosled prijavljivanja. Srpski radikali su se prijavili prvi, je l' tako, da reklamiraju povredu Poslovnika i onda je odjednom predsednik doneo solomonsko rešenje - svi će da se javljaju. Vidite kombinatoriku ana partes da se radi. Isto tako, mogli ste videti da se gospodin Petar u 15 minuta tri puta javio, a mi koji smo se prijavili pre tri sata za reč nismo mogli da dođemo od njega na red, da bi se pojavili drugi put. On je tri puta, ne može tako. To vi što se igrate sad demokratije i skupštine kako vi hoćete, to možete. Neko je ovde rekao, dame i gospodo, kako nama smeta žuta boja, da je žuta boja sunca, je l' tako. I ako je tako, nemamo ništa protiv. Vi sigurno znate da je Sunce žuta zvezda glavnog niza G2. Ona, ako oćemo iskreno rečeno, spada u srednje veličine zvezda iz tog reda. Nije to neka velika zvezda, ne treba se onda preterano ni hvaliti mnogo. Kada još kažem samo da je trajanje te zvezde 10 milijardi godina, a da je pet milijardi već prošlo, vi razmišljajte onda otkada ste vi, znači polovina, a to je 50 posto, i to je prosta matematika, da je Albijanić tu, on bi vam to objasnio, je l' tako, 50 posto otkad ste vi osnovani, pa vi vidite čime se vi toliko divite. Ima druga stvar koju treba kazati. Kada izvesni od vas izađu ovde, onda mi sumnjamo da ta žuta boja ima epitet Sunca. Ne liči nimalo. Pre izaziva neke druge asocijacije koje su spomenute za ovom govornicom. Ne bih ulazio u tu vrstu rasprave i taj nivo, koji sanitarni vod vaše poslaničke grupe povremeno ovde demonstrira. Mene moja profesija obavezuje da ne mogu da govorim o izvesnim bizarnim nastupima ljudi koji ovde izađu, pa onda izigravaju visoku učenost, to groteskno izgleda, visoku učevnost, da bi govorili o prljavštinama i prljavim stvarima. Naravno, to vama ne smeta. Kažem da meni moja profesija ne dozvoljava da uđem u dublju analizu, ali ako bude potrebno, pa moći ćemo i to, da uđemo u sve to. Samo toliko.
Hvala. Po Poslovniku se javio narodni poslanik Dragan Todorović. Izvolite.
Dame i gospodo narodni poslanici, bez obzira na ovako dugu raspravu pokazuje se da ona ima efekta i da je polako došlo vreme da vam neke stvari ipak postaju jasnije i da shvatate da će nešto morati da se menja. Lično sam siguran da je ovde mali broj poslanika ili možda ne postoji poslanik koji bi se složio sa bilo kakvim kršenjem zakona od bilo čije strane. U ovoj situaciji za vas je najgore da vi čak u ovome ni ne učestvujete. Vi jednostavno dolazite u situaciju da neke nespretne, da ne nazovem drugim imenom, postupke ovde morate da branite, što je potpuno nemoguće. Shvatate i sami da su argumenti takvi da jednostavno niste u stanju da se izborite sa činjenicama koje vam stavljaju do znanja poslanici SRS. Jer siguran sam da nema jednog jedinog poslanika ovde koji bi, da je na bilo kom mestu, naredio da se, to je privatna naredba, sto specijalaca uputi na neku opštinu da se ona zauzme, spreči ulazak predsednika opštine, koji je izabran na neposrednim izborima, da se spreči ulazak načelnika itd. Mi smo pokušavali to odmah da vam stavimo do znanja, međutim, tvrdokorno ste to branili. U ovoj raspravi došli smo do jedne stvari koja je potpuno pokazala da smo mi u pravu. I vi ste krenuli da govorite po Poslovniku, čak je to gospodin Aligrudić lepo rekao, mi smo isprovocirani, što je potpuno u redu. Mi smo ljudi živi, od krvi i mesa, i normalno je da nas neke stvari isprovociraju, da nas dovedu u situaciju da reagujemo. Ali, shvatite da smo isprovocirani, ne vašim ponašanjem, nego ponašanjem vlasti i da pokušavamo da te stvari, kao Skupština, na neki način žigošemo da se ne bi ponovo dešavale. Znam i ne verujem da bi bilo ko od poslanika pristao da se vlast u bilo kojoj opštini osvaja policijom, i kada smo vam to izneli, vi ste imali vrlo jednostavan izlaz, da se ne bismo lagali, da ne lažemo građane Srbije. Znači, tvrdili smo što smo tvrdili, vi ste mogli da kažete to nije tačno, mogli ste da prekinete sednicu, mogli ste u međuvremenu da zatražite od jednog, drugog, trećeg ministarstva, papire i da vidite da li mi govorimo istinu ili ne. Znači, da izađete za govornicu i da kažete, vi obmanjujete građane Srbije, obmanjujete Skupštinu Srbije, evo postoji naredba Ministarstva za lokalnu samoupravu, postoji nečija naredba MUP, po tom i tom članu, i to, to, i to, i stvar bi bila gotova. Šta vi pokušavate? Pokušavate naše argumente da potpuno eliminišete pričom o opstrukciji Skupštine. To ne može više da prolazi. Opomenuli smo vas za Beograd. Mislite, prošlo je vreme, završio se posao, mesec dana itd. Desilo se sada u opštini Ruma, a sutra će u nekoj drugoj opštini. Više jednostavno nećemo to da tolerišemo. Što se tiče današnjeg rada, mi ćemo prekinuti da se javljamo po Poslovniku. Mislimo da su stvari dovedene do takve tačke da je daljnje javljanje danas po Poslovniku nepotrebno. Mislimo da ovo treba da završimo, a u skladu sa sledećim tačkama, odnosno načinom kako budete funkcionisali, mi normalno da ćemo postupati u skladu sa nekim našim političkim interesima koji su potpuno legitimni. Vi gledajte da se pripremite, da nam dostavite odgovore na pitanja koja smo vam postavili.
Zahvaljujem. Hvala vam što ste odustali od javljanja po Poslovniku. Mi bi sada trebalo da nastavimo rad po amandmanima, ali ne želim da vi, koji ste pisali amandmane i na taj način hteli da popravite ovaj zakon, raspravljate o svojim amandmanima bez TV prenosa. Takođe, mislim da ne bi bilo korektno da raspravljamo o amandmanima bez prisustva ministra. Zbog toga ćemo sada prekinuti ovu sednicu i nastaviti sutra u 10,00 sati. Hvala vam.